
PARTEA ÎNTÎI 


UNU 


Două lucruri am făcut atunci cînd am împlinit şaptezeci şi cinci 
de ani. Am trecut pe la mormîntul soției mele. Apoi m-am înrolat. 
Vizita la mormîntul lui Kathy a fost cea mai puțin dramatică. 
E înmormiîntată în cimitirul Harris Creek, cam la o milă” depărtare 
de casa noastră. Înmormântarea ei a fost un lucru destul de complicat, 
mai complicat decât aş fi crezut: nici unul dintre noi nu se aştepta să 
moară atit de curînd. Prin urmare, nici unul dintre noi nu găsise de 
cuviinţă să îşi asigure un loc de veci. A fost oarecum umilitor, ca să 
folosesc un eufemism, să mă cert cu directorul cimitirului, care îmi 
reproşa faptul că soția mea nu se ostenise să-şi facă o rezervare pentru 
un loc de veci. În cele din urmă, cu ajutorul fiului meu Charlie — care 
se întîmpla să fie chiar primar — am reuşit să rezolvăm această 
problemă. Calitatea de tată al primarului are avantajele sale. 
Aşadar, mormîntul... Simplu şi discret. O simplă tăbliță în loc de 
o piatră monumentală. Spre deosebire de mormîntul vecin, cel al 
Sandrei Cain, care are o piatră uriaşă, din granit negru, pe care se află 
fixată o fotografie a Sandrei de pe vremea cînd aceasta era la liceu, 
plus un citat sclifosit din Keats, ceva despre moarte şi tinereţe şi despre 
frumusețea care se preface în praf. Sandra era egală cu sine şi după 
moarte... Kathy s-ar fi amuzat să ştie că alături de ea se afla parcată 
spre veşnica odihnă Sandra Cain, cu piatra ei de mormînt uriaşă şi 

melodramatică. În timpul vieții, Kathy şi Sandra Cain s-au aflat mereu 
într-o competiţie neobosită, care a pigmentat relația dintre ele. Spre 
exemplu, la o acțiune de caritate, din acelea în care doamnele vînd 
plăcinte şi prăjiturele pentru a stringe fonduri, Kathy ar fi adus o 
singură plăcintă. Sandy ar fi adus trei şi ar fi apucat-o dracii dacă a 
lui Kathy s-ar fi vîndut prima. Kathy ar fi preîntimpinat această pro- 
blemă cumpărînd de la bun început una dintre plăcintele Sandrei. 
Greu de spus dacă Sandra ar fi apreciat acest gest sau dimpotrivă. 

Presupun că piatra de pe mormîntul Sandrei reprezenta ultimul 
răcnet în materie, dar şi ultimul cuvînt al Sandrei în cadrul rivalităţii 
lor. Ultimul pentru că, la urma urmei, Kathy era moartă şi nu mai 
putea replica nimic. Pe de altă parte, nu-mi aduc aminte să fi trecut 
cineva în vizită pe la mormîntul Sandrei Cain. La trei luni după 
moartea ei, Steve Cain a vîndut casa în care locuiseră împreună şi 
a şters-o în Arizona, cu un rînjet larg întipărit pe moacă. Ceva mai 
tîrziu chiar mi-a trimis o vedere cu cîteva rînduri pe spate, din care 
am aflat că se încurcase cu o femeie de pe acolo, care fusese un star 
porno în urmă cu vreo cincizeci de ani. Mi s-a părut de prost gust. 
Copiii şi nepoţii Sandrei locuiesc în oraşul vecin, dar la fel de bine 
ar putea fi şi în Arizona, la cît de des îi vizitează mormîntul. Versu- 
rile lui Keats de pe monumentul funerar nu au mai fost citite de 
nimeni după înmormiîntarea Sandrei. De nimeni, în afară de mine. 

Tăbliţa care marchează mormîntul lui Kathy nu conţine decît 
numele ei (Katherine Rebecca Perry), data naşterii şi data morţii, 
precum şi cuvintele: IUBITĂ SOŢIE ŞI MAMĂ. Citesc şi recitesc 
aceste cuvinte ori de cîte ori vin la mormiînt. Patru cuvinte, insu- 
ficiente pentru a o descrie pe Kathy, dar care pot descrie perfect o 
viaţă. Nimic despre cum era Kathy în viața de zi cu zi, despre locu- 
rile pe care îi plăcea să le viziteze, nimic despre culorile ei preferate 
sau despre cum îşi aranja părul. Nimic despre preferințele politice 
sau dacă avea ori nu simțul umorului. Din cele patru cuvinte nu se 
poate afla decît faptul că a fost o soţie iubită şi o mamă la fel de 
iubită. Şi chiar a fost. Ea credea că asta este destul. 

Nu-mi făcea mare plăcere să mă duc la mormîntul ei. Nu mă pu- 
team împăca cu gîndul că femeia care-mi fusese soție vreme de patru- 
zeci şi doi de ani e moartă. Într-o sîmbătă dimineaţă era în bucătărie, 
făcîndu-şi de lucru pe acolo şi discutînd cu mine despre plictiseala de 

la şedinţa la care participase cu o seară înainte, împreună cu conduce- 
rea bibliotecii. În clipa următoare se afla pe podea, cu chipul din ce 
în ce mai răvăşit, pe măsură ce sîngele îi invada creierul. Îmi era ciudă 
că ultimele-i cuvinte fuseseră: „Unde naiba am pus vanilia aia?” 

Detestam faptul că devenisem unul dintre acei bătrîni care se 
duc la cimitir pentru a fi împreună cu soţia. Cînd eram tineri dis- 
cutam despre vizitele la cimitir şi despre inutilitatea acestora. Un 
morman de carne în descompunere şi o grămadă de oase care au 
alcătuit trupul cuiva nu reprezintă acea persoană. Doar carne în 
descompunere şi oase, atit. Persoana respectivă nu mai este, s-a dus 
la ceruri sau a coborit în iad, oriunde sau nicăieri. Dar nu mai e 
acolo. La fel de bine poţi vizita un cotlet. Pe măsură ce îmbătrîneşti 
îți dai seama că este perfect adevărat. Dar nu-ți mai pasă. Asta-i tot. 

Dar, pe cît de mult uram să merg la cimitir, mă simţeam confor- 
tabil să ştiu că ea este acolo... Îmi e dor de Kathy. Şi îmi este mai 
uşor să-mi fie dor de ea la cimitir, acolo unde nu a călcat în timpul 
vieții, decît să-i simt lipsa prin toate locurile în care a fost cât a trăit. 

Nu am stat mult la cimitir. Niciodată nu stăteam mult acolo. 
Doar atit cît era necesar ca să-mi dau seama că durerea lăsată de 
plecarea ei era la fel de vie şi de proaspătă ca în urmă cu opt ani. 
Mi-am dat seama, atunci, că mai aveam şi alte lucruri de făcut decît 
să stau şi să jelesc prin cimitir, precum un bătrîn scrîntit. Am plecat 
de acolo şi nu m-am uitat nici măcar o dată peste umăr. A fost 
ultima oară cînd am vizitat-o pe Kathy. De fapt, a fost ultima oară 
cînd am intrat într-un cimitir. Şi nici nu am de gînd să mă străduiesc 
să-mi mai aduc aminte detaliile de atunci. Aşa cum am spus, locul 
acela era locul în care ea nu fusese decit moartă, niciodată în viață. 
Nu e un moment demn de ţinut minte. 


Pînă la urmă, nici înrolarea mea nu a fost chiar atit de dramatică. 

Orăşelul în care locuiam era prea mic pentru a avea propriul bi- 
rou de recrutare. Am fost nevoit aşadar să mă duc pentru asta tocmai 
la Greenville. Centrul de recrutare se afla într-un mall părăginit, 
înghesuit între un magazin de băuturi alcoolice şi un mic atelier în 
care se făceau tatuaje. Interiorul biroului era mai degrabă anost. Un 
pupitru dotat cu un calculator şi o imprimantă, dincolo de pupitru 

o fiinţă umană, două scaune în fața pupitrului şi alte şase scaune 
înşirate pe lîngă pereți. Între scaune se afla o măsuţă pe care zăceau 
pliante cu informații utile despre recrutări şi nişte numere mai vechi 
din Time şi Newsweek. Kathy şi cu mine fusesem pe aici în urmă cu 
mai bine de zece ani şi, din cîte puteam să bag de seamă, nimic nu 
se schimbase. Chiar şi revistele păreau a fi tot cele de acum zece ani. 
Doar persoana de la birou părea să fie nouă. Nu-mi aduceam 
aminte ca vechiul recrutor să fi avut atit de mult păr. Sau sîni. 

Femeia părea ocupată cu introducerea unor date în calculator, 
nici măcar nu s-a deranjat să ridice privirea în clipa în care cînd am 
intrat în cameră. 

— Imediat mă ocup de dumneata, a mormăit ea, probabil ca un 
reflex pavlovian la deschiderea uşii. 

— Nu te grăbi, i-am răspuns. Ştiu că e aglomerat pe aici. 

Tentativa mea de a fi ironic a fost ignorată cu desăvirşire, aşa 
cum de altfel mi se întîmpla de obicei. M-am aşezat pe unul dintre 
cele două scaune din fața pupitrului şi am aşteptat ca recrutoarea 
să îşi termine treaba. 

— Vii sau pleci? m-a întrebat ea, cu nasul în ecran. 

— Adică? am replicat, nedumerit. 

— Vii sau pleci? a repetat. Vii doar să semnezi Intenţia de 
Înrolare sau vrei să pleci la treabă? 

— A, vreau să trec la acţiune. 

Răspunsul meu a determinat-o să ridice privirea şi să mă stu- 
dieze, mijindu-şi ochii printr-o pereche de ochelari cu lentile groase. 

— Eşti John Perry, a rostit ea. 

— Eu însumi. Cum de-ai ghicit? 

A privit iarăşi în ecranul calculatorului. 

— Mulţi oameni au chef de înrolare chiar de ziua lor de naştere, 
cu toate că trebuie să treacă treizeci de zile pînă să fie considerați 
înscrişi. Astăzi avem doar trei sărbătoriți: Mary Valory, care a sunat 
deja să ne anunţe că nu va veni, Cynthia Smith şi cu tine. Nu pari 
a fi Cynthia Smith. 

— Sînt fericit să aud asta, i-am răspuns. 

— Şi, cum nu vii pentru prima dată aici, a continuat ea ignorind 
în continuare tentativele mele de a fi amuzant, e rezonabil să îmi 
imaginez că eşti John Perry. 

— Puteam să fiu doar un moşneag care se simte singur, în 
căutare de puţină conversație. 

— Nu prea avem parte de aşa ceva. De obicei îi alungă puștii 
de alături, ăia cu tatuajele lor sataniste. 

A dat în sfîrşit tastatura la o parte şi m-a privit direct în ochi. 

— Aşadar... să vedem un act de identitate. 

— Păi deja ştii cine sînt, i-am amintit. 

— Doar ca să fim siguri, a insistat. 

Nici măcar umbra unui suris nu i-a înflorit pe chip, pe cînd 
rostea aceste cuvinte. Lucrul zi de zi cu bătrîni băşinoşi şi guralivi 
îşi cerea tributul, desigur. 

I-am dat permisul de conducere, certificatul de naştere şi cardul 
de identitate. Le-a luat şi le-a aşezat pe birou, după care mi-a oferit 
un scaner pentru amprente. Mi-am aşezat palma peste senzorul 
scanerului şi am aşteptat să fiu citit. Apoi a comparat ce scria pe 
cardul de identitate cu rezultatele scanării. 

— Eşti John Perry, a rostit în cele din urmă. 

— Şi uite-aşa am ajuns de unde am pornit, am comentat eu. 

M-a ignorat din nou. 

— În urmă cu zece ani, în timpul sesiunilor de prezentare legate 
de Intenţia de Înrolare, ai primit toate informaţiile necesare cu 
privire la Forţele Coloniale de Apărare precum şi obligaţiile şi 
îndatoririle pe care trebuie să ți le asumi de îndată ce te alături FCA, 
a recitat ea cu o voce care trăda faptul că rostea aceste cuvinte cel 
puțin o dată pe zi, în fiecare zi, zi de zi... 

— În plus, în ultimii ani ţi-au fost expediate o serie de materiale 
care erau menite să-ți reimprospăteze cunoştinţele şi să-ți aducă 
aminte care sînt obligaţiile tale şi îndatoririle față de FCA.... În acest 
moment, crezi că ai nevoie să ţi se reamintească în detaliu toate 
aceste lucruri? Sau declari că ai înțeles pe deplin obligaţiile şi înda- 
toririle la care vei fi supus? Trebuie să îţi atrag atenția asupra 
faptului că nu vei fi pedepsit sub nici o formă dacă doreşti să ți se 
reîmprospăteze memoria sau dacă, în acest moment, renunti să te 
înrolezi în FCA. 

Mi-am adus aminte de şedinţa de prezentare. Prima parte a 
şedinţei: un grup de oameni în toată firea, adunaţi la Centrul Comu- 
nitar din Greenville, stînd pe scaune pliante, sporovăind şi mîncînd 

alune, bînd cafele şi ascultînd poveştile plicticoase despre istoria colo- 
nizării spaţiului cosmic de către oameni, relatate plat şi monoton de 
către un activist de la FCA. Apoi acesta a scos un teanc de pliante 
despre FCA şi despre viaţa în cadrul FCA, pliante care descriau o viață 
cazonă obişnuită. După ce am trecut la discuţii libere, am aflat că 
funcţionarul acela cenuşiu nici măcar nu era înrolat în FCA. Fusese 
angajat pur şi simplu să prezinte acele materiale în lungul văii Miami. 
Apoi, în partea a doua a şedinţei, am fost supus la o examinare medi- 
cală sumară. Un medic a venit şi a luat cîteva probe de sînge, a colectat 
cîteva celule din mucoasa bucală şi mi-a făcut o scanare cerebrală. 
După toate aparențele trecusem de examenul medical. Şi am plecat 
acasă. Din acel moment, o dată pe an primeam prin poştă pliante 
despre FCA. De fiecare dată, acestea ajungeau la coşul de gunoi. 

— Înţeleg pe deplin toate aceste lucruri. 

A dat din cap, apoi a cotrobăit într-un sertar al biroului şi a scos 
o foaie de hirtie şi un creion. Pe hirtia aceea erau tipărite citeva 
paragrafe, fiecare paragraf fiind urmat de un loc pentru semnătură. 
Semăna întrucâtva cu hirtia pe care o semnasem în urmă cu zece ani, 
prin care arătam că înțelegeam la ce urma să mă supun şi ce urma 
să mi se întimple peste un deceniu. 

— Am să-ţi citesc fiecare paragraf. La sfîrşitul fiecăruia, dacă 
înţelegi despre ce este vorba şi dacă accepţi ceea ce este scris acolo, 
vei semna şi vei pune data pe rîndul imediat următor. Dacă ai even- 
tuale nelămuriri, întreabă-mă la sfîrșitul fiecărui alineat. Dacă este 
ceva cu care nu eşti de acord sau nu înţelegi, nu semnezi. Limpede? 

— Foarte limpede, i-am răspuns. 

— Perfect, a continuat ea. Paragraful unu: Subsemnatul recunosc 
şi înțeleg faptul că, liber şi nesilit de nimeni, accept să mă înrolez în Forțele 
Coloniale de Apărare pentru o perioadă de cel puţin doi ani. În plus, înțeleg 
şi sînt de acord ca perioada inițială să poată fi mărită unilateral de către 
Forțele Coloniale de Apărare cu un număr de pînă la opt ani, în caz de 
război şi de situații excepționale. 

Această clauză de „zece ani în total” nu era un lucru nou pentru 
mine. Mai citisem din materialele care îmi fuseseră trimise. Mă 
întrebam, oare cîți oameni interpretaseră greşit această clauză, iar 
din cei care o citiseră cu atenţie, oare cîți înțeleseseră că vor sta toţi 
cei zece ani în serviciul FCA? Părerea mea era că FCA n-ar fi po- 

menit de cei zece ani, dacă nu ar fi fost nevoie. Datorită Legii Caran- 
tinei, informaţiile legate de războaiele coloniale ajungeau greu sau 
deloc la urechile oamenilor. Dar se auzea destul ca să ştim că nu 
prea era vreme de pace prin Univers. 

Am semnat. 

— Paragraful doi: Înţeleg că prin înrolarea voluntară în Forţele 
Coloniale de Apărare sînt de acord să port arme şi să le folosesc împotriva 
inamicilor Uniunii Coloniale, chiar dacă aceştia pot fi alte forte înarmate 
umane. Nu voi refuza, în timpul serviciului, portul şi folosirea armelor 
din motive religioase sau morale în scopul de a evita lupta. 

Oare cîți oameni se alătură unei armate şi apoi invocă probleme 
de conştiinţă? Am semnat. 

— Paragraful trei: Înţeleg şi sînt de acord că voi îndeplini cu credinţă 
şi în cel mai scurt timp posibil ordinele şi directivele date de către ofiterii 
superiori, ordine conforme cu regulamentele şi codurile de conduită ale 
Forțelor Coloniale de Apărare. 

Am semnat. 

— Paragraful patru: Înţeleg că prin înrolarea voluntară în Forţele 
Coloniale de Apărare sînt de acord ca prin orice mijloc medical, chirur- 
gical sau terapeutic să mi se aplice acele proceduri sau tratamente prin care 
forța mea combativă să fie îmbunătățită. 

Ajunsesem la partea cea mai interesantă... lată motivul pentru 
care eu, acum — şi la fel ca mine, în fiecare an, o mulțime de alți 
moşnegi — hotărisem să mă înrolez în FCA. 

l-am spus cîndva bunicului meu că pînă voi fi de virsta lui se 
va descoperi un mijloc prin care durata vieții oamenilor să fie mult 
prelungită. Bunicul a rîs şi mi-a spus că exact asta credea şi el cîndva. 
Cu toate acestea, el îmbătrinise. La fel şi eu. Problema cu vîrsta nu 
e că ai tot felul de necazuri, unul după altul. Problema e că le ai pe 
toate în acelaşi timp şi tot timpul. Nu poţi opri procesul de îmbă- 
trinire. Poţi amina asta prin tratament genetic, prin chirurgie plas- 
tică, prin transplanturi de organe. Dar, indiferent ce ai face, bătrine- 
tea te ajunge din urmă. Îţi pui un plămîn nou... inima ta rupe o 
valvă. Îți pui o inimă nouă... şi ficatul tău se umflă precum o piscină 
gonflabilă. Îţi schimbi ficatul şi ai parte de un infarct. Şi aşa mai 
departe... Bătrineţea cîştigă mereu. Deoarece încă nu s-a reuşit înlo- 
cuirea creierului. 

Speranţa de viață ajunsese cu ceva vreme în urmă pe la nouăzeci 
de ani şi se stabilizase acolo. Cu chiu cu vai, mai întinsesem un pic 
de aţa vieţii, după care, se pare, Dumnezeu pusese piciorul în prag. 
Oamenii pot trăi mai mult şi chiar trăiesc mai mult. Dar trăiesc mai 
mult ca nişte bătrâni. În privinţa asta nu se schimbase mare lucru. 

Uită-te la tine... Cînd eşti de douăzeci şi cinci de ani, treizeci şi 
cinci, patruzeci şi cinci sau chiar cincizeci şi cinci, încă te simți în 
stare să iei viaţa în piept. Cînd ai şaizeci şi cinci de ani, iar trupul 
tău face primii paşi pe drumul care duce către decrepitudine, toate 
aceste misterioase „tratamente medicale, chirurgicale, terapii şi 
proceduri” încep să sune interesant. Apoi ajungi la şaptezeci şi cinci 
de ani. Prietenii ți-au murit iar tu ţi-ai înlocuit cel puţin un organ 
vital, trebuie să te duci la baie de cel puţin patru ori pe noapte, abia 
urci scările gîfiind şi îți spui că, totuşi, pentru virsta ta eşti într-o 
formă bună. 

Să pui toate acestea în balanţă cu un deceniu de viață tumul- 
toasă într-o zonă de luptă seamănă cu un tîrg cu diavolul. Mai ales 
că, dacă nu o vei face, la vîrsta de optzeci şi cinci de ani, singura 
diferență dintre tine şi o stafidă ar fi aceea că, deşi vei avea aceleaşi 
riduri şi zbîrcituri şi amindoi sînteți fără prostată, ei bine, stafida 
nu a avut niciodată o prostată de care să scape. 

Cum reuşea FCA să inverseze ciclul de îmbătrinire? Nimeni de 
pe Pămînt nu avea răspunsul. Oamenii de ştiinţă de pe Terra nu pot 
explica cum Forţele Coloniale de Apărare pot face asta, şi de aceea 
nu pot obține rezultate similare, deşi au încercat la greu. FCA nu 
operează pe Pămînt şi pe nici o altă planetă. Prin urmare nu poți 
întreba veteranii FCA, pentru că nu-s de găsit. Oricum, FCA doar 
face recrutări de pe planetele Uniunii Coloniale. Deci nici coloniştii 
nu ştiu despre ce este vorba. Orice tratament sau terapie FCA se 
aplică în afara lumilor, în zonele de autoritate exclusivă FCA, la 
adăpost de ochii guvernelor planetare sau naționale. Deci nici un 
ajutor posibil de la Unchiul Sam sau din altă parte. 

Uneori, cîte un guvern sau parlament sau preşedinte sau dic- 
tator decide să interzică accesul FCA pe lumea respectivă, pînă cînd 
aceştia îşi vor fi dezvăluit secretul. FCA nu comentează niciodată, 
îşi face bagajele şi pleacă. La scurtă vreme, toți moşnegii peste şapte- 
zeci şi cinci de ani din țara respectivă pleacă în excursii peste graniță 

şi nu se mai întorc niciodată. FCA nu oferă nici o explicaţie, nici un 
indiciu. Dacă vrei să afli cum întineresc oamenii, trebuie să semnezi. 

Am semnat. 

— Paragraful cinci: Înţeleg că prin înrolarea voluntară în Forțele 
Coloniale de Apărare renunţ la cetățenia deținută în entitatea politică 
proprie, în acest caz Statele Unite ale Americii, precum şi la Dreptul de 
Rezidenţă care îmi permite să locuiesc pe planeta Pămînt. Înţeleg că 
cetățenia mea va fi de acum înainte transferată către Uniunea Colonială 
în termeni generali şi în mod particular către Forțele Coloniale de Apărare. 
Recunosc şi înțeleg faptul că prin încetarea cetățeniei mele actuale precum 
şi prin renunțarea la Dreptul de Rezidenţă îmi este interzisă întoarcerea 
pe planeta Pămînt şi, după încetarea serviciului în cadrul Fortelor 
Coloniale de Apărare, voi fi transferat pe oricare dintre colonii, prin decizia 
Uniunii Coloniale şi/sau Forțelor Coloniale de Apărare. 

Mai simplu spus: nu te poţi întoarce acasă. Lucrul acesta era, de 
altfel, subiectul Legilor Carantinei, impuse de către Uniunea Colo- 
nială şi de către FCA, oficial pentru protecția Pămîntului de alte 
catastrofe xenobiologice, aşa cum fusese accidentul Crimp. Oamenii 
de pe Pămînt susținuseră aceste legi la vremea respectivă. Este 
interesant de observat ce mentalitate izolaționistă poate căpăta o 
întreagă planetă după ce o treime din populația masculină şi-a 
pierdut fertilitatea în decurs de un an. Acum sînt mai puţin entu- 
ziasmați de Legea Carantinei, s-au plictisit de Pămînt şi ar dori să 
vadă şi restul Universului pentru că au uitat de catastrofă. Dar UC 
şi FCA sînt singurele entități care dețin nave spaţiale dotate cu mo- 
toare de salt şi care pot ajunge la stele. Aşa merg lucrurile. 

(Colonizarea este la mîna UC, ei decid unde şi cum. Atita vreme 
cît numai ei dețin mijloacele de transport interstelar, fiecare colo- 
nist se duce acolo unde hotărăşte UC. lar UC nu-şi lasă navele pe 
mîna nimănui.) 

Un efect secundar al Legilor Carantinei dar şi al monopolului 
călătoriei interstelare este acela că nu există canale de comunicaţie 
directă între Pămînt şi colonii (precum nici între colonii). Singurul 
mod în care se poate obține un răspuns de la o colonie este de a 
trimite un mesaj cu o navă dotată cu motoare de salt. FCA duc astfel 
de mesaje, dar cu mare greutate şi numai pentru guvernele plane- 
tare. Ceilalţi, ciocu' mic. Sigur, ai putea să apelezi la o antenă radio 

şi să culegi semnale de la colonii. Dar cea mai apropiată dintre ele, 
Alfa, este la optzeci şi trei de ani lumină. Astfel că o simplă trăncă- 
neală între lumi ar fi cam dificilă. 

Nu am întrebat dar îmi imaginez că acest paragraf i-a deter- 
minat pe mulți să facă pasul înapoi. Una e să doreşti să fii iarăşi 
tînăr, şi alta e să întorci spatele la tot ceea ce cunoşti, să laşi în urmă 
pe toți prietenii tăi, să renunți la tot ceea ce ai trăit, la locuri şi 
amintiri adunate în atiţia ani. 

Am semnat. 

— Alineatul şase, şi ultimul, a anunţat recrutoarea. Recunosc şi 
înțeleg că în termen de şaptezeci şi două de ore de la ultima semnătură sau 
din momentul părăsirii Pămîntului, indiferent care dintre acestea va surveni 
mai întâi, din rațiuni juridice voi fi declarat mort. Acest lucru va avea efect 
pe teritoriul entității politice a semnatarului, în acest caz Statul Ohio şi 
Statele Unite ale Americii. Toate bunurile rămase în urma mea vor fi re- 
distribuite conform legilor. Toate obligațiile legale şi responsabilitățile care 
încetează o dată cu decesul vor înceta în fapt. Cazierul, precum şi toate datele 
despre semnatar, în folosul sau în detrimentul său, prin prezenta vor fi lovite 
de nulitate, precum şi toate datoriile vor fi şterse, conform legii. Recunosc şi 
înțeleg că dacă încă nu mi-am rezolvat redistribuirea bunurilor mele, atunci 
Forţele Coloniale de Apărare îmi vor asigura consiliere legală şi financiară 
pentru rezolvarea acestor probleme în termen de şaptezeci şi două de ore. 

Am semnat. Aveam, din acel moment, şaptezeci şi două de ore 
în care să trăiesc. Şi să vorbesc. 

— Ce se întîmplă dacă nu părăsesc planeta în şaptezeci şi două 
de ore? am întrebat în vreme ce returnam formularul recrutoarei. 

— Nimic, mi-a răspuns ea luînd hirtiile. Exceptind faptul că, 
fiind mort din punct de vedere legal, toate bunurile tale vor fi redis- 
tribuite conform testamentului sau conform legii, toate asigurările 
de viață şi de sănătate vor fi anulate, lichidităţile vor fi împărţite 
între moştenitori. Fiind mort din punct de vedere legal, nu vei fi 
protejat de nici o lege împotriva oricărei forme de agresiune, inclusiv 
împotriva crimei. 

— Aşadar, oricine mă poate ucide fără să pățească nimic. 

— Ei bine, nu, a răspuns ea. Dacă te va ucide cineva în Ohio ar 
putea fi dat în judecată pentru profanare de cadavre. 

— Fascinant, am murmurat. 

— Oricum, a continuat ea cu cel mai plat ton, de obicei nu se 
ajunge atît de departe. Te poţi răzgîndi oricînd pe parcursul celor 
şaptezeci şi două de ore. În acest caz mă poți suna la birou. În cazul 
în care nu sînt aici, apelul tău va fi procesat automat şi, după ce se 
verifică cererea ta de renunțare, vei fi repus în drepturi şi eliberat 
de orice alte obligaţii faţă de FCA sau UC. Dar trebuie să ai în ve- 
dere că nu vei mai avea posibilitatea de a te înrola din nou. O poţi 
face o singură dată. 

— Am priceput, i-am spus. Trebuie să depun vreun jurămînt? 

— Nicidecum. Acum voi procesa cererea ta şi îți voi da un tichet. 

S-a întors către calculator, a scris ceva la claviatură preţ de cîteva 
minute, după care a lovit tasta ENTER. 

— Calculatorul îţi va genera tichetul în cîteva clipe. 

— În ordine, i-am spus. Pot să te întreb ceva? 

— Sînt măritată, mi-a răspuns. 

— Nu asta doream să ştiu. Chiar există oameni care să-ţi facă 
propuneri? 

— Tot timpul... A ajuns să fie enervant. 

— Îmi pare rău... ce voiam să ştiu este dacă ai întîlnit pe cineva 
din FCA. 

— Altcineva decît cei care se înrolează? 

Am dat din cap afirmativ. 

— Nu. FCA are o subsidiară aici care se ocupă cu recrutările. 
Dar, în fapt, nici unul dintre noi nu este membru FCA. Cred că nici 
directorul nu este membru FCA. Toate materialele şi informațiile 
le luăm direct de la ambasada UC. Nici nu cred că există cineva de 
la FCA pe Pămînt, în acest moment. Şi nici nu a venit vreodată. 

— Nu ti se pare bizar să lucrezi pentru o organizaţie cu care nu 
te-ai întilnit niciodată? 

— Deloc. Slujba este bună, iar salariul este surprinzător de mare, 
dacă ai în vedere cîți bani au băgat în amenajarea acestui birou. 
Oricum, tu eşti pe punctul de a te alătura unei organizaţii despre 
care nu ai nici un habar. Nu ți se pare bizar? 

— Nu, am recunoscut. Sînt bătrîn, soția mea a murit şi nu prea 
mai am motive să zăbovesc pe aici... Cînd îți va veni vremea, ai să 
te înrolezi? 

A dat din umeri. 

— Nu mă deranjează că voi îmbătrîni. 

— Nici pe mine nu mă deranja gîndul, atunci cînd eram tînăr. 
Mă deranjează că sînt deja bătrin. 

Cu un oftat, imprimanta a azvirlit tichetul printr-o fantă. Se- 
măna cu un card bancar. Mi l-a oferit imediat. 

— Ăsta-i tichetul. Cu el te identifici ca fiind John Perry, recrut 
FCA. Să nu-l pierzi. Autobuzul tău va pleca din faţa acestui birou 
în trei zile de acum înainte şi te va duce la Aeroportul Dayton. 
Plecarea va fi la ora 08:30. Ca o recomandare, încearcă să fii aici 
devreme. O să ai voie doar cu o singură geantă cu obiecte personale, 
aşa că ai grijă ce vei lua cu tine... De la Dayton o sa zbori spre 
Chicago cu cursa de la ora 11. De acolo vei pleca spre Nairobi cu 
naveta de la ora 14. Zborul va dura cam nouă ore, aşadar vei ajunge 
la Nairobi aproape de miezul nopţii. O să fii întîmpinat de un re- 
prezentant al FCA şi vei avea două variante, fie să urci imediat pe 
vrejul de fasole spre stația UC, fie să te odihneşti pînă a doua zi şi 
să urci la ora 9 dimineaţa. De acolo vei fi în mîinile celor de la FCA. 

Am luat tichetul. 

— Ce se întîmplă dacă apar întârzieri în timpul zborului? 

— De cinci ani lucrez aici şi nu a existat nici o întirziere, mi-a 
răspuns. 

— Grozav... cred că şi trenurile FCA sînt la fel de precise. 

Mi-a aruncat o privire inexpresivă. 

— Ştii, am tot căutat să fac poante tot timpul... 

— Ştiu, mi-a răspuns. Îmi pare rău. Simţul umorului mi-a fost 
extirpat pe cale chirugicală, încă din copilărie. 

— Oh... 

— Asta a fost o glumă, a adăugat ea după care s-a ridicat în 
picioare şi mi-a întins mîna. 

M-am ridicat şi eu şi ne-am strîns mîinile. 

— Felicitări, recrut... Multă baftă şi noroc, acolo, printre stele... 
Chiar îţi doresc asta. 

— Mulţumesc. 

S-a aşezat la loc şi şi-a înțepenit privirea în ecranul calcula- 
torului. Am înţeles că îmi dăduse liber. 

Afară, am zărit o femeie în vîrstă îndreptîndu-se către biroul de 
recrutare. l-am tăiat calea. 

— Cynthia Smith? 

— Da, mi-a răspuns... De unde ştii? 

— Voiam doar să-ți urez la mulți ani, i-am spus, după care mi- 
am văzut de drum. Şi poate că o să ne întîlnim pe acolo, pe sus... 

După ce i-a picat fisa, a zîmbit. În sfîrşit, reuşisem să determin 
pe cineva să zimbească în ziua aceea. Lucrurile păreau a se aşeza 
în matcă. 


DOI 


Nairobi s-a răsucit sub noi şi a prins să coboare. Eram într-un 
ascensor rapid, de fapt asta şi era vrejul de fasole, şi priveam Pămiîntul 
cum se face tot mai mic. 

— Parcă ar fi furnici, a cotcodăcit Leon Deak după ce s-a aşezat 
lîngă mine. Furnici negre! 

Am simţit nevoia să sparg fereastra şi să-l azvirl pe Leon afară. 
Din păcate nu era nici un mijloc prin care s-o pot sparge. Vrejul de 
fasole avea drept „fereastră” o suprafață de diamant sintetic. De 
fapt, întreaga platformă era alcătuită din acelaşi material, astfel încît 
pasagerii puteau privi nestingheriți în orice direcție. Oricum, cabina 
era presurizată iar acest lucru urma să reprezinte un avantaj pentru 
noi peste cîteva minute, cînd am fi ajuns la o altitudine suficient de 
mare încît orice fisură a ferestrei să conducă rapid la o explozie a 
întregii plartforme, urmată, firesc, de hipoxie şi moarte. 

Prin urmare, Leon nu avea să aibă parte de o revenire rapidă şi 
neaşteptată pe Pămînt. Cu atît mai rău. Leon se lipise de mine în 
Chicago precum o căpuşă dolofană, plină de cîrnați şi bere. Eram 
surprins de faptul că, iată, cineva cu sîngele plin de untură de porc, 
reuşise să ajungă la şaptezeci şi cinci de ani. Cea mai mare parte a 
zborului spre Nairobi mi-o petrecusem ascultindu-i teoriile cu pri- 
vire la compoziţia rasială a coloniilor, teorii marcate în răstimpuri 
de cîte o băşină. lar din toate acestea, băşinile erau partea cea mai 
plăcută. 

Niciciînd nu-mi dorisem mai aprig o pereche de căşti la care să 
ascult programul de divertisment oferit în avion. 

Am tras nădejde că voi scăpa de el urcînd primul pe vrej, spre 
stația UC. Leon părea genul de individ care are nevoie de odihnă 
după ce jumătate de zi s-a ostenit să tot slobozească vinturi peste 

tot. N-am avut asemenea noroc. Ideea că urma să petrec încă şase 
ore alături de Leon şi de băşinile sale era de nesuportat. Fie îl arun- 
cam peste bord, fie mă aruncam eu. M-am scuzat pretextînd că 
trebuie să merg să mă uşurez. Leon a mormăit a încuviințare. Am 
pornit spre stînga, cap compas spre toalete, dar căutînd cu privirea 
un loc în care Leon nu ar fi putut să mă găsească. 

Nu era tocmai uşor să te ascunzi acolo. Platforma vrejului avea 
forma unui covrig, cu un diametru de vreo sută de picioare”. Gaura 
centrală a torului, adică zona în care platforma glisa în lungul vreju- 
lui, avea cam douăzeci de picioare. Vrejul în sine, adică mănunchiul 
de cabluri, era ceva mai mic în diametru, cam la optsprezece pi- 
cioare. Ceea ce nu părea deloc a fi foarte gros pentru un cablu care 
urcă spre cer cale de cîteva mii de mile. Interiorul torului era plin 
de cabine confortabile sau de canapele pe care puteai să stai liniştit 
şi să pălăvrăgeşti în voie. Mai erau şi cîteva locuri în care pasagerii 
se puteau uita la un film sau puteau mînca sau, pur şi simplu, 
puteau juca ceva. Şi, bineînţeles, erau sumedenie de ferestre prin 
care călătorii se puteau zgîi la Pămînt, la celelalte vrejuri din veci- 
nătate sau la stația de deasupra. 

În ansamblu, platforma dădea impresia unui hol de hotel lansat 
brusc pe o orbită geostaționară. Singura problemă era că designul 
deschis nu prea îmi oferea locuri în care să mă ascund. Nici clienţii 
nu erau prea numeroşi. Nu aveam în jurul meu destui pasageri 
printre care să mă fac pierdut. M-am hotărît, în cele din urmă, să-mi 
iau ceva de băut de la un bar aşezat pe centrul platformei, cumva 
în direcţia opusă locului în care îl lăsasem pe Leon. Avînd în vedere 
condiţiile, acolo aveam şanse să-l evit cît mai mult timp posibil. 

Părăsirea Pămîntului fusese un lucru iritant din punct de vedere 
fizic şi asta mulțumită lui Leon, dar din punct de vedere emoțional 
lucrurile fuseseră surprinzător de uşoare. Mă hotărisem cu un an îna- 
inte că mă voi alătura FCA. Aşadar totul se rezumase, în ultimul an, la 
întilniri de rămas bun şi la rezolvarea lucrurilor curente. Atunci cînd, 
în urmă cu un deceniu, eu şi Kathy ne-am hotărît pentru prima dată 


* Unitate de măsură anglo-saxonă pentru lungime. Un picior = 30,5 centi- 
metri. 

să ne înrolăm în FCA, am trecut casa şi pe numele fiului nostru, Charlie, 
astfel încît aceasta să intre în posesia lui fără a mai fi nevoit să îndure 
alte proceduri legislative. Kathy şi cu mine nu dețineam nimic cu 
adevărat valoros, doar mărunţişurile pe care un cuplu le poate stringe 
în decursul vieţii. Majoritatea acestora le raspîndisem în ultimul an, pe 
la prieteni şi pe la rude. Charlie urma să se ocupe de restul, ceva mai 
tirziu. 


Să părăseşti oameni nu este chiar atît de greu. Oamenii reacţio- 
nează diferit la aflarea veştii că te-ai decis să te alături FCA. Diferite 
niveluri de surprindere şi de tristețe, ştiind că nu te vei mai întoarce 
acasă. Nu este la fel ca şi cum ai fi mort. Ei ştiu că tu, de fapt, eşti 
în viață, undeva printre stele. Şi, la naiba, chiar ei ar putea veni 
după tine, mai devreme sau mai tîrziu. Semăna puțin cu ceea ce îmi 
imaginam că se întimpla în urmă cu cîteva sute de ani, atunci cînd 
cineva cunoscut se urca într-o căruţă şi pornea prin preerie, către 
vest. Îl jeleau o vreme, le era dor de el, apoi se întorceau la viaţa lor 
de zi cu zi. 

Oricum, cu un an înainte, anunţasem pe toată lumea că urma 
să plec. Am avut destul timp să spun ce aveam de spus, să-mi pun 
în ordine treburile şi să mă împac cu toată lumea. În decursul anului 
am avut cîteva întilniri cu vechi prieteni precum şi cu rude apro- 
piate şi am zgîrmat în răni vechi şi în cenuşa amintirilor. În aproape 
toate cazurile s-a terminat cu bine. În cîteva rînduri mi-am cerut 
iertare pentru fapte pe care nu le regretam în mod special, iar o dată 
m-am trezit în pat cu cineva cu care ar fi fost mai bine să n-o fac. 
Dar trebuie să faci ceea ce este de făcut ca să oferi oamenilor alinare. 
Îi face să se simtă mai bine şi, oricum, nu te costă mare lucru. Prefer 
să-mi cer scuze pentru un lucru pe care nu l-am făcut sau de care 
nu îmi pasă prea mult şi să las pe cineva în urma mea care să-mi 
ureze noroc, decît să mă încăpăținez, iar apoi cineva să se roage ca 
vreun extraterestru să-mi sugă creierii. Spuneţi-i asigurare karmică. 

Charlie fusese preocuparea mea principală. Precum mulți alți taţi 
şi fii, avusesem şi bune şi rele. Nu fusesem un părinte model şi nici 
el nu fusese vreun fiu prea cuminte, golănind prin viaţă pînă pe la 
treizeci de ani. În momentul în care aflase că eu împreună cu Kathy 

doream să ne înrolăm, pur şi simplu a explodat. A ținut să ne readucă 
aminte că protestasem cîndva împotriva Războiului Subcontinental. 
Ne-a reamintit că îl învățasem că violenţa nu este o soluţie sau un 
răspuns la problemele lumii. Ne-a reamintit că îl pedepsisem odată 
să nu iasă din casă o lună întreagă, doar pentru faptul că se dusese 
să facă tir împreună cu Bill Young, cel despre care aveam amîndoi 
impresia că, pentru un om de treizeci şi cinci de ani, se prezenta 
destul de ciudat şi asta nu-l recomanda drept model. 

Moartea lui Kathy pusese capăt disputelor noastre, pentru că 
amindoi, şi eu, şi el, ne-am dat seama că toate aceste mici certuri chiar 
nu aveau însemnătate. Eu eram văduv, el era burlac şi, pe moment, 
nu ne aveam decît pe noi. Unul pentru celălalt. La scurtă vreme după 
aceea, a cunoscut-o pe Lisa şi s-a căsătorit cu ea. La un an după 
căsătorie, a devenit la rîndul lui tată şi a fost reales primar, amîndouă 
evenimentele întimplindu-se într-o singură noapte de pomină. 
Charlie s-a realizat târziu, dar a merit aşteptarea. Înainte de plecare 
am avut o discuție, în care mi-am cerut scuze (sincer) pentru unele 
lucruri şi, la fel de sincer, i-am spus cât de mîndru sînt de el pentru 
ceea ce devenise. Ne-am aşezat apoi pe verandă, fiecare cu cîte o bere 
în mînă. Mă uitam la nepotul meu, Adam, care se juca cu o minge 
de baseball în curtea din față, şi am vorbit toată seara despre fel de 
fel de nimicuri. Cînd ne-am despărțit, eram cei mai buni prieteni. 
Ceea ce se şi presupune că trebuie să se întîmple între taţi şi fii. 

Şedeam la barul acela, tragind de o sticlă de Coca-Cola şi gîn- 
dindu-mă la Charlie şi la familia lui, cînd am auzit vocea lui Leon 
mormăind ceva, urmată de o altă voce, joasă, precisă şi feminină, 
răspunzîndu-i. Împotriva voinţei mele, m-am ridicat peste tejgheaua 
barului. Leon reuşise, aparent, să încolțească o sărmană femeie 
căreia îi livra, fără îndoială, o sumă de teorii cretine, secretate de 
creierul său bovin. Un impuls cavaleresc m-a îndemnat să intervin 
şi să o scap pe biata femeie, în loc să mă ascund. 

— Tot ceea ce vreau să spun, explica Leon, este că nu mi se pare 
corect ca tu sau eu, sau oricare alt american, să trebuiască să 
aşteptăm pînă îmbătrinim mai rău decît un căcat uscat, ca să avem 
şansa să plecăm. În vreme ce toți hindu ăştia mititei au voie să se 
care în lumile noi la fel de repede precum se împuiază. Şi se înmul- 
tesc al naibii de repede... Chiar nu este corect. Ţie ți se pare corect? 


22 / JOHN SCALZI 


— Nu, nu pare tocmai corect, i-a răspuns femeia. Dar cred că 
nici lor nu li se pare corect faptul că noi am şters New Delhi şi 
Bombay de pe fața pămîntului. 

— Exact asta spun şi eu! a exclamat Leon. Le-am tras cîteva lovi- 
turi nucleare! Am cîştigat războiul! Asta trebuia să însemne ceva. 
Şi uite ce-a ieşit. Ei au pierdut, dar ei sînt cei care colonizează 
universul şi singurul mod în care noi putem să plecăm este să ne 
înrolăm ca să-i protejăm! lartă-mă, dar nu spune Biblia: „cei blînzi 
vor moşteni Pămiîntul”? Cred că pierzind un afurisit de război, 
atunci devii al naibii de blind. 

— Nu cred că citatul acela înseamnă ceea ce crezi tu că în- 
seamnă, Leon, am intervenit apropiindu-mă de cei doi. 

— John! Iată pe cineva care ştie despre ce vorbesc, a rînjit Leon. 

Femeia s-a întors spre mine. 

— ÎI cunoşti pe acest om? m-a întrebat ea cu un ton care spunea 
că, dacă lucrurile stau aşa, atunci ceva este în neregulă cu mine. 

— Ne-am cunoscut în drum spre Nairobi, am răspuns ridicînd 
uşor dintr-o sprinceană ca să-i arat că nu eu îl alesesem drept com- 
panion. Sînt John Perry, am adăugat. 

— Jesse Gonzales, s-a prezentat ea. 

— Încântat, i-am răspuns şi m-am întors către Leon. Uite, Leon, 
ai greşit citatul. Acesta este din Predica de pe Munte şi spune astfel: 
„ferice de cei blînzi, căci ei vor moşteni Pămîntul”. Moştenirea Pă- 
miîntului se presupune că ar trebui să fie o răsplată şi nu o pedeapsă. 

Leon a clipit şi a strimbat din nas. 

— Chiar şi aşa, i-am învins. Le-am făcut praf găoazele alea mici 
şi tuciurii. Noi ar trebui să colonizăm universul, nu ei. 

Am deschis gura să-i răspund, dar Jesse mi-a dat un ghiont. 

— „Ferice de cei oropsiţi, căci a lor va fi Împărăţia Cerurilor”, 
a replicat ea privind spre mine. 

Leon a căscat gura la noi preț de cîteva clipe. 

— Nu vorbeşti serios, a grăit în cele din urmă. Nu zice nicăieri 
în Biblie că noi trebuie să rămînem înţepeniţi pe Pămînt în vreme 
ce o adunătură de tuciurii, care nici măcar nu cred în lisus, umple 
galaxia. Şi, cu siguranță, nu scrie nicăieri ca noi să-i protejăm pe 
aceşti ticăloşi, în vreme ce ei se plimbă printre stele. Cristoase, am 
avut un fiu în acel război. Unul de-ăla cu zbenghi în frunte l-a 

împuşcat în coaie. În coaie! Şi-au meritat soarta, curvele dreacw'. 
Aşa că nu-mi cereţi acum să fiu încîntat că, iată, va trebui să le sal- 
vez pieile, acolo, în colonii. 

Jesse a clipit spre mine. 

— Vrei să continui tu? 

— Dacă nu te deranjează, am spus. 

— Deloc. 

— „Dar Eu vă spun: iubiţi pe vrăjmaşii voştri”, am citat. „Binecu- 
vîntaţi pe cei care vă blesteamă, faceți bine celor ce vă urăsc şi rugați- 
vă pentru cei ce vă asupresc şi vă prigonesc. Ca să fiţi fii ai Tatălui 
vostru care este în ceruri; căci El face să răsară soarele Său peste cei 
răi şi peste cei buni, şi dă ploaie peste cei drepți şi peste cei nedrepți.” 

Leon se înroşise la chip precum un rac fiert. 

— V-aţi pierdut mințile, amîndoi, a rostit el şi a plecat, tropăind 
îmbufnat, pe cît de repede îi permiteau şuncile. 

— Mulţumesc, Iisuse, am murmurat. La propriu. 

— Eşti destul de bun la citate din Biblie, a remarcat Jesse. Ai fost 
vreun pastor într-o viaţă anterioară? 

— Nu, i-am răspuns. Am locuit într-un orăşel cu două mii de 
suflete şi cinșpe biserici. Biblia era ghidul de conversaţie acolo. Plus 
că nu trebuie să fii o persoană religioasă ca să apreciezi Predica de 
pe Munte. Dar tu ce scuză ai? 

— Orele de religie de la şcoala catolică. În clasa a zecea, am 
cîştigat şi o cocardă pentru memorat. Uluitor cît de multe lucruri 
poate păstra creierul, chiar şi după şaizeci de ani. Uluitor, cu atît 
mai mult cu cît acum nu sînt în stare să-mi aduc aminte unde îmi 
parchez maşina, atunci cînd mă duc la magazin. 

— În fine, îmi cer scuze pentru comportamentul lui Leon. De 
abia l-am cunoscut, dar mi-a fost destul ca să-mi dau seama că este 
un idiot. 

— „Nu judeca, dacă nu vrei să fii judecat”, a dat ea din umeri. 
Oricum, părerile lui sînt împărtăşite de multă lume. Cred că ideile 
acestea sînt greşite, stupide, dar asta nu înseamnă că nu înţeleg... 
Îmi doresc să fi fost şi o altă cale pentru mine ca să văd coloniile 
decit să aştept o viață întreagă, după care să fiu nevoită să mă 
înrolez pentru a putea ajunge la stele. Dacă aş fi putut fi colonistă 
în tinerete, fii sigur că aş fi profitat de ocazie. 

— Aşadar nu te-ai înrolat pentru militărie şi aventuri. 

— Bineînţeles că nu pentru asta, a pufnit cu un pic de dispreţ. 
Tu te-ai înrolat pentru că aveai un mare chef să lupţi prin războaiele 
lor? 

— Nu, am recunoscut. 

A dat din cap. 

— Nici eu. Majoritatea de aici nu pentru asta s-a înrolat. Leon, 
cu siguranță, nu de dragul armatei s-a înrolat. El nici măcar nu-i 
poate suferi pe ăia de trebuie să-i protejăm. Oamenii vin aici pentru 
nu-s gata să moară şi pentru că nu vor să îmbătrinească. Vin aici 
pentru că viața de pe Pămînt nu mai prezintă nici un interes după 
o anumită vîrstă. Sau vin doar ca să vadă şi alte locuri, înainte de 
a muri. Eu, una, pentru asta m-am înrolat. Nu pentru a lupta sau 
pentru a fi din nou tînără. Vreau să văd cum este în altă lume. 

S-a întors să privească pe fereastră. 

— Sigur, poate părea ciudat să mă auzi spunînd asta. Ştii că pînă 
ieri nu am ieşit niciodată din Texas? 

— Nu trebuie să-ţi pară rău. Texasul este un stat mare. 

A zîmbit. 

— Mulţumesc, nu-mi pare rău. Cînd eram mică, îmi plăcea să 
citesc toate poveştile din Tînărul Colonist şi să le urmăresc spec- 
tacolele. Îmi plăcea să visez la cum ar fi să creşti vite pe Arcturus 
sau cum ar fi să te lupți cu scîrboşii viermi de pămînt de pe Gamma 
Prime. Cînd am crescut mi-am dat seama că, de fapt, coloniştii ăia 
sînt din India şi din Kazahstan şi din Norvegia, de acolo de unde 
guvernele nu sînt în stare să aibă grijă de toată populaţia, iar faptul 
că mă născusem în Statele Unite însemna că nu voi pleca niciodată 
acolo, sus. Şi am mai aflat că nu sînt turme şi cirezi pe Arcturus şi 
nici viermi de pămînt pe Gamma Prime! Am fost foarte dezamăgită 
să aud asta. Aveam doar doişpe ani. 

A dat din nou din umeri. 

— Am crescut în San Antonio, am fost la Universitatea din Texas 
şi m-am reîntors la San Antonio, unde m-am şi angajat. În cele din 
urmă m-am măritat, eu şi cu soțul meu ne petreceam vacanţele pe 
țărmul Golfului. Cu ocazia aniversării a treizeci de ani de căsătorie, 
amindoi am hotărît să mergem în Italia. Nu am plecat niciodată. 

— Ce s-a întîmplat? 

A prins a ride. 

— Secretara lui, asta s-a întîmplat. În cele din urmă ei au plecat 
în Italia, în luna lor de miere. Eu am rămas acasă. Pe de altă parte, 
amindoi au sfîrşit prin a mînca scoici otrăvitoare în Veneţia. Aşa că 
mai bine că n-am fost. După asta nu mi-am făcut mari griji în ce 
priveşte plecatul. Ştiam că mă voi înrola imediat ce aş fi putut. Asta 
am făcut şi iată-mă aici. Deşi, acum îmi doresc să fi călătorit mai 
mult. Am zburat de la Dallas direct la Nairobi. A fost grozav. Îmi 
doresc să o fi făcut de mai multe ori decît o singură dată în viață. 
Ca să nu pomenesc de ceea cese întîmplă acum. 

A dat din mînă spre fereastră, spre peisajul de afară şi spre 
cablurile vrejului. 

— Nu am crezut că voi dori să fac asta vreodată. Vreau să spun, 
ce anume ţine cablul ăsta în sus? 

— Credinţa, am răspuns. Tu crezi că nu va cădea, prin urmare 
nu cade. Încearcă să nu te gîndeşti prea mult la asta, altfel intrăm 
cu toții în bucluc. 

— Ce cred eu, a spus Jesse, e că vreau să mănînc ceva. Te tentează? 


— Credinţa, a spus Harry Wilson şi a prins a rîde. Într-adevăr, 
poate credinţa ţine cablul ăsta în sus. Pentru că sînt al naibii de sigur 
că nu este doar fizica la mijloc. 

Harry Wilson se aşezase lîngă noi, la masa la care mîncam. 

— Voi doi arătați de parcă vă cunoaşteţi şi asta vă deosebeşte 
de majoritatea celor de aici, ne spusese apropiindu-se. 

L-am invitat să stea cu noi şi a acceptat oarecum recunoscător. 
Fusese profesor de fizică la un liceu din Bloomington, Indiana, 
vreme de douăzeci de ani, ne-a povestit el, iar vrejul de fasole l-a 
nedumerit pe toată durata ascensiunii. 

— Adică vrei să spui că nu legile fizicii țin cablul în sus? a în- 
trebat Jesse. Crede-mă, nu este ceea ce vreau să aud acum. 

Harry a zimbit. 

— Scuze, am să reformulez. Cu siguranţă, fizica este cea care ține 
vrejul de fasole în sus. Dar fizica implicată în asta nu este de un soi 
obişnuit. Sînt o grămadă de chestii aici care nu au sens la suprafaţa 
Pămîntului. 

— Presimt că urmează o prelegere de fizică, am murmurat. 

— Am predat această materie adolescenților vreme de douăzeci 
de ani, a replicat Harry şi a scos din buzunar un carnețel şi un creion. 
Nu doare, crede-mă. Să vă explic... 

Harry a început să deseneze un cerc la marginea de jos a paginii. 

— Ăsta e Pămîntul. Iar asta (a desenat un cerc mititel la jumă- 
tatea paginii) este Staţia Colonială. Se află pe o orbită geosincronă, 
asta înseamnă că stă, practic, în acelaşi loc, relativ la suprafaţa 
Pămîntului. Adică este permanent deasupra lui Nairobi. Limpede 
pînă acum? 

Am dat din cap afirmativ. 

— Bun. Acuma, principiul vrejului de fasole este următorul: 
stația este legată de Pămînt printr-un mănunchi de cabluri, ca alea 
de le vedem pe fereastră. Pe vrej stau atîrnate o mulţime de plat- 
forme, cum e asta în care sîntem noi, iar aceste platforme pot urca 
şi cobori în lungul cablurilor. 

Harry a desenat între cele două cercuri o linie care reprezenta 
vrejul, iar pe această linie a desenat apoi un pătrățel mic, adică 
platforma. 

— Ideea este că un astfel de ascensor nu are nevoie de viteza de 
evadare pe care o necesită, să spunem, o rachetă obişnuită. Ceea ce 
este de bine pentru noi, pentru că nu trebuie să zburăm cu o rachetă 
accelerată şi să stăm înghesuiți în scaune cu senzaţia că un elefant 
tocmai şi-a pus piciorul pe pieptul nostru. E destul de simplu... 
Partea interesantă este că vrejul de fasole nu respectă cerințele fizicii 
elementare ale unui cablu clasic întins între Pămînt şi un obiect din 
spațiu. Şi asta din pricină că stația (Harry a desenat o linie în pre- 
lungire, dincolo de cerculețul staţiei, către marginea superioară a 
foii de hîrtie), aşadar staţia nu trebuie să se afle la capătul vrejului. 
Din motive legate de echilibrarea maselor precum şi de dinamica 
orbitală, trebuie să existe un cablu suplimentar care se prelungeşte 
la zeci de mii de mile dincolo de stație. Fără această contrabalansare, 
orice vrej de fasole ar deveni instabil şi periculos. 

— Şi vrei să spui că ăsta nu este, am întrebat. 

— Nu numai că nu este instabil dar este, probabil, cel mai sigur 
mijloc de transport imaginat vreodată, a răspuns Harry. Vrejul este 
în exploatare de mai bine de un secol. Este singurul punct de ple- 

care pentru colonişti. Nu s-a înregistrat niciodată vreun accident din 
motive de instabilitate sau datorită alterării materialului din care este 
construit. A existat celebrul bombardament al vrejului, acum patru- 
zeci de ani, dar atunci a fost un atac terorist, fără legătură cu struc- 
tura fizică a acestuia. Este admirabil de stabil şi aşa a fost de cînd s- 
a construit. Dar, conform fizicii elementare, nu ar trebui să fie. 

— Atunci ce îl ține în sus? a întrebat Jesse. 

Harry a zîmbit din nou. 

— Ei bine, asta este întrebarea, nu-i aşa? 

— Vrei să spui că nu ştii? a insistat Jesse. 

— Eu nu ştiu, a recunoscut Harry. Dar asta nu trebuie să fie 
motiv de îngrijorare deoarece sînt, sau am fost, doar un profesor 
de fizică de liceu. Oricum , din câte ştiu, nimeni altcineva nu are nici 
un indiciu despre cum funcționează. Vreau să spun, nimeni de pe 
Pămînt. Evident, UC ştie mai multe. 

— Dar cum se poate ca nimeni de pe Pămint să nu ştie? am 
întrebat la rindul meu. Pentru numele lui Dumnezeu, este aici de 
mai bine de un secol. Nu şi-a bătut nimeni capul ca să-şi dea seama 
cum de este posibilă o astfel de construcție şi cum funcționează ea? 

— Nu am spus asta, a precizat Harry. Sigur că au fost destui care 
au încercat. Şi nu că ar fi fost vreun secret ascuns. Au existat, pe 
vremea construcției vrejului, numeroase cereri din partea guverne- 
lor sau a presei pentru a se explica modul de funcţionare. Răspun- 
sul UC a fost în mare acesta: „aflaţi singuri”. Asta-i tot. În lumea 
fizicienilor au fost nenumărate tentative de descifrare a problemei 
care a căpătat şi un nume: Problema Vrejului de Fasole. 

— Nu-i un nume prea original, am observat. 

— Mda, fizicienii îşi păstrează imaginaţia pentru alte lucruri. 
Chestia este că problema nu a fost rezolvată, şi asta din două mo- 
tive. Primul motiv este extraordinara ei complexitate. V-am amintit 
de echilibrul de mase, dar mai sînt şi alte amănunte, cum ar fi 
rezistența cablului, oscilaţiile vrejului induse de furtuni sau de alte 
fenomene atmosferice sau maniera în care grosimea cablului este 
redusă treptat la altitudini din ce în ce mai mari. Toate acestea dar 
şi altele sînt greu de rezolvat, fiecare în parte. Dar puse la un loc, 
problema devine insolvabilă. 

— ŞI al doilea motiv care ar fi? a întrebat Jesse. 

— Al doilea motiv este că nu avem motiv să o facem. Chiar dacă 
am rezolva problema şi am şti cum să construim aşa ceva, nu ne-am 
putea permite să o facem. 

Harry s-a lăsat pe spate. 

— Înainte de a deveni profesor, am fost angajat la General 
Electric, la departamentul de inginerie civilă. Lucram, pe vreme 
aceea, la linia de cale ferată subatlantică. Una dintre sarcinile mele 
era să caut prin vechi proiecte, idei şi tehnologii care ar fi putut fi 
aplicate la proiectul nostru. Un fel de rugăciune disperată către 
Fecioara Maria să vedem dacă putem să reducem costurile. 

— General Electric a dat faliment cu acest proiect, nu-i aşa? am 
întrebat. 

— Acuma înţelegi de ce doreau să țină costurile cît mai jos, a 
spus Harry. Şi de ce am ajuns profesor. General Electric nu şi-a mai 
permis serviciile mele. Şi pe ale nimănui altcuiva, imediat după ce 
au dat faliment. În fine, am răsfoit, în vremea aceea, cîteva proiecte 
vechi şi am avut acces chiar şi la cîteva dosare secretizate. Unul 
dintre ele era despre un vrej de fasole. General Electric fusese anga- 
jată de către guvernul SUA pentru a realiza un studiu de fezabilitate 
pentru construirea unui vrej în emisfera vestică. Voiau să radă o 
suprafaţă cam cît Delaware, undeva în Amazonia, şi să înalțe acolo 
un vrej, chiar pe ecuator. Dar General Electric le-a spus clar să-şi ia 
gîndul. Chiar şi cu cîteva salturi tehnologice, din care, în treacăt fie 
spus, cele mai multe nu s-au realizat pînă acum, şi oricum nu se 
apropiau de tehnologiile necesare pentru un asemenea proiect... Ei 
bine, chiar şi aşa bugetul ar fi fost mai mare decît PIB-ul pe trei ani 
al SUA. Şi asta presupunînd că proiectul ar fi mers şnur, fără 
depăşiri bugetare. Ceea ce, fireşte, nu este cazul în realitate. Lucru- 
rile astea se întîmplau acum douăzeci de ani, iar raportul pe care 
l-am văzut era vechi de zece ani. Nu cred că, de atunci pînă acum, 
costurile au scăzut semnificativ. Aşadar, nu a răsărit nici un alt vrej. 
Sînt mijloace mai ieftine prin care să trimiți oameni şi marfă pe 
orbită. Mult mai ieftine. 

Harry s-a aplecat în faţă. 

— Ceea ce ridică două întrebări evidente: cum a reuşit UC să 
creeze această monstruozitate tehnologică şi de ce s-a ostenit să facă 
acest lucru? 

— Este clar că UC are o tehnologie mult mai avansată decît teh- 
nologia terestră, a spus Jesse. 

— Categoric, a răspuns Harry. Dar de ce? Coloniștii sînt oameni, 
la urma urmei. Nu numai atît, dar cei mai mulţi coloni sînt din țări 
slab dezvoltate, care au probleme cu suprapopularea. Aşadar, cei 
mai mulți dintre ei au o educaţie precară. Şi, o dată ajunşi la desti- 
nație, este de presupus că vor avea mai tot timpul de rezolvat alte 
probleme în loc să stea şi să-şi spargă creierii cum să ridice un vrej. 
lar tehnologia primară, care a permis colonizarea, este reprezentată 
de motorul de salt, care a fost creat aici, pe Pămînt. Şi care nu a mai 
cunoscut îmbunătăţiri majore de mai bine de o sută de ani. Aşadar, 
nu există nici un motiv pentru care coloniştii să fie mai avansați din 
punct de vedere tehnologic decit Pămintul. 

Dintr-odată, ceva a clicăit în mintea mea. 

— Doar dacă nu au trişat, m-am trezit rostind. 

— Exact! a rînjit Harry. Asta cred şi eu. 

Jesse s-a uitat la mine, apoi la Harry. 

— Cred că m-aţi pierdut pe drum... 

— Trişează, i-am explicat. Uite, pe Pămînt sîntem izolaţi. Învă- 
țăm doar prin noi înşine. Facem descoperiri şi ne rafinăm tehno- 
logiile tot timpul, dar acest proces este lent pentru că tot ceea ce 
facem, facem prin forţe proprii. Pe cînd... Acolo, sus... 

— Acolo, sus, oamenii au întîlnit alte specii inteligente, a adăugat 
Harry. Au întîlnit pe cineva care, cu siguranţă, are o tehnologie mult 
mai avansată decît avem noi. Şi am obținut-o fie la schimb, fie prin 
inginerie inversă. Este mult mai uşor să ne dăm seama despre cum 
funcționează ceva dacă avem la dispoziție acel ceva, decit să-l 
inventăm noi, de la zero. 

— De aceea am spus că UC trişează. Uniunea s-a folosit de 
notițele altcuiva, am conchis eu. 

— Bine, dar de ce Uniunea Colonială nu ne împărtăşeşte şi nouă 
descoperirea lor? a vrut să ştie Jesse. De ce păstrează acest lucru 
doar pentru ei? 

— Probabil se gîndesc să ne protejeze. Ce nu ştim nu ne poate 
răni, i-am răspuns. 

— Sau este vorba despre altceva, a intervenit Harry arătînd spre 
cablurile vrejului. Această realizare nu se află aici pentru că ar 

reprezenta calea cea mai ieftină sau uşoară de a ridica oamenii pe 
Staţia Colonială. Dimpotrivă, se află aici pentru că este unul dintre 
cele mai dificile mijloace, de fapt este cel mai scump, cel mai com- 
plex din punct de vedere tehnologic şi cel mai intimidant sub aspect 
politic. Prezenţa sa este un memento, pentru ca Pămiîntul să nu uite 
că UC este la ani lumină distanţă înaintea noastră în ceea ce priveşte 
dezvoltarea. 

— Nu am considerat niciodată vrejul de fasole ca fiind intimi- 
dant, a intervenit Jesse. Nici nu m-am gîndit la el prea mult. 

— Mesajul acesta nu îţi este adresat ție, a spus Harry. Dacă ai fi 
preşedintele SUA, lucrurile ar sta altminteri şi ai gîndi diferit. La 
urma urmei, UC ne ţine pe toţi aici, pe Pămînt. Nu există călătorii 
spaţiale în afară de cele permise de UC în scop de colonizare sau 
înrolare. Liderii politici sint mereu dispuşi să mituiască UC ca să 
absoarbă surplusul de populaţie şi să-l distribuie printre stele. Dar 
vrejul este o aluzie permanentă care spune: pînă nu veți fi în stare 
să faceți una din asta, nici să nu vă treacă prin cap să vă puneţi cu 
noi. lar vrejul este singura tehnologie pe care UC a catadicsit să ne- 
o arate. Gîndeşte-te la toate acele lucruri pe care le au, dar nu ni le- 
au arătat. Îți garantez că preşedintele SUA s-a gîndit la asta. Şi asta 
îl ţine cuminte în front, pe el şi pe oricare altul. 

— Asta nu-mi stirneşte un sentiment de prietenie față de UC, a 
spus Jesse. 

— Nu trebuie să fii prăpăstioasă, a replicat Harry. Poate că UC 
protejează astfel Pămîntul. Universul este un loc vast. Şi poate că 
nu sîntem într-o vecinătate foarte bună. 

— Harry, ai fost mereu aşa, paranoic? am întrebat. Sau asta a 
venit o dată cu virsta? 

— Cum crezi că am ajuns la şaptezeci şi cinci de ani? a rînjit el. 
Nu mă deranjează că UC este peste noi sub aspect tehnologic. 
Important este ca lucrul acesta să fie în folosul meu. 

Şi-a ridicat un braţ. 

— Uită-te la ăsta... este fleşcăit şi bătrîn şi într-o formă proastă. 
Într-un fel sau altul, Forţele Coloniale de Apărare vor lua acest braţ 
precum şi restul din mine şi le vor aranja într-o formă maximă, gata 
de luptă. Şi ştii cum? 

— Nu, am răspuns eu în vreme ce Jesse dădea din cap negativ. 

— Nici eu, a rostit Harry lăsîndu-şi brațul să cadă pe masă cu 
un pocnet uşor. Nu ştiu şi nici măcar nu-mi pot imagina cum vor 
reuşi. Dacă sîntem de acord că am fost ținuți într-o stare de infan- 
tilism tehnologic de către UC, atunci încercarea de a mi se explica 
procedeul prin care vom întineri este echivalentă cu a încerca să 
explici principiul de funcţionare al vrejului cuiva care nu a văzut 
alt mijloc de transport în afară de cal şi teleguță. Dar cu siguranță 
că ei ştiu cum să facă asta. Altminteri de ce ar recruta bătrîni de 
şaptezeci şi cinci de ani? Universul nu este un loc pe care să-l cuce- 
reşti cu legiuni geriatrice... N-am vrut să vă insult, a adăugat el 
rapid. 

— Nu ne-am supărat, a zimbit Jesse. 

— Doamnă şi domnule, a continuat Harry privindu-ne pe rînd, 
putem crede că avem idee în ce ne-am băgat, dar părerea mea este 
că nu avem nici cel mai mic indiciu. Acest vrej de fasole există ca 
să ne spună exact ce ne spune, nimic mai mult. Este mai mare şi 
mai ciudat decit ne putem imagina. Şi este doar primul pas al 
acestei călătorii. Ce va urma trebuie să fie şi mai mare şi mai ciudat. 
Pregătiți-vă pe cât puteți. 

— Cam dramatic, a rostit Jesse cu o voce uscată. Nu prea ştiu 
cum să mă pregătesc după tot ce ne-ai spus... 

— Eu ştiu, am spus căutînd din priviri ieşirea din cabina în care 
stătusem. Mă duc să mă piş. Dacă universul este mai mare şi mai 
ciudat decît îmi pot imagina, atunci cel mai bine ar fi să-l întîlnesc 
cu vezica goală. 

— Ai vorbit ca un cercetaş adevărat, a zimbit Harry. 

— Un cercetaş adevărat nu merge la budă atit de des ca mine, 
am remarcat. 

— Sigur că merge... lasă-l doar vreo şaizeci de ani... 


TREI 


— Nu ştiu ce părere aveţi voi doi, dar, pînă acum, nimic de aici 
nu seamănă cu ceea ce îmi imaginam eu despre armată, ne-a spus 
Jesse. 

— Nu-i chiar atît de rău, am răspuns. Uite, mai ia o gogoaşă. 

— Nu-mi trebuie altă gogoaşă, a refuzat Jesse împingînd farfuria 
deoparte. Ceea ce am nevoie acum este un somn bun. 

Ştiam ce vrea să spună. Trecuseră mai bine de optsprezece ore 
de cînd plecasem de acasă şi în tot acest timp fusesem numai pe 
drumuri. Eram de acord cu un pui de somn. Dar în loc să dorm, 
şedeam în mijlocul unei cantine uriaşe, în burta unui crucişător 
interstelar, înfulecînd gogoşi şi bînd cafea, laolaltă cu alți o mie de 
recruți, aşteptînd să apară cineva şi să ne spună ce urma să facem 
mai departe. Cel puțin partea asta semăna binişor cu ceea ce cre- 
deam eu că este armata. 


Balamucul începuse de cum am ajuns. Imediat ce am coborit de 
pe platforma vrejului de fasole am fost întimpinaţi de către doi 
funcționari ai Uniunii Coloniale. Ne-au adus la cunoştinţă că eram 
ultimul transport de recruți destinat îmbarcării pe o navă care urma 
să decoleze curînd, aşa că ne-au rugat să-i urmăm degrabă astfel 
încît graficul să nu fie dat peste cap. Unul dintre ei a preluat condu- 
cerea, iar celălat s-a dus în spatele coloanei, după care ne-au minat 
ca pe o turmă prin toată stația către nava noastră: NFCA* Henry 
Hudson. 


* NFCA — Nava Forţelor Coloniale de Apărare. 

Jesse şi Harry erau vizibil dezamăgiți de toată acea grabă, ca şi 
mine de altfel. Staţia Colonială era uriaşă, avea cam o milă în dia- 
metru (mai precis 1800 de metri şi, cu ocazia asta, mi-am dat seama 
că va trebui curînd, după şaptezeci şi cinci de ani de viaţă, să mă pun 
la punct cu sistemul metric) şi servea ca port de îmbarcare atit pentru 
recruți, cit şi pentru colonişti deopotrivă. Faptul că eram mînaţi de 
la spate ca o cireadă, fără posibilitatea să ne oprim şi să căscăm gura 
la ceea ce era de jur-împrejur, mă făcea să mă simt ca un copil de cinci 
ani, purtat la trap de nişte părinţi nerăbdători printr-un magazin de 
jucării, în ajunul Crăciunului. Îmi venea să mă trîntesc la podea şi să 
încep să zbier ca un puşti răzgiiat, pînă aş fi obținut un pic de răgaz. 
Eram, din păcate, prea bătrîn (sau altfel spus, nu eram suficient de 
bătrîn) ca să obțin ceva cu un comportament de acest gen. 

Ce vedeam în trecerea noastră rapidă era doar un aperitiv care 
ne stîrnea şi mai mult. În vreme ce funcționarii UC ne îngrămădeau 
şi ne împingeau înainte, am traversat o hală de tranzit uriaşă, plină 
ochi cu nişte unii care aduceau a pakistanezi sau a indieni musul- 
mani. Cei mai mulți aşteptau răbdători să le vină rîndul la îmbar- 
carea într-o navă de transport imensă, care se vedea plutind la o 
oarecare distanță, dincolo de ferestre. Alții discutau aprins cu oficia- 
lii de la UC, într-o engleză aproximativă sau căutau să-şi liniştească 
plozii care dădeau semne de plictiseală, iar alţii cotrobăiau prin 
bagaje căutînd ceva de mîncare. Într-un colţ, mai mulți bărbați şe- 
deau îngenunchiați pe nişte covoare şi se rugau. M-am întrebat cum 
de au reuşit să determine în ce direcţie se afla Mecca, de la înălțimea 
aceea de douăzeci şi trei de mii de mile. Apoi am fost împinşi mai 
departe şi i-am pierdut din vedere. 

Jesse m-a tras de mînecă şi mi-a arătat ceva, spre dreapta noastră. 
Într-o sală de mese, am zărit cu coada ochiului o chestie tentaculară 
şi albastră care îşi făcea de lucru cu un martini. l-am atras atenţia 
lui Harry. Era atît de intrigat încât s-a întors din drum spre exaspe- 
rarea însoţitorilor noştri. Cu o privire acră, a fost uşuit la loc în 
grămadă. Harry avea un rînjet prostesc pe chip: 

— Un Gehaar. Minca un pui fript dres cu un sos de chilli şi cu 
niscaiva brînză albastră. Dezgustător! 

Apoi a început să ridă în hohote. Gehaarii erau prima specie 
extraterestră inteligentă pe care oamenii o întilniseră, înainte ca UC 

să instituie monopolul asupra călătoriilor spaţiale. O rasă destul de 
simpatică, dar aveau obiceiul să injecteze hrana cu acidul secretat 
de tentaculele lor subțiri iar apoi să soarbă zgomotos pasta astfel 
obţinută. Scirbos. 

Lui Harry nu-i păsa. Văzuse pentru prima dată un extraterestru 
viu. 

Traseul nostru întortocheat s-a sfîrșit într-o hală de tranzit la in- 
trarea căreia, pe un ecran, scria cu litere strălucitoare: Henry Hudson — 
Recruți FCA. Ne-am aşezat uşurați, care pe unde am apucat, în 
vreme ce funționarii noştri s-au dus să discute cu alți colonişti, ce 
aşteptau la poarta de îmbarcare pentru navete. Harry, care manifesta 
tot timpul o curiozitate crescută, s-a îndreptat către una dintre 
ferestrele halei, încercînd să desluşească, printre siluetele gigantice 
de afară, unde era nava noastră. Cu ajutorul unui monitor pentru 
informații, instalat lîngă fereastră, am reuşit să o localizăm. Evident 
că Henry Hudson nu era ancorată de Staţia Colonială. E greu să ma- 
nevrezi delicat o navă interstelară de o sută de mii de tone şi să o 
sincronizezi perfect cu o stație geostaţionară. Transportatoarele pen- 
tru colonii se țineau la o distanţă respectuoasă de staţie, în vreme ce 
grupurile de pasageri, proviziile, echipajele navelor, erau duse sau 
aduse cu ajutorul navetelor şi al barjelor. Hudson, la rîndu-i, era 
staționat la citeva mile deasupra staţiei. Nu era masivă, nu avea 
forma inestetică dar funcțională a transportoarelor de colonişti. Era 
în schimb lustruită bine, nu era deloc cilindrică şi nu avea sectoare 
circulare în rotaţie. l-am atras atenţia lui Harry asupra acestui aspect. 

— Gravitaţie artificială non-stop... şi stabilă pe o rază mare. 
Impresionant. 

— Credeam că am folosit gravitația artificială la urcare, a spus 
Jesse. 

— Am folosit-o, i-a răspuns Harry. Pe măsură ce urcam, genera- 
toarele gravitaționale ale platformei îşi sporeau puterea pentru a 
compensa diminuarea cîmpului gravitațional al Pămîntului. 

— Atunci ce este atit de diferit la o navă spaţială? 

— Este extrem de dificil, i-a explicat Harry. Este necesară o 
cantitate enormă de energie pentru a crea un cîmp gravitațional, iar 
această cantitate de energic creşte exponențial cu raza cîmpului. 
Aici probabil că au trişat creînd cimpuri multiple, dar de dimen- 

siuni mai mici, în loc de unul mare. Dar chiar şi aşa, numai cîmpul 
gravitațional al platformei consumă, probabil, mai multă energie 
decit foloseşte oraşul tău la iluminat timp de o lună întreagă. 

— Nu ştiu ce să zic, a spus Jesse. Eu sînt din San Antonio. 

— Bine, atunci oraşul lui John. 

Harry s-a întors spre mine, aţintindu-mă cu degetul, apoi a 
continuat: 

— Fapt este că aceasta reprezintă o risipă incredibilă de energie. 
În majoritatea cazurilor în care este necesară gravitația artificială, 
este mult mai ieftin şi mai simplu să foloseşti un tor, să îl învîrți şi 
să laşi oamenii să stea în interior. O dată pornită mişcarea de rotație, 
nu ai nevoie să pompezi în sistem decît energii suplimentare mi- 
nime, pentru a contracara pierderile datorate frecării. Spre deose- 
bire de un cîmp gravitațional artificial, care necesită un consum 
constant şi masiv de energie... 

A îndreptat degetul către Henry Hudson. 

— lată, chiar lîngă Hudson se află o navetă. Să vedem... prin com- 
parație la scară, estimez că Hudson are cam 800 de picioare lungime, 
200 în lățime şi 150 înălțime. Crearea unui singur cîmp gravitațional 
în jurul acestui bebeluş dolofan ar face luminile să pilpiie în San 
Antonio. Chiar şi folosind cîmpuri multiple, ar avea un consum 
uluitor. Aşa că fie au o sursă de energie capabilă să susțină cîmpul 
gravitațional, başca restul sistemelor navei, cum ar fi propulsia sau 
sistemele de menținere a vieții, fie au descoperit un nou mijloc de 
creare a gravitației care presupune un consum foarte redus de energie. 

— Probabil că nu este ieftin, am observat arătindu-le un trans- 
portor pentru coloni. Ăştia au un tor. Chiar şi Stația Colonială se 
roteşte. 

— Coloniile păstrează ce au mai bun pentru armată, a comentat 
Jesse. Şi asta este doar o navă care a venit să culeagă nişte recruți. 
Cred că ai dreptate, Harry. Nu avem nici cea mai mică idee în ce 
ne-am băgat. 

Harry a zimbit şi s-a întors către fereastră, apoi şi-a aţintit privi- 
rea către Henry Hudson care părea că se roteşte în cercuri leneşe, 
datorită mişcării staţiei. 

— Ador momentele cînd oamenii ajung să giîndească la fel ca 
mine. 

În scurt timp, funcționarii noştri ne-au strîns din nou pe toți şi ne-au 
aliniat în vederea îmbarcării pe o navetă. Am prezentat cardurile 
de identitate oficialului UC de la poarta de îmbarcare, iar acesta 
ne-a trecut pe o listă, în vreme ce altul ne-a oferit cîte un PDA’. 

— Mulţumim că ați fost pe Pămînt. lată un minunat cadou la 
plecare, i-am spus acestuia dar nu a dat semn că m-a înţeles. 

Navetele nu aveau gravitație artificială. Însoţitorii noştri ne-au 
înhămat de scaune cu un set de chingi şi ne-au avertizat ca în nici 
un caz să nu ne treacă prin minte să încercăm să desfacem legă- 
turile. De altfel ni s-a spus că, oricum, cataramele hamurilor nu erau 
sub controlul nostru pe durata zborului, datorită eventualilor claus- 
trofobici de la bord. Persoanele cu plete au primit plase pentru păr. 
În lipsa gravitaţiei, părul lung are tendinţa de a se răsfira peste tot. 

În cazul în care cineva ar fi avut rău de mişcare, ni s-a reco- 
mandat să folosim pungile speciale care se găseau în buzunarele 
scaunelor. Ne-au subliniat faptul că este foarte important să nu se 
aştepte pînă în ultima clipă folosirea acelor pungi. În gravitație 
redusă sau zero, voma se poate împrăştia pretutindeni, iar acest 
lucru îl va face foarte nepopular printre ceilalți pe nefericitul care 
a cauzat incidentul. Ceea ce i-ar putea afecta viitoarea carieră 
militară. 

Toate acestea au avut ca rezultat un foşnet general, pe măsură 
ce fiecare îşi pregătea punga cu pricina. Femeia de lingă mine strîn- 
gea cu putere propria ei pungă, aşa că m-am pregătit mental pentru 
tot ce putea fi mai rău. 

Din fericire, nu a vomitat nimeni şi trecerea spre Henry Hudson 
a fost destul de lină. După prima impresie de cădere liberă, lucrurile 
s-au liniştit. Aveam senzaţia că mă aflu într-un roller-coaster uriaş 
şi lent. Am ajuns la navă în cinci minute, procedurile de andocare 
au mai necesitat alte două minute, apoi o poartă ca un iris s-a 
deschis şi naveta a pătruns într-unul din docurile lui Henry Hudson. 
Au urmat cîteva minute în care aerul a fost pompat în doc, după 


* PDA = Personal Digital Assistant. 

care am simțit din nou greutatea trupurilor. Gravitația artificială era 
de-acum în funcțiune. 

Uşa navetei s-a deschis şi în cadrul ei a apărut o femeie. 

— Bine ați venit la bordul NFCA Henry Hudson, ne-a urat ea. Vă 
rog să vă desfaceţi legăturile, să vă luaţi efectele personale şi să 
urmaţi traseul marcat cu lumini ca să ieşiţi din doc. Aerul de aici 
va fi evacuat în fix şapte minute pentru a se permite navetei să plece 
şi pentru a primi alt transport. Aşa că vă rog să vă grăbiţi. 

Cu toţii am fost suprinzător de sprinteni. Apoi am fost conduşi 
într-o cantină uriaşă unde ni s-au oferit gogoşi şi cafele şi unde tre- 
buia să apară un oficial pentru a ne explica unele lucruri. În vreme 
ce aşteptam, în sala de mese au pătruns alţi recruți care, probabil, 
ajunseseră aici înaintea noastră. După o oră, sala era plină de cîteva 
sute de indivizi care se învîrteau de colo-colo. În viaţa mea nu mai 
văzusem atiția bătrîni la un loc. Nici Harry. 

— Parcă este o zi de reduceri la cel mai mare magazin Denny’ 
din lume, a comentat el după care şi-a mai umplut o ceaşcă cu cafea. 

Şi, în clipa în care vezica mea tocmai mă anunţa că am cam 
exagerat cu cafeaua, în sala de mese a intrat un domn distins în 
costumul albastru al colonialilor, care şi-a croit drum spre capătul 
camerei. Gălăgia din sală s-a redus treptat, oamenii păreau uşurați 
că, în sfîrşit, cineva le va explica ce naiba urma să se întîmple cu ei 
pe mai departe. 

Omul a stat acolo cîteva minute, pînă cînd în sală s-a făcut linişte 
pe deplin. 

— Salutare! a spus el şi am tresărit cu toții. 

Mai mult ca sigur că avea un microfon implantat, pentru că 
vocea lui se revărsa din difuzoarele încastrate în pereți.. 

— Sînt Sam Campbell, adjunct pentru Forţele Coloniale de 
Apărare din partea Uniunii Coloniale. Deşi, tehnic vorbind, nu sînt 
membru al FCA, am fost împuternicit de acestea ca să vă îndrum 
primii paşi. Aşadar, în următoarele zile mă puteți considera ca fiind 
ofițerul vostru superior. Ştiu că unii dintre voi tocmai ce au sosit cu 
ultima navetă şi sînt nerăbdători să se odihnească. Alţii sînt la 


* Lant de magazine în SUA. 

bordul navei de aproape o zi şi sînt nerăbdători să afle ce urmează. 
Pentru liniştea tuturor, voi fi foarte scurt... În aproximativ o oră, 
Henry Hudson va ieşi de pe orbită şi se va pregăti de primul salt, 
către sistemul Phoenix. Acolo vom face o escală pentru aprovizio- 
nare, după care vom porni către Beta Pyxis III, locul în care se va 
desfăşura instrucţia voastră. Nu vă impacientaţi, nu mă aştept ca 
toate acestea să însemne mare lucru pentru voi. Ce trebuie să ştiţi 
acum este faptul că vom avea nevoie de mai mult de două zile 
pentru a ajunge la destinație şi în acest timp veți fi supuşi, de către 
personalul meu, la o serie de evaluări medicale şi psihologice. 
Progamările individuale sînt în curs de descărcare pe PDA-urile 
voastre. Vă rog să le consultaţi cînd doriți. PDA-urile pot de aseme- 
nea să vă ghideze oriunde pe această navă, aşa că nu trebuie să vă 
fie teamă că vă veți rătăci. Cei care abia au sosit vor putea afla cu 
ajutorul PDA-ului ce cabină le-a fost repartizată. Aşadar, în afară 
de a vă găsi cabinele, nu mai aveţi nimic de făcut în această seară. 
Mulţi au avut parte de un drum lung pînă aici şi de aceea dorim să 
fiți odihniţi pentru evaluările de mîine. Şi, cu ocazia asta, cred că 
ar fi momentul să vă acomodaţi cu timpul navei care este Timpul 
Standard Universal Colonial. Adică (s-a uitat la ceas) este fix 2138. 
PDA-ul este setat pentru acest timp. Ziua voastră de mîine va în- 
cepe cu un mic dejun între orele 0600 şi 0730, după care vor urma 
evaluările medicale şi eventualele tratamente. Micul dejun nu este 
obligatoriu, încă nu sînteți supuşi regimului cazon, dar ziua de 
miine se anunţă foarte lungă aşa că vă recomand cu tărie să nu-l 
săriți... Dacă aveţi unele întrebări, PDA-ul vă poate conecta la siste- 
mele de informații ale navei, iar o interfață IA” vă va ghida în cău- 
tările voastre. Este suficient să folosiți stylusul ataşat PDA-ului ca 
să vă scrieţi întrebările sau, dacă doriți, puteți vorbi în microfonul 
PDA-ului. Plus că veți întilni la tot pasul membri ai personalului 
UC, pe care îi puteți aborda în orice problemă. Pe baza informațiilor 
despre voi, personalul medical este pregătit deja să vină în întîm- 
pinarea problemelor voastre, şi este posibil să se fi programat vizite 
medicale încă din această seară, în cabinele voastre. Verificaţi-vă 


* IA = Inteligență Artificială. 

PDA-urile. Puteţi vizita infirmeria oricînd. Sala de mese este des- 
chisă tot timpul, dar va deveni operațională de mîine dimineaţă. 
Verificaţi-vă PDA-urile pentru orare şi programări. În fine, de mîine 
veţi purta cu toții uniformele de recruți FCA. Acestea v-au fost deja 
livrate în camere. 

Campbell s-a oprit pentru cîteva momente şi ne-a aruncat o 
privire pe care el o dorea cît mai expresivă. 

— În numele Uniunii Coloniale şi al Forţelor Defensive de 
Apărare, vă urez bun venit ca noi cetățeni, dar şi ca noi apărători. 
Dumnezeu să vă binecuvînteze pe toţi şi să vă aibă în paza Sa în 
tot ceea ce va veni de acum înainte... Dacă, întimplător, doriți să 
vedeți manevrele de ieşire de pe orbită, vom transmite imagini pe 
un ecran aflat pe puntea de observaţie. Locul are forma unui amfi- 
teatru şi e suficient de mare ca să-i cuprindă pe toţi, aşa că nu va 
îngrijorați cu privire la locurile libere. Henry Hudson poate devolta 
o viteză apreciabilă, aşa că pînă mîine dimineață, Pămîntul va arăta 
ca un disc foarte mic iar pînă la cină nu va fi mai mare decit un 
punct strălucitor pe cer. Aceasta va fi, probabil, ultima voastră şansă 
să vă vedeţi lumea natală. Dacă acest lucru are vreo semnificaţie 
pentru voi, vă sugerez să treceţi pe acolo. 


— Aşadar, cum este colegul tău de cameră? m-a întrebat Harry 
aşezindu-se lîngă mine, pe puntea de observație. 

— Chiar nu vreau să vorbesc despre asta, i-am răspuns. 

Îmi folosisem PDA-ul ca să ajung la cabina mea, unde am 
descoperit că viitorul meu coleg de cameră îşi aranjase deja lucrurile 
personale. Leon Deak. Mi-a aruncat o privire scurtă şi mi-a spus: 

— la te uită... ciudatul cu Biblia. 

După care m-a ignorat deliberat, arătindu-se teribil de preocu- 
pat într-o cameră de doi pe doi. Leon preluase cuşeta de jos, lucru 
de dorit pentru nişte genunchi de şaptezeci şi cinci de ani. Mi-am 
aruncat sacul pe cuşeta de sus, mi-am luat PDA-ul şi m-am dus 
direct la Jesse, care se afla cazată pe aceeaşi punte. Colega ei de 
cabină, o doamnă simpatică, pe nume Maggie, a plecat repede să 
observe ieşirea lui Henry Hudson de pe orbită. l-am spus lui Jesse 
pe cine aveam coleg de cameră, iar ea a început să ridă. A ris din 

nou atunci cînd i-a povestit lui Harry, iar acesta mă bătea pe umăr, 
plin de compasiune. 

— Nu o lua în tragic, situația asta va dura doar pînă ajungem 
pe Beta Pyxis. 

— Unde o mai fi şi asta, am mormăit eu. Dar colegul tău cum 
este? 

— Habar n-am, mi-a răspuns Harry. Dormea cînd am ajuns în 
cabină. Şi a luat cuşeta de jos, ticălosul. 

— Colega mea a fost de-a dreptul încîntătoare. Mi-a oferit o 
prăjitură de casă cînd am întilnit-o. Zicea că o făcuse strănepoata 
ei, cadou de despărțire. 

— Mie nu mi-a oferit nici o prăjitură, colega ta, i-am spus. 

— Nu trebuie să trăiască alături de tine, nu-i aşa? 

— Cum a fost prăjitura? a vrut Harry să ştie. 

— A fost ca o piatră făcută din făină de ovăz. Dar nu asta este 
ideea. Ci faptul că am cel mai bun companion dintre noi trei. Sînt 
o persoană specială... Uite, acolo, se vede Pămîntul. 

Privirea ei se aţintise pe ecranul uriaş, care tocmai prindea viaţă. 
Pămîntul atîrna undeva pe cer şi era redat cu o fidelitate uluitoare. 
Cine construise ecranul acela făcuse o treabă pe cinste. 

— Mi-ar fi plăcut să am acest ecran acasă, în sufragerie, a oftat 
Harry. La mine se strîngea lumea din tot cartierul pentru Super 
Bowl. 

— Uită-te la el... Toate vieţile noastre, toate locurile pe care le 
ştim, toți cei pe care i-am iubit şi cunoscut, au fost de acolo. Asta 
nu vă face să simțiți ceva special? 

— Sint emoționată. Şi tristă, dar nu foarte tare, a răspuns Jesse. 

— Cu siguranță nu simt tristețe, a spus Harry. Nu-mi mai ră- 
măsese nimic de făcut acolo decât să îmbătrinesc şi mai mult şi să mor. 

— Încă mai poți muri, ştii? Eşti în armată, am observat. 

— Da, dar măcar nu voi muri bătrîn. Am de gînd să-mi ofer o 
a doua şansă de a muri tînăr şi să las în urmă un cadavru arătos. 
Mă voi revanşa astfel pentru că nu am avut un corp minunat în 
fosta mea viaţă. 

— Ce romantic mod de a te revanşa, zise Jesse. 

— La naiba, aşa-i! 

— Ascultați, am început să ne mişcăm, le-am atras atenția. 

Difuzoarele de pe punte transmiteau dialogurile dintre Henry 
Hudson şi Stația Colonială. Apoi a urmat un zgomot ca de tobă, dar 
foarte jos ca frecvenţă, şi o vibrație abia perceptibilă prin scaunele 
în care şedeam. 

— Motoarele, a şoptit Harry. 

Jesse şi cu mine am dat din cap, fără să spunem nimic. 

Şi Pămintul a prins a se micşora încet. Încă era masiv, încă era 
strălucitor, albastru şi alb, dar fără îndoială, inexorabil, începuse să 
ocupe o suprafață mai mică din ecran. L-am privit cum se micşo- 
rează, în tăcere, alături de ceilalți cîteva sute de recruți care veniseră 
pe punte. M-am întors spre Harry. În ciuda bravadei de mai de- 
vreme, acum era tăcut şi avea un aer meditativ. Jesse avea lacrimi 
în ochi. 

— Hei, i-am şoptit şi am strîns-o uşor de mină. Nu prea tristă, 
aşa am vorbit. 

Mi-a zîmbit şi mi-a întors stringerea de mîna: 

— Nu, a rostit ea cu glas răguşit. Nu prea tristă... Dar chiar şi 
aşa... chiar şi aşa... 

Am mai stat pe acolo o vreme şi am privit cum tot ceea ce 
cunoşteam se micşora. 


Mi-am programat PDA-ul să mă trezească la 0600, ceea ce a şi 
făcut, cu semnal melodios, abia insinuat prin difuzoarele minuscule, 
dar care a crescut treptat în intensitate pînă cînd l-am oprit. M-am 
dat jos din cuşetă, căutînd să nu fac un zgomot prea puternic, după 
care am căutat un prosop în dulap, aprinzînd lumina dinăuntru 
pentru a vedea ce fac. În dulap stăteau, atîrnate pe umeraşe, două 
uniforme de recrut: a mea şi a lui Leon. Fiecare uniformă conținea 
două seturi de flanele de un albastru palid, precum şi două perechi 
de pantaloni din acelaşi material. Două tricouri, colorate la fel în 
albastru palid, două perechi de izmene albastre, două perechi de 
ciorapi albi şi două perechi de chiloţi, precum şi o pereche de tenişi 
albaştri. După cum se părea, din acel moment pînă cînd urma să 
ajungem pe Beta Pyxis, nu aveam nevoie de o ținută formală. Am 
tras pe mine o pereche de pantaloni şi un tricou, am înhăţat un 
prosop şi am pornit spre duş. 

Cînd m-am întors, lămpile străluceau din plin — probabil se 
aprinseseră automat — dar Leon zăcea în continuare în cuşeta lui. 
Mi-am tras peste tricou flanela albastră şi am adăugat la întregul 
ansamblu o pereche de ciorapi şi tenişii. Eram gata de ţopăială sau, 
mă rog, de ceea ce urma să fac în ziua aceea. Spre exemplu, eram 
gata pentru micul dejun. Înainte să ies i-am dat un ghiont uşor lui 
Leon. Era el un găozar, dar chiar şi găozarii ar trebui să mănînce în 
loc să doarmă. L-am întrebat dacă vrea să meargă la masă. 

— Ce? a spus el ameţit. Nu vreau, lasă-mă în pace. 

— Eşti sigur, Leon? am insistat eu. Ştii că ni s-a recomandat să 
nu sărim peste micul dejun. Ni s-a spus că este cea mai importantă 
masă a zilei şi toate alea. Haide, ai nevoie de energie. 

— Maică-mea e moartă de treijde ani şi din cîte ştiu nu s-a 
reîncarnat în tine. Aşa că du-te dreacu' de aici şi lasă-mă să dorm. 

A fost plăcut să observ că Leon nu se înmuiase deloc în ceea ce 
mă privea. 

— Cum doreşti, am spus. Mă întorc după micul dejun. 

A mormăit ceva, după care s-a sucit cu faţa la perete. Am plecat. 

Micul dejun a fost grozav. Şi o spune unul care a fost căsătorit 
cu o femeie al cărei talent culinar l-ar fi determinat pînă şi pe 
Gandhi să iasă din greva foamei. Mi-am luat două waffe belgiene, 
aurii, crocante şi subțiri, tăvălite prin zahăr pudră şi prin sirop de 
arțar care jurai că este făcut în Vermont (iar dacă nu poți recunoaşte 
siropul de arțar din Vermont, înseamnă că nu mai e nici o speranţă 
pentru tine). Pe waffe, un cub de unt de casă se topise artistic, 
umplînd pătrățelele acestora. Am adăugat la acestea două ouă 
ochiuri moi, patru felii de şuncă drese din belşug cu zahăr brut, un 
pahar de suc de portocale proaspăt stors, plus o cană mare, plină 
cu o cafea despre care puteai să zici că tocmai fusese descărcată din 
desagii vreunei caravane arăbeşti. 

Aveam impresia că murisem şi eram în ceruri. Avînd în vedere 
că pe Pămînt fusesem declarat mort din punct de vedere legal iar 
acum mă aflam într-o navă care zbura prin sistemul solar, nu eram 
prea departe de adevăr. 

— Vai de mine! a exclamat, după ce am pus tava pe masă, indi- 
vidul lingă care mă aşezasem. Ce de grăsimi pe tava ta! Cauţi cu 
lumînarea un infarct. Sînt medic şi ştiu ce spun. 

— Aha..., i-am răspuns uitîndu-mă în tava lui. lar asta cu care 
te lupţi seamănă a omletă făcută din patru ouă. Şi la fiecare ou, 
adăugate cîte o juma’ de kil de şuncă şi brînză. 

— Să faci cum spune medicul, nu ce face el. Ăsta a fost crezul 
meu cîtă vreme am practicat medicina, mi-a replicat. Dacă pacienții 
mei m-ar fi ascultat în loc să-mi urmeze exemplul, mulți dintre ei 
ar mai trăi şi acum. O lecţie pentru noi toți... Thomas Jane este 
numele meu. 

— John Perry, m-am prezentat, şi ne-am strîns mîinile. 

— Îmi pare bine de cunoştinţă. Deşi sînt şi întristat... ştiind că 
vei muri de inimă peste o oră. Asta dacă mănînci toate chestiile alea. 

— Nu-l lua în seamă, John, a intervenit o femeie care şedea la 
aceeaşi masă, dar în faţa noastră, şi a cărei tavă conţinea citeva firi- 
mituri de la un cozonac şi cîteva capete de cîrnat. Tom încearcă să 
te determine să-i dai ceva de la tine ca să nu se mai aşeze la coadă 
încă o dată. În felul acesta am pierdut eu jumătate din cîrnaţii pe 
care mi i-am luat... 

— Această acuzaţie este pe atît de irelevantă, pe cît de adevă- 
rată, s-a indignat Thomas. Recunosc faptul că rivnesc la waffele lui. 
Nu neg asta. Dar dacă sacrificarea propriilor mele artere va prelungi 
viaţa lui John, atunci merită să procedez astfel. Consideră gestul 
meu ca un echivalent culinar pentru gestul cuiva care se aruncă 
peste o grenadă ca să-şi salveze camarazii. 

— Cele mai multe grenade nu-s umplute cu sirop, a observat ea. 

— Poate că ar trebui să fie, nu s-a lăsat Thomas. În felul acesta 
am vedea mai multe acte de eroism. 

— Uite, i-am răspuns rupînd o jumătate de waffă. Aruncă-te 
peste asta. 

— Mai întîi am să mă pun cu gura pe ea, a promis Thomas. 

— Ne-am liniştit pe deplin, am spus. 

Femeia s-a prezentat ca fiind Susan Reardon, „răposată” în 
Bellevue, Washington. 

— Ce părere ai despre mica noastră aventură spaţială de pînă 
acum? m-a întrebat. 

— Dacă ştiam că bucătăria este atît de bine pusă la punct, aş fi 
găsit o cale să mă înrolez mai devreme. Cine ar fi crezut că mîncarea 
in armată este atît de bună? 

— Nu cred că sîntem chiar în armată. Încă... a comentat Thomas 
cu gura plină de waffe. Cred că ne aflăm în anticamera FCA, înțe- 
legeți? Sînt convins că mîncarea armatei va fi mai pe sponci. Ca să 
nu mai pomenesc de faptul că am dubii că am putea ajunge prea 
departe, aşa împiedicaţi cum sîntem în tenişii ăştia. 

— Vrei să spui că ne-au dat pe loc repaus? l-am întrebat. 

— Chiar aşa. Pe nava asta sînt o mie de indivizi care nu se 
cunosc. Şi toți sînt fără cămin, fără familie şi fără slujbă. Asta poate 
fi un şoc mental al naibii de puternic. Tot ceea ce pot face ei pentru 
noi este să ne îndoape cu mese incredibile, astfel încît să nu ne 
gîndim la ce am lăsat în urmă. 

— John! 

Era Harry care tocmai se apropia cu o tavă plină în brațe, însoțit 
de un alt individ. Le-am făcut semn să se aşeze lîngă noi. 

— El este colegul meu de cameră, Alan Rosenthal, ne-a spus 
făcîindu-şi loc la masă, în loc de prezentare. 

— Cunoscut şi sub numele de „Frumoasa Adormită”, am spus. 

— Cel puțin jumătate din descriere este corectă, s-a grăbit Alan 
să precizeze. De fapt sînt devastator de frumos. 

Le-am făcut cunoştiință cu Susan şi Thomas. Acesta din urmă 
nu s-a putut abține să nu observe tăvile încărcate cu bunătăți: 

— Încă două atacuri vasculare iminente. 

— Mai bine îi arunci vreo două costite lui Tom, i-am recomandat 
lui Harry. Altminteri vom fi obligaţi să auzim iarăşi poveştile lui. 

— Resping cu indignare aluzia că aş putea fi mituit cu mîncare! 

— Nu a fost nici o aluzie, a intervenit Susan. A fost o afirmaţie 
cât se poate de clară în acest sens. 

— Ştiu că „loteria” colegilor de cameră nu ţi-a fost prielnică, mi 
s-a adresat Harry, oferindu-i în acelaşi timp două costiţe rumene lui 
Thomas. 

Acesta le-a acceptat cu un aer demn şi preocupat. 

— Colegul meu de cameră e un tip ca lumea, a continuat el. Alan 
este fizician teoretician. Are o minte ascuţită ca un brici. 

— Şi devastator de frumos, a plusat Susan. 

— Mulţumesc pentru că ai adus aminte de acest detaliu, a zimbit 
Alan. 

Harry şi-a dres vocea, după care a întrebat: 

— Arătăm cu toţii ca nişte adulţi inteligenţi... la modul rezo- 
nabil... Ce credeţi că ne aşteaptă astăzi? 

— Am un control medical la 0800, i-am răspuns. Cred că toată 
lumea va trece prin aşa ceva. 

— Mda. Voiam să spun: ce semnificaţie credeți că au toate aces- 
tea. Credeţi că de astăzi începe procesul de întinerire? Este ziua de 
astăzi ziua în care vom începe să nu mai fim bătrîni? 

— Nu ştim dacă vom înceta a fi bătrîni, a spus Thomas. Noi doar 
bănuim asta, deoarece ne imaginăm faptul că soldații ar trebui să 
fie tineri. Dar... Nici unul dintre noi nu a văzut vreodată un soldat 
FCA. Prin urmare presupunerea noastră că soldații trebuie să fie 
tineri... poate fi greşită. 

— Dar ce valoare poate avea un soldat bătrîn? a întrebat Alan. 
Dacă m-ar trimite, aşa cum sînt acum, pe cîmpul de luptă, habar 
nu am la ce aş putea să fiu bun. Mă supără spinarea. Mersul pe jos, 
de ieri, de la platformă pînă la poarta de îmbarcare, aproape că m- 
a omorit. Nu mă văd în stare să mărşăluiesc douăzeci de mile cu 
ranița în spate şi cu arma în braţe. 

— Cu siguranţă că ne vor aduce unele îmbunătățiri, a continuat 
Thomas. Dar asta nu înseamnă că vom fi tineri din nou. Sînt medic 
şi ştiu unele lucruri legate de organismul uman. Corpul omenesc 
poate fi făcut să lucreze mai bine sau să i se îmbunătățească anumite 
functii, la orice vîrstă. Dar fiecare vîrstă are nişte limite clare, dis- 
tincte, dincolo de care abilităţile unui organism nu mai pot fi cres- 
cute. Un corp la şaptezeci şi cinci de ani este mai puţin rapid, mai 
puţin flexibil sau se reface mai greu decît la o vîrstă mai mică. Încă 
mai pot face o serie de lucruri uluitoare. Nu vreau să mă laud, dar 
acasă, pe Pămînt, alergam cu regularitate în cursele de zece mii. 
Ultima a fost cu mai puţin de o lună în urmă. Şi am avut un timp 
mai bun ca la cincizeci şi cinci de ani. 

— Cum arătai la cincizeci şi cinci de ani? l-am întrebat. 

— Aici e clenciul... Eram ca o balenă puturoasă şi îngălată. A fost 
nevoie de un transplant de inimă ca să încep să am ceva mai multă 
grijă de mine. Ce vreau să spun este că un organism de şaptezeci şi 
cinci de ani poate face încă multe lucruri remarcabile fără a fi nevoie 
să îl întinereşti, dar numai dacă este bine îngrijit şi ţinut în formă 
maximă. Şi poate că asta este tot ceea ce se cere de la noi. Poate că 

toate celelalte forme de viaţă din Univers sînt nişte slăbături. În acest 
fel are sens să aduci bătrîni la oaste. Tinerii sînt mult mai utili în 
comunitățile lor. Tinerii au toată viaţa înainte, în vreme ce noi sintem 
elemente dispensabile, care ne-am cam încheiat ciclul de viaţă. 

— Aşadar, vom fi bătrîni pe mai departe, dar vom fi foarte, 
foarte sănătoşi, a conchis Harry. 

— Exact asta am şi spus. 

— Atunci nu mai spune aşa ceva. Mă deprimă, a continuat Harry. 

— Am să tac dacă îmi dai fructele de pe tava ta... 

— Chiar dacă ne aduc la forma maximă pentru şaptezeci şi cinci 
de ani, noi vom îmbătrini în continuare, a intervenit Susan. Peste 
cinci ani, vom avea optzeci. Cred că există o anumită limită dincolo 
de care nu am mai fi în stare să fim folositori ca soldați. 

— Am semnat pentru doi ani, a dat Thomas din umeri. Poate 
că nu au nevoie de noi pentru o perioadă mai lungă. Diferența 
dintre un om de şaptezeci şi cinci şi unul de şaptezeci şi şapte nu 
este atît de mare pe cît ar fi diferența dintre unul de şaptezeci şi cinci 
şi unul de optzeci. Sute de mii de bătrini semnează în fiecare an. 
Peste doi ani ne vor înlocui cu „recruți” proaspeți. 

— Dar termenul se poate prelungi la zece ani, i-am adus aminte. 
Era scris în contract cu litere mărunte. Iar asta ar putea fi un argu- 
ment în sprijinul ipotezei că deţin o tehnologie care să ne facă 
funcționali pînă la vîrsta de optezeci şi cinci de ani. 

— Şi ne-au luat şi probe ADN, a adăugat Harry. Poate că ne vor 
clona şi transplanta organele, sau ceva de felul acesta. 

— Adevărat, a admis Thomas. Dar e prea mare bătaia de cap cu 
transplanturile de la o clonă la noi. Fiecare organ în parte, fiecare os, 
fiecare muşchi, fiecare nerv. În plus, creierul nu poate fi transplantat. 

Thomas a aruncat o privire peste întreaga masă şi şi-a dat seama, 
în cele din urmă, că ideile lui ne deprimaseră pe toți. 

— Nu spun că nu vom fi întineriți, a continuat el. Ce am văzut 
pe nava asta m-a convins că UC deţine o tehnologie la care nici nu 
visam pe Pămînt. Dar ca medic... îmi este greu să cred că au vreun 
mijloc prin care să inverseze îmbătrînirea, aşa cum noi credem cu 
toţii că o vor face. 

— Entropia este o mare curvă, a intervenit Alan. Dar avem teorii 
care descriu procese prin care entropia poate fi inversată. 

— Există indicii care sugerează că ne vor îmbunătăţi cumva, 
într-un fel sau altul, am spus. 

— Care ar fi acelea? a întrebat Harry. Spune-mi repede, pentru 
că teoriile lui Tom despre Armata Galactică de Moşnegi mi-au tăiat 
pofta de mîncare. 

— Le aveţi în faţa voastră. Dacă nu ne-ar putea repara, atunci 
nu ne-ar da să mîncăm toate aceste lucruri pline de grăsimi şi care 
ne-ar dobori pe majoritatea dintre noi în mai puţin de o lună. 

— Foarte adevărat, a zimbit Susan. O observaţie excelentă, John. 
Deja mă simt mai bine. 

— Mulţumesc. Şi, pe baza acestui indiciu, am atita încredere că 
FCA or să mă scape de toate bolile, încît mai fac un tur pe la bufet. 

— Adu-mi cîteva brioşe, a strigat Thomas în urma mea. 


— Leon! Scoală, timpul pentru somn s-a terminat. Ai o întîlnire 
la ora opt. 

Leon zăcea grămadă pe patul lui. Am încercat să-i dau un ghiont 
mai zdravăn şi am observat că buzele lui erau vinete. 

La naiba, mi-am spus, şi l-am zgălțiit de cîteva ori. Nimic. L-am 
apucat de haine şi l-am dat jos, pe podea. Era complet inert. 

Mi-am luat PDA-ul şi am chemat ajutoare. Apoi am îngenun- 
cheat lîngă el şi i-am făcut respiraţie artificială, pînă cînd o echipă 
medicală a intrat în cabină şi m-a dat deoparte. Dincolo de uşă deja 
se strînseseră cîțiva curioşi. Am zărit-o pe Jesse şi am chemat-o 
înăuntru. L-a privit pe Leon şi şi-a dus mina la gură. 

— Care-i starea lui? am întrebat pe unul dintre medicii care 
cercetau PDA-ul lui Leon. 

— E mort, mi-a răspuns acesta. A murit cam acum o oră. Pare 
a fi un infarct. 

A lăsat PDA-ul deoparte şi s-a ridicat. 

— Amăritul de el... A bătut atîta cale, ca să-i plesnească pompa 
tocmai acum! 

— Încă un voluntar pentru Brigăzile Fantomă, i-a răspuns celă- 
lalt medic. 

M-am încruntat spre el. În acele momente, gluma lui nu avea 
nici un haz. 


PATRU 


— În ordine, ia să vedem... a spus medicul, cînd am intrat în 
cabinet, cu privirea în ecranul unui PDA mare. Eşti John Perry, 
corect? 

— Aşa este. 

— Sînt doctorul Russell, mi-a zis privindu-mă. Arăţi de parcă 
tocmai ti-ar fi murit cîinele. 

— De fapt, mi-a murit colegul de cameră. 

— A, da — a aruncat o privire către ecranul PDA-ului. Leon 
Deak. Ar fi trebuit să-l consult imediat după tine. O programare 
nefericită pentru el... În fine, să revenim la ale noastre. 

A tastat ceva pe ecran, preț de cîteva secunde, zimbind tot 
timpul. Compasiunea lui Russell cam lăsa de dorit. 

— Acum, — a spus el întorcîndu-şi din nou privirea spre mine — 
să ne ocupăm de tine. 

Cabinetul conţinea pe doctorul Russell, pe mine, o măsuţă, un 
scaun pentru doctor şi două cuve, asemănătoare cu nişte incuba- 
toare mari. Acestea din urmă aveau în interior un contur care su- 
gera o siluetă umană. În plus aveau un capac transparent şi curbat 
spre exterior. Fiecare cuvă avea la capăt un aparat dotat cu un braț 
care se termina cu un dispozitiv concav. lar „cupa” aceasta s-ar fi 
potrivit perfect pe un cap de om. Şi asta, sincer să fiu, îmi cam dădea 
fiori. 

— Intră aici, a spus Russell, deschizind capacul incubatorului 
de lîngă mine. Fă-te comod şi vom începe imediat. 

— Trebuie să mă dezbrac? am întrebat, gindindu-mă că o exami- 
nare medicală înseamnă, printre altele, şi o examinare fizică. 

— Nu. Dar dacă te face să te simți mai bine, n-ai decît. 

— De fapt, se dezbracă cineva chiar dacă nu este necesar? 

— De bună seamă. Dacă ţi s-a spus, multă vreme, să faci ceva 
într-un anumit fel, este greu să renunti brusc la vechile obiceiuri. 

Mi-am păstrat hainele. Am lăsat PDA-ul pe măsuţă, am intrat 
în cuvă şi m-am întins pe spate. Russell a închis capacul şi s-a dat 
deoparte. 

— Ai răbdare cîteva secunde pînă ajustez aparatele, mi-a spus 
în vreme ce tasta de zor pe ecranul PDA-ului. 

Am simțit cum materialul din care era alcătuit interiorul cuvei 
începe să se muleze pe formele şi dimensiunile mele. 

— A fost cam ciudat, am comentat. 

Dr. Russell s-a mărginit să zimbească. 

— Vei sesiza o serie de vibrații, m-a avertizat şi a avut dreptate. 

— Spune-mi, l-am întrebat în vreme ce cuva zumzăia sub-mine, 
cei care au intrat înaintea mea... Unde s-au dus de aici? 

— Pe uşa aia, din spate, a dat el din mină fără să-şi ridice pri- 
virea de pe ecranul PDA-ului. Acolo este zona de recuperare. 

— Zona de recuperare? 

— Nu te îngrijora, mi-a spus. Examinarea medicală nu e pe atit 
de rea pe cât te-am făcut eu să crezi. De fapt, sîntem aproape de final 
cu scanarea. 

A tastat de cîteva ori pe ecran şi zumzetul s-a oprit. 

— Acum ce trebuie să fac? am întrebat. 

— Stai liniştit. Mai avem doar un pic, după care putem să luăm 
rezultatele examinării. 

— Vrei să spui că este gata? 

— Medicina modernă este minunată, nu-i aşa? a zimbit după 
care mi-a arătat ecranul PDA-ului care tocmai descărca datele 
scanării. Şi nici nu a trebuit să scoţi limba şi să spui Aaaaaaa. 

— Mda, dar cît de detaliată poate fi această examinare? am 
întrebat neîncrezător. 

— Suficient... Domnule Perry, cînd ai avut ultimul examen 
medical? 

— Acum şase luni. 

— Şi care a fost prognosticul medicului tău? 

— Spunea că sînt într-o formă destul de bună, dar că am ceva 
probleme legate de tensiunea arterială, în sensul că este puţin cam 
mare. De ce? 

— În principiu, avea dreptate. Totuşi, am impresia că nu a 
observat cancerul testicular. 

— Pardon?! 

Dr. Russell a întors din nou ecranul către mine. Organele mele 
genitale erau redate într-un amestec de culori, era pentru prima 
dată cînd... mi le vedeam din faţă. 

— Uite aici, mi-a arătat un punct negru pe testiculul sting. 
Acesta este nodulul. Destul de măricel... E cancer, cu siguranţă. 

M-am holbat la el. 

— Ştii, doctore, majoritatea medicilor ar fi găsit o cale mai deli- 
cată ca să anunţe aşa ceva... 

— Îmi pare rău, domnule Perry, nu am vrut să par indiferent sau 
lipsit de tact. Dar chiar nu este nici o problemă. Pînă şi pe Pămînt, 
cancerul de testicul se tratează uşor, mai ales în fazele incipiente, 
cum este cazul de faţă. Alternativa cea mai sumbră ar fi fost ca 
dumneata să fi pierdut un testicul. Dar lucrul ăsta nu este un sfîrşit 
de lume. 

— Doar dacă eşti deținătorul acelui testicul, am mîrîit. 

— Asta este mai degrabă o problemă de psihologie. Nu doresc 
în nici un fel să-ţi creez o stare de nelinişte. Nu vreau să te mai 
gîndeşti la asta. În cîteva zile vei trece printr-un proces de exami- 
nare fizică amănunțită, cînd ne vom ocupa şi de această problemă. 
Pînă atunci nu vei avea nici un neajuns. Cancerul este localizat, nu 
a dat metastaze la plămiîni sau la ganglionii limfatici. Cu alte 
cuvinte, eşti în ordine. 

— Am să-mi pierd coiul? 

Russell a zimbit: 

— Cred că, deocamdată, îl poți păstra. Dacă îl vei pierde 
vreodată sau nu, ar trebui să fie ultima ta grijă. Aşadar, în afară de 
cancer, care, fie vorba între noi, nu este îngrijorător, eşti într-o formă 
fizică bună. Asta este vestea cea bună. În perioada următoare nu 
va trebui să intervenim cu nimic asupra stării tale de sănătate. 

— Dar ce ați fi făcut dacă se descoperea ceva cu adevărat grav? 
am întrebat. Vreau să spun, dacă aveam cancer în stadiu terminal. 

— „lerminal” este un termen cam imprecis, domnule Pery. Cu toții 
sintem cazuri „terminale“ pe termen lung. Noi nu dorim aici, cu 
această examinare, decit să menţinem starea de sănătate a fiecăruia 


RĂZBOIUL BĂTRÎNILOR / 51 


şi intervenim doar în cazurile în care viaţa recruților este cu adevărat 
în primejdie. Astfel încît toată lumea să fie în viaţă în zilele următoare. 
Cazul nefericit al colegului tău de cameră, Leon Deak, nu este tocmai 
neobişnuit. Am mai avut cazuri cu recruți care au murit înainte de 
examenul medical. lar asta nu este în beneficiul nici uneia dintre părți. 

Russell a consultat din nou PDA-ul şi a continuat: 

— Bun, în cazul lui Leon Deak, care a murit din pricina unui 
infarct, am fi intervenit astfel încît să înlăturăm colesterolul de pe 
vasele de sînge, în paralel cu un tratament de întărire a arterelor şi 
venelor. Ăsta este, de altfel, tratamentul cel mai des întîlnit aici. 
Majoritatea arterelor de şaptezeci şi cinci de ani necesită un astfel 
de tratament. În cazul tău, dacă ar fi fost un cancer avansat, am fi 
redus tumorile şi am fi izolat regiunile afectate, astfel încât să nu ai 
nici un fel de problemă de sănătate în următoarele zile. 

— Dar de ce nu-l trataţi? am întrebat. Dacă puteți să-l „izolaţi“, 
înseamnă că puteţi și să-l eliminaţi. Dacă se doreşte asta. 

— Putem face aşa ceva. Dar nu este necesar, a răspuns doctorul. 
În zilele următoare vei trece printr-un proces medical foarte 
amănunțit. Noi trebuie doar să te ținem în viață pînă atunci. 

— Oricum, ce înseamnă acest „proces de examinare amănunțită”? 

— Înseamnă că, după ce vei trece de acest proces, ai să rîzi de 
cît de îngrijorat ai fost pentru un cancer la testicule. Îți garantez... 
Acuma, mai avem doar un singur lucru de făcut aici. Apleacă puţin 
capul, te rog. 

L-am ascultat. Doctorul Russell s-a ridicat şi a început să mane- 
vreze brațul acela sinistru, chiar deasupra capului meu. 

— În următoarele două zile, este extrem de important pentru noi 
să avem o imagine cît mai completă şi exactă a activităţii tale 
cerebrale, a spus el mişcîndu-se înapoi. Ca să facem asta, va trebui 
să-ți implantez o matrice de senzori în craniu. 

— Şi cum se realizează asta? am întrebat cuprins de nelinişte. 

— Vei simți, chiar acum, un mic şoc în craniu şi în lungul gitului. 

L-am simțit. 

— Aceştia sint injectorii care se poziţionează singuri. Injectorii 
sint un fel de seringi hipodermice şi prin intermediul lor se injectează 
senzorii. Aceştia, la rîndul lor, sînt foarte mici. Dar numeroşi. Cam 
douăzeci de mii. Nu te teme, sînt sterilizaţi. 

— Va durea? 

— Nu atît de tare, mi-a răspuns, şi a apăsat o zonă a ecranului 
PDA-ului. 

Douăzeci de mii de microsenzori s-au aruncat în craniul meu şi 
am simțit ca şi cum patru lame de secure încearcă să-mi secționeze 
capul. 

— La dracu’! Am încercat să-mi prind capul cu mîinile. Tot ce 
am reuşit a fost să mă lovesc de capacul cuvei. 

— Morţii mă-tii! am zbierat. Ai spus că nu va durea! 

— Am spus că nu va durea „aşa de tare”, mi-a răspuns Russell. 

— Aşa de tare, față de ce? Faţă de călcătura unui elefant pe 
creştetul capului? 

— Nu aşa de tare ca atunci cînd se conectează senzorii între ei. 
Vestea bună este că în momentul în care se conectează, durerea 
încetează. Stai liniştit, nu durează mai mult de un minut. 

A tastat iarăşi ceva la PDA. Zeci de mii de ace au început să 
foreze în craniul meu în toate direcţiile. Niciodată nu mi-am dorit 
mai mult să caftesc un doctor ca în acel moment. 


— Nu ştiu ce să zic, a spus Harry. Cred că avem cu toții un look 
interesant. 

Spuniînd acestea îşi trecea mîna peste cap. Cu toții aveam cape- 
tele pline de minuscule pete cenuşii în locurile în care douăzeci de 
mii de senzori subcutanați se aşezaseră ca să măsoare activitatea 
cerebrală. 

Grupul de dimineață, de la micul dejun, s-a reunit din nou, la 
prînz. De data aceasta acompaniați şi de Jesse împreună cu colega ei 
de cameră, Maggie. Harry proclamase că de acum sîntem constituiți 
oficial într-o gaşcă denumită „Bătrînii Băşinoşi” şi a cerut să declan- 
şăm o cafteală cu mîncare cu cei de la masa vecină. Propunerea a 
picat la vot, mai ales datorită lui Thomas, care a argumentat că, o dată 
azvirlită, mîncarea nu mai poate fi mîncată. lar prînzul se anunța 
chiar mai bun decît micul dejun. Dacă se poate imagina aşa ceva. 

— Şi încă un lucru, a adăugat Thomas. După injecția asta pe care 
ne-au făcut-o în creier de dimineață, am fost aproape pe punctul 
de a nu mai mînca nimic. 

— Nu pot să cred una ca asta, a comentat Susan. 

— Am spus aproape, a precizat Thomas. În fine, mi-ar fi plăcut 
să am o cuvă din astea acasă. Ar fi redus timpul alocat unei con- 
sultații cu optzeci la sută. Adică, mai mult timp pentru golf. 

— Grija ta faţă de pacienţi este copleşitoare, a intervenit Jesse. 

— Ba! Am jucat golf cu majoritatea dintre ei. Toţi şi-ar fi dorit o 
astfel de invenție. Şi, oricît de mult mă doare să o spun, l-a ajutat 
pe medicul care m-a consultat să pună un diagnostic pe care eu n-aş 
fi fost în stare să-l pun niciodată. Chestia asta este visul oricărui 
diagnostician. A descoperit o tumoare mititică pe pancreasul meu. 
Nu aş fi reuşit să detectez tumoarea acasă decit după ce ar fi crescut 
mult mai mult sau după ce ar fi început să se facă simțită prin 
simptome specifice. A mai avut careva dintre voi vreo surpriză 
asemănătoare? 

— Cancer pulmonar, a mărturisit Harry. Cîteva puncte pe plămîni. 

— Chisturi ovariene, a adăugat Jesse secondată de Maggie. 

— Artrită reumatoidă în stadiu incipient, a spus Alan. 

— Cancer testicular, am recunoscut eu. 

Toţi bărbaţii de la masă s-au strimbat 

— Au! a exclamat Thomas. 

— Mi-au spus că voi supraviețui, am adăugat. 

— Vei avea un mers descentrat, mi-a atras atenţia Susan. 

— Gata cu asta! am exclamat. 

— Ceea ce nu înțeleg este de ce nu s-au străduit să ne vindece, 
a rostit încet Jesse. Medicul meu mi-a arătat un chist de mărimea 
unei pastile de gumă de mestecat, dar mi-a spus să nu-mi fac 
probleme din pricina asta. Nu cred că pot fi atît de detaşată, încât 
să nu mă îngrijoreze aşa ceva. 

— Thomas, se presupune că eşti medic. Ce sînt drăcoveniile 
astea mici? De ce nu s-au rezumat doar la o scanare a creierului? a 
întrebat Susan, lovindu-se uşor cu degetele peste fruntea plină de 
puncte cenuşii. 

— Dacă ar fi să ghicesc, şi asta şi fac de fapt, pentru că nu am 
nici un indiciu... aş spune că doresc să ne vadă creierul în funcțiune 
în fiecare clipă, atunci cînd ne învîrtim pe aici sau cînd sîntem la 
instrucție. Şi cum nu pot face asta dacă am fi legați de aparate, ne-au 
virit aparatele în creier. 

— Mulţumesc pentru explicaţia asta convingătoare pe care deja 
mi-o dădusem şi singură, a continuat Susan. Eu întrebasem, de fapt, 
la ce au nevoie de aşa ceva. 

— Habar n-am, a răspuns Thomas. Poate că, în cele din urmă, 
ne pregătesc nişte creiere noi. Sau poate că explorează posibilitatea 
de a adăuga țesut cerebral şi au nevoie să ştie care parte a creierului 
are nevoie de îmbunătățiri. Tot ce nădăjduiesc este să nu mai fie 
nevoie să ne introducă încă un set de astfel de porcării. Cele pe care 
mi le-au băgat aproape că m-au omorît de durere. 

— Că veni vorba despre asta, am auzit că ţi-ai pierdut colegul 
de cabină azi dimineaţă, a spus Alan întorcîndu-se spre mine. E 
totul în ordine cu tine? 

— Nu-i nici o problemă, am răspuns. Totuşi este deprimant. 
Medicul meu mi-a spus că dacă ar fi reuşit să ajungă la consultație 
după cum fusese programat, ar fi putut să-l salveze. l-ar fi dat ceva 
care să-i înlăture colesterolul sau ceva de genul ăsta. Cred că ar fi 
trebuit să trag de el mai mult ca să ajungă la micul dejun. În felul 
acesta, poate că ar fi ajuns la medic. 

— Nu te învinovăţi, m-a consolat Thomas. Nu aveai de unde să 
ştii. Oamenii mai şi mor. 

— Desigur. Dar nu la o aruncătură de băț de „revizia generală”, 
aşa cum a numit-o medicul meu. 

Harry a intervenit pe un ton aprins: 

— Fără să par mitocan, legat de ce s-a întîmplat... 

— Ştii doar că asta poate avea urmări grave, a rostit repede Susan. 

— ...Cînd eram la liceu, a continuat Harry aruncînd cu un colț 
de piine spre Susan — dacă se întîmpla să-ți moară colegul de cameră, 
ți se permitea să sari peste examenele de la sfîrşitul semestrului. Ştiţi 
şi voi, din pricina traumei generate de un asemenea eveniment... 

— Destul de ciudat, şi colegului de cameră i se permitea să sară 
peste examene, cam din aceleaşi motive, a adăugat Susan. 

— Nu mi-am pus niciodată problema astfel. Oricum, te-ai gîndit 
că s-ar putea să te lase în pace pentru restul zilei? a încheiat Harry. 

— Mă îndoiesc, am răspuns. Chiar dacă m-ar lăsa de capul meu, 
n-aş accepta aşa ceva. Ce altceva aş avea de făcut? Să stau în cabină 
toată ziua? Că tot vorbeam despre depresie, după cum ştii, cineva 
a murit acolo. 

— Te-ai putea muta, a intervenit Jesse. Poate că a mai murit 
vreun coleg de cabină al altcuiva. 

— Ăsta este un gînd macabru. Oricum, nu am de gînd să mă 
mut. Regret moartea lui Leon, desigur. Dar acum am o cabină în- 
treagă la dispoziția mea. 

— Se pare că procesul de vindecare a început deja, a remarcat Alan. 

— Încerc să dau uitării durerea. 

— Nu prea eşti vorbăreaţă, nu-i aşa? s-a adresat Susan, brusc, 
către Maggie. 

— Nu prea, a răspuns ea. 

— Ce aveţi fiecare în orar, mai departe? a întrebat Jesse. 

Ne-am căutat PDA-urile, apoi ne-am oprit brusc, cuprinşi un 
sentiment de vinovăţie. 

— Parcă am fi fost la liceu, a murmurat Susan. 

— La naiba, a exclamat Harry şi a împins PDA-ul deoparte. Sintem 
deja o gaşcă. Să fie mereu ca acum! 


Prima sesiune de evaluare am făcut-o împreună cu Harry. Am 
fost conduşi într-o sală plină cu scaune dotate cu pupitre. 

— Sfinte Sisoe, a exclamat Harry aşezindu-se. Chiar sîntem la liceu. 

Adunarea s-a înviorat în momentul în care asistentul UC a intrat 
în sală. Era o femeie. 

— Vi se vor testa cunoştinţele de limbaj precum şi abilităţile 
matematice, ne-a comunicat examinatoarea. Primul test deja vi s-a 
încărcat în PDA. Atenţie, este un test cu variante multiple de răspuns. 
Aveţi la dispoziţie treizeci de minute. Răspundeţi la cît de multe 
întrebări puteți. Dacă terminați mai devreme, rămîneți liniștiți la 
locurile voastre sau mai treceţi o dată cu privirea peste întrebări. 
Vă rog să nu colaboraţi între voi. Începeţi acum. 

Mi-am privit PDA-ul. Aveam un test de analogii verbale. 

— Trebuie să fie o glumă, am şoptit. 

Mulţi dintre cei prezenţi chicoteau sau zimbeau. Harry a ridicat 
mîna şi a întrebat: 

— Doamnă, ce punctaj trebuie să fac pentru a intra la Harvard? 

— Am mai auzit gluma asta, a răspuns netulburată femeia. Vă 
rog să vă concentrați asupra testului. 

— Am aşteptat şaizeci de ani ca să-mi ridic nota la matematică, 
a murmurat Harry. Hai să văd cum mă descurc. 


A doua sesiune a fost şi mai aiurea. 

— Vă rog să urmăriți pătratul alb. Doar cu privirea, fără să mişcați 
capul. 

Asistenta a redus lumina din cameră şi pe unul dintre pereţi a 
apărut un pătrat alb. Şaizeci de perechi de ochi s-au ațintit pe el. 
Încet, pătratul a început să se mişte de colo-colo. 

— Nu pot să cred că a trebuit să urc în spațiu pentru aşa ceva, 
a comentat Harry în surdină. 

— Poate lucrurile vor evolua în bine, i-am răspuns. Dacă sîntem 
norocoșşi, o să avem parte de încă un pătrat la care să ne uităm. 

Pe perete a apărut al doilea pătrat. 

— Ai mai fost pe aici, nu-i aşa? m-a întrebat Harry. 


Mai tîrziu ne-am despărțit şi am avut parte de activități indivi- 
duale. Prima cameră în care am intrat singur conținea un asistent 
şi o grămadă de cuburi. 

— Construieşte o casă din cuburi, te rog. 

— Doar dacă voi căpăta o cutie de suc în plus, i-am răspuns. 

— Am să văd ce pot face, mi-a promis asistentul. 

Am ridicat o casă din cuburi şi am trecut în camera următoare. 
Un alt asistent UC mi-a oferit o foaie de hirtie şi un creion. Pe hirtie 
era desenat un labirint. 

— Începi din mijlocul labirintului, mi s-a spus. Încearcă să găseşti 
O ieşire. 

— Isuse Cristoase, pînă şi un şobolan amețţit ar putea face asta. 

— Să sperăm că da... Oricum, haide să vedem dacă şi tu poți. 

Am reuşit. În camera următoare mi s-a cerut să denumesc o serie 
de litere şi de numere. Am încetat să mă mai minunez de ceea ce 
mi se cerea. Doar făceam ceea ce doreau să fac. 


Ceva mai tirziu, spre amiază, m-au scos din sărite. 

— Ţi-am citit dosarul, mi-a spus asistentul, un individ slab, pe care 
o pală de vînt mai zdravănă l-ar fi înălțat în aer ca pe un zmeu de hirtie. 

— Aşa... 

— Zice că ai fost căsătorit. 

— Am fost. 

— Ţi-a plăcut? Să fii căsătorit? 

— Desigur. Mai mult decât să fiu necăsătorit. 

A zîmbit ironic. 

— Şi? Ce s-a întîmplat? Ai divorţat? Ai înşelat-o cu altele, pînă 
s-a prins? 

Orice talente amuzant-enervante ar fi avut individul, acestea 
începeau să pălească repede. 

— A murit, am răspuns. 

— Mdea... Cum s-a întîmplat? 

— A avut un atac. 

— Tre’ să fii recunoscător pentru asta. Poc, şi creierul se preface, 
cât ai clipi, într-o piftie. Mai bine că nu a supraviețuit. Altminteri ar 
fi ajuns o balenă grasă, ţintuită la pat ca o legumă. Ar fi trebuit s-o 
hrăneşti cu paiul sau cu ceva asemănător... 

Şi zicînd acestea, a început să scoată sunete de parcă ar fi supt 
un pai invizibil. 

N-am spus nimic. O parte din creierul meu îşi imagina cam cât 
de repede aş fi putut să pun mîna pe el şi să-i fring gîtul. Numai că 
eu stăteam acolo, uimit şi plin de furie. Pur şi simplu, nu-mi venea 
să cred ce auzeam. 

Undeva, în străfundurile minții, cineva îmi spunea să încep să 
respir, altminteri aş fi dat colţul. 

Un beep scurt s-a făcut auzit din PDA-ul asistentului. 

— În ordine, a spus el şi s-a ridicat brusc. Am terminat. Domnule 
Perry, vă rog să-mi permiteţi să-mi cer scuze pentru remarcile pe 
care le-am făcut pe seama soției dumneavoastră. Rolul meu aici este 
acela de a creea un răspuns de furie din partea recruților, într-un 
timp cît mai scurt. Modelul psihicului dumneavoastră ne-a arătat 
că ați fi oferit un astfel de răspuns ca urmare a unor comentarii de 
genul celor pe care tocmai le-am făcut. Vă rog să fiți sigur că nu 
mi-aş fi permis altfel să vorbesc aşa despre soția dumneavoastră... 

Am clipit prosteşte citeva secunde. După care, am izbucnit: 

— Ce fel de test imbecil a mai fost şi ASTA? 

— Sînt de acord că este un test extrem de neplăcut şi de aceea 
îmi cer scuze încă o dată. Nu fac altceva decît ceea ce mi s-a ordonat. 

— Sfinte Cristoase! Ai idee cît de aproape am fost să-ţi rup gitul? 

— Chiar am, mi-a răspuns bărbatul cu o voce foarte calmă care 
arăta că, într-adevăr, ştiuse. PDA-ul meu vă urmăreşte starea men- 
tală. Sunetul pe care l-aţi auzit era semnalul de avertiment că veţi 
acţiona. Dar chiar şi fără PDA, aş fi ştiut. Fac asta de multă vreme 
şi ştiu la ce să mă aştept. 

Încă mai căutam să mă liniştesc. 

— Faci asta cu fiecare recrut? Cum naiba de mai eşti încă în viață? 

— Înţeleg la ce vă referiţi. De fapt, am fost desemnat să fac asta 
tocmai pentru constituția mea firavă. Fiecare recrut are impresia că 
mă poate spulbera oricînd. Sînt foarte bun în rolul de „mică jigo- 
die”. Oricum, sînt în stare să imobilizez un recrut dacă este cazul. 
De obicei, nu este necesar. După cum spuneam, fac lucrul ăsta de 
multă vreme. 

— Nu e o slujbă plăcută. 

Am reuşit, în cele din urmă să mă liniştesc. 

— Este o slujbă murdară, dar cineva trebuia să o facă, mi-a răs- 
puns. Ce este interesant este că fiecare recrut are nevoie de stimuli 
diferiți pentru a declanşa răspunsul de furie. La dumneavoastră a 
fost uşor. Este o slujbă cu stres destul de mare. Şi nu oricine o poate 
face. 

— Nu cred că eşti prea popular prin baruri. 

— De fapt, mi s-a spus că sînt un tip fermecător. Atunci cînd 
nu enervez lumea în mod intenționat. Domnule Perry, sîntem 
gata. Dacă binevoiţi să treceţi de uşa aceea, o sa intraţi la următo- 
rul test. 

— N-or să mă mai scoată iarăşi din sărite, nu-i aşa? 

— S-ar putea să vă mai enerveze unele chestii. Dar asta va fi 
doar pe barba dumneavoastră. Testul ăsta îl facem o singură dată. 

M-am îndreptat spre uşă, dar m-am oprit. 

— Ştiu acum că doar îţi faci datoria. Dar vreau ca şi tu să ştii că 
soția mea a fost o persoană minunată. Şi ar fi meritat un tratament 
mai bun decit ce ați făcut voi aici. 

— Ştiu că era minunată, domnule Perry. Ştiu asta... 

Am trecut dincolo de uşă. În camera următoare, o domnişoară 
drăguță şi care se întîmpla să fie complet goală mi-a cerut să îi 
povestesc tot ceea ce îmi aminteam despre petrecerea de la ziua mea 
de naştere, atunci cînd am împlinit şapte ani. 


— Nu pot să cred că ne-au arătat filmul ăsta chiar înainte de 
cină, s-a plins Jesse. 

— Nu a fost chiar înainte de cină, a răspuns Thomas. Bugs Bunny 
a fost înainte. Oricum, nu a fost chiar atît de rău. 

— Mda, poate dumneata să nu fi fost complet dezgustat de un 
film despre chirurgia intestinală, Domnule Doctor. Dar noi ceilalți 
l-am găsit foarte nepotrivit, a replicat Jesse. 

— Să înțeleg că nu mai vrei costița aceea? a continuat Thomas, 
cu privirea aţintită pe tava ei. 

— Aţi avut cu toţii parte de femeia aceea despuiată, care vă des- 
cosea despre amintirile din copilărie? am întrebat. 

— Am avut un bărbat, a răspuns Susan. 

— Femeie, a spus Harry. 

— Bărbat la Jesse. 

— Femeie, a spus Thomas. 

— Bărbat, a recunoscut Alan. 

Ne-am întors privirile către el. 

— Care-i faza? Sînt gay... 

— Ce rost a avut asta? Mă refer la persoana dezbrăcată, nu la 
faptul că Alan e gay. 

— Mulţumesc, mi-a răspuns Alan sec. 

— Au încercat să provoace un anumit răspuns, asta a fost tot, a 
răspuns Harry. Toate testele de astăzi au fost de maniera asta. Răs- 
punsuri primare la stimuli emotivi sau intelectuali. Şi care pot 
constitui fundamentul pentru emoții şi abilităţi intelectuale mult 
mai complexe. Cred că încearcă să-şi dea seama cum gindim şi cum 
reacționăm la un nivel primar. Evident, persoana dezbrăcată trebuia 
să vă excite din punct de vedere sexual. 

— Dar ce rost aveau întrebările despre copilărie? am insistat. 

— Ce este sexul fără un pic de vinovăţie? a spus Harry dînd din 
umeri. 


60 / JOHN SCALZI 


— Ce m-a enervat cel mai tare a fost testarea în care trebuia să 
mă enervez, a spus Thomas. Jur că era cît pe ce să îl iau la bătaie 
pe individul ăla. Mi-a spus că echipa mea favorită, Cubs, ar trebui 
să fie retrogradați pentru faptul că în două secole n-au fost în stare 
să cîştige un singur campionat. 

— Mie mi se pare corect, l-a „încurajat” Susan. 

— Nu începe şi tu! Soro! Atît îți spun, nu te lega de Cubs. 


Dacă prima zi fusese dedicată descifrării intelectului nostru, a 
doua zi a fost dedicată descifrării puterilor noastre. Sau, mai degrabă, 
descifrării neputinţelor noastre. 

— lată mingea, mi-a arătat un asistent. Arunc-o înapoi la mine. 

Aşa am făcut. Mi s-a cerut să mă deplasez. Am făcut cîțiva paşi 
în lungul unei mici piste de atletism. Apoi au vrut să alerg puțin. 
Şi cîteva mişcări cu brațele... Citeva mişcări de picioare... Am jucat 
un joc video. Am făcut tir pe un perete. Am şi înotat (partea asta 
mi-a plăcut; de cînd mă ştiu, am iubit înotul... atita vreme cît capul 
meu se află la suprafață). Vreme de două ore, am fost lăsat într-o 
cameră de recreere, alături de alţi recruți unde ni s-a recomandat 
să facem orice ne trece prin cap. Am jucat biliard, o vreme. După 
care am trecut la ping-pong. Şi, Doamne ajută, am jucat şi shuffle- 
board. Şi nici măcar o dată n-am asudat, cîtuşi de puţin. 

— Ce rahat de armată mai e şi asta? i-am întrebat pe Băşinoşi 
cînd ne-am reîntilnit la prînz. 

— Ceva noimă are, a apreciat Harry. Ieri ni s-au explorat emo- 
tiile primare precum şi primul nivel al intelectului. Astăzi ni se 
evaluează potenţialul fizic de bază. Din nou par a fi interesaţi de 
bazele activităților înalt organizate. 

— Nu prea înțeleg cum jocul de ping-pong poate fi un indicator 
pentru activități fizice înalt organizate, i-am răspuns. 

— Coordonare ochi-miînă. Sincronizare. Precizie. 

— Nu poți şti niciodată cînd o să fii nevoit să azvîrli înapoi o 
grenadă inamică, a completat Alan. 

— Exact! La urma urmei, ce-ai fi vrut să ne ceară? Să alergăm 
un maraton? Ne-am fi prăbuşit cu toții înainte de a ajunge la capătul 
primei mile. 

— Vorbeşte numai în numele tău, fleşcăitule, a mormăit Thomas. 

— Rectific, a zimbit Harry. Prietenul nostru Thomas va reuşi să 
alerge şase mile înainte ca să-i crape inima. Asta dacă nu-l vor lovi 
nişte crampe de stomac înainte. 

— Nu fi caraghios, toată lumea ştie că ai nevoie de hidrați de 
carbon înaintea unei curse. Motiv pentru care am să mă duc să mai 
iau o porție de tăiţei. 

— Nu alergi nici un maraton, Thomas, i-a spus Susan. 

— Încă e devreme. 

— De fapt, orarul meu pe mai departe este gol, a anunţat Jesse. 
Văd că nu am nimic planificat pentru restul zilei. Iar pentru mîine 
singurul lucru programat este Încheierea Îmbunătăţirilor Fizice, de 
la ora 0600 la 1200. După care urmează o adunare generală a recru- 
ților la ora 2000, imediat după cină. 

— La fel arată şi orarul meu. 

O consultare rapidă a PDA-urilor a fost suficientă. Toată lumea 
avea liber. 

— Ei bine? Cum ne distrăm mai departe? am întrebat. 

— Mai este loc de shuffleboard, a propus Susan dar Harry a 
venit cu altă ofertă. 

— Am o idee mai bună. Aveţi de gînd să faceți ceva anume pe 
la 1500? 

Cu toții am dat din cap că nu. 

— Straşnic. Ne întîlnim aici. Am o excursie pentru Bătrinii Bă- 
ŞINOŞI. 


— Chiar avem voie să fim aici? a întrebat Jesse. 

— Sigur că da, i-a răspuns Harry. De ce nu am avea? Şi chiar 
dacă nu ne-ar fi permis accesul... ce-or să ne facă? Încă nu sîntem 
în armată, aşa că nu putem să fim deferiți Curţii Marţiale. 

— Nu putem fi judecați dar ne-ar putea arunca în spațiu printr-un 
sas, a insistat Jesse. 

— Nu fi caraghioasă, asta ar însemna o risipă de aer. 

Harry ne condusese pe puntea de observaţii din zona Colonială 
a navei. Şi, într-adevăr, nu ni se spusese nouă, recruților, că nu avem 
voie în acea parte a navei. Dar nici nu ni se spusese explicit că avem 

voie sau că ar trebui să ne fițiim pe acolo. Ne opriserăm pe puntea 
pustie şi arătam ca un grup de şcolari care vor să tragă cu ochiul la 
un spectacol de striptease. 

Într-un fel, cam asta şi eram. 

— După testele de azi, am intrat în vorbă cu unul dintre tipii de 
la UC, ne-a povestit Harry. Omul mi-a spus că astăzi, la 1535, Henry 
Hudson va face primul său salt. Şi m-am gîndit că, de fapt, nici unul 
dintre noi nu a văzut un salt. Aşa că l-am întrebat de unde s-ar 
vedea cel mai bine saltul. Şi mi-a spus că de aici, de unde sîntem 
acum... cu fix patru minute înainte de salt. 

— Îmi cer scuze, a intervenit Thomas. Tăiţeii au fost grozavi, dar 
intestinul meu gros cred că este de altă părere. 

— Te rog să ne scuteşti, pe viitor, de asemenea informații, s-a 
strîmbat Susan. Încă nu ne cunoaştem prea bine. 

— Păi cum altfel m-ai putea cunoaşte mai bine? 

Nimeni nu s-a obosit să-i răspundă. 

— Ştie cineva unde ne aflăm acum? Adică, unde anume în 
spațiu? am întrebat după cîteva momente de tăcere. 

— Încă sîntem în sistemul solar, a răspuns Alan arătând spre 
cupola transparentă. Încă se văd constelaţiile. Uite, acolo-i Orion. 
Am străbătut o distanţă prea mică pentru ca stelele să-şi modifice 
semnificativ poziţia aparentă pe cer. Altminteri, constelațiile ar fi 
trebuit să se deformeze sau să ajungă de nerecunoscut. 

— Şi către ce se va face saltul? a întrebat Jesse. 

Tot Alan a răspuns: 

— Către sistemul Phoenix. Dar asta nu însemnă mare lucru, 
pentru că Phoenix este numele planetei şi nu al stelei. Există o con- 
stelație, Phoenix, uite-o acolo... Dar planeta Phoenix nu are nici o 
legătură cu ea. Din cîte îmi aduc aminte, sistemul în care se află 
această planetă ar fi în constelația Lupus, care este mult mai spre 
nord — şi degetul lui ne-a arătat o altă aglomerare de stele — dar 
steaua cu pricina nu se vede cu ochiul liber. 

— Dar văd că te pricepi, a rostit Jesse admirativ. 

— Mulţumesc. Cînd eram mai tînăr am vrut să mă fac astronom. 
Dar salariul unui astronom era o mizerie. Aşa că am ajuns fizician. 

— Se scot bani din descoperirea de noi particule subatomice? a 
vrut Thomas să ştie. 

— Nu prea, a recunoscut Alan. Dar am pus la punct o teorie care 
a ajutat compania unde eram angajat să creeze noi sisteme de sto- 
care a energiei pentru navele maritime. Politica de stimulare a 
firmei mi-a oferit un procent din profit. Asta a însemnat mai mulţi 
bani decît aş fi putut cheltui. Şi crede-mă că m-am străduit din 
greu... 

— Trebuie să fie tare bine să fii bogat, a oftat Susan. 

— Nu era prea rău, a recunoscut Alan. Sigur, acum nu mai sînt 
bogat. Renunți la tot cînd te înrolezi. Şi mai sînt şi altele pe care le 
pierzi. Mă refer la toată energia irosită pentru a învăţa aranjamentul 
stelelor în constelații. Peste un minut, acestea nu vor mai reprezenta 
nimic. Acolo unde mergem nu vor mai exista Ursa Minor sau Orion 
sau Cassiopeia. Poate părea un lucru prostesc dar îmi va fi mai dor 
de constelații decît de banii pierduţi. Mereu poți face rost de alți 
bani. Dar aici nu ne vom întoarce niciodată. Este pentru ultima dată 
cînd văd constelaţiile mele dragi. 

Susan s-a apropiat de Alan şi l-a cuprins pe după umeri. 

— Mai avem un pic, a anunţat Harry şi a început o numărătoare 
inversă. 

Cînd a ajuns la „unu“, ne-am ridicat privirile către cupolă. 

Nu a fost deloc spectaculos. Cu o secundă în urmă ne uitam la un 
cer plin de stele. Peste altă secundă priveam un cer la fel de plin de 
stele. Dacă ai fi clipit în acel moment, ai fi ratat saltul. Totuşi, deşi ase- 
mănător, se putea spune că este un cer cu totul străin. Nu aveam cu- 
noştințele de astronomie ale lui Alan, dar fiecare dintre noi, acasă, ar 
fi reuşit să recunoască Orion sau Carul Mare printre puzderia de stele. 
Aici nu mai erau de găsit. O absenţă subtilă, dar fundamentală. M-am 
uitat pe furiş la Alan. Stătea țeapăn ca un par, mînă în mină cu Susan. 

— Întoarcem, ne-a avertizat Thomas. 

Am privit stelele care se deplasau uşor pe boltă, pe măsură ce 
Henry Hudson îşi schimba cursul. Şi, dintr-odată, o uriaşă felie albas- 
tră din planeta Phoenix a plutit deasupra noastră. lar deasupra ei 
(sau sub ea, din punctul nostru de vedere) se afla o stație spațială 
atît de întinsă şi de masivă şi atît de aglomerată, încît nu mai eram 
în stare de altceva decit să ne holbăm prosteşte la ea. 

În cele din urmă, cineva a rupt tăcerea. Spre surprinderea noas- 
tră, fusese Maggie. 

— Uită-te la asta..., a murmurat. 

Ne-am întors privirile către ea, lucru care a enervat-o într-un fel: 

— Nu-s mută. Doar că nu vorbesc mult. Dar asta merită cîteva 
cuvinte... 

— Pe bune, a rostit Thomas întorcîndu-şi privirea spre stație. 
Asta face ca Staţia Colonială de pe Pămînt să semene cu un biet 
țăruş. 

— Cite nave crezi că sînt acolo? m-a întrebat Jesse. 

— Habar n-am, am răspuns. Zeci de nave. Ar putea fi chiar sute, 
după cum văd. Nici măcar nu ştiam că există atitea nave. 

— Dacă mai e vreunul dintre noi care îşi imaginează că Pămîntul 
este buricul Universului, ar cam fi momentul să-şi revizuiască 
părerile, spuse Harry. 

Am stat şi am privit lumea cea nouă, de dincolo de cupolă. 


PDA-ul meu a sunat la 0545. Îl programasem să mă trezească la 
0600. Ecranul pîlpîia rapid. Era un mesaj cu eticheta URGENT. 


NOTĂ: 

De la 0600 la 1200 vom coordona procedurile finale de 
îmbunătăţire fizică pentru toţi recruţii. Pentru a se asigura 
desfăşurarea fără probleme a acestui proces, este necesar 
ca toți recruţii să aştepte în cabinele lor pînă cînd reprezen- 
tanţii UC vă vor însoţi, pe fiecare în parte, către locul unde 
se va desfăşura această etapă de îmbunătăţire fizică. 
Pentru a veni în ajutorul unei desfăşurări fără evenimente, 
cabinele vor fi încuiate începînd cu 0600. Vă rugăm să 
folosiţi timpul rămas pentru a rezolva orice altă problemă 
care presupune deplasarea la toalete. Dacă după 0600 este 
necesar să mergeţi la toaletă, contactaţi personalul UC de 
pe puntea dumneavoastră prin intermediul PDA-ului. 
Veţi fi anunţaţi cu un sfert de oră înainte de întîlnirea cu 
reprezentanţii UC. Vă rugăm să fiți echipați şi pregătiţi, 
cînd aceştia vor sosi la dumneavoastră. Nu se va servi micul 
dejun. Prinzul şi cina se vor servi ca şi pînă acum, conform 
orarului. 

La vîrsta mea nu trebuie să-mi spună cineva de două ori să merg 
să fac pipi. Am fugit spre toaletă ca să rezolv problema, trăgînd nă- 
dejde că programarea mea avea să fie cît mai devreme. Asta ca să 
nu fiu nevoit să mă tot cer afară. 

În cele din urmă, nu a fost nici devreme, nici tirziu. La 0900, 
PDA-ul m-a avertizat sonor, iar la 0915 fix am auzit un ciocănit scurt 
în uşă şi o voce de bărbat m-a strigat pe nume. Am deschis uşa şi 
am văzut doi coloniali de partea cealaltă. M-au lăsat să dau fuga la 
toaletă, după care i-am urmat pe drumul spre cabinetul doctorului 
Russell. Am aşteptat cîteva momente, pînă cînd mi s-a permis să 
intru. 

— Îmi pare bine să te văd din nou, domnule Perry, a spus el 
întinzîndu-mi mîna. 

Însoţitorii mei au ieşit imediat pe uşa opusă celei prin care in- 
trasem. 

— Te rog să intri în cuvă. 

— Ultima dată cînd am făcut asta m-ai lovit cu cîteva mii de alice 
în cap, i-am răspuns. Aşa că te rog să mă ierți dacă nu-s prea 
entuziast să fac asta. 

— Te înțeleg, m-a consolat Russell. Oricum, astăzi este fără du- 
rere. Şi sintem un pic în întîrziere. Aşa că, dacă eşti amabil... 

Mi-a arătat cuva. Am intrat cam în silă. 

— Dacă simt ceva mai mult decît o pişcătură, am să ţi-o trag, l- 
am avertizat. 

— Mi se pare corect, a spus Russell închizind capacul cuvei. 

Am remarcat că, spre deosebire de data trecută, doctorul Russel 
a încuiat capacul. Poate că îmi luase amenințarea în serios. Nu m- 
a deranjat prea tare. 

— Spune-mi, domnule Perry, ce părere ai despre ultimele două 
zile? m-a întrebat, după ce a încuiat capacul. 

— Cam fără sens şi enervante, i-am răspuns. Dacă ştiam că mă 
vor trata ca pe un copil de grădiniță, probabil că nu m-aş fi înrolat. 

— Cam asta spun toţi, m-a liniştit Russell. Am să-ți explic în 
cîteva cuvinte ce vom încerca să facem mai departe.... Ti-am im- 
plantat matricea de senzori din două motive. Primul motiv, aşa cum 
probabil că bănuieşti deja, este acela de a monitoriza activitatea ce- 
rebrală în toate momentele, în vreme ce desfăşori diferite activități 

obişnuite sau în momentele cînd încerci diferite stări şi trăiri fun- 
damentale. Fiecare creier uman procesează informațiile şi experi- 
enţele într-un mod mai mult sau mai puțin asemănător. În acelaşi 
timp, fiecare creier foloseşte anumite trasee neurale, care procesează 
informaţiile într-un mod unic printre celelalte creiere. Este analog 
cu faptul că mîna unui om are cinci degete, dar fiecare mînă are 
propriul set de amprente care nu se mai repetă la nimeni altcineva. 
Ceea ce am încercat să facem a fost să descifrăm „tiparul“ tău 
mental. Limpede? 

Am dat din cap, afirmativ. 

— Bun. Aşadar înţelegi acum de ce te-am pus să faci unele 
lucruri ridicole sau caraghioase, timp de două zile. 

— Cum a fost să stau la taclale despre ziua mea de la şapte ani, 
cu o femeie complet goală. 

— Am obţinut o mulțime de informații utile atunci. 

— Nu prea înțeleg cum. 

— Explicaţia ar fi prea tehnicistă, m-a asigurat Russell. Fiecare 
împrejurare în care te-ai aflat în ultimele două zile ne-a furnizat o 
mulțime de informații cu ajutorul cărora am reuşit să stabilim 
maniera în care creierul tău foloseşte reţelele neurale şi felul în care 
procesează diferiții stimuli externi. Toată această informaţie o folo- 
sim pentru a construi un tipar, un mulaj. 

Înainte să întreb al cui mulaj, doctorul Russell a reluat expli- 
caţiile. 

— Al doilea motiv... Matricea de senzori mai face şi altceva decît 
să înregistreze activitatea creierului tău. Poate transmite în timp real 
o reprezentare precisă a activității tale cerebrale. Altfel spus, poate 
transmite la distanţă... conştiinţa ta. Iar acest lucru este foarte im- 
portant, deoarece, spre deosebire de procesele caracteristice ale 
creiereului, conştiinţa nu poate fi înregistrată. Transferul trebuie să 
se facă în direct. 

— Transferul..., am biiguit eu. 

— Exact. 

— Nu te supăra... Despre ce dracu' vorbeşti acolo? 

Russell a zimbit. 

— Domnule Perry, atunci cînd te-ai înrolat în armată, credeai că 
te vom întineri, nu-i aşa? 

— Da. Toată lumea crede acest lucru. Nu poţi duce războaie cu 
armate formate din moşnegi. Cu toate acestea, numai bătrînii sînt 
recrutați. Trebuie să aveţi un mijloc prin care bătrînii devin tineri. 

— Şi cum crezi că se poate realiza asta? 

— Nu ştiu, i-am răspuns. Tratament genetic, tranplanturi de 
organe clonate. Se înlătură organele îmbătrînite şi se înlocuiesc cu 
organe tinere. 

— Eşti destul de aproape de adevăr... Într-adevăr, recurgem la 
tratamente genetice precum şi la organe clonate. Dar nu „înlătu- 
răm” nimic. Exceptindu-te pe tine. 

— Mă tem că nu înțeleg, doctore... 

Brusc, mi s-a făcut frig. Ca şi cum realitatea începea să se 
fisureze şi prin crăpăturile ei se strecura ceva necunoscut, înfiorător. 

— Domnule Perry... Corpul tău este bătrin. Organismul dumi- 
tale nu ar mai fi dus-o multă vreme. Nu are nici un rost să încercăm 
să-l salvăm sau să-l îmbunătăţim. Trupul dumitale nu este un obiect 
care să capete valoare o dată cu trecerea timpului sau pe care să-l 
putem repara la nesfîrşit, înlocuindu-i componentele defecte. Tot 
ceea ce poate face un corp bătrîn este să... îmbătrinească. Aga că te 
vom scăpa de el. Cu totul. Singurul lucru pe care îl vom păstra din 
tine este singurul lucru care nu s-a degradat vreodată. Este vorba 
despre mintea ta, despre conştiinţa ta, este vorba despre sinele tău. 

Spuniînd acestea, Russell s-a îndreptat spre uşa prin care înso- 
țitorii mei ieşiseră şi a ciocănit uşor. După care s-a întors spre mine. 

— Priveşte-ţi cu atenţie trupul, domnule Perry. În curînd, îi vei 
spune adio. Pentru că dumneata vei merge în altă parte... 

— Unde anume, doctore? am întrebat. 

Aveam gura uscată, încît abia puteam să articulez cuvintele. 

— Ai să mergi aici, a răspuns deschizînd uşa. 

Dincolo de uşă, se aflau cei doi coloniali. Unul dintre ei împin- 
gea un scaun cu rotile pe care se afla cineva. Mi-am întors privirea 
spre ei. Apoi m-am uitat la scaunul pe care l-au adus în cabinet. Şi 
am început să tremur. 

Eram eu... 

Cu cincizeci de ani mai tînăr. 


CINCI 


— Tot ceea ce vreau acum de la tine este să te linişteşti, mi-a spus 
Russell. 

Cei doi coloniali aşezaseră versiunea mea tinără în cealaltă cuvă. 
Nu opusese nici un fel de rezistență. Se putea la fel de bine să fi fost 
în comă. Sau chiar un cadavru. Îl priveam hipnotizat. Şi îngrozit. 
Un gînd fugar m-a felicitat că fusesem la baie înainte de a veni aici. 
Altminteri aş fi făcut pe mine. 

— Cum...? am început să întreb şi m-am oprit. 

Aveam gura prea uscată pentru a vorbi. Russell a şoptit ceva 
unuia dintre coloniali, iar acesta a dispărut pentru cîteva secunde, 
după care s-a întors cu un pahar cu apă. Russell mi-a dat să beau, 
ceea ce era bine, pentru că nu ştiu dacă aş fi fost în stare să ridic 
paharul la gură. 

— „Cum” este de obicei agăţat de două întrebări, mi-a explicat. 
Prima întrebare ar fi „Cum ați reuşit să creaţi o versiune mai tînără 
a mea”. Îţi aminteşti că acum zece ani am luat probe din ADN-ul 
tău. Cu ajutorul acestuia am construit noul corp... 

A dat paharul deoparte şi am reuşit să articulez: 

— O clonă. 

— Nu tocmai. ADN-ul a fost modificat puternic. Poţi vedea, de 
altfel, cea mai evidentă diferenţă... Noul tău corp este verde. 

Oarecum şocat de noua mea versiune, nu mi-am dat seama 
imediat de acest lucru care, în condiţii normale, ar fi sărit în ochi. 

— Este verde, am spus după cîteva secunde de stupoare. 

— Vrei să spui că dumneata eşti verde, domnule Perry. Mă rog, 
vei fi aşa cam peste cinci minute... Bun, acesta este răspunsul la una 
din întrebările care încep cu cuvîntul „Cum”. A doua întrebare ar 
fi „Cum o să mă trimiteţi dincolo?”, a continuat el arătînd spre 


RĂZBOIUL BĂTRÎNILOR / 69 


strigoiul acela verde. Răspunsul este simplu: îți transferăm con- 
ştiinţa. 

— Dar cum? am întrebat. 

— Preluăm modelul activităţii cerebrale a creierului tău, model 
înregistrat de matricea de senzori, şi îl transferăm dincolo. Şi pe 
dumneata, în acelaşi timp. Cu ajutorul tiparului informaţional al 
creierului tău am pregătit creierul clonei astfel încît, imediat ce se 
realizează transferul, să te simți ca acasă în noul trup. Evident că 
lucrurile sînt mult mai complexe decît cele pe care ţi le-am spus eu. 
În ordine, haidem să te conectăm. 

Russell a început să manevreze braţul articulat al cuvei, pe 
deasupra capului meu. Mi-am mişcat țeasta, într-un gest reflex de 
apărare, şi Russell s-a oprit. 

— Nu-ţi introducem în cap nimic, domnule Perry. Injectorul a 
fost înlocuit cu un amplificator. Nu ai de ce să te temi. 

— Îmi pare rău, i-am răspuns şi mi-am aşezat capul în poziția 
inițială. 

— Nu ai de ce, m-a liniştit Russell potrivindu-mi casca brațului 
pe cap. Te comporți mai bine decît majoritatea recruților. Cel care 
a fost aici înaintea ta a zbierat mai tare ca un porc dus la casap, după 
care a leşinat. Am fost nevoiţi să-l transferăm în stare de incon- 
ştiență. Dar se va trezi mult mai tînăr şi verde pe deasupra... Şi 
foarte, foarte agitat. Crede-mă, dumneata eşti cuminte ca o păpuşă. 

Am zimbit şi am privit către trupul în care urma să poposesc. 

— Unde este casca lui? 

— Nu are nevoie de aşa ceva... După cum am spus, corpul a fost 
puternic modificat. 

Russell a tăcut şi a început să tasteze ceva la PDA-ul său. 

— Sună cam înfricoşător. 

— Ai să poți să faci deosebirea cînd vei fi acolo, a spus Russell 
întorcîndu-se spre mine. În ordine, sîntem gata. Am să-ți spun ce 
se va întîmpla în momentele imediat următoare. 

— Chiar te rog, doctore. 

A întors PDA-ul cu ecranul spre mine. 

— Cind voi apăsa pe butonul acesta, a început arătîndu-mi un 
buton de pe ecran, rețeaua de senzori va începe să transmită activi- 
tatea ta cerebrală către amplificator. În momentul în care această 

activitate cerebrală va fi complet cartografiată, voi conecta cuva la 
o reţea de calculatoare specializate. În acelaşi moment, o conexiune 
similară va fi realizată cu celălalt creier. După stabilirea legăturii 
între cele două creiere, vom începe transferul de conştiinţă. În clipa 
în care celălalt creier va prelua în întregime conştiinţa dumitale, 
vom întrerupe legătura cu vechiul trup iar dumneata vei fi într-un 
nou corp. Întrebări? 

— Această procedură a dat vreodată rateuri? 

— Ştiam că ai să mă întrebi asta... Răspunsul este da. În unele 
cazuri, ceva nu merge cum trebuie. Oricum, este un eveniment 
extrem de rar. Fac asta de mai bine de douăzeci de ani şi nu am avut 
decît un singur eşec. O femeie care a avut un atac cerebral masiv 
în timpul transferului. Tiparul cerebral a devenit instabil, iar trans- 
ferul de conştiinţă nu a mai avut loc. 

— Aşadar... atita vreme cît nu mor... voi trăi. 

— Un mod interesant de a pune problema. Aşa este. 

— Şi cum ştii că s-a realizat trasferul de conştiinţă? 

— O să aflăm de aici, mi-a răspuns arătindu-mi ecranul PDA-ului. 
Şi vom şti cu siguranţă atunci cînd ne vei spune chiar tu asta. Crede- 
mă, vei şti şi tu cînd s-a realizat transferul. 

— Vorbeşti de parcă ai fi trecut prin aşa ceva, doctore. 

Russell a zimbit. 

— De fapt, am trecut... de două ori. 

— Păi nu eşti verde. 

— Sînt la al doilea transfer. Nu trebuie să fii verde pentru totdea- 
una, mi-a răspuns oarecum trist şi melancolic. 

După care a clipit de câteva ori şi a privit ecranul PDA-ului. 

— Regret, dar trebuie să încetăm cu întrebările şi răspunsurile, 
domnule Perry. Mai am şi alți recruți care aşteaptă. Aşadar, eşti gata 
să începem? 

— La naiba! Nu-s gata! Mi-e atît de frică, de-s gata să fac pe mine. 

— Reformulez: eşti gata treci peste asta? 

— Dumnezeule, da... 

— Atunci să o facem, a răspuns Russell şi a apăsat pe buton. 

Cuva a vibrat uşor, ca şi cum un mecanism a prins să lucreze în 
interiorul ei. M-am uitat întrebător spre Russell. 

— Amplificatorul, mi-a răspuns. Va dura cam două minute. 

Am mormăit ceva a încuviințare şi mi-am privit noul trup. Zăcea 
inert în cuva cealaltă, ca o păpuşă din ceară căreia cineva îi scăpase 
vopsea verde în matrița în care fusese turnată. Arăta ca mine, cu 
mulți, mulţi ani în urmă. De fapt, mai bine decît am arătat eu vreo- 
dată. În tinereţe, nu fusesem cel mai atletic personaj din cartier. Noul 
meu trup era la fel de msuculos ca al unui înotător de performanță. 
Şi avea o claie de păr. Nici măcar nu mă puteam imagina locuind 
în acel trup. 

— Sîntem la rezoluție maximă, m-a anunţat Russell. Deschidem 
conexiunile. 

Un mic brînci. Şi, dintr-odată, am avut sentimentul unui puter- 
nic efect de ecou în creier. 

— Auzi cu ecou? m-a întrebat Russel şi am dat din cap afirmativ. 

— Reţeaua de calculatoare, mi-a răspuns. Conştiinţa ta percepe 
micul decalaj temporal dintre tine şi rețea. Nu trebuie să te îngrijo- 
rezi... În ordine, deschidem conexiunea dintre noul trup şi reţea. 

Trupul celălat a deschis ochii. 

— Are ochi de pisică, am murmurat. 

— Tu ai ochi de pisică, m-a corectat Russell. Perfect... amîndouă 
conexiunile sînt deschise, iar nivelul de zgomot este minim. Am să 
pornesc transferul imediat. Te vei simți un pic dezorientat. 

O lovitură uşoară, cu degetul, pe ecranul PDA-ului. Alt buton... 

şi am simțit... 

că mă duuuuuuuuuuuc în jo000000s 

(ca şi cum cineva mă strivea trecindu-mă printr-o sită fină) 

şi toate amintirile şi tot ceea ce trăisem vreodată m-au izbit în 
față, ca şi cum m-aş fi lovit, în plină alergare, de un zid din cărămizi 

o imagine limpede, în fața altarului 

Kathy mergînd agale pe culoarul dintre scaune 

piciorul ei agățindu-se de marginea rochiei de mireasă 

o mică ezitare în paşii ei 

o redresare delicată şi un suris 

ca şi cum mi-ar fi spus 

de parcă asta m-ar fi putut opri 

o altă imagine clară cu Kathy... unde naiba am pus vanilia aia iar 
apoi zgomotul scos de mixer lovind podeaua bucătăriei 

(fir-ar să fie Kathy) 

Apoi sînt eu, din nou, holbindu-mă la doctorul Russell, simţin- 
du-mă uşor ameţit, văzînd simultan şi chipul doctorului dar şi ceafa 
lui şi gîndindu-mă, drace, asta este o șmecherie tare, şi am avut 
impresia că gîndesc stereo. 

Mi-a picat fisa. Sînt în două locuri diferite, în acelaşi timp. 

Am zîmbit şi am văzut vechiul trup cum zîmbeşte şi am văzut 
noul trup cum zîmbeşte. 

— Încalc legile fizicii, am rostit cu două guri, încalc legile fizicii. 

lar el a spus: 

— Ai ajuns. 

A tastat iarăşi ceva la afurisitul ăla de PDA. Şi am rămas cu un 
singur eu. 

Eram în celălalt. Ştiam asta pentru că nu vedeam decît vechiul 
trup. Care se uita la mine cu o expresie ce părea a spune că tocmai 
i se întîmplase ceva teribil de ciudat. Apoi, privirea lui mi-a spus... 
gata, nu mai e nevoie de mine. 

Şi a închis ochii. 


— Domnule Perry?... Domnule Perry? 

Russell îmi rostea numele, plesnindu-mă uşor peste obraji. 

— Da... Sint aici, doctore... Scuze... 

— Care este numele tău întreg? 

Am cumpănit citeva secunde. 

— John Nicholas Perry. 

— Care este ziua ta de naştere? 

— Zece iunie. 

— Cum îl chema pe învățătorul tău dintr-a doua? 

L-am privit în ochi. 

— Cristoase mare, nu-mi puteam aminti asta nici cînd eram în 
vechiul meu trup! 

— Bine ai venit în noua ta viaţă, domnule Perry, mi-a zîmbit 
Russell. Ai reuşit să treci... foarte uşor. Poţi să ieşi, acum. 

A deschis larg capacul cuvei. 

M-am apucat cu mînile, cu mîinile mele verzi, de marginile cuvei 
şi m-am tras afară. După primul pas, m-am oprit uimit. Russell s-a 
apropiat de mine. 

— Ai grijă, ai fost, multă vreme, un om bătrîn. Ai nevoie de ceva 
timp ca să te obişnuieşti să fii din nou tînăr. 

— Ce vrei să spui? 

— Ei bine... spre exemplu, te poţi îndrepta de spate. 

Avea dreptate. Mi-am îndreptat spatele, uşor, cu grijă. Am mai 
făcut un pas înainte. Şi încă unul. Partea bună era că nu uitasem 
cum să merg. Am început să zîmbesc prosteşte, în vreme ce mă 
plimbam agale prin cabinet. 

— Cum te simți? 

— Mă simt tînăr, doctore, i-am răspuns cu o voce veselă. 

— Aşa şi trebuie. Virsta biologică a corpului tău este de douăzeci 
de ani. De fapt, este mult mai mică... dar putem forța trupurile să 
ajungă mult mai repede la vîrsta dorită. 

Am încercat o săritură mică şi am avut impresia că aş fi putut, 
dintr-un pas, să ajung înapoi pe Pămînt. 

— Nici măcar nu-s destul de bătrîn ca să am voie să beau alcool, 
doctore. 

— Înăuntru ai totuşi şaptezeci şi cinci de ani... 

M-am oprit din țopăială şi m-am îndreptat spre cealaltă cuvă. 
Spre vechiul corp. Părea trist şi cumva... prăbuşit în sine. l-am atins 
uşor chipul cu degetele. Era cald şi încă respira. M-am dat un pas 
înapoi. 

— E încă viu, doctore! 

— Creierul său însă este mort, mi-a răspuns Russell. Toate 
funcţiile cognitive sînt transferate complet în noul corp. Imediat ce 
ai fost mutat, am oprit activitatea cerebrală a vechiului trup. Acuma 
este... pe pilot automat. Au mai rămas doar funcțiile de bază, res- 
piraţia, bătăile inimii... Lăsat în pace, se va stinge în citeva zile. 

M-am apropiat încet de cuvă. 

— Ce se va întîmpla cu el, mai departe? am întrebat. 

— Va fi păstrat aşa încă o vreme. Domnule Perry, îmi pare rău 
că sînt nevoit să te grăbesc, dar va trebui să te întorci în cabina ta. 
Mai am şi alți recruți care aşteaptă şi trebuie să rezolv destul de 
mulți dintre ei pînă la amiază. 

— Dar am cîteva întrebări referitor la noul corp... 

— Am descărcat în PDA-ul tău toate informaţiile de care ai ne- 
voie, mi-a răspuns Russell. 

— Mulţumesc, doctore. 

— Pentru puțin. 

Russell a făcut un semn cu capul spre cei doi coloniali. 

— Oamenii aceştia te vor însoți pînă la cabină. Încă o dată, 
felicitări. 

— Aşteaptă un pic, doctore, am uitat ceva. 

Am strîns uşor mîna stingă a vechiului trup. Pe inelar avea o 
verighetă subţire, din aur. Am scos-o şi am pus-o pe inelarul meu 
stîng. Apoi mi-am mîngiiat vechiul chip, cu noile mele degete. 

— Mulţumesc, mi-am spus. Mulţumesc pentru tot. 

Apoi am plecat însoţit de cei doi. 


NOUL TU 


O introducere în secretele noului corp 
pentru recruţii FCA 
Din partea Colonial Genetics 
Două secole de experienţă în crearea de corpuri mai bune 


(Aceasta era prima pagină a prezentării din PDA-ul meu. Şi era 
frumos ilustrată cu celebra schiţă a lui Leonardo da Vinci, cu indivi- 
dul acela înscris in nişte dreptunghiuri şi cercuri. Doar că individul 
din schiță era unul verde). 


De acum te afli în noul corp oferit de FCA. Felicitări! Cor- 
pul pe care îl detii este rezultatul unor decenii de cercetări 
ale unor colective de oameni de ştiinţă de la Colonial 
Genetics şi este optimizat pentru cerințele specifice servi- 
ciului în FCA. Acest material este o scurtă prezentare a 
celor mai importante caracteristici şi funcţii ale noului 
corp. Totodată oferă şi citeva răspunsuri la cele mai frec- 
vente întrebări legate de corp. 


NU DOAR UN CORP NOU - UN CORP MAI BUN 


Ai observat, cu siguranță, culoarea verde a pielii noului corp. 
Nu este un capriciu cosmetic. Noua ta piele (KloraDerm"M) 

conține clorofilă. În acest mod, organismul tău poate 
obține un surplus de energie din mediul înconjurător. În 
plus, ajută organismul să folosească atit oxigenul, cît şi 
dioxidul de carbon. Drept rezultat: te vei simţi odihnit o 
perioadă îndelungată de timp şi vei fi capabil să îndepli- 
neşti mai bine sarcinile tale din FCA. Aceasta este doar una 
dintre îmbunătățirile aduse corpului tău. 


lată o listă cu alte funcţii şi îmbunătățiri: 

> Sîngele normal a fost înlocuit cu SmartBloodTW, un țesut 
inteligent, capabil să asigure un aflux sporit de oxigen, 
dar şi un sistem imunitar capabil să reziste agresiunilor 
externe: boli, toxine sau chiar hemoragii abundente. 

> Tehnologia CatsEye™ îţi oferă o vedere nemaivăzută! 
Numărul crescut de receptori optici din retină oferă 
imagini cu o rezoluție mai mare decît ar putea fi obținută 
prin alte mijloace naturale. Amplificatorii de lumină dau 
posibilitatea de a vedea clar în medii cu grad de ilumi- 
nare foarte scăzut. 

> Setul UncommonSense'M vă permite să pipăiți, să adul- 
mecati, să auziţi şi să gustați aşa cum nu aţi mai făcut-o 
vreodată. Structura nervoasă extinsă, precum şi conexiu- 
nile nervoase optimizate lărgesc aria de percepţie în 
toate sensurile. Iar acest lucru va fi evident încă din 
prima zi! 

> Cît de puternic vrei să fii? Cu tehnologia HardArm™, 
care amplifică forța musculară şi scurtează timpii de 
reacție, vei fi mai puternic şi mai rapid decît ai visat 
vreodată. Atît de rapid şi de puternic încît, conform 
reglementărilor în vigoare, Colonial Genetics nu poate 
vinde această tehnologie pe piaţa civilă. Un adevărat 
avantaj pentru tine, recrut! 

> Niciodată nu vei fi deconectat! Nu vei pierde niciodată 
calculatorul BrainPal™ deoarece acesta se află instalat în 
propriul creier. Dispozitivul brevetat de noi, „Interfața 
Ajustabilă pentru Asistenţă”, lucrează direct cu tine, ast- 
fel încît poți accesa BrainPal™ prin orice mijloc doreşti. 


76 / JOHN SCALZI 


De asemenea, BrainPal!M coordonează toate dispoziti- 
vele anorganice din noul corp (cum ar fi SmartBlood!M). 
FCA are încredere în această tehnologie uluitoare şi la 
fel vei avea şi tu. 


TE CONSTRUIM MAI BINE 


Vei fi, fără îndoială, uluit de cît de multe lucruri vei putea 
face cu acest nou corp. Dar te-ai întrebat cum a fost pro- 
iectat? Trebuie să ştii că noul tău corp face parte din ultima 
generaţie de corpuri proiectate de Colonial Genetics. Cu 
ajutorul tehnologiilor brevetate, adaptăm informaţiile 
genetice ale altor specii la cele mai noi descoperiri în 
domeniul nanoroboticii, pentru a îmbunătăți toate ca- 
racteristicile noului corp. Acest lucru reprezintă un efort 
extraordinar, dar, în final, ne vei mulțumi pentru tot ceea 
ce am făcut. 

De la primele încercări, realizate cu aproape două secole 
în urmă, am dezvoltat neincetat noi procedee şi tehnici. 
Pentru a realiza efectiv modificările pe un organism, se 
folosesc mai întîi simulări amănunțite pentru a vedea 
dinainte rezultatele unor astfel de modificări. Apoi se trece 
la testarea pe modele biologice şi doar după aceea res- 
pectivele modificări sînt folosite la proiectarea unui corp 
nou, pe baza ADN-ului tău. De aceea, putem să te asigurăm 
că fiecare îmbunătăţire este cît se poate de sigură şi este 
testată riguros înainte de a fi folosită. Şi toate acestea 
pentru a te construi mai bine! 


ÎNTREBĂRI FRECVENTE DESPRE NOUL CORP 


1. Corpul meu are o marcă sau un nume de model? 

Da! Noul tău corp este cunoscut sub numele de Seria De- 
fender XII, model „Hercules”. Tehnic este numit CG/FCA 
Model 12, Revision 1.2.11. Acest model de corp este folosit 
numai de către FCA. În plus, fiecare corp are propriul său 
număr de serie, pentru eventuale lucrări de întreținere. Poti 


RĂZBOIUL. BĂTRÎNILOR / 77 


afla numărul de serie cu ajutorul lui BrainPal"M. Nu fi 
îngrijorat, pentru activitățile de rutină poți folosi în conti- 
nuare numele tău obişnuit. 


2. Corpul meu îmbătrineşte? 

Seria Defender este proiectată să asigure serviciul în FCA 
la parametri maximi pe întreaga durată de operare. Pentru 
aceasta, tehnici regenerative speciale, care acţionează la 
nivel genetic, vor reduce tendințele naturale entropice ale 
corpului. Într-un regim de întreţinere normală, corpul tău 
va rămîne la parametrii nominali atita vreme cît îl vei 
folosi în FCA. Eventualele răni sau incapacităţi vor fi reme- 
diate în timpi foarte scurți, astfel încît să poți redeveni apt 
cît mai repede. 


3 Se pot transmite copiilor mei aceste calități? 

Nu. Corpul tău împreună cu sistemele biologice şi tehno- 
logiile încorporate în el sînt brevetate de către Colonial 
Genetics şi nu pot fi transferate fără autorizaţie. De 
asemenea, pe măsură ce Seria Defender a fost modificată 
pînă la stadiul actual, ADN-ul acestor modele a ajuns să 
fie incompatibil cu ADN-ul uman. Testele au demonstrat 
că embrionii rezultați din încrucişări cu persoane nemodi- 
ficate genetic nu sînt viabili. Pe de altă parte, FCA a con- 
statat că posibilitatea de a transmite informaţiile genetice 
pe cale ereditară nu este un lucru esenţial pentru scopurile 
sale. Prin urmare fiecare model Defender este livrat steril, 
dar cu toate celelalte funcții intacte. 


4. Implicaţiile teologice ale noului corp mă îngrijorează. Ce 
este de făcut? 
În vreme ce Colonial Genetics şi FCA nu au o poziţie 
oficială faţă de implicaţiile teologice sau psihologice ale 
transferului de conştiinţă dintr-un corp în altul, înțelegem 
faptul că unii recruți pot avea unele preocupări sau îngri- 
jorări de această natură. Fiecare contingent de recruți are 
un corp de clerici care reprezintă principalele religii de pe 

Pămînt. În plus, există şi un compartiment de psihologie, 
în cadrul căruia se pot asigura diferite terapii de către psi- 
hologi calificaţi. Vă recomandăm să discutaţi astfel proble- 
me cu aceştia. 


5. Cîtă vreme voi sta în noul corp? 

Seria Defender este proiectată pentru scopurile FCA. Prin 
urmare, cîtă vreme vei fi în FCA vei putea folosi toate 
îmbunătățirile tehnologice şi biologice ale noului tău corp. 
După ce vei părăsi FCA, vei fi transferat într-un corp 
obişnuit, creat pe baza ADN-ului tău iniţial. 


Din partea Colonial Genetics, te felicităm încă o dată pentru 
noul corp. Ştim că te va sluji cu credinţă pe toată durata 
serviciului tău în FCA. Îți mulțumim pentru serviciul adus 
coloniilor şi... succes în noul tău corp! 


Am închis PDA-ul şi m-am îndreptat către micul lavabou din 
cabină. Am privit, în oglindă, noul chip. 

Era imposibil de ignorat aspectul ochilor. Avusesem ochi căprui, 
cu cîteva puncte aurii. Kathy obişnuia să-mi spună că, de fapt, 
micile puncte aurii de pe iris nu-s altceva decît acumulări de gră- 
sime, aşa citise ea, odată. Aşa că aveam ochii graşi. 

Dacă avusesem ochii graşi, ăştia pe care îi vedeam acum erau de-a 
dreptul obezi. Erau aurii de la marginea pupilei pînă la marginea 
irisului, unde aveau nuanţe de verde. Marginea în sine era de un 
verde smarald şi din ea porneau linii fine, verzi, peste zona aurie, şi 
se opreau lîngă pupilă. Acestea erau înguste şi verticale, din pricina 
luminii reflectate de oglindă. Am stins lumina de la oglindă, apoi pe 
cea din tavan. Singura sursă de lumină era acum un mic led de la 
PDA. Vechii mei ochi nici măcar nu ar fi fost în stare să o zărească. 

După un moment, noii ochi s-au adaptat la întuneric. Camera 
era clar în întuneric, dar puteam să disting limpede fiecare obiect. 
M-am studiat din nou în oglindă: pupilele erau acum complet 
deschise, ca şi cum aş fi luat o supradoză de atropină. Am aprins 
lumina de la oglindă iar pupilele mele s-au strîns imediat. Impre- 
sionant... 


RĂZBOIUL BĂTRÎNILOR / 79 


M-am dezbrăcat şi mi-am admirat pentru prima dată trupul cel 
nou. Prima părere părea să fie corectă: arătam de nota zece. Mi-am 
plimbat mîna peste piept şi peste abdomen. Nu avusesem niciodată 
o asemenea alură atletică. Habar nu aveam cum reuşiseră să mă 
aducă în forma aceea. M-am întrebat cît mi-ar lua să ajung iarăşi 
fleşcăit ca la douăzeci de ani. Apoi m-am întrebat, avînd în vedere 
micile retuşuri ale ADN-ului, dacă aş reuşi vreodată să ajung într-o 
formă mizerabilă. Speram din toată inima să nu fie posibil. Îmi 
plăcea de mine, aşa nou. 

A, şi eram complet lipsit de păr de la gene în jos. 

Vreau să spun că eram complet spin. Brațele fără păr, picioa- 
rele, locurile intime. Mi-am trecut mîna peste obraji încercînd să 
văd dacă se mai pot simți tuleiele bărbii. Nimic. Obrajii mei erau 
netezi ca un fund de bebeluş. Sau la fel de netezi precum fundul 
meu, acum. M-am uitat cu grijă în jos, la prețioasele mele po- 
doabe. Lipsite de păr, arătau cam jalnic. În schimb, părul de pe 
cap era la locul lui, şaten uniform, neschimbat de la ultima mea 
încarnare. 

Mi-am studiat cu atenţie una dintre mîini, atent la tonul de verde 
al pielii. Nu era o culoare aprinsă, mai degrabă un verde palid, ceea 
ce era bine. Nu mi-ar fi plăcut să arăt ca o sticlă de lichior Chartreuse. 
Întreg corpul avea o culoare uniformă, doar sfircurile şi penisul fiind 
uşor mai întunecate. Practic, eram la fel ca înainte, doar că aveam 
altă nuanţă. Am remarcat apoi că vasele de sînge erau mai vizibile 
decît pe vechiul corp şi aveau o tentă gri. Orice culoare ar fi avut 
SmartBlood, aceasta nu era cu siguranţă culoarea roşie. M-am 
îmbrăcat la loc. 

Apoi PDA-ul a scos un beep. Primisem un mesaj. 

Din acest moment, ai acces la computerul BrainPalTM, scria 
acolo. Doreşti să-l activezi acum? Pe ecran erau doar două butoane: 
DA şi NU. Am ales DA. 

Şi, brusc, venind de nicăieri, am auzit un glas plăcut timbrat, 
profund şi liniştitor. Am tresărit atit de tare, că aproape mi-am ieşit 
din pielea cea nouă. 

— Salut. Eşti conectat la calculatorul intern al BrainPal prin 
intermediul Interfeţei Adaptive pentru Asistenţă. Nu te alarma. 
Datorită integrării complete a sistemului BrainPal cu sistemul tău 

nervos, vocea pe care o auzi este generată direct în centrii auditivi 
din creierul tău. 

Grozav, am gîndit. Acuma aud şi voci în capul meu. 

— Vei putea opri vocea oricînd doreşti după ce se va încheia aceas- 
tă prezentare. Vom începe prin alegerea unor opțiuni, răspunzînd cu 
„da” sau „nu”. În acest moment, BrainPal doreşte să rosteşti „da” şi 
„nu”, la comanda sa, pentru a putea să recunoască fiecare răspuns în 
parte. Cînd eşti gata, te rog să rosteşti cuvîntul „da”. ÎI poţi rosti acum. 

Vocea s-a oprit. Am ezitat, un pic nedumerit. 

— Te rog să rosteşti „da”, acum, a repetat glasul. 

— Da! am articulat un pic neliniştit. 

— Mulţumesc pentru răspunsul „da”. Acum te rog să rosteşti 
„nu”. 

— Nu, am răspuns şi pentru o clipă m-am gîndit la posibilitatea 
ca BrainPal să intepreteze că am răspuns „nu” la cererea lui şi, din 
pricina asta, să-i sară țandăra şi să-mi prăjească pe loc creierii. 

— Mulţumesc pentru răspunsul „nu“, a continuat vocea, dove- 
dind că nu o luase ad litteram. Pe măsură ce vom progresa, ai să 
înveţi că nu este necesar să rosteşti comenzile pentru a te face înțeles 
de BrainPal. Oricum, la început, probabil te vei simți mai confortabil 
dacă vei folosi comenzile vocale. În acest moment, ai posibilitatea 
să alegi între interfaţa audio sau interfața text. Doreşti să comuţi pe 
interfaţa text? 

— Dumnezeule, da... am răspuns. 

Vom continua cu interfaţa text. Era o linie de text care plutea 
chiar în fața mea. Literele aveau un contrast perfect, indiferent la 
ce aş fi privit în acel moment. Mi-am mişcat capul. Textul rămînea 
centrat în cîmpul meu vizual. Marfă! 

Este recomandabil ca pe durata primei sesiuni text, să rămii 
aşezat pentru a nu te răni. Te rog să stai jos acum. M-am aşezat. 

Pe durata primei sesiuni de prezentare a sistemului BrainPal™, 
s-ar putea să consideri mai uşor să verbalizezi comenzile. Pentru 
a ajuta sistemul BrainPal să înțeleagă comenzile tale, îl vom în- 
văţa să recunoască vocea ta. Te rog să rosteşti următoarele fone- 
me... O listă cu foneme a început să se deruleze în cîmpul meu 
vizual. Le-am citit de la dreapta spre stînga. Apoi, BrainPal m-a pus 
să rostesc cîteva propoziţii scurte. 

Mulţumesc, a apărut scris. BrainPal'M este acum în stare să 
primească pe cale vocală comenzile tale. Vrei să personalizezi sis- 
temul BrainPal!M acum? 

— Da, am răspuns. 

Mulţi utilizatori consideră nimerit să numească sistemul altfel 
decit BrainPal'M. Vrei să redenumeşti sistemul BrainPalTM în acest 
moment? 

— Da! 

Te rog să rosteşti numele pe care vrei să îl dai sistemului 
BrainPal'W. 

— Găoază”, am spus eu. 

Ai ales numele „Găoază”, mi-a apărut în faţa ochilor şi, spre 
meritul lui, BrainPal scrisese numele corect. Te avertizez că numele 
acesta este folosit de foarte mulți utilizatori. Vrei să alegi un nume 
diferit? 

— Nu, i-am răspuns, oarecum încîntat că şi alți recruți îl abor- 
daseră pe BrainPal într-o manieră asemănătoare. 

Sistemul BrainPal™ se numeşte acum Găoază, a scris BrainPal. 
Dacă doreşti, poţi schimba acest nume oricind. Acum trebuie să 
alegi o expresie pentru activarea accesului la sistemul Găoază. Deşi 
Găoază este activ tot timpul, va răspunde la comenzi doar după ce 
este activat accesul la sistem. Te rog alege o expresie scurtă. Găoază 
sugerează „Activează Găoază”, dar poti alege orice expresie doreşti. 
Te rog să rosteşti expresia de activare acum. 

— Hei, Găoază, am răspuns. 

Ai ales „Hei, Găoază”. Te rog să repeți pentru confirmare. 

Am repetat. După care mi s-a cerut să aleg o expresie pentru 
dezactivare. Am ales „Cară-te, Găoază”, fireşte. 

Doreşti ca Găoază să se refere la el la persoana întîi? 

— De bună seamă! 

Sint Găoază. 

— Sigur că eşti. 

Aştept comenzile sau întrebările tale. 

— Eşti inteligent? 


* Asshole = în limba engleză. 

Sînt echipat cu un procesor pentru limbaj natural, dar şi cu 
alte sisteme pentru a înțelege întrebările şi comentariile şi pentru 
a furniza răspunsuri la acestea. Acest lucru poate da impresia de 
inteligenţă, mai ales cînd sînt conectat la o rețea mare de calcu- 
latoare. Oricum, sistemul BrainPal™ nu este dotat din fabricație 
cu inteligență. De exemplu acesta este un răspuns automat. Între- 
barea aceasta este pusă frecvent. 

— Cum mă înţelegi? 

În stadiul de faţă răspund la vocea ta. Pe măsură ce vorbeşti 
îţi monitorizez activitatea cerebrală şi învăţ cum lucrează creierul 
tău atunci cînd doreşte să comunice cu mine. În timp, voi fi în 
stare să te înțeleg fără a mai fi nevoie să vorbeşti. Şi, de asemenea, 
vei învăţa să mă foloseşti fără a da comenzi verbale conştiente sau 
indicații vizuale. 

— Ce poţi să faci? 

Am o serie de abilități. Doreşti o listă? 

— Te rog. 

O listă uriaşă s-a desfăşurat în cimpul meu vizual. 

Pentru a vedea o listă dintr-o subcategorie, selectează cate- 
goria, apoi rosteşte „extinde [nume categorie]”. Pentru a executa 
o acțiune rosteşte „deschide [nume categorie]”. 

M-am apucat să citesc întreaga listă. Se părea că puţine erau 
lucrurile pe care Găoază nu le putea face. Putea trimite mesaje altor 
recruți. Putea descărca rapoarte de tot felul. Putea să ruleze muzică 
sau filme. Putea să ruleze pînă şi jocuri. Putea accesa orice docu- 
ment dintr-un sistem. Era în stare să înmagazineze cantități incre- 
dibil de mari de date. Putea executa calcule complexe. Putea să 
pună diagnostice în caz de boală şi să recomande tratamente. Putea 
realiza o rețea locală cu alți utilizatori selectați în prealabil. Era în 
stare să traducă instantaneu din sute de graiuri terestre sau extrate- 
restre. Putea chiar să furnizeze informații despre oricare al utilizator 
de BrainPal aflat în cimpul meu vizual. Opţiunea aceasta am lăsat-o, 
de altfel, activă. Abia de mă recunoşteam eu pe mine. Mă îndoiam 
că aş fi fost în stare să recunosc pe cineva din gaşca noastră. Una 
peste alta, Găoază era o chestie tare folositoare. 

Am auzit un zgomot de zăvor care se retrage. Uşa mea era de 
acum descuiată. 

— Hei, Găoază... Cît este ceasul? 

Ora este 1200. 

Pierdusem aproape nouăzeci de minute trăncănind verzi şi 
uscate cu Găoază. Gata, mi-am spus. E timpul să ne întîlnim şi cu 
oameni vii. 

— Cară-te, Găoază. 

La revedere. Textul a dispărut imediat ce l-am citit. 

Cineva ciocănea la uşa mea. M-am dus să deschid. Mi-am ima- 
ginat că este Harry. Mă întrebam cum ar fi putut să arate. Am 
deschis uşa. 

Arăta ca o brunetă mortală, cu o piele verde măsliniu şi cu o 
pereche de craci care păreau că nu se mai termină. 

— Tu nu eşti Harry, am biiguit prosteşte. 

Bruneta s-a uitat la mine şi m-a măsurat din cap pînă în picioare. 

— John? a întrebat în cele din urmă. 

Am privit-o cu o expresie opacă preţ de o secundă, apoi numele 
ei m-a izbit chiar inainte ca identitatea să-i apară, plutind fanto- 
matic, în faţa ochilor mei. 

— Jesse... 

A dat din cap. Mă holbam la ea fără să scot un cuvînt. Am des- 
chis gura să spun ceva, dar ea m-a înşfăcat de ceafă şi m-a sărutat 
atît de apăsat, încît m-am dezechilibrat un pic. A reuşit să închidă 
uşa cu piciorul, în vreme ce ne prăbuşeam pe podea. Am fost chiar 
impresionat. 

Uitasem cît de uşor poate un tînăr să capete o erecție. 

ŞASE 


Uitasem, de asemenea, cît de multe erecţii poate avea un tînăr... 

— Nu mi-o lua în nume de rău, zise Jesse stind confortabil dea- 
supra mea, după ce-a de-a treia (!) partidă. Dar nu sînt de loc atrasă 
de tine. 

— Slavă Domnului, am spus, altfel aş fi redus la o aluniță deja. 

— Nu mă înţelege greşit, îmi eşti foarte drag. Chiar înainte 
de... — şi dădu din mînă, încercînd să găsească o modalitate de a 
descrie transplantul regenator — ...de schimbare, mi-ai părut inteli- 
gent, drăguţ şi amuzant. Un bun prieten. 

— Aha, am zis. Ştii, Jesse, de obicei discursul cu „hai să fim 
prieteni” se ţine pentru a evita o partidă de sex. 

— Vreau doar să nu-ţi faci păreri greşite despre ce s-a întîmplat. 

— Păi eu credeam că are de-a face cu transbordarea magică 
într-un trup tînăr şi cu nevoia imperioasă care urmează de a face 
sex sălbatic cu prima persoană care îţi iese în cale. 

Jesse m-a privit ţintă cîteva clipe, apoi a izbucnit în ris. 

— Da! Asta şi este. Deşi în cazul meu este vorba de a doua 
persoană... Am şi o colegă de cameră, ştii... 

— A, da? Şi cum se prezintă Maggie? 

— Oh, Doamne. Mă face să arăt ca o balenă eşuată, John. 

Am cuprins-o cu brațele. 

— Dar eu văd o balenă foarte drăguță, Jesse. 

— Ştiu! zise Jesse, şi se sculă brusc, încălecîindu-mă. Şi-a ridicat 
braţele şi le-a încrucişat după cap, ridicîndu-şi astfel sînii, care erau 
oricum minunaţi şi foarte fermi. Îi simţeam coapsele fierbinți cum îmi 
încălzeau mijlocul. Simțeam că o nouă erecţie va urma foarte curînd. 

— Vreau să zic, uită-te la mine, spuse ea, inutil, întrucît nu-mi 
luasem ochii de pe trupul ei de cînd se ridicase. Arăt grozav! Şi n-o 

spun ca să mă dau mare. Chestia e că n-am arătat aşa de bine în 
viața reală. Nici pe departe. 

— Nu-mi prea vine să cred, am spus. 

Şi-a apucat sînii şi mi-a împuns sfircurile în faţă. 

— ÎI vezi pe ăsta? a spus, jucîndu-se cu sînul stîng. În viața reală 
era cu cel puțin o mărime mai mic, şi tot era mare. De la pubertate 
încoace am avut mereu dureri de spate din cauza greutăţii lor. Cît 
despre fermitate... cred că au fost atît de tari doar vreo săptămînă 
după ce am împlinit treisprezece ani. Cel mult. 

S-a întins, mi-a apucat mîinile şi mi le-a pus pe abdomenul ei 
perfect plat. 

— Nici din ăsta n-am avut. Dintotdeauna am avut un colăcel, 
chiar şi înainte de a avea copiii. Dacă ar fi fost să îl am pe al treilea, 
s-ar fi lăfăit în burta mea ca într-un apartament. 

Mi-am lăsat miinile să alunece şi am apucat-o de fund. 

— Dar ăsta? Ă 

— Tonaj mare, spuse Jesse rizînd. Am fost o fată zdravănă, amice. 

— Să fii zdravăn nu e o crimă, am zis. 

Şi Kathy chiar era aşa. Şi îmi plăcea. 

— N-am avut o problemă cu asta pe-atunci, zise ea. Complexele 
oamenilor faţă de corpul lor mi se par stupide. Dar, recunosc, prefer 
să arăt cum arăt acum. 

Şi-a plimbat palmele pe trup, provocator. 

— Sînt chiar bună! a spus ea chicotind şi dindu-şi capul pe spate. 

Am ris. 

Jesse s-a întins peste mine şi şi-a apropiat fața de a mea. 

— Cred că treaba cu „ochii de pisică” e fascinantă. Mă întreb 
dacă au folosit ADN de pisică pentru asta. Înțelegi, dacă au ames- 
tecat ADN uman cu ADN felin. Nu m-ar deranja să ştiu că am o 
parte pisicească în mine. 

— Nu cred că este ADN de pisică. Nu prezentăm nici un alt 
atribut felin. 

Jesse se dădu înapoi. 

— Cum ar fi? 

— Ei bine, am spus lăsindu-mi mîinile să-i mîngiie sînii, de 
exemplu motanii au nişte păr pe puță. 

— Fugi de-aici! 

— Nu, aşa e. Părul ăsta stimulează femelele să ovuleze. Dar ia 
te uită! Eu n-am aşa ceva. Cred că ai fi observat. 

— Asta nu dovedeşte nimic, a spus Jesse, şi s-a întins brusc peste 
mine. 

Rînjea lasciv. 

— Poate că n-am făcut-o destul de intens ca să-ți apară. 

— Simt o provocare? 

— Şi eu simt ceva, zise ea, şi începu să se mişte. 


— La ce te gîndeşti? mă întrebă ea, mai tirziu. 

— Mă gîndesc la Kathy, şi la cît de des făceam ce facem noi acum. 

— Adică pe covor? spuse Jesse zimbind. 

Am lovit-o uşurel pe creştet. 

— Nu la asta mă refer. Ci la a zăcea după sex, vorbind şi bucu- 
rindu-ne de compania celuilalt. Am făcut asta prima oară cînd am 
discutat despre înrolare. 

— Dar de ce ați vorbit despre asta? spuse Jesse. 

— Kathy a adus vorba. Era la a şaizecea mea aniversare şi eram 
deprimat că îmbătrinesc. Iar ea a propus să ne înrolăm cînd va veni 
vremea. A fost puțin surprins. Noi fuseserăm întotdeauna anti- 
militarişti. Am protestat împotriva Războiului Subcontinental pe 
vremea cînd nu era tocmai sănătos să faci asta. 

— Multă lume a protestat împotriva acelui război. 

— Da, numai că noi chiar am protestat. S-au făcut şi glume pe 
seama noastră în oraş. 

— Şi atunci ea cum a susținut înscrierea în armata colonială? 

— A zis că nu e împotriva războiului şi armatei în general, ci 
numai împotriva acelui război şi a armatei noastre în particular. A 
spus că oamenii au dreptul de a se apăra şi că probabil au şi de ce, 
pentru că universul pare foarte ostil. Şi a mai zis că, în afara acestor 
nobile idealuri, am reuşi să devenim tineri din nou. 

— Dar n-aţi fi putut să vă înrolați împreună. Doar dacă nu erati 
de aceeaşi vîrstă. 

— Nu, ea era cu un an mai mică. Şi i-am explicat că dacă m-aş 
fi înrolat, aş fi devenit oficial mort, n-am mai fi fost consideraţi căsă- 
toriți şi cine ştie dacă ne-am mai fi revăzut vreodată. 

— Şi ea ce-a zis? 

— A spus că astea sînt chestii tehnice. Că mă va găsi oricum şi 
mă va tîrî la altar, cum a mai făcut-o. Şi am crezut-o. Era foarte 
hotărită în chestii din astea. 

Jesse se ridică într-un cot şi mă privi. 

— Îmi pare rău că nu e aici, cu tine, John. 

Am zîmbit. 

— Nici o problemă. Doar că din cînd în cînd mi se face dor de 
soția mea, asta-i tot. 

— Înţeleg. Şi mie mi-e dor de soțul meu. 

Am privit-o cu atenţie. 

— Parcă ziceai că te-a părăsit pentru o femeie mai tînără şi apoi 
s-a otrăvit cu mîncare. 

— A făcut şi una, şi alta, şi a meritat să moară în chinuri. Nu-mi 
lipseşte bărbatul, ci soțul.E frumos să ai pe cineva al tău, e bine să 
fii căsătorit. 

— Da, e bine să fii căsătorit, am aprobat eu. 

Jesse s-a cuibărit la pieptul meu şi m-a cuprins cu un braț. 

— Desigur, e bine şi ce facem noi acum. A trecut ceva vreme de 
cînd n-am mai făcut asta. 

— Ce? Să stai pe podea? 

— Nu, m-a înghiontit ea. Ba da, şi asta. Dar mă refeream la a 
zăcea aşa, după o partidă de sex. Şi la sex în sine. Nu vrei să ştii de 
cînd n-am mai făcut toate astea. 

— Ba da, chiar vreau să ştiu. 

— Bestie ce eşti! De opt ani. 

— Atunci nu-i de mirare că ai sărit pe mine din prima clipă, am 
spus eu. 

— Aşa e, dar asta doar pentru că erai prin apropiere. 

— Mi-a spus mie mama că să fii la locul potrivit în momentul 
potrivit este foarte important. 

— Ciudată mamă ai avut şi tu... Hei, Scîrbă, cît e ceasul? 

— Cee? am întrebat. 

— Scuze, vorbeam cu vocea din capul meu. 

— Şi aşa îi zici, „Scirbă”? 

— Dar tu cum îi zici vocii tale? 

— „Găoază”. 

— Mda, i se potriveşte. Ei bine, Scîrba îmi spune că abia a trecut 
de ora 1600 şi mai sînt vreo două ore pînă la cină. Înțelegi unde 
bat? 

— Mi-e teamă că nu înţeleg. Cred că nu mai pot şi a cincea oară, 
chiar dacă sînt tînăr şi super-imbunătățit. 

— Hai, linişteşte-te. Eu mă refeream la un pui de somn. 

— Să aduc o pătură? 

— Nu e nevoie. Dacă am făcut sex pe podea nu înseamnă că 
trebuie să şi dormim pe jos. O să mă culc pe patul rabatabil. 

— Şi eu dorm singur? 

— Te consolez eu. Să-mi aduci aminte cînd ne trezim. 

I-am amintit. Şi m-a consolat. 


— Dumnezeule, zise Thomas aşezîndu-se la masă cu o tavă 
plină ochi cu mîncare. Arătăm aşa de bine că n-am cuvinte. 

Avea dreptate. Bătrînii Băşinoşi se schimbaseră fantastic. Thomas, 
Harry şi Alan ar fi putut fi super modele la orice prezentare de 
modă. Dintre noi patru, eu eram rățuşca cea urită, şi asta în condi- 
tiile în care arătam foarte bine. lar femeile... Jesse era răpitoare, 
Susan şi mai şi, cît despre Maggie, ea arăta ca o zeiță. Mă durea să 
o privesc. 

Durea să priveşti la oricare dintre noi. Am stat citeva minute 
holbîndu-ne unii la alţii. Şi nu era numai grupul nostru. M-am uitat 
în toată încăperea şi n-am văzut nici măcar un singur om urit. Era 
şi plăcut, dar şi supărător cumva. 

— Asta e imposibil, a spus Harry întorcîndu-se către mine. I- 
am cercetat şi eu pe toţi din sală şi cred că e imposibil ca toţi să fi 
fost aşa de frumoşi pe cînd erau tineri. 

— Vorbeşte pentru tine, Harry, a zis Thomas. Eu unul cred că 
acum sînt mai puțin atrăgător decît cînd eram verde ca bradul. 

— Acum eşti verde la propriu, a spus Harry. Şi dacă îl excludem 
pe Toma Necredinciosul aici de faţă, vă spun eu că e imposibil ca 
toți ceilalţi să fi fost nişte frumuseți. Eu unul n-am fost. Cînd aveam 
douăzeci de ani eram gras. Aveam o acnee rebelă. Şi începusem deja 
să chelesc. 

— Opreşte-te, încep să mă excit, a spus Susan. 

— lar eu încerc să mănînc, a zis Thomas. 

— Bine, acum că arăt aşa e uşor să fac glume, a continuat Harry, 
luînd o atitudine de model profesionist. Dar vă zic că eu cel de 
acum n-am nici o legătură cu cel care am fost odată. 

— Sună de parcă te-ar deranja asta, a observat Alan. 

— Să ştii că mă deranjează un pic, a admis Harry. Bine, accept 
schimbarea, dar eu cînd primesc un cal în dar, îl caut la dinţi... De 
ce trebuie să arătăm toţi aşa de bine? 

— Avem gene bune, a spus Alan. 

— De acord, dar ale cui? Ale noastre? Sau unele fabricate în 
vreun laborator? 

— Treaba e că sîntem cu toții într-o formă foarte bună, a spus 
Jesse. Îi spuneam lui John mai devreme că acest corp e într-o stare 
mult mai bună decit a fost corpul meu real vreodată. 

— Şi eu spun asta, a intervenit Maggie. Spun „corpul meu real” 
cînd mă refer la vechiul meu corp. De parcă trupul de-acum nu este 
cu adevărat al meu. Deocamdată, cel puțin. 

— Ba e adevărat, soro, a spus Susan. Trupul ăsta va cere la pipi, 
ascultă la mine. 

— Zise femeia care mă certa că vorbesc aiurea, a comentat Harry. 

— Părerea mea este că în afară de trupuri, ne-au recondiționat 
şi psihicul, a spus Jesse. 

— De acord, dar nu ne-au spus de ce fac asta, a zis Harry. 

— Ca să ne lege unii de alții, a intervenit Maggie. 

Toţi ne-am holbat la ea. 

— Ia te uită cine a prins glas... 

— Mă laşi, Susan... E ştiut că, psihologic, sîntem atraşi de per- 
soanele care arată bine. În plus, sîntem o adunătură de străini care 
au puţine lucruri în comun. Dacă însă toți sintem arătoşi, vom fi mai 
prietenoşi unii cu alţii, dacă nu imediat, atunci mai tirziu, cînd vom 
începe antrenamentele. 

— Nu văd cum vom ajuta armata dacă vom pierde timpul 
flirtînd unii cu alții în loc să luptăm, a intervenit Harry. 

— Dar nu e vorba despre asta, a revenit Maggie. Atracția sexu- 
ală este o chestiune secundară. Este vorba de inducerea încrederii 
reciproce şi a devotamentului. Oamenii ajută instinctiv persoanele 
atractive şi au încredere în ele, iar asta n-are nimic de-a face cu 

atracţia sexuală. Ăsta e motivul pentru care toți prezentatorii de ştiri 
arată foarte bine. Din cauza asta, oamenii frumoşi trec mai uşor prin 
şcoală sau trebuie să muncească mai puțin la serviciu. 

— Dar aici arătăm cu toţii foarte bine. Unul care ar arăta doar 
bine ar putea avea probleme, am intervenit eu. 

— De acord, a spus Thomas, chiar şi acum unii dintre noi arată 
mult mai bine ca ceilalți. Eu unul cînd mă uit la Maggie mă simt 
de parcă mi-a tăiat cineva oxigenul. Fără supărare, Maggie. 

— Nu m-am supărat, a răspuns Maggie. Ideea principală nu este 
cît de bine arătăm acum, ci cît de mult ne-am schimbat. Pe termen 
scurt această îmbunătăţire ne va face să ne simţim bine, iar eu cred 
că ei asta urmăresc. 

Susan se întoarse brusc către Thomas. 

— Adică dacă te uiţi la mine n-ai probleme cu respirația... 

— N-am vrut să insult pe nimeni, se scuză Thomas. 

— O să-mi amintesc asta cînd te voi sugruma, a spus Susan. Asta 
că tot vorbim despre lipsa de oxigen... 

— Terminati cu flirtul, voi doi, a intervenit Alan, întorcîndu-se 
apoi spre Maggie. Cred că ai dreptate cu atracţia, dar cred că uiţi 
persoana de care ar trebui să fim atraşi cel mai mult: noi înşine. 
Trupurile în care ne găsim acum ne sînt încă străine. Adică în afară 
de faptul că sînt verde şi că am în creier un calculator pe care-l 
cheamă „Belea”"... S-a oprit brusc şi ne-a privit pe rînd. Voi cum 
v-aţi numit BrainPal? 

— „Găoază”, am spus. 

— „Scirbă”, a zis Jesse. 

— „Coi Mic”, a spus Thomas. 

— „Cap de Puţă”, a zis şi Harry. 

— „Satan“, a spus Maggie. 

— „Drăguţă” ”, a zis Susan. Se pare că numai mie mi-e simpatic 
BrainPal. 

— Mai degrabă aş zice că doar pe tine nu te-a deranjat să auzi 
brusc o voce în cap, a comentat Alan. Dar iată care e părerea mea. 


* În textul original, în ordine: Dipshit, Bitch, Dickwad, Fuckhead, Satan, 
Sweety. 

Întinerirea bruscă şi toate schimbările fizice şi mecanice ale corpu- 
rilor noastre au efecte negative asupra psihicului nostru. Chiar dacă 
de bucurăm să fim iarăşi tineri — iar eu unul mă bucur — tot vom fi 
străini față de noile corpuri. Dar faptul că arătăm bine ne va ajuta 
să ne acomodăm mai repede cu situația. 

— Ştiu ceva meserie oamenii ăştia, a conchis Harry sumbru. 

— Hei, calmează-te, Harry, a spus Jesse, dindu-i un ghiont. Eşti 
singurul în stare să considere că a deveni tînăr şi sexy este rodul 
unei conspirații periculoase. 

— Deci crezi că sînt sexy? a întrebat Harry. 

— Eşti de vis, dragule, a răspuns Jesse, fluturîndu-şi genele către 
el. 

Harry a rînjit prosteşte. 

— E prima dată în secolul ăsta că mi se spune aşa ceva... Bine, 
mă predau. 


Omul care stătea în faţa sălii pline de recruți era un veteran călit 
în lupte. BrainPal ne informase că fusese în Forțele Coloniale de Apă- 
rare timp de paisprezece ani şi că participase la mai multe bătălii, în 
locuri care nouă nu ne spuneau nimic, dar pe care probabil urma să 
le cunoaştem în viitor. Acest om fusese în locuri noi, cunoscuse rase 
noi şi le exterminase pe loc. Arăta cam de douăzeci şi trei de ani. 

— Bună seara, recruți, a spus el după ce ne-am aşezat cu toții, 
sînt locotenent-colonel Bryan Higgee şi pentru restul călătoriei 
voastre voi fi comandantul vostru. Practic, asta nu înseamnă mare 
lucru, pînă la sosirea noastră pe Beta Pyxis III — adică peste o săp- 
tămînă — voi veți avea un singur obiectiv. Oricum, faptul că aveți 
un comandant vă va reaminti că sînteți supuşi regulilor şi proce- 
durilor FCA. Aveţi corpuri noi, iar acestea aduc cu sine noi în- 
datoriri. 

Probabil aveți nedumeriri cu privire la noile corpuri, la ceea ce 
pot face ele, cît de mult stress pot îndura şi cum le veți utiliza în 
folosul FCA. Răspunsul la toate aceste întrebări va veni imediat ce 
veţi începe antrenamentele pe Beta Pyxis III. Deocamdată, țelul 
nostru este de a vă familiariza cu noile trupuri. Aşa că, pentru restul 
călătoriei, ordinele sînt simple: distraţi-vă cît puteți! 

Acest îndemn a provocat murmure şi cîteva rîsete răzlețe. Ideea 
de a te distra la ordin era contra naturii. Locotenent-colonelul Higgee 
a rînjit fără pic de veselie. 

— Înţeleg că acesta este un ordin ciudat. Dar să vă amuzaţi folo- 
sindu-vă noile corpuri este cea mai bună cale de a vă familiariza cu 
ele şi cu noile voastre abilităţi fizice. Cind veţi începe antrenamen- 
tele vi se vor cere rezultate foarte bune în cel mai scurt timp. Nu 
va fi vreme de acomodare. Universul este un loc periculos. Trai- 
ningul vostru va fi scurt şi dificil. Nu ne putem permite ca voi să 
nu folosiți la maximum noile corpuri. Recruţi, vă rog să folosiți 
săptămîna care vine ca pe o punte între vechile voastre vieți şi cele 
noi. În acest timp, pe care îl veţi găsi în cele din urmă neîndes- 
tulător, vă puteţi folosi trupurile cele noi, special proiectate pentru 
uz militar, pentru a gusta din nou plăcerile vieţii de civil. Veţi 
descoperi că pe Henry Hudson există facilități pentru orice activitate, 
joc sau plăcere pe care le-aţi avut pe Pămînt. Folosiţi-le. Bucuraţi-vă 
de ele. Obişnuiţi-vă să lucraţi cu noile trupuri. Învăţaţi care este 
noul lor potenţial şi vedeţi dacă le puteţi ghici limitele. Doamnelor 
şi domnilor, ne vom întilni din nou pentru şedinţa de încheiere 
înainte de începerea antrenamentelor. Pînă atunci, distraţi-vă. Nu 
glumesc cînd spun că, deşi traiul în FCA are avantajele sale, această 
săptămînă este ultima în care vă puteți bucura în linişte de noile 
voastre corpuri. Vă sfătuiesc să folosiţi cu înțelepciune această 
perioadă. Vă sfătuiesc să vă distrațţi. Asta este tot. Sînteţi liberi. 


Şi ne-am dezlănţuit. 

Să începem, evident, cu sexul. Toată lumea o făcea cu toată 
lumea, în toate locurile de pe navă, inclusiv unele despre care nu 
ştiam că există. După prima zi, în care a devenit clar că orice locşor 
cît de cit ferit va fi folosit pentru tăvăleală, a devenit obicei să faci 
zgomot în timpul deplasărilor, pentru avertizarea cuplurilor în 
acțiune. În a doua zi, a ieşit la iveală că dispuneam de o cameră 
numai pentru mine şi am fost asediat de cereri de „închiriere“. 
Le-am respins scurt. N-am condus niciodată o casă de moravuri 
uşoare, nu vedeam de ce aş începe tocmai atunci. Singurii oameni 
care aveau s-o pună în camera mea eram eu şi posibilii mei invitați. 

De fapt, am avut doar unul. Şi n-a fost Jesse, ci Maggie, care se 
pare că avusese o simpatie pentru mine încă de pe vremea cînd eram 
un moşneag. Imediat după şedinţa cu Higgee, Maggie m-a prins 
într-o ambuscadă în uşa camerei mele, chestie care m-a făcut să mă 
întreb dacă femeile post-transfer trebuie tratate diferit. Oricum, a 
fost foarte amuzantă şi deloc timidă, cel puţin în particular. Am aflat 
că a fost profesoară la Colegiul Oberlin. Că a predat filozofia reli- 
giilor estice. Că scrisese şase cărți pe tema asta. Genul de lucruri pe 
care le afli despre cunoştinţele noi. 

Ceilalţi Bătrini Băşinoşi s-au descurcat şi ei binişor. Jesse a făcut 
pereche cu Harry, iar Alan, Tom şi Susan au făcut un fel de aran- 
jament cu Tom în centru. S-a dovedit că era bine pentru Tom că 
mînca atît de mult — avea nevoie de puteri sporite pentru a face față 
la aşa ceva... 

Poate că asiduitatea cu care recruții făceau sex ar fi putut părea 
anormală unora din afară, dar avea sens în locul în care stăteam 
(sau zăceam). Ia un grup de oameni care au fost privaţi de sex pen- 
tru multă vreme, datorită lipsei de partener sau stării proaste de 
sănătate sau scăderii libidoului, mută-i în nişte corpuri nou-nouțe, 
tinere, atrăgătoare şi super-funcţionale şi apoi îngrămădeşte-i pe o 
navă în plutind în spaţiu, departe de oricine şi orice au cunoscut 
vreodată. lată trei ingrediente care dau o rețetă foarte bună de sex. 
Făceam sex pentru că puteam. Şi pentru că alunga singurătatea. 

Bineînțeles, am mai făcut şi altele. Să fi folosit noile şi grozavele 
noastre trupuri doar pentru sex ar fi fost ca şi cum am fi cîntat o 
simfonie pe o singură notă. Ni se spusese că aceste corpuri sînt şi 
noi şi bune, şi am verificat asta în toate modurile posibile. Harry şi 
cu mine a trebuit să întrerupem o partidă de ping pong pentru că 
a devenit clar că nici unul dintre noi nu putea cîştiga, nu pentru că 
n-am fi fost buni ci dimpotrivă, pentru că reflexele şi coordonarea 
ochi-mînă a fiecăruia făceau imposibil să ratăm vreo lovitură. Am 
plimbat mingea vreo jumătate de oră şi poate că am fi continuat 
prosteşte dacă biata minge nu ar fi crăpat de la forța colosală cu care 
o loveam. Era caraghios. Era minunat. 

Alţi recruți au aflat aceleaşi lucruri în cele mai ciudate moduri. 
În ziua a treia mă aflam în mulţimea care privea doi tipi angajaţi 
în cea mai palpitantă luptă de arte marţiale pe care o văzusem. Ce 

făceau cu trupurile ar fi fost imposibil de realizat cu flexibilitatea 
umană normală şi în condiţii de gravitate standard. La un moment 
dat, unul dintre ei l-a trimis pe celălalt în colțul opus al camerei, 
dintr-un simplu pumn. Ei bine, în loc să rămînă grămadă pe jos, 
cum aş fi făcut eu, tipul a făcut un salt înşurubat în spate, s-a în- 
dreptat pe picioare şi s-a aruncat asupra oponentului cu toată forța. 
Părea un efect special dintr-un film. Într-un fel, asta şi era. 

Cînd lupta s-a sfîrşit, amîndoi au respirat adînc şi au făcut o 
plecăciune protocolară unul către celălalt. Şi imediat apoi s-au pră- 
buşit unul în braţele celuilalt, plingînd şi rizînd isteric în acelaşi 
timp. Este ciudat, minunat şi înfricoşător în acelaşi timp să afli că 
eşti atît de bun la ceva anume pe cît ţi-ai dorit, şi încă mai mult decît 
atit. 

Unii au mers prea departe, bineînţeles. Am văzut cu ochii mei 
o femeie aruncîndu-se de la o înălțime ameţitoare, închipuindu-şi 
ori că poate zbura, ori că va fi capabilă să aterizeze lin. Am aflat 
ulterior că şi-a fracturat brațul drept, picioruldrept, maxilarul şi şi-a 
crăpat şi țeasta. Oricum, era încă în viață după aterizare, ceea ce nu 
s-ar fi întîmplat pe Pămînt. Mai mult, peste două zile era iarăşi 
printre noi, bine mersi, ceea ce era mai degrabă o confirmare clară 
a tehnologiei medicale a Colonialilor decît o dovadă a forței de recu- 
perare a femeii respective. Sper că a fost sfătuită să nu mai repete 
încercarea. 

Cînd nu se jucau cu trupurile, recruții se jucau cu minţile sau 
cu BrainPal, ceea ce era cam tot pe-acolo. Plimbîndu-mă pe navă 
întîlneam oameni stînd pe jos, cu ochii închişi, dînd alene din cap. 
Cred că ascultau muzică sau vedeau filme sau vreun concert, o 
reprezentaţie pentru un singur om dată de creierul său. Am făcut- 
O şi eu pe cînd cercetam computerul navei, am găsit o compilație a 
tuturor desenelor animate create vreodată, atit în timpurile clasi- 
cului Warner, cît şi ulterior, cînd personajele au devenit domeniu 
public. Am petrecut o noapte întreagă revăzind cum Wile E. Coyote 
ia bătaie. M-am oprit numai cînd Maggie mi-a cerut să aleg între 
ea şi Road Runner. Am ales-o pe ea. Oricum, puteam să revin la 
Road Runner oricînd. Îmi descărcasem toate desenele în Găoază. 

Stringerea legăturilor cu prietenii era altă activitate interesantă. 
Bătrînii Băşinoşi ştiau că grupul nostru se afla în punctul de maxim, 

eram doar şapte străini, aduşi împreună de o conjunctură tempo- 
rară. Dar am devenit prieteni, ba chiar prieteni buni, în acea scurtă 
perioadă pe care am petrecut-o împreună. Nu exagerez cu nimic 
dacă afirm ca am fost mai bun prieten cu Thomas, Susan, Alan, 
Harry, Jesse şi Maggie decît cu oricine altcineva în fosta mea viață. 
Noi şapte am fost o gaşcă. Şi o familie, cu bune şi rele. Am avut grijă 
unii de alţii, într-un univers care habar n-avea că existăm. 

Ne-am legat unii de alţii. Şi am făcut-o fără programare specială 
de la Coloniali. Şi, pe măsură de Henry Hudson se apropia de 
destinație, am ştiut că o să-mi fie dor de prietenii mei. 


— În această încăpere sînt acum 1022 de recruți. Peste doi ani, 
400 dintre voi vor fi murit. 

Locotenent-colonelul Higgee stătea din nou în fața sălii. De data 
aceasta, scena avea un fundal: Beta Pyxis III plutind în spatele lui, 
o bilă masivă de marmură striată cu dungi albastre, albe, verzi şi 
maronii. Noi însă o ignoram şi ne concentram asupra lui Higgee. 
Statistica sa macabră ne captivase toată atenţia, deşi era abia 0600 
şi cei mai mulți dintre noi petrecuseră toată noaptea, ştiind că e 
ultima de libertate. 

— În anul al treilea, vor mai muri 100. Încă 150 în anii patru şi 
cinci. După zece ani — da, recruți, vi se va cere să serviţi toți cei zece 
ani — 750 dintre voi vor fi murit la datorie. Trei sferturi dintre voi — 
duşi. Aceste cifre sînt statistici oficiale ale Forţelor Coloniale de 
Apărare pe ultimii nu zece sau douăzeci de ani, ci pe ultimii două 
sute de ani de activitate. 

Ascultam într-o tăcere mormîntală. 

— Ştiu ce gândiţi acum, pentru că am gîndit-o şi eu cînd am fost 
în locul vostru. Vă gîndiţi: „Ce dracu’ caut eu aici? Îl ascult pe tipul 
ăsta care-mi spune că în zece ani voi fi mort.” Dar gîndiți-vă că acasă 
aţi fi murit oricum în zece ani, fragili şi bătrîni, o moarte inutilă. 
Puteţi muri în FCA. Unii probabil că veți muri în FCA. Dar moartea 
voastră nu va fi inutilă. Veţi fi murit pentru a proteja continuitatea 
umanității în universul nostru. 

Ecranul din spatele lui Higgee s-a albit, apoi a afişat un cîmp 
de stele în trei dimensiuni. 

— Să vă explic unde ne aflăm, a spus Higgee, şi pe cînd vorbea, 
cîteva zeci de stele, dispuse aleator pe ecran, s-au colorat în verde. 

— Acestea sînt sistemele colonizate de oameni. lar acestea sînt 
cele în care ştim că există rase de extratereştri cu tehnologie şi con- 
diții de viață comparabile cu ale noastre. 

De data asta sute de stele s-au colorat în roşu. Poziţiile umane 
erau încercuite. Asistenţa a început să murmure. 

— Omenirea are două probleme, a continuat locotenent-colo- 
nelul Higgee. Prima este lupta pentru colonizare pe care o duce cu 
celelalte specii dotate cu simțuri similare. Colonizarea este vitală 
pentru supraviețuirea umanităţii. Punct. Trebuie să colonizăm, altfel 
vom fi eliminaţi sau asimilați de alte rase. Competiţia este crincenă. 
Omenirea are prea puţini aliați printre rasele simţitoare. Foarte 
puţine rase sînt aliate între ele, iar asta încă dinainte ca omul să 
pună piciorul pe stele. Oricât de bună părere aţi avea despre puterea 
diplomaţiei, adevărul este că, practic, ne aflăm într-o luptă crincenă 
şi distrugătoare. Nu putem să oprim expansiunea şi să aşteptăm ca 
o soluție paşnică să împace nevoia de colonizare a tuturor raselor. 
Asta ar însemna să condamnăm umanitatea. Aşa că trebuie să 
luptăm pentru a coloniza noi cît mai multe planete. 

A doua problemă este că atunci cînd găsim o planetă potrivită 
pentru traiul uman, ea este de obicei deja ocupată de forme inteli- 
gente de viață. Dacă este posibil, conlocuim cu băştinaşii şi încer- 
căm să o facem în armonie. Din nefericire, de ce mai multe ori nu 
sîntem bineveniți. E regretabil că se întîmplă asta, dar nevoile uma- 
nității sînt prioritatea noastră. Şi aşa se face că Forţele Coloniale de 
Apărare se transformă într-o forță invadatoare. 

Fundalul se schimbă din nou, cu imaginea lui Beta Pyxis III. 

— Într-un univers perfect n-am avea nevoie de FCA. Numai că 
nu trăim într-un univers perfect. lar FCA au trei obiective. Primul este 
de a proteja coloniile umane existente împotriva atacurilor şi inva- 
ziilor. Al doilea este de a descoperi noi planete potrivite pentru colo- 
nizare şi de a le apăra de încercările de preluare, colonizare şi inva- 
ziile raselor competitoare. În fine, al treilea obiectiv este de a pregăti 
planetele pentru colonizarea umană. Ca soldați ai FCA vi se va cere 
să îndepliniţi toate cele trei obiective. Nu este muncă uşoară, nici 
simplă, şi nici pe departe curată. Dar trebuie făcută. Supraviețuirea 

umanităţii o cere. Iar noi v-o cerem vouă. Trei sferturi dintre voi veți 
fi morți în zece ani. În pofida îmbunătățirilor aduse corpului uman, 
armelor sau tehnologiilor, această proporție rămîne constantă. Dar 
moartea voastră la datorie va lăsa universul moştenire copiilor voştri, 
şi copiilor copiilor voştri, şi tuturor copiilor omenirii, un loc liber în 
care să crească şi să propăşească. Este un cost mare, dar merită. Unii 
vă întrebaţi ce veți obține, concret, de pe urma serviciului militar. 
Ceea ce veţi căpăta la terminarea stagiului va fi o viaţă nouă. Veţi 
intra în rîndurile coloniştilor şi o veți lua de la capăt, pe o lume nouă. 
Forţele Coloniale de Apărare vă vor susține şi vă vor furniza toate 
cele necesare. Nu vă putem promite succes în noua viațăm, asta de- 
pinde de voi. Dar veţi beneficia de un start bun şi de gratitudinea 
coloniştilor. Sau, puteţi să-mi urmați exemplul şi să vă înrolați din 
nou. Aţi fi surprinşi să aflați cît de mulți o fac. 

Beta Pyxis III a clipit scurt şi a dispărut, lăsîndu-l pe Higgee 
singur în centrul atenţiei. 

— Sper că mi-aţi ascultat sfatul şi v-aţi distrat în săptămîna care 
a trecut, a zis el. Acum e momentul să începeți munca. Într-o oră 
veți părăsi nava Henry Hudson şi veți fi transportaţi la bazele de 
antrenament. Ordinele vă vor fi trimise prin BrainPal. Acum vă 
puteți întoarce în cabine să vă împachetați lucrurile personale. Nu 
luaţi îmbrăcăminte, veți primi la bază tot ceea ce aveți nevoie. 
BrainPal vă vor informa unde să vă adunați pentru transport. Mult 
noroc, recruți. Domnul să vă aibă în pază. Să serviţi umanitatea cu 
onoare şi cu mîndrie. 

Şi apoi locotenent-colonelul Higgee ne-a salutat. N-am ştiut cum 
să reacționez. Nici ceilalți. 

— Aţi primit ordinele, a mai spus Higgee. Sînteți liberi. 


Noi şapte am rămas pe loc. 

— ştia nu prea îţi lasă timp de „la revedere”, a spus Jesse. 

— Verificaţi-vă calculatoarele, a zis Harry, poate unii sîntem 
trimişi la aceeaşi bază. 

Am verificat. Harry şi Susan raportau la Baza Alpha, Jesse la 
Beta, Maggie şi Thomas la Gamma, iar eu şi Alan eram la Delta. 

— lată cum se despart Bătrînii Băşinoşi, a spus Thomas. 

— Hai lasă, nu te smiorcăi, ştiai că se va întîmpla, a zis Susan. 

— Ba mă smiorcăi. Nu cunosc pe nimeni altcineva. Şi o să-mi 
fie dor pînă şi de tine, babo. 

— Uităm ceva, a intervenit Harry. Nu vom fi în acelaşi loc, dar 
putem păstra legătura. Avem BrainPal. Nu trebuie decît să creăm 
căsuțe poştale pentru fiecare. Clubul Bătrînilor Băşinoşi. 

— Asta merge aici, pe navă, a spus Jesse. Dar nu ştim dacă va 
funcționa şi cînd vom fi pe cimpul de luptă. E posibil să ne trimită 
în partea cealaltă a galaxiei. 

— Navele pot comunica între ele, via Phoenix, a precizat Alan. 
Fiecare navă are drone de salt care preiau ordinele de pe Phoenix 
şi comunică permanent poziția navei. Transportă şi poşta. Poate că 
va dura ceva vreme transmiterea mesajelor, dar tot ne vor găsi. 

— Ar fi ca şi cum am trimite mesaje în sticlă, a spus Maggie. 
Mesaje cu putere mare de propulsie. 

— Hai s-o facem, a zis Harry, hai să menţinem mica noastră 
familie. Hai să ne căutăm, indiferent unde ne-am găsi. 

— Acuma te smiorcăi şi tu, a spus Susan. 

— Ţie n-o să-ți simt lipsa oricum, Susan, mergem în aceeaşi 
bază. De restul o să-mi fie dor. 

— Să facem un pact, am intervenit eu. Să răminem Bătrînii 
Băşinoşi, orice ar fi. Păzea, Universule. 

Mi-am întins mîna. Unul cîte unul Bătrinii Băşinoşi şi-au pus 
mîinile peste a mea. 

— Dumnezeule, acum o să încep eu să mă smiorcăi, a murmurat 
Susan, punîndu-şi palma deasupra celorlalte. 

— Eu mă abțin de la chestia asta, a mormăit Alan. 

Susan l-a pocnit uşor cu palma liberă. 

Am rămas cu toții cu mîinile unite mult timp. 

PARTEA A DOUA 


ŞAPTE 


Pe un podiş, departe, pe Beta Pyxis III, soarele local, Beta Pyxis, 
tocmai îşi începea călătoria de fiecare zi pe bolta cerească. Com- 
poziția atmosferei dădea cerului o culoare de albastru cobalt, cu o 
tentă uşoară de verde. Un pic mai verde decît pe Pămînt dar... 
totuşi albastru. Pe întinderea podişului, iarba vălurea uşor, în tonuri 
purpurii şi portocalii, sub briza dimineții. Ființe asemenea păsărilor, 
cu două perechi de aripi, putea fi zărite jucîndu-se în înalturi, 
încercînd curenții de aer şi plonjind împotriva lor în volte haotice 
şi spectaculoase. Era prima noastră dimineaţă, într-o lume străină, 
prima pe care eu sau tovarăşii mei puneam piciorul. O dimineaţă 
superbă. Şi dacă nu ar fi fost namila aceea de sergent-major, plin 
de spume şi care să-mi mugească în urechi, ar fi fost perfect. Dar, 
vai, era acolo. 

— Cristoase răstignit pe-un băț de îngheţată! a izbucnit acesta 
după ce s-a holbat mohorit la cei şaizeci de recruți din plutonul său. 

Recruţi care stăteau în poziţii aproximative de drepți pe pista 
din macadam a aeroportului bazei Delta. 

— E clar că tocmai am pierdut bătălia pentru nenorocitul ăsta 
de univers... Mă uit la voi, oameni buni şi-mi sună în afurisitul ăsta 
de cap doar cuvintele „ne-am dus dracului”. Dacă voi sînteți tot 
ceea ce poate da mai bun Pămiîntul, înseamnă că a venit vremea să 
ne punem capră şi să ne luăm cite un tentacul drept în cur. 

Remarca lui a stirnit cîteva chicoteli involuntare printre recruți. 
Sergentul-major Antonio Ruiz părea paraşutat dintr-un studio de 
film. Era exact cum te-ai fi aşteptat să fie un sergent de instrucţie: 

mătăhălos, furios şi agresiv, într-un mod pitoresc, din prima clipă. 
Fără îndoială că în următoarele secunde urma să se înfigă într-unul 
dintre recruții amuzațţi, să-i zbiere cîteva cuvinte tari apoi să-l pună 
pe nefericit să execute o sută de flotări. Doar asta era imaginea pe 
care o aveam în minte după ce ne uitaserăm timp de şaptezeci de 
ani la filme de război. 

— Hahaha, a izbucnit în rîs sergentul-major Antonio Ruiz. Să 
nu vă treacă prin cap ideea că nu ştiu ce gîndiţi, rahaţi cu ochi. Ştiu 
că pe moment îmi apreciați interpretarea. Încîntător şi amuzant! 
Sînt exact ca toți sergenţii de instrucție pe care i-ați văzut prin 
filme... Dar eu nu-s dintre cei amuzanți! 

Chicotele s-au oprit. Ultimele cuvinte nu făceau parte din scenariu. 

— Nu pricepeţi!... Aveţi impresia că vorbesc astfel pentru că aşa 
se presupune că trebuie să fie un sergent de instrucție. Aveţi im- 
presia că după cîteva săptămîni de tăvăleală, fațada asta de mitocan 
arțăgos, dar corect, o să alunece de pe mutra mea şi o să încep să 
vă dau de înțeles că m-aţi impresionat. lar la sfîrşitul instrucției vă 
imaginaţi că am să dau dovada că mi-ați cîştigat respectul meu 
ranchiunos. Aveţi impresia că vă voi mulțumi plin de afecțiune, la 
sfîrșit, cînd vă veţi duce să faceţi universul un loc mai sigur pentru 
oameni, încrezători că am scos din voi luptători mai buni, deopo- 
trivă bărbați şi femei. Impresia voastră, doamnelor şi domnilor, este 
complet şi irevocabil de tot căcatul. 

Sergentul-major Antonio Ruiz se plimba agale prin fața noastră. 

— Impresia voastră este de căcat pentru că, spre deosebire de 
voi, eu am fost prin univers. Am văzut cu ce ne confruntăm. Am 
văzut bărbaţi şi femei, oameni pe care îi cunoşteam, transformați 
în bucăţi de carne dar care mai erau în stare să urle. În prima mea 
misune, mi-am văzut ofiţerul comandant transformat într-un afurisit 
de prînz pentru extratereștri. Am privit cum futuţii ăia l-au înhăţat, 
l-au țintuit de pămînt apoi l-au hăcuit în felii, i-au scos mațele şi i 
le-au halit cu lăcomie apoi l-au tîrît sub pămînt înainte ca vreunul 
dintre noi să poată schița un gest cît de mic. 

Un sughiţ de ris, undeva în spatele meu. Sergentul-major Antonio 
Ruiz s-a oprit şi a ridicat capul. 

— Aşa... unul dintre voi crede că glumesc. Întotdeauna se 
găseşte cîte un muist idiot din ăsta. De aceea ţin asta la îndemină. 

Activează acum, spuse el şi deodată, în fața fiecăruia dintre noi, a 
apărut un ecran video. 

M-am simțit un pic dezorientat pînă cînd mi-am dat seama că 
Ruiz îmi activase de la distanţă sistemul BrainPal, trecîndu-l pe 
modul de redare video. Imaginile păreau luate printr-o cameră de 
cască. Am văzut cîțiva soldaţi ascunşi într-o vizuină, în pămînt, şi 
discutînd despre marşul pe care urmau să-l facă a doua zi. Apoi, 
unul dintre soldaţi s-a oprit şi a pus o mînă pe sol. A privit în sus, 
la ceilalți, cu ochii plini de teamă şi a zbierat „vineee”. În secunda 
următoare, pămîntul s-a surpat sub picioarele lui. 

Ce a urmat s-a petrecut atit de repede, încît nici răsucirea instinc- 
tivă a capului celui care filma nu a fost suficient de rapidă ca să 
rateze scena. Nu a fost plăcut deloc. Unul dintre recruți începuse 
să vomite, ca o ironie, exact cum făcea în film posesorul camerei. 
Din fericire, filmul s-a oprit imediat după asta. 

— Nu mai sînt atît de amuzant, nu-i aşa? Nu mai sînt sergentul 
ăla de instrucţie, băşcălios şi plin de poante, nu-i aşa? Nu mai 
sînteţi într-o parodie militară, aşa-i? Bun venit în căcatul ăsta de 
univers. Universul este un loc în care ați cam belit-o, prieteni. Şi 
nu vă vorbesc aşa doar ca să dau sare şi piper unei rutine de 
instrucție. Omul care a fost feliat şi tranşat era unul dintre cei mai 
buni luptători pe care am avut privilegiul să-l cunosc. Nici unul 
dintre voi nu se compară cu el. Aţi văzut ce a păţit. Gindiţi-vă ce 
vi se va întîmpla vouă. Vă vorbesc astfel pentru că sincer cred, în 
adîncul meu, că dacă voi sînteți cei mai buni pe care omenirea îi 
poate oferi, sîntem, la modul magnific şi total, futuţi cu toții. Acuma 
mă credeţi? 

Unii dintre noi au reuşit să murmure un „Da, domnule” sau 
ceva pe acolo. Ceilalţi încă derulau în minte scena eviscerării, fără 
ajutorul lui BrainPal. 

— Domnule?! Domnule?!... Sînt un afurisit de sergent-major, 
căcaţi cu ochi! Şi muncesc aici pentru a trăi! O sa-mi răspundeți cu 
„Da, domnule sergent-major” sau cu „Nu, domnule sergent-major” 
după caz. Aţi înţeles? 

— Da, domnule sergent-major! am răspuns cu toții. 

— Puteţi mai bine decît atit! Din nou! 

— Da, domnule sergent-major, am zbierat. 

lar unii dintre noi aproape că erau pe punctul de a izbucni în 
lacrimi, judecînd după vocile lor. 

— În următoarele douăsprezece săptămîni, sarcina mea este să 
încerc să vă instruiesc astfel încît să fiţi soldaţi. Şi, pe Dumnezeul 
meu, am s-o fac. Am de gînd s-o fac în ciuda faptului că pot spune 
de pe acum că nici unul dintre voi, labe triste ce sînteţi, nu meritaţi 
o asemenea provocare. Vreau ca fiecare dintre voi să ia bine aminte 
la ce vă spun. Nu sîntem într-o armată de modă veche, de pe Pă- 
mint, acolo unde sergentul de instrucție trebuie să-l facă pe dolofan 
atlet, sa arunce cu muşchi pe slăbănog sau să-l educe pe imbecil. 
Fiecare aveți o anume experienţă, iar corpurile voastre sînt în formă 
maximă. Poate vă gîndiți că asta face munca mea mai uşoară. 
Nici...De... Cum... Fiecare dintre voi aveți în spate şaptezeci şi cinci 
de ani de obiceiuri proaste sau credințe personale în nuş'ce drep- 
turi. De toate astea trebuie să vă scap în trei luni belite. Fiecare dintre 
voi îşi imaginează că noul corp este un fel de jucărie nou-nouţă. 
Mda, ştiu cam ce-ați făcut în ultima săptămînă. V-aţi futut ca nişte 
maimuțe turbate. Ia ghiciţi voi acum... Joaca s-a terminat. În urmă- 
toarele săptămîni, o să vă considerați norocoşi dacă o să apucați să 
vă masturbațţi la duşuri. Jucăriile astea noi-nouțe or să fie puse la 
treabă, drăgălaşele mele. Pentru că trebuie să scot soldaţi din voi. 
Şi asta va fi o muncă nonstop. 

Ruiz începuse să se plimbe iarăşi prin fața noastră. 

— Vreau ca un lucru să fie clar. Nu-mi place şi nici n-o să-mi 
placă de vreunul dintre voi. De ce? Pentru că, în ciuda muncii 
depuse de mine şi de personalul meu aici, în mod inevitabil o să 
ne faceţi, în final, pe toţi, să arătăm nasol. Şi asta mă doare. Nu pot 
dormi noaptea ştiind că, indiferent cît mă voi strădui să vă învăţ 
ceea ce trebuie, inevitabil veți da greş şi veți înşela aşteptările celor 
care luptă alături de voi. Tot ceea ce pot să fac cît mai bine este să 
mă asigur că, o dată plecaţi, să nu faceţi praf plutonul în care o să 
fiți. Aşa... dacă vreunul dintre voi crapă, dar restul plutonului ră- 
mine în picioare, am să consider munca mea ca fiind un succes! 

Ruiz făcu o scurtă pauză, cât să-şi umple plămiînii cu aer. 

— Acuma să nu vă imaginaţi că am eu vreun soi de ură gratuită 
pentru toți. Vreau să vă asigur că nu este cazul. Fiecare dintre voi 
va da greş. Dar fiecare o va face în felul lui, unic şi personal. Aşa 

că fiecare mă va scoate din sărite pentru motive clare. Chiar şi acum 
aveţi anumite trăsături care mă irită. Mă credeţi? 

— Da, domnule sergent-major! 

— Da, pe dracu'! Unii dintre voi îşi închipuie că nu vor ajunge 
să fie obiectul urii mele, ci alţii vor cădea de fraieri... 

Sergentul-major îşi îndreptase mina spre răsărit. 

— Folosiţi-vă ochişorii cei noi şi admirati turnul acela de trans- 
misiuni... Ala de pe orizont, care abia se zăreşte. Este la o distanță 
de zece kilometri, doamnelor şi domnilor. Acuma am de gînd să vă 
descos pe fiecare şi să vă demonstrez că nu sînteți în stare decît să 
mă enervați. În momentul în care am să descopăr la fiecare motivul 
pentru care îmi este nesuferit, respectivul va trebui să pornească în 
galop spre turn. Dacă nu sînteți înapoi, cu toții, într-o oră, mîine o 
luăm de la capăt. S-a înţeles? 

— Da, domnule sergent-major! 

Mi-am dat seama că unii dintre noi deja îşi făceau anumite 
calcule, în minte. Sergentul ne ceruse să alergăm în cîteva minute 
întreaga distanţă, dus-întors. Aveam o bănuială că mîine urma să 
avem parte de acelaşi meniu. 

— Care dintre voi a făcut parte dintre forţele armate, pe Pămînt? 
Un pas înainte. 

Şapte recruți au ieşit din linie. 

— Băga-mi-aş să-mi bag... Nimic nu urăsc mai tare pe lumea 
asta decît un recrut veteran. O să trebuiască să muncesc dublu cu 
voi, ca să vă scot din tigve tot căcatul pe care l-aţi învăţat acasă. 
Pentru că voi, labe triste, acasă v-aţi bătut unii cu alții. Şi încă într-un 
mod jalnic. Da, dom'le. Bineînţeles că am urmărit întregul Război 
Subcontinental. Rahat! V-a luat şase ani ca să înfriîngeți o armată de 
desculți. Şi asta abia după ce ați umblat la cutia cu maimuțe. Bom- 
bele atomice sînt pentru pizde. Pizde. Dacă FCA ar fi luptat aşa cum 
ați făcut-o voi, ştiţi unde ar fi fost întreaga omenire acum? Vă spun 
eu... Pe un nenorocit de asteroid, ricîind nişte alge amărite de pe 
pereţii tunelurilor... Şi care dintre voi, găoazelor, a fost la infanteria 
marină? 

Doi dintre cei şapte au făcut încă un pas înainte. 

— Voi, labagiilor, sînteţi catastrofe. Voi, imbecililor, aţi omorît 
mai mulți soldați FCA decît orice altă specie de extratereştri. Şi asta 

făcînd lucrurile în maniera infanteriei şi nu cum ar fi trebuit să fie 
făcute. Probabil că aveați şi tatuajele acelea, „Semper Fi”, pe vechile 
corpuri, nu-i aşa? Nu-i aşa?! 

— Da, domnule sergent-major! au răspuns cei doi. 

— Mare noroc aveţi că au rămas acolo. Pentru că dacă descopăr 
vreun astfel de tatuaj la cineva, jur că am să-l jupoi cu mîna mea. 
Să nu vă imaginați că n-am s-o fac. Pentru că aici, spre deosebire 
de fututa voastră de infanterie, eu sînt Dumnezeu! Aş putea să-mi 
fac o plăcintă din mațele voastre... Şi singura chestie care mi s-ar 
spune ar fi să chem un recrut cu o găleată şi un mop, ca să curețe 
mizeria. 

Ruiz se dădu un pas înapoi ca să ne cuprindă pe toți cu vederea. 

— Asta este armata adevărată, doamnelor şi domnilor. Nu sînteţi 
la marină sau la aviaţie sau la infanterie. Sînteți FCA. Şi dacă vre- 
unul dintre voi va uita asta, am să fiu prin preajmă ca să-i aduc 
aminte. Fuga marş! 

Cei şapte au zbughit-o spre turn. 

— Mda... la să vedem... Care eşti homosexual? 

Patru recruți au făcut pasul înainte. Printre ei şi Alan, care 
stătuse lingă mine pînă atunci. 

— Unii dintre cei mai buni soldați din întreaga istorie au fost 
homosexuali, a comentat Ruiz. Alexandru cel Mare, Richard Inimă 
de Leu... Spartanii chiar aveau o falangă alcătuită în întregime din 
homosexuali. Mergeau pe ideea că fiecare dintre ei ar fi luptat mai 
bine, ca să-şi protejeze amantul, decit ar fi făcut-o pentru un cama- 
rad oarecare. Unii dintre cei mai buni soldaţi pe care i-am cunoscut 
personal, erau la fel de bizari ca o bancnotă de trei dolari. Ai dra- 
cului de buni... Dar vă anunţ că v-aţi ales prost momentul să vă 
spovediți. Am luptat de trei ori, în momente foarte împuțite, alături 
de cîte un homosexual. Şi, de fiecare dată, bulangiul respectiv 
alegea taman momentele alea ca să-mi spună că mă iubeşte. Lucru 
total inadecvat. Hoarde de extratereştri mă aveau în vedere să-mi 
sugă creierii, iar colegul găsea de cuviință ca, în acele clipe, să 
vorbim despre sentimente. Ca şi cum nu aş fi fost deloc ocupat... 
Ca recomandare... Dacă se încinge tărița în voi, rezolvați-vă înainte 
de misiuni. Nu în momentul în care nişte creaturi tocmai încearcă 
să vă belească. Fuga marş! 

Au țişnit ca din puşcă. 

— Acuma... cine se crede minoritar? 

Zece recruți au ieşit din linie. 

— Minoritari pe dracu”! Băi găoazelor, v-aţi uitat de jur-împre- 
jur? Aici toată lumea e verde. Nu există minorități. Vreţi să faceţi 
parte dintr-o futută de minoritate? Foarte bine. Sînt douăzeci de 
miliarde de oameni risipiţi prin univers. Pe de altă parte, sînt patru 
mii de miliarde de membri ai altor specii raționale. Şi fiecare dintre 
aceştia nu vrea altceva decît să vă gătească la micul dejun. Ca să 
vorbim numai despre cei pe care-i cunoaştem. Primul dintre voi, 
pui de lele, care aveţi de gînd să vă constituiți în vreo minoritate, 
va încasa un mare şut în curu-i oropsit. Un mare şut de la piciorul 
meu latino. Valea! 

Au luat-o imediat la goană. 

Şi tot aşa... Ruiz a găsit nod în papură creştinilor, evreilor, mu- 
sulmanilor dar şi ateilor, funcționarilor guvernamentali, medicilor, 
avocaților, profesorilor, ocnaşilor, iubitorilor de animale, deținăto- 
rilor de arme, cunoscătorilor de arte marţiale, iubitorilor de lupte 
libere şi, în mod ciudat, celor care au practicat dansul sincron. O 
dată pentru că-l enervau pur şi simplu. Şi, în plus, îl enervau pentru 
că, iată, se găsise cineva care să intre în categoria aceea. Grupuri sau 
perechi sau singuri, recruții se lăsau beliți de către sergent şi por- 
neau la trap spre turn. În cele din urmă, am intrat în colimator. 

— Să fiu al naibii! A mai rămas un singur cap de pulă... 

— Da, domnule sergent-major! am zbierat din toți rărunchii. 

— Îmi este greu să cred că nu te-ai potrivit pînă acum în nici o 
categorie din alea care mă scot din minţi... Am bănuiala că vrei să 
te sustragi de la o minunată alergare matinală. 

— Nu, domnule sergent-major! am răcnit cît am putut de tare. 

— Pur şi simplu nu accept să nu existe vreun motiv pentru care 
să nu-mi fii antipatic... De unde eşti? 

— Ohio, domnule sergent-major! 

Ruiz îşi boţi faţa. Nimic de care să se agaţe. Ohio era, categoric, 
cel mai inofensiv loc de pe Pămînt şi asta părea să fie în folosul meu. 

— Şi cum ţi-ai cîştigat piinea, recrut? 

— Am fost propriul meu patron, domnule sergent-major! 

— Adică ai fost ce? 

— Am fost scriitor, domnule sergent-major! 

Un rînjet sumbru s-a întins pe mutra sergentului. Cu siguranţă 
că ăia de lucraseră cu cuvintele erau din specia celor care îl scoteau 
din sărite. 

— Spune-mi că scriai poveşti, recrut. Am mare pică pe romancieri. 

— Nu, domnule sergent-major! 

— Cristoase mare... dar ce scriai? 

— Texte pentru reclame, domnule sergent-major! 

— Reclame? Şi ce mizerii ai promovat, recrut? 

— Cea mai celebră reclamă a mea a fost pentru Willie Wheelie, 
domnule sergent-major! 

Willie Wheelie fusese mascota pentru Anvelope Nirvana, cei 
care făceau anvelope pentru vehiculele de top. Eu creasem ideea de 
bază precum şi sloganul. Mai departe se ocupaseră graficienii firmei. 
Campania Willie Wheelie, printr-o coincidenţă fericită, demarase 
exact în momentul în care lumea reîncepea să arate un interes aparte 
pentru motociclete. Moda aceea durase cîțiva ani buni iar Willie 
adusese o grămadă de bani pentru Nirvana. Mascota, jucăriile de 
pluş Willie, tricourile inscripționate cu Willie şi aşa mai departe. Ba 
chiar se încercase realizarea unui spectacol pentru copii, cu mascota 
Willie ca personaj principal, dar, în cele din urmă, nu se finalizase 
nimic. Pe de altă parte, succesul lui Willie se răsfrinsese şi asupra 
mea şi mi-a adus mulțime de clienți. Willie îmi purtase noroc. Pină 
în faţa sergentului Ruiz, se părea. 

Brusc, acesta se proțăpi în faţa mea şi urlă: 

— Tu eşti creierul din spatele mascotei Willie Wheelie? 

— Da, domnule sergent-major! 

Simţeam o plăcere perversă să zbier la un milimetru de fața 
sergentului. Acesta m-a studiat preț de cîteva secunde, disecîndu-mă 
cu privirea şi făcindu-mă să tremur. Apoi a mîrîit, s-a dat îndărăt şi 
a început să-şi descheie cămaşa. Eram deja îngrijorat, dar imediat ce 
s-a dezbrăcat am fost speriat de-a dreptul. Mi-a arătat umărul drept. 

— Recrut! Spune-mi ce vezi pe umărul meu? 

M-am holbat la el şi am gîndit: aşa ceva nu se poate. 

— Văd un tatuaj cu Willie Wheelie, domnule sergent-major! 

— Chiar aşa! O să-ţi spun o poveste, recrut... Pe Pămînt am fost 
căsătorit cu o nenorocită de scorpie. Cea mai veninoasă viperă. Dar 

în aşa hal mă avea în puterea ei încît, deşi căsătoria cu ea durea 
precum doare moartea prin tăiere cu o coală de hirtie, am vrut să-mi 
iau zilele în momentul în care a băgat divorț. Eram într-o staţie, 
meditîind dacă să mă azvirl în faţa primului autobuz care ar fi 
apărut, cînd am zărit pe partea cealaltă a drumului o reclamă cu 
Willie Wheelie. Ştii ce zicea reclama aia? 

— „Uneori trebuie să-ți vezi de drum”, domnule sergent-major! 

Sloganul acela îmi luase cinşpe secunde să-l scriu. Ce mică-i 
lumea! 

— Exact. Citind reclama aia am avut O Revelaţie. Am ştiut atunci 
că trebuie să-mi văd de drum. Am divorțat de lifta aia de nevas- 
tă-mea, am cîntat o odă a bucuriei, mi-am vîrît toate catrafusele într-o 
pereche de coburi şi am şters-o. Din acea binecuvîntată zi, Willie 
Wheelie a fost blazonul meu. Simbolul meu pentru libertatea perso- 
nală sau de exprimare. Willie mi-a salvat viața, recrut, şi pentru asta 
îi voi fi veşnic recunoscător. 

— Cu plăcere, domnule sergent-major! am răcnit. 

— Recrut, sînt onorat că am avut şansa ca să te cunosc. În plus, 
eşti primul recrut din cariera mea care nu m-a scos imediat din sărite. 
Nu pot să-ți spun cât de mult mă enervează acest lucru. Oricum, ma 
încălzeşte ideea că în viitorul imediat, poate în orele următoare, vei 
face ceva nasol şi care să-mi urce tot sîngele în cap. Şi ca să mă asigur 
că aşa vei face, te numesc comandant de pluton. Este o sarcină ingrată, 
care nu are nici o parte bună. Pentru că va trebui să-i călăreşti pe futuții 
ăia de recruți de două ori mai mult decit am s-o fac eu. Pentru că la 
fiecare boacănă pe care o va face cineva, vei fi şi tu vinovat. Te vor uri, 
te vor disprețui, te vor mînca pe la spate, iar eu voi fi mereu în preajmă 
să-ți ofer o porţie de rahat în plus ori de cîte ori ei vor reuşi să-ți facă 
viața amară. Ce părere ai, recrut? Vorbeşte liber! 

— Se pare că am belit-o, domnule sergent-major! 

— Chiar aşa este, recrut. Dar ai belit-o din momentul în care ai 
aterizat în plutonul meu. Acuma, fuga marş. Nu putem să lăsăm 
plutonul fără comandantul său. 


— Nu ştiu dacă să te felicit sau să îmi fie frică de tine, mi-a spus 
Alan în vreme ce ne îndreptam spre sala de mese, pentru micul dejun. 

— Şi una şi alta. Deşi ar fi mai rezonabil să fii speriat. Eu unul 
sint... Aha, iată-i. 

I-am arătat un grup de cinci recruți: trei bărbaţi şi două femei, 
adunaţi în faţa sălii de mese. 

Ceva mai devreme, pe cînd alergam spre turnul de transmisiuni 
aproape mă izbisem de un copac din pricina lui BrainPal, care îmi 
acoperise cimpul vizual cu un mesaj. Am reuşit cu greu să evit coli- 
ziunea şi i-am comandat lui Găoază să comute mesajul pe modul 
vocal. 

“Numirea lui John Perry în funcția de comandant al plutonului de 
instrucție 63 a fost procesată. Felicitări pentru avansare. De acum ai acces 
la toate fişierele şi informatiile furnizate de sistemul BrainPal despre re- 
cruții plutonului de instrucție 63. Atenție! Aceste informații pot fi folosite 
doar în scop de serviciu. Accesarea fişierelor şi informațiilor în alte scopuri 
decît cel militar pot conduce la retragerea funcţiei de comandant de pluton 
precum şi la deferirea către curtea marțială din cadrul bazei.” 

— Straşnic, am exclamat sărind peste un şanţ. 

“Va trebui să prezinți sergentului major Ruiz propunerile tale pentru 
comandanții de grupă, imediat după micul dejun. Doreşti să accesezi 
fişierele şi datele legate de pluton?” 

Am dorit. Asta am şi făcut. Găoază mi-a livrat, în mare viteză, 
toate informaţiile şi detaliile legate de fiecare recrut în parte. Şi asta 
în vreme ce alergam. Pînă am ajuns la turn, restrinsesem lista la 
douăzeci de potenţial candidaţi. lar pînă am ajuns înapoi la bază, 
deja împărțisem plutonul în cinci grupe, fiecare grupă cu un coman- 
dant desemnat. Plus încă o grupă al cărei comandant ar fi trebuit 
să fiu tot eu. Noua schemă am trimis-o, apoi, celor cinci numiți de 
mine la comanda grupelor precum şi convocarea lor în sala de 
mese. BrainPal promitea să fie o unealtă de nădejde. 

Am reuşit să ajung la bază în cincizeci şi cinci de minute fără să 
ajung vreun alt recrut din urmă. Găoază mi-a raportat, de altfel, că, 
din tot plutonul, cel mai lent fusese, culmea, unul dintre foştii puş- 
caşi marini. Acesta reuşise să scoată un timp de cincizeci şi opt de 
minute. Se părea că nu mai era necesar să alergăm şi mîine către 
turnul de comunicații. Cel puţin nu pentru că am fi fost lenți. Eram 
convins că sergentul Ruiz ar fi putut găsi vreun alt motiv, oricînd. 
Tot ce puteam spera şi încerca era să nu fiu eu acel motiv. 

Cei cinci ne-au zărit, pe mine şi pe Alan, şi s-au apropiat de noi. 
Trei dintre ei m-au salutat imediat, urmaţi cumva dintr-un reflex 
de turmă şi de ceilalți doi. Le-am răspuns la salut şi am zimbit. 

— Nu vă îngrijoraţi, le-am spus celor doi care mă salutaseră 
ezitînd. Şi pentru mine este o chestie nouă. Haide-ţi să ne aşezăm 
la masă şi să discutăm unele lucruri. 

— Vrei să plec? m-a întrebat Alan, în vreme ce stăteam la coadă. 
Probabil că o să ai destule de vorbit cu ei. 

— Nu pleca, vreau să rămii. Am nevoie de părerea ta cu privire 
cei cinci. În plus, am veşti noi pentru tine. Eşti locţiitorul meu în 
propria-mi grupă. Şi, avînd în vedere că am un pluton de îngrijit... 
Tu vei fi liderul grupei mele. Sper că nu ai nimic împotrivă. 

— Mă descurc eu, a zimbit Alan. Mulţumesc pentru că m-ai luat 
la tine în grupă. 

— Ce farmec ar mai avea şefia dacă nu m-aş putea răsfăţa cu 
favoritisme inutile? În plus, atunci cînd am să pic, o să fii pe aproape 
ca să-mi netezeşti căderea. 

— Am înțeles... Voi fi airbag-ul carierei tale militare. 

Sala de mese era plină ochi, dar am reuşit cumva să ne aşezăm 
toți şapte la o masă. 

— Prezentările mai întîi, le-am spus. Să ne cunoaştem unii pe 
alţii. Numele meu este John Perry şi, pentru moment, sînt coman- 
dantul plutonului. 

Apoi l-am arătat pe Alan. 

— El este Alan Rosenthal. Locţiitorul meu de grupă. 

Au început să se prezinte, pe rînd. 

— Angela Merchant. Din Trenton, New Jersey. 

— Terry Duncan, Missoula, Montana. 

— Mark Jackson, St. Louis. 

— Sarah O'Connell, Boston. 

— Martin Garabedian, Sunny Fresno, California. 

— Ei bine... Nici nu sîntem din toate zările, le-am spus iar cîțiva 
au chicotit. 

Ceea ce era de bine. 

— O să fiu scurt. Altminteri o să se vadă că de fapt habar n-am 
ce naiba trebuie să fac. Voi cinci aţi fost selecționați deoarece am 
găsit în datele voastre lucruri care mă fac să cred că aveți abilități 

de conducători. Angela a fost director executiv. Terry a avut grijă 
de o fermă de vite. Mark a fost colonel în armată și, cu tot repectul 
pentru sergentul Ruiz, cred că asta constituie un avantaj. 

— Mă bucur să aud asta, mi-a răspuns Mark. 

— Martin a fost consilier local în Fresno. Iar Sarah a predat la 
grădiniță mai bine de treizeci de ani, ceea ce o face, în mod automat, 
cea mai calificată dintre noi toți. 

Alte risete. Frate, eram pe val... 

— Voi fi cât se poate de sincer... Nu am de gînd să fiu zbir cu 
voi. Ruiz a ocupat postul ăsta, eu aş fi doar o jalnică imitație. Nu 
este genul meu. Nu ştiu nici ce gen de comandă va fi aplicat. Tot 
ce vreau este să faceţi tot ceea ce trebuie făcut, astfel încât să fiți în 
fruntea recruților şi să trecem cu toţii cu bine de cele trei luni de 
instrucţie. Nu vreau neapărat să fiu comandant de pluton. Ceea ce 
vreau este să mă asigur că fiecare recrut va căpăta toate abilitățile 
necesare pentru a supravieţui... acolo. Filmuleţul prezentat mai 
devreme de Ruiz m-a cam pus pe gînduri. Sper că şi pe voi la fel. 

— Dumnezeule, şi încă bine de tot, a răspuns Terry. L-au cio- 
pirțit pe nenorocitul acela ca pe o vită. 

— Aş fi vrut să ne arate asta înainte să semnăm... Poate că aş fi 
preferat să îmbătrînesc, a continuat imediat Angela. 

— E război, lucruri din astea se întîmplă, a consolat-o Mark. 

— Haidem să facem ceea ce trebuie făcut astfel încît oamenii 
noştri să se poată descurca... Bun... Am împărțit plutonul în şase 
grupe. Eu sînt comandantul grupei A. Angela, tu ai grupa B. Terry, 
tu comanzi grupa C. Mark, eşti cu grupa D, Sarah are grupa E, iar 
Martin grupa F. Am acordat fiecăruia dintre voi dreptul de a vedea 
informațiile despre oricare om din grupă, cu ajutorul lui BrainPal. 
Alegeţi-vă fiecare locţiitorii şi trimteţi-mi datele pînă în prînz. Păs- 
trați disciplina între voi şi instrucția va decurge mai uşor. Din punc- 
tul meu de vederea, singurul motiv pentru care v-am ales, oameni 
buni, este ca eu să nu am nimic de făcut. 

— Decât să comanzi grupa ta, a observat Martin. 

— Aici intervin eu, i-a explicat Alan. 

— O să ne întîlnim în fiecare zi, la prînz. Celelalte mese o să le 
luăm fiecare cu grupa sa. Dacă aveţi ceva despre care trebuie să ştiu, 
mă contactaţi imediat. Dar aştept de la voi să vă rezolvați problemele 

singuri. Atit cit se poate. Aşa cum am spus, nu am de gînd să fiu 
un zbir. Dar, şi la bine şi la rău, sînt comandantul acestui pluton şi 
ceea ce spun eu, aia se face. Dacă simt că lucrurile nu merg cum 
trebuie, am să vă înştiințez pe voi, mai întîi. Şi dacă nimic nu se 
schimbă am să vă înlocuiesc, acolo unde este cazul. Nu este nimic 
personal, nu am nimic cu voi. Dar vreau să fim cît se poate de bine 
pregătiți astfel încât să ne putem descurca acolo. Vi se pare corect? 

Au dat din cap, cu toţii. 

— Excelent! le-am răspuns şi am ridicat paharul. Să tostăm 
pentru Plutonul 63. Să rămînem cu toţii împreună. 

Au ridicat paharele şi au ciocnit. Apoi am început să mîncăm şi 
să sporovăim. Lucrurile se aşezau bine, m-am gîndit. 

Nu mi-a luat mult pînă mi-am schimbat părerea. 

OPT 


Ziua pe Beta Pyxis era de douăzeci şi două de ore, treizeci de 
minute şi douăzeci şi patru de secunde. Aveam doar două ore de 
somn la dispoziţie. 

Am descoperit acest detaliu plin de farmec încă din prima noapte, 
cînd Găoază mi-a făcut creierii praf cu un semnal sfredelitor. Atit 
de brutal încît am căzut din pat. Evident, patul meu era cel de sus. 
M-am asigurat că nu mi-am rupt nasul şi am început să citesc 
mesajul care îmi flutura în fața ochilor. 

Comandant John Perry, te informez că mai sint — şi am văzut 
un ceas care arăta un minut şi patruzeci şi opt de secunde — pînă 
cînd sergentul-major Ruiz însoțit de asistenții săi va intra în dor- 
mitoare. Se aşteaptă de la tine ca plutonul să fie treaz şi pregătit. 
Oricare recrut care nu va fi gata va suporta o corecție disciplinară 
şi va fi notat ca un minus pentru tine. 

Am trimis imediat mesajul către comandanții de grupe prin 
rețeua de comunicații pe care o creasem cu o zi în urmă. Am trimis 
şi un mesaj de alarmă către întregul pluton şi am aprins luminile. 
Au urmat citeva momente destul de comice, cînd toţi recruţii au 
sărit ca arşi, treziți de sunetele alarmei pe care doar ei le puteau 
auzi. Cei mai mulți păreau dezorientați. Împreună cu şefii de grupe, 
i-am dat jos din pat pe cei care încă mai trăgeau de ei. În mai puţin 
de un minut, întregul pluton era în picioare şi pregătit. Am avut 
chiar cîteva secunde la dispoziție ca să mă asigur că fiecare stătea 
în poziție de drepți lingă patul său şi să-i conving pe cîțiva dintre 
ei că nu era tocmai momentul potrivit să se ceară la baie. Ci să stea 
dracului încremeniți lîngă paturi, ca să nu-l stîrnească pe Ruiz. 

Nu că ar fi avut vreo importanţă. 

— Ai' să-mi bag... Perry! 

— Da, domnule sergent-major! 

— Ce naiba ați făcut în cele două minute de avertisment? V-aţi 
luat-o la labă? Plutonul este nepregătit! Oamenii nu sînt echipați 
pentru instrucția pe care o au programată. Ce scuze ai? 

— Domnule sergent-major, mesajul spunea ca plutonul să fie 
pregătit atunci cînd veţi ajunge în dormitor. Nu spunea nimic despre 
echipare. 

— Dumnezeule, Perry! Nu crezi că echiparea face parte din a fi 
pregătit? 

— Nu-mi permit să cred, domnule sergent-major! 

— Nu-ţi permiti să crezi? Te dai ciumec, Perry? 

— Nu, domnule sergent-major! 

— Atunci să-ți permiţi să scoţi plutonul afară, pe platoul de 
adunare, Perry. Ai patru'ş'cinci de secunde... Executarea! 

— Grupa A! am zbierat şi am luat-o la goană, rugîndu-mă la 
Dumnezeu ca oamenii să mă urmeze. 

Pe cînd ieşeam pe uşă, am auzit-o pe Angela răcnind la grupa 
B ordinul să o urmeze. O alesesem bine. Am ajuns pe platou, iar 
grupa mea s-a aliniat în spate. Imediat, Angela şi oamenii ei s-ai 
aliniat la dreapta mea. Apoi au urmat Terry şi ceilalți. Ultimul om 
din grupa F a intrat în formaţie în secunda patruzeci şi patru. Era 
chiar umitor. Pe întreg platoul, la fel ca noi, alte plutoane se căzneau 
să se alinieze. Şi, la fel ca noi, nici un pluton nu era echipat pentru 
instrucție. M-am simțit uşurat. 

— Perry! Cit este ora? 

Am accesat BrainPal. 

— Zero unu zero zero, timp local, domnule sergent-major! 

— Uluitor, Perry... ştii să spui ora. Cînd s-a dat stingerea? 

— La douăzeci şi unu zero zero, domnule sergent-major! 

— Iarăşi corect! Unii dintre voi se pot întreba de ce v-am scos 
afară doar după două ore de somn. Sîntem cumva cruzi? Sadici? 
Încercăm să vă facem praf? Răspunsul la aceste întrebări este: da, 
aşa sintem. Dar nu acestea sînt motivele pentru care v-am trezit. 
Motivul este acela că nu aveţi nevoie de mai mult de două ore de 
somn. Mulțumită noilor corpuri, e destul dacă dormiți doar două 
ore. În ultimele zile aţi dormit opt ore pentru că aşa erați obişnuiţi. 
De acuma, gata, doamnelor şi domnilor. Somnul vostru îmi risipeşte 

timpul meu. Două ore sînt destul, prin urmare două ore aveți voie... 
Bun... Cine poate să-mi spună de ce v-am alergat ieri douăzeci de 
kilometri într-o oră? 

Unul dintre recruți a ridicat mîna. 

— Te ascult, Thompson. 

Fie memorase numnele fiecărui recrut din pluton, fie BrainPal 
îi „sufla” informaţiile necesare. Sincer, nu aş fi pariat pe vreuna din 
variante. 

— Ne-aţi alergat pentru că ne urîți pe fiecare din motive indi- 
vidual fundamentate, domnule sergent-major! 

— Excelent răspuns, Thompson. Chiar dacă parţial corect. V-am 
alergat douăzeci de kilometri într-o oră pentru că puteţi. Cel mai 
lent dintre voi a ajuns cu două minute înainte de oprirea crono- 
metrului. Asta înseamnă că fără pic de antrenament, aproape fără 
vreun efort real, oricare dintre voi, afurisiților, puteți face faţă celor 
care au cîştigat medalii de aur la Olimpiade... pe Pămînt. Şi ştiţi de 
ce? Are cineva habar?... Pentru că nici unul dintre voi nu mai este 
uman. Sinteţi mai buni. Doar că nu ştiţi asta... încă. Timp deo 
săptămînă v-aţi frecat de pereții navei ca nişte jucărele cu cheiţe şi 
arcuri. Şi, probabil, habar nu aveţi încă din ce sînteţi alcătuiți. E 
timpul să schimbam atitudinea asta, doamnelor şi domnilor. Prima 
săptămînă de instrucție are ca scop să vă facă să credeți miracolele 
noilor voastre trupuri. Şi veţi crede... Pentru că nu aveţi altă opțiune. 

Am alergat apoi douăzeci şi cinci de kilometri în chiloți. 


Un marş de douăzeci şi cinci de kilometri. În sprinturi de şapte 
secunde acopeream sute de metri. Salturi verticale de doi metri. 
Salturi peste falii de zece metri. Ridicări de greutăți de două sute 
de kilograme. Sute de tracțiuni la bară şi flotări. Aşa cum spusese 
şi Ruiz, dificil nu era să le facem. Ci să credem că le putem face. 
Recruții cădeau sau eşuau doar din pricina lipsei de îndrăzneală. 
Ruiz şi asistenții lui abia aşteptau să sară în beregata vreunui recrut 
care o zbirceşte şi să-l frece cum se cuvine. lar apoi să mă frece pe 
mine pentru că eu nu i-am frecat pe ei. 

Fiecare recrut — fiecare — a avut cel puţin un moment de slăbi- 
ciune şi de îndoială. Mie mi s-a întîmplat în a patra zi. Întreg plu- 

tonul 63 era aliniat în jurul unui bazin de înot. Toată lumea avea 
cîte un sac plin cu douăzeci şi cinci de kilograme de nisip. Ruiz se 
învîrtea printre noi şi ne explica: 

— Care este cel mai slab punct al organismului uman? Nu este 
inima sau creierul, cum ați fi tentaţi să credeţi. Nicidecum... Este 
sîngele. Pentru că sîngele se află răpîndit peste tot în organismul 
vostru. Singele transportă oxigen. Dar poate duce prin corp şi boli. 
Cînd sînteți răniţi, sîngele se coagulează, dar uneori nu suficient de 
repede ca să nu intraţi în şoc hemoragic. Cînd cineva îşi pierde 
sîngele, moare de fapt din pricina lipsei de oxigen. Pentru că sîngele 
i-a curs pe jos, prin țăriînă, unde nu-i mai foloseşte la nimic. Dar 
FCA, în înțelepciunea lor divină, a spus la revedere sîngelui uman. 
L-a înlocuit cu SmartBlood. Acesta este compus din miliarde de 
mecanisme nano care fac aceeaşi treabă ca şi sîngele obişnuit, dar 
mult mai bine. Nu este organic, deci nu este vulnerabil la amenințări 
biologice. Se coagulează în milisecunde. Poţi pierde un nenorocit 
de picior fără singerare. Dar cel mai important lucru de ştiut este 
faptul că fiecare „celulă” de SmartBlood are o capacitate de trans- 
port a oxigenului de patru ori mai mare decît o hematie obişnuită. 

Ruiz s-a oprit. 

— Asta are o însemnătate aparte pentru voi. Veţi sări în bazin cu 
sacii de nisip în miîini. O să vă scufundați pe fundul bazinului. Şi veți 
sta acolo cel puţin şase minute. În şase minute orice om normal 
moare. Dar fiecare dintre voi poate sta fără să respire mai mult de 
şase minute. Şi fără să piardă un singur neuron. Şi ca să vă motivez 
să staţi cît mai mult... Primul care iese la suprafață spală closetele 
timp de o săptămină. lar dacă cineva iese înainte de cele şase 
minute... Fiecare dintre voi va avea o relaţie cît se poate de personală 
şi apropiată cu o căcăstoare de prin baza asta. Clar? Executarea! 

Ne-am scufundat. Trei metri adincime. Imediat mi s-a făcut teamă. 
În copilărie, am căzut odată într-o piscină acoperită cu o folie care s-a 
sfişiat imediat şi m-am scufundat. Au fost citeva momente lungi de 
dezorientare şi de groază, încercînd să ajung la suprafață. Nu am stat 
sub apă mult, nu fusesem în pericol să mă înec. Dar a fost suficient 
ca să capăt o aversiune permanentă față de scufundări sub apă. 

După treizeci de secunde deja simțeam nevoia să trag o gură de 
aer, la suprafață. Nu mă simţeam în stare să stau nici un minut, 

nicidecum şase. Am simțit un ghiont. M-am întors un pic cam preci- 
pitat şi l-am văzut pe Alan, care se scufundase alături de mine. Prin 
jocul de umbre al apei l-am văzut că îşi duce mîna la cap, iar apoi 
o îndreaptă către mine. În acel moment, Găoază a prins viaţă şi m-a 
anunţat că Alan îmi cere o legătură. Am acceptat şi imediat s-a auzit 
o imitație a vocii lui Alan. Plată şi fără inflexiuni. 

Necazuri? — m-a întrebat. 

Fobie — am răspuns. 

Nu intra în panică. Nu te mai gîndi că eşti sub apă. 

Nu prea merge, băga-mi-aş. 

Atunci prefă-te — mi-a recomandat Alan — verifică-i pe toți din grupa 
ta, vezi dacă mai are cineva probleme şi dă-i o mînă de ajutor. 

Calmul straniu al simulacrului de voce m-a ajutat. Am deschis 
un canal de comunicare către comandanții de grupe şi le-am dat 
ordin să se ocupe fiecare de oamenii lui. În fiecare grupă aveam cîte 
un recrut sau doi aproape cuprinşi de panică și cărora trebuia să le 
vorbeşti. Alături de mine, Alan inspecta oamenii din grupa noastră. 

Trei minute, apoi patru. În grupa lui Martin, unul dintre recruți 
începuse să dea din picioare într-o încercare de a se ridica la 
suprafață. Martin şi-a lepădat propriul sac şi a înotat pină la acesta, 
apucindu-l de umeri şi împingîndu-l în jos. L-am auzit pe Martin 
prin BrainPal spunîndu-i recrutului: uită-te în ochii mei. Se pare că 
a fost cu folos, omul s-a liniştit imediat. 

Cinci minute şi era evident că, în ciuda cantitații sporite de oxigen 
purtate de sînge, lumea începea să se simtă incomod. Îi vedeam pe 
unii lasindu-se cînd pe un picior, cînd pe celălalt, sau dînd din mîni 
ca şi cum ar fi înotat. Unul dintre recruți îşi lovea capul de sacul cu 
nisip. Jumătate din mine ridea, jumătate din mine simțea nevoia să 
facă la fel. 

Cinci minute şi patruzeci şi trei de secunde. Unul din grupa lui 
Mark şi-a aruncat sacul şi a pornit să urce spre suprafaţă. Mark s-a 
ridicat imediat după el şi l-a apucat de glezne. M-am gîndit că locţii- 
torul acestuia ar fi putut să-i dea o mînă de ajutor cînd BrainPal m-a 
informat că tocmai locţiitorul lui era cel care țişnise spre suprafață. 

Şase minute. Patruzeci de recruți şi-au aruncat sacii de nisip şi 
au prins să urce. Mark l-a eliberat pe locţiitorul său și a pornit spre 
suprafaţă, chiar sub acesta, atent să nu fie el primul care iese afară. 

Tocmai mă pregăteam să arunc sacul şi să mă îndrept spre su- 
prafaţă, cînd am auzit vocea lui Alan. 

Eşti şeful plutonului, ar trebui să stai pe loc. 

Să-mi sugi... 

Regret, nu eşti Senul meu. 

Am rezistat şapte minute şi treizeci de secunde. M-am ridicat 
spre suprafaţă cu sentimentul că plămiînii îmi vor exploda din clipă 
în clipă. Dar am trecut de momentul meu de slăbiciune. Pentru că 
am crezut. Eram ceva mai mult decît o fiinţă umană. 


În săptămîna a doua ni s-au dat armele. 

— Aceasta este carabina de infanterie MF-35 în varianta standard. 

Eram strînşi în careu, pe platoul de adunare. Ruiz ținea carabina 
ridicată, astfel încât fiecare dintre recruți să o poată vedea. În dreptul 
fiecăruia dintre noi zăceau direct pe pămînt celelalte carabine, încă 
ambalate în foliile protectoare. 

— MF vine de la Multi Funcţională. După necesităţi, arma poate 
crea şi lansa şase tipuri diferite de proiectile sau raze. Asta înseamnă 
gloanţe de carabină şi alice, fiecare explozive sau nu şi care pot fi 
lansate la foc automat sau semiautomat. Grenade cu rază mică de 
acţiune. Rachete teleghidate cu rază mică de acţiune. Are aruncător 
de flăcări de înaltă presiune precum şi lansator de pulsuri de 
microunde. Toate acestea sînt posibile datorită muniției de înaltă 
densitate, alcătuită din nanoroboți... 

Sergentul luase în mînă un calup mat cu aspect metalic, calup 
care regăsea lîngă fiecare carabină. 

— ... şi care se încarcă automat, înainte de tragere. Această mu- 
niție, împreună cu arma, creează un sistem de maximă flexibilitate 
dar care poate fi folosit cu un instructaj minim. Lucru pe care, fără 
îndoială, nişte îngrămădiți ca voi nu-l vor aprecia la adevărata va- 
loare... Aceia dintre voi care au experiență militară îşi pot aminti 
ce preţ se punea pe demontarea şi asamblarea armei în timpi cît mai 
mici. Nu veți face niciodată aşa ceva cu MF-35. Această carabină 
este o maşinărie extrem de complexă, iar voi nu aveți calificarea să 
vă regulați cu ea cum vi se scoală. Are un sistem încorporat de auto- 
diagnoză şi depanare. Se poate interfața cu BrainPal pentru a vă 

semnala eventuale probleme atunci cînd va fi cazul. Adică niciodată, 
pentru că în treizeci de ani de serviciu nici un MF-35 nu s-a defectat. 
Şi asta datorită faptului că noi putem construi arme adevărate, spre 
deosebire de amăriţii de pe Pămînt! Sarcina voastră este nu să vă 
bateți capul cum lucrează arma, ci să trageţi cu ea. Aveţi încredere 
în arma voastră, este de departe mult mai isteaţă decît voi. Tineţi 
minte acest lucru şi, probabil, veți supraviețui... O să vă activați 
arma dînd jos de pe ea folia protectoare şi accesînd-o cu BrainPal. 
O dată îndeplinită această procedură, arma va fi în întregime a 
voastră. Cită vreme vă veţi afla în această bază, doar posesorul armei 
poate trage cu arma respectivă, în măsura în care i se permite acest 
lucru de către comandantul de pluton sau de grupă, care la rîndul 
lor vor primi permisiunea de utilizare de la unul dintre instructori. 
În situaţiile reale de luptă, oricare soldat FCA dotat cu BrainPal vă 
poate folosi arma, dacă evenimentele impun asta. Aşadar, atita vreme 
cît nu vă puneţi rău cu camarazii, nimeni nu va putea întoarce 
propria carabină împotriva voastră... Din acest moment, MF-35 vă 
va însoţi pretutindeni. Dacă vă duceți la budă, arma merge cu voi. 
O să facă duş cu voi. Nu vă faceţi griji că intră apă în ea, ştie să 
scuipe afară orice substanţă străină. O să stea lingă voi în timp ce 
mâncaţi. Şi dacă, prin miracol, o să aveți vreme să vă regulați, MF-35 
va avea parte de un spectacol pe cinste... O să învăţaţi cum să fo- 
losiți această bijuterie. De ea depinde viața voastră. Puşcaşii marini 
sint nişte prostănaci notorii dar au un lucru de apreciat. Crezul 
Carabinei care zice cam aşa... „Aceasta este carabina mea. Sint 
multe asemenea ei, dar aceasta este a mea şi numai a mea. Carabina 
mea este prietenul meu cel mai bun, este viața mea. Trebuie să-i 
fiu stăpîn aşa cum mie îmi sînt stăpîn. Fără mine, carabina este 
inutilă. Fără carabină, sînt inutil. Trebuie să trag mai bine decît 
inamicul care încearcă să mă ucidă. Trebuie să-l împuşc înainte ca 
el să mă împuște. Şi aşa voi face... ” Doamnelor şi domnilor, purtați 
acest crez în inima voastră... Luaţi-vă armele şi activaţi-le! 

M-am aplecat şi am îndepărtat folia de protecție. În ciuda lau- 
delor aduse de Ruiz, arma nu părea chiar aşa impresionantă. Avea 
ceva greutate dar era bine echilibrată şi armonios proporționată, 
astfel încît să fie uşor de mînuit. Pe o parte a patului carabinei se 
afla o etichetă. 

ACTIVARE CU BRAINPAL.: Iniţializează BrainPal şi rosteşte 
Activează MF-35 seria ASD-324-DDD-4E3C1. 

— Hei, Găoază... Activează MF-35 seria ASD-324-DDD-4E3C1. 

MEF-35 ASD-324-DDD-4E3C1 este activată pentru recrutul 

FCA John Perry. Te rog să încarci muniţia. 

Un desen mic a apărut la marginea cîmpului meu vizual. Era 
schema de încărcare a carabinei. Am luat în mînă blocul acela rec- 
tangular care se presupunea că era muniția şi era să-mi pierd echili- 
brul. Era extrem de greu. Nu glumiseră deloc cînd spuseseră că 
muniția este de „înaltă densitate”. Am introdus-o aşa cum mi s-a 
arătat şi schema de încărcare a dispărut. În locul ei a apărut un 
meniu. 

Opţiuni de tragere disponibile 

Notă: folosirea unui tip de muniţie duce la scăderea 

Sector Carabină: 200 

Sector Alice: 80 

Sector Grenade: 40 

Sector Rachete: 35 

Sector Aruncător de Flăcări: 10 minute 

Microunde: 10 minute 

Selectat Sector Carabină 

— Selectează sector alice. 

Sector Alice Selectat, mi-a răspuns BrainPal. 

— Selectează sector rachete. 

Sector Rachete Selectat. Te rog să selectezi o țintă. 

Dintr-odată, fiecare recrut din pluton a fost încadrat într-un drept- 
unghi verde. Privind direct la unul sau la altul dintre camarazii mei, 
dreptunghiul începea să pilpiie. La naiba, m-am gîndit şi am selectat 
la întîmplare un recrut pe nume Toshiba, din grupa lui Martin. 

Țintă selectată, mi-a confirmat Găoază. Poţi deschide focul, 
poți anula sau poți alege a doua ţintă. 

— Ohoo, am murmurat şi am anulat ținta. 

Mi-am privit arma şi m-am întors către Alan. 

— Mi-e frică de ea, i-am spus. 

— Serios? Tocmai ţi-am tras în cap acum două secunde o grenadă. 

Uimirea mea a fost curmată brusc de vocea lui Ruiz. 

— Ce-ai spus, recrut? 

Toată lumea a tăcut şi s-a întors spre sergent. Acesta se înfipsese 
în faţa unui recrut pe nume Sam McCain. Mi-am amintit că Sarah 
O'Conell îl descrisese ca find unul dintre acei flecari care mai întîi 
vorbesc şi abia apoi gîndesc. Deloc surprinzător, omul fusese agent 
de vinzări toată viaţa. Chiar şi cu Ruiz proțăpit la un milimetru de 
el, McCain arborase o mimică de nedumerire afectată. Era clar că 
habar nu avea ce-l preocupa pe Ruiz dar, orice ar fi fost, era convins 
că va scăpa nevătămat din coliziunea cu acesta. 

— Tocmai îmi admiram arma, domnule sergent-major! Şi îi spu- 
neam recrutului Flores că aproape că simt milă pentru amăriţii ăia 
care vor sta împotriva noastră... 

Răpunsul lui McCain s-a întrerupt brusc în momentul în care 
Ruiz i-a smuls arma din braţe şi, cu o mişcare relaxată, l-a lovit cu 
patul carabinei în cap. Bietul McCain s-a prăvălit la pămînt ca o 
cîrpă. Calm, Ruiz a întins un picior şi şi-a proptit bocancul pe bere- 
gata lui McCain. Apoi a răsucit arma, iar țeava acesteia a îndreptat-o 
spre ochii înspăimiîntaţi ai recrutului. 

— Nu prea mai eşti stăpîn pe tine, nu-i aşa, rahat cu ochi? Închi- 
puieşte-ți că sînt inamicul. Acum mai simţi milă pentru mine? Te-am 
dezarmat în mai puţin timp decit ți-ar lua să respiri. Acolo, ticăloşii 
ăia se mişcă mai repede decît îți poți imagina. Or să-ţi întindă ficatul 
pe pîine şi or să-l halească în vreme ce tu încă mai încerci să-i iei în 
cătare. Aşa că fă bine şi nu mai simţi „aproape milă” pentru bieții 
amăriți. Ei nu au nevoie de compasiunea ta. Ai să ţii minte asta, 
recrut? 

— Da, domnule sergent-major, a horcăit McCain de sub bocanc, 
aproape suspinînd. 

— Haidem să ne asigurăm că aşa va fi. 

Ţeava armei s-a proptit între ochii lui McCain. Apoi, Ruiz a 
apăsat pe trăgaci. S-a auzit un clac sec. Tot plutonul a tresărit, iar 
McCain şi-a dat drumul în nădragi. 

— ]diotule..., a rostit Ruiz după ce McCain şi-a dat seama că, de 
fapt, nu murise. Nu m-ai ascultat mai devreme. MF-35 poate fi folosită 
numai de către proprietarul ei, în incinta bazei. Şi ăla eşti tu, cretinule. 

Ruiz se dădu un pas înapoi şi, cu un gest dispreţuitor, azvirli arma 
spre McCain. Apoi se întoarse spre restul plutonului: 

— Sînteți mai timpiţi decât aş fi putut să-mi imaginez... Vrea să 
vă fie clar un lucru: Întotdeauna, în întreaga istorie a omenirii, sol- 
daţii au plecat la război echipați doar cu minimul necesar pentru a 
cîştiga o bătălie. Războiul este scump, costă o mulțime de parale, 
precum şi multe vieţi. Nici o civilizaţie nu a dispus sau nu va dis- 
pune de cantităţi infinite de resurse. Aşadar, atunci cînd vă luptaţi, 
va trebui să vă şi protejați. Sînteți aşa cum sînteți şi nimic mai 
mult... Înțelege vreunul dintre voi ceea ce încerc să spun? Nu aveţi 
trupurile astea noi şi arătoase-precum şi armele acestea minunate 
ca să aveţi cumva vreun avantaj. Le aveţi pentru că sînt minimul 
necesar pentru a lupta şi supraviețui acolo. Nu am dorit să vă dăm 
aceste trupuri! Am făcut-o pentru că altfel specia umană ar fi fost 
exterminată. Acum înțelegeţi? Aveţi o cît de mică idee despre ceea 
ce vă aşteaptă acolo? 

Aveţi? 


Instrucţia nu însemna doar să stăm în natură, să alergăm sau să 
învăţăm să omorim în numele omenirii. Uneori, ne duceam la 
cursuri. 

— În decursul antrenamentului fizic, ați învăţat să vă înfrîngeți 
inhibiţiile şi rezervele mentale legate de trupurile voastre şi de ceea 
ce pot face aceste trupuri. 

Ne aflam într-o sală de curs împreună cu locotenentul Oglethorpe, 
lectorul nostru, precum şi cu ceilalți recruți din patru batalioane, 
de la batalionul 60 pînă la batalionul 64. 

— Acum trebuie să lucrăm puțin şi asupra minţii voastre. E tim- 
pul să renunțaţi la cîteva tipare de gîndire sau prejudecăţi despre 
care, mulţi dintre voi, nici măcar nu aveţi habar. 

Oglethorpe se afla pe un podium. În spatele său două ecrane 
mari prinseseră să licărească. Pe cel din stînga a apărut o oroare, 
ceva negru şi noduros, dotat cu o pereche de clești plini de zimți şi 
care se ițeau aproape obscen dintr-un orificiu atît de umed, încât 
aproape că puteai să-i simți duhoarea. Deasupra acestei grămezi 
informe de noduri şi cleşti se puteau vedea trei ochi pedunculaţi 
sau antene. Picături galben verzi se prelingeau pe tijele acelea. Pînă 
şi Lovecraft ar fi luat-o la goană, urlind cuprins de groază. 

Pe ecranul din dreapta se vedea o creatură care aducea vag cu o 
căprioară, dotată cu o pereche de miini aproape umane şi care păreau 
destul de abile. Chipul acelei ființe părea că exprimă pace şi înțelep- 
ciune. Dacă nu s-ar fi putut îmblînzi ca animal de companie, cu 
siguranţă că ar fi putut fi învățată câte ceva despre tainele universului. 

Oglethorpe a luat un indicator şi l-a îndreptat către hidoşenia 
din stînga. 

— Individul ăsta este un membru al speciei Bathunga. Această 
specie este profund pacifistă. Au în spate o cultură de sute de mii 
de ani. Matematica noastră pe lingă a lor pare o biată adunare şi 
scădere. Vieţuiesc în mediu acvatic, în oceane, se hrănesc cu planc- 
ton şi convieţuiesc în relaţii excelente cu oamenii, pe cîteva planete. 
Ăştia sînt dintre cei buni, iar acesta este un exemplar considerat 
chipeş printre ai lui... 

Oglethorpe s-a întors către ecranul din dreapta, care înfățișa 
corcitura aceea prietenoasă de om-cerb. 

— Ticălosul ăsta este un Salong. Primul contact oficial cu ei s-a rea- 
lizat după ce am urmărit traseul unei colonii migratoare. În principiu, 
oamenii nu ar trebui să colonizeze planetele de capul lor şi o să vedeți 
imediat de ce. Coloniştii aceia au debarcat pe o planetă care fusese 
luată în vizor şi de către Salongi. Într-un fel sau altul, Salongii au ajuns 
la concluzia că oamenii sînt buni de mîncat. Prin urmare, au atacat 
colonia şi au transformat-o într-o fermă. Toţi bărbaţii au fost extermi- 
nați. Toţi în afară de cîţiva care au fost păstraţi ca donatori de spermă. 
Femeile erau inseminate artificial, copiii erau crescuți şi puşi la îngră- 
şat. Precum vitele. Au trecut ani buni pînă am dat de ei. Imediat după 
aceea, FCA au ras aşezările Salong, iar şeful lor a sfirşit pe un grătar. 
Este inutil să mai adaug că de atunci sîntem în stare de război cu ei. 

Oglethorpe a făcut o pauză, după care a continuat: 

— Cred că aţi prins ideea. Dacă vă imaginaţi că puteţi deosebi 
pe cei buni de cei răi, sînteți ca şi morți. Nu trebuie să vă lăsați 
conduşi de prejudecăţi antropomorfice, atîta vreme cît extratereștrii 
asemănători cu noi preferă să facă hamburgeri din oameni decît 
tratate de pace cu ei. 

Apoi Oglethorpe a făcut o remarcă interesantă. Ne-a întrebat ce 
avantaj au soldaţii de pe Pămînt spre deosebire de cei din FCA. Şi 
tot el a răspuns: 


RĂZBOIUL BĂTRÎNILOR / 123 


— Cu siguranţă că nu este vorba despre condiţia fizică sau dotarea 
cu armament. Avantajul soldaţilor de pe Pămînt este acela că ei ştiu 
exact care le sînt inamicii. În plus, tiparul unei bătălii terestre este cam 
acelaşi peste tot. Prin urmare soldaţii de pe Pămînt ştiu cu cine se 
confruntă şi pot aproxima destul de precis ce tip de trupe sau de arme 
sînt necesare. De aceea, experiența acumulată într-un război poate fi 
folosită în altă încleştare. FCA nu are acest avantaj. Şi dau ca exemplu 
o bătălie recentă purtată împotriva unei specii numite Efg... 

Imediat, pe unul dintre ecranele din spatele podiumului a apă- 
rut imaginea unei ființe asemănătoare cu o balenă, dar care avea 
pe părţi o serie de tentacule puternice, terminate cu mîini. 

— Indivizii ăştia au cam patruzeci de metri lungime şi posedă o 
tehnologie care le permite să polimerizeze apa. Am pierdut nume- 
roase nave maritime din pricina asta. Apa din jurul navelor se pre- 
făcea într-un fel de pastă care se comporta precum nisipul mişcător. 
Vasele prinse într-o astfel de capcană se scufundau rapid, iar echipa- 
jele nu aveau nici o şansă de supravieţiuire. Ei bine, întrebarea este 
cum poți aplica experienţa de luptă împotriva acestor Efg în alte părți? 
Spre exemplu, împotriva unei specii numite Finwe — celălat ecran ne 
arăta deja un soi de reptilă simpatică — care sînt mici şi trăiesc în deşert 
şi care preferă să lanseze de la mare distanţă atacuri biologice. Răs- 
punsul este că nu se poate. lar soldaţii FCA trec de la un tip de luptă 
la altul mereu. Este şi acesta unul dintre motivele care contribuie la o 
rată a mortalității foarte ridicată în rîndul trupelor noastre. Fiecare 
bătălie este nouă. Şi fiecare situație de luptă, prin prisma experienţei 
individuale, este unică. Aşa că, din mica noastră discuţie de astăzi, 
trebuie să învățați că orice idee preconcepută despre război trebuie 
aruncată peste bord. Instrucţia pe care o faceţi aici este menită să vă 
deschidă ochii doar asupra cîtorva lucruri pe care le puteți întîlni 
acolo. Voi, ca infanterişti, sînteți adesea primii care veniţi în contact 
cu o nouă specie ostilă, ale cărei motivații şi metode sînt necunoscute. 
Trebuie să gîndiți rapid şi să nu vă imaginațţi faptul că dacă un lucru 
a mers bine cîndva, aşa va fi mereu, peste tot. Altminteri v-aţi ars. 

Şi tot aşa... Instrucție şi cursuri, tot timpul. 

Într-un rînd, unul dintre recruți l-a întrebat pe Oglethorpe de 
ce trebuie FCA să-şi bată capul cu toate coloniile umane risipite prin 
Univers. 

— Ni s-a inoculat ideea că noi, soldaţii, nu mai sîntem oameni. 
Pai dacă lucrurile stau astfel, de ce să ne străduim să simțim vreun 
ataşament faţă de oamenii din colonii? Sînt doar oameni, la urma 
urmei. De ce FCA nu înmulțește soldaţii astfel încît omenirea să 
evolueze într-o nouă specie? 

— Nu-ţi imagina că eşti primul care s-a gindit la asta, i-a răspuns 
Oglethorpe. Răspunsul, pe scurt, este că nu putem face aşa ceva. 
Toate modificările făcute soldaţilor FCA duc către sterilitate. Din 
pricina tiparului genetic de bază, care este uman, modificările aduse 
vouă pot genera mutații letale eventualilor urmaşi. Genomul vostru 
este instabil. În plus, fiecare dintre voi aveți şi material genetic non- 
uman. Prin urmare nu puteţi procreea cu oamenii obişnuiţi. Soldații 
FCA sînt un produs extraordinar al ingineriei genetice dar, din 
punct de vedere evolutiv, sînt o fundătură. De aceea ar fi bine să 
nu vă credeți buricul pămîntului. Fiecare dintre voi poate alerga o 
milă în trei minute. Dar nici unul dintre voi nu poate face un copil. 
Pe de altă parte, nici nu ar fi necesar. Următorul pas al evoluției 
umane deja a fost făcut. La fel ca şi Pămîntul, majoritatea coloniilor 
sînt izolate unele față de celelalte. Aproape toți oameni născuți într-o 
colonie, stau acolo întreaga lor viață. Dar oamenii se adaptează 
noilor cămine. Evoluează în funcție de condiţiile specifice. Deja sînt 
deosebiri de ordin cultural între colonii. Cele mai vechi dintre aces- 
tea s-au îndepărtat puternic față de Pămînt, chiar dacă numai din 
punct de vedere lingvistic sau cultural. Dacă vom avea destul timp, 
vor exista în Univers tot atitea specii umane cîte colonii sînt. Diver- 
sitatea este cheia supraviețuirii... Din perpectivă metafizică ar 
trebui să vă simţiți ataşați emoțional de colonii. Sînteți produsul 
unei specii care are suficient potenţial pentru a supraviețui în 
Univers. Coloniile reprezintă viitorul speciei umane iar voi, chiar 
aşa modificaţi, sînteți mai aproape de umanitate decit de oricare altă 
specie inteligentă. Mai mult de atit... ar trebui să vă pese deoarece 
sînteți destul de bătrîni ca să ştiţi că aşa trebuie. Aceste este unul 
dintre motivele pentru care FCA recrutează bătrîni pe care să-i facă 
soldaţi. Nu doar pentru că v-aţi pensionat şi atîrnați greu din punct 
de vedere economic. Ci şi pentru că ați trăit destul ca să ştiţi că mai 
există şi altceva decit viața voastră. Cei mai mulţi dintre voi aveți 
copii şi nepoți şi ştiţi cît de valoros este un lucru făcut şi menit să 

dăinuie şi după voi. Chiar dacă nu veţi deveni vreodată colonişti, 
veţi accepta faptul că toate coloniile sînt un bun al întregii noastre 
specii şi că merită să mori pentru ele. Este greu să pui aceste idei 
în capul unui puşti de nouăsprezece ani. Dar voi aţi trăit destul ca 
să ştiţi asta din experiența voastră. lar această experienţă este sin- 
gura care contează în acest Univers. 


Ne antrenam. Trăgeam cu arma. Învăţam. Strîngeam din dinți 
şi mergeam mai departe. Nu prea dormeam. 

În săptămîna a şasea am înlocuit-o pe Sarah O'Connnell de la 
comanda grupei ei. În mod repetat, grupa E avea rezultate proaste 
în procesul de instrucţie, iar acest lucru făcea ca plutonul 63 să se 
numere printre cele codaşe. De fiecare dată cînd vreun trofeu sau 
premiu ajungea la alt pluton, Ruiz îşi arăta colții şi-mi punea în cîrcă 
eşecul plutonului. Sarah a acceptat retrogradarea cu seninătate: 

— Din păcate nu este totuna cu a conduce o grădiniță, mi-a spus 
ea. 

L-am numit pe Alan la comanda grupei E şi, la scurtă vreme, a 
pus-o pe picioare. În săptămîna a şaptea, plutonul 63 a suflat 
plutonului 58 unul dintre trofee. Ca o ironie, acest lucru s-a datorat 
chiar lui Sarah, care s-a dovedit un trăgător excelent şi care ne-a 
adus, în extremis, suficiente puncte pentru a cîştiga. 

În săptămîna a opta, am încetat să mai vorbesc cu BrainPal. 
Găoază mă studiase suficient de mult timp ca să-mi descifreze tipa- 
rul mental astfel încît să-mi anticipeze intențiile. Am observat asta 
pentru prima dată în timpul unei simulări de tragere, cînd MF-35 
a comutat de pe modul carabină pe modul lansator de rachete, a 
stabilit țintele şi a lansat două încărcături, apoi, imediat, a comutat 
pe modul aruncător de flăcări, la timp ca să prăjesc nişte simulacre 
insectiforme care tocmai se ițeau în spatele unor stînci. Toate acestea 
fără ca eu să vocalizez vreo comandă. Asta m-a făcut să mă simt 
ciudat. Apoi, după cîteva zile, am observat că mă enerva să-i cer lui 
Găoază un anumit lucru sau o informaţie specifică. Cît de repede 
ajung ciudățeniile să fie considerate fireşti... 

În săptămîna a noua, am fost nevoit, împreună cu Alan şi cu 
Martin, să aplic o măsură disciplinară unui recrut din grupa lui 

Martin. Individul cu pricina se hotărise să ia locul lui Martin la şefia 
grupei şi era decis să recurgă la mici acte de sabotaj pentru asta. 
Cîndva, fusese un cîntăreț de muzică pop care se bucurase de o 
oarecare celebritate şi era obişnuit să-şi croiască drum prin orice 
mijloace. Se dovedise destul de abil ca să îmbrobodească vreo doi 
sau trei naivi din grupa lui şi să-i atragă în această conspirație mă- 
runtă. Din nefericire pentru el, nu fusese suficient de isteț ca să-şi 
dea seama că Martin, în calitate de comandant de grupă, avea acces 
la comunicațiile dintre ei. Martin mi-a raportat tot, iar eu am decis 
că nu este cazul să-l implicăm pe Ruiz în această afacere. 

Dacă cineva observase, în acea noapte, un hovercraft decolînd, 
nu a suflat nici o vorbă. De asemenea, dacă cineva a observat, tot 
în acea noapte, un recrut trecînd aproape razant cu capul peste nişte 
copaci, recrut care atîrna de acel hovercraft ținut de glezne, la fel, 
şi-a ținut gura. Oricum, nimeni nu a pretins că ar fi auzit urletele 
disperate ale acelui recrut în vreme ce acesta se balansa pe deasupra 
copacilor. 

Sergentul-major Ruiz a mi-a atras atenţia, a doua zi, că arăt cam 
ciufulit. I-am replicat că s-ar putea să fie de la crosul de treizeci de 
kilometri pe care ni-l oferise cadou înainte de masă. 

În cea de a unsprezecea săptămînă, plutonul 63 împreună cu alte 
cîteva plutoane, a fost paraşutat undeva prin munții care se întin- 
deau departe, spre nord. Obiectivul nostru era simplu. Trebuia să 
căutăm şi să anihilăm celelalte plutoane, după care supraviețuitorii 
urmau să se întoarcă la bază. Toate acestea în decurs de patru zile. 
Pentru ca lucrurile să fie şi mai interesante, fiecare recrut avea un 
dispozitiv care înregistra de cîte ori fusese lovit de tirul inamic. În 
cazul unei lovituri mortale, recrutul simţea un val de durere şi pa- 
raliza complet, urmînd să fie apoi cules de către instructorii care 
mişunau prin zonă. Ştiam asta pentru că o păţisem pe proprie piele, 
atunci cînd Ruiz dorise să arate cum funcționează dispozitivul cu 
pricina. Le-am explicat apoi, tuturor, că sînt sigur că nu vor să simtă 
ce am simtit eu. 

Am avut parte de un prim atac imediat ce am atins solul. Pină 
să-mi dau seama de unde se trăgea asupra noastră, deja pierdusem 
patru oameni. Apoi i-am localizat pe „inamici”. Erau patru, pe doi 
dintre ei i-am doborit, iar ceilalți doi au fugit. Atacurile sporadice 

şi slabe ca intensitate arătau că fiecare pluton preferase să se împartă 
în echipe mici, de câte doi sau trei oameni, şi care acționau indepen- 
dent unele faţă de altele. 

Eu am avut altă idee. Prin intermediul lui BrainPal puteam să 
păstrăm un contact tăcut între noi, indiferent dacă eram aproape 
unii de alţii sau nu. Celelalte plutoane nu păruseră interesate de ex- 
ploatarea acestui lucru. Ghinionul lor. Am deschis pentru toți mem- 
brii plutonului cîte o linie de comunicaţii securizată cu toţi ceilalți. 
Apoi i-am trimis pe fiecare în cîte o direcţie, cu ordinul de a carto- 
grafia zona şi de a localiza eventualii inamici. În acest fel am fi avut 
cu toții acces la o hartă amănunțită a terenului, precum şi poziția 
trăgătorilor inamici. Chiar dacă unul dintre noi ar fi fost lovit, infor- 
mațiile furnizate de acesta ar fi ajutat restul plutonului să-i răzbune 
„moartea”. Un singur soldat putea să se mişte mai rapid şi în linişte, 
şi să hărțuiască cu succes grupele celorlalte plutoane. Putea, de 
asemenea, să acţioneze şi în tandem cu alţi colegi, atunci cînd s-ar 
fi ivit ocazia. 

A funcționat. Oamenii noştri au tras, cînd a fost cazul şi au putut. 
S-au ascuns şi au transmis informații atunci cînd nu au putut să 
tragă sau ar fi fost prea periculos. Şi, cînd au avut ocazia, au atacat 
în haită. 

În a doua zi, am dat, împreună cu un recrut pe nume Reily, peste 
două grupe din plutoane diferite. Erau atit de preocupați să se 
nimicească unii pe alţii, încît nici nu au băgat de seamă că eu şi Reily 
trăgeam în ei de la distanță. Reily a doborit doi, eu am lovit trei 
inamici, iar alţi trei căzuseră în schimbul de focuri dintre cele două 
grupe. După ce i-am exterminat, fără să ne spunem nici un cuvînt, 
ne-am separat şi ne-am afundat în junglă. Evident că întregul 
pluton văzuse performanța noastră. 

În cele din urmă, şi celelalte plutoane au înţeles tactica pe care 
o foloseam. Dar, atunci cînd au înțeles, a fost prea tîrziu. Erau prea 
mulți din plutonul 63 şi prea puţini din celelalte. I-am terminat, 
unul cîte unul, ultimul dintre ei chiar la amiaza celei de a patra zile. 
Am pornit apoi în galop spre bază, optzeci de kilometri spre sud. 
Ultimul dintre noi a ajuns seara, pe la 1800. Pierdusem nouăsprezece 
oameni, aici intrînd şi pe cei patru care căzuseră în prima zi. Numai 
că plutonul 63 omorise mai bine de jumătate dintre efectivele 

celorlalte plutoane. Nici măcar sergentul-major Ruiz nu ar fi avut 
ce să comenteze. Atunci cînd comandantul bazei i-a oferit Trofeul 
Jocurilor de Război, Ruiz a schițat un mic zîmbet. Îmi dau seama 
cît de mult l-a durut să facă asta. 


— Norocul nostru nu va muri niciodată! mi-a spus proaspătul 
soldat Alan Rosenthal, în vreme ce ne îndreptam spre zona de 
îmbarcare. Am fost repartizați pe aceeaşi navă... 

Aşa se întîimplase. După o mică escapadă pe Phoenix, cu trans- 
portorul Francis Drake, aşteptam îmbarcarea pe nava FCA Modesto. 
Fusesem vărsaţi celui de al doilea pluton din compania D, Batalio- 
nul 233 Infanterie FCA. Cîte un batalion pentru fiecare navă. Adică 
mai bine de o mie de soldați. Te puteai pierde uşor în toată acea 
îmbulzeală. Aşa că am fost fericit să-l am pe Alan prin preajmă. 

Am tras cu coada ochiului spre Alan şi i-am admirat uniforma 
nouă, de culoare albastră. La fel purtam şi eu, o uniformă nouă, 
albastru colonial. 

— La naiba, Alan. Arăţi tare bine. 

— Întotdeauna am iubit un bărbat în uniformă. Acum, pentru 
că sînt unul dintre ei, aş putea iubi şi mai mult un bărbat în uni- 
formă. 

— Hei, vine sergentul Ruiz. 

Am pus deoparte sacul în care îmi vîrîsem ținuta de schimb, 
precum şi cîteva fleacuri personale, şi l-am salutat cu o mişcare 
degajată. 

— Pe loc repaus, soldat! Pe ce navă vă îmbarcați? 

— Pe Modesto, domnule sergent-major! Eu şi soldatul Rosenthal. 

— Ai glume cu mine? Eşti în batalionul 233? Ce companie? 

— Compania D, plutonul doi, domnule sergent-major. 

— U-lu-fu-tu-i-tor, soldat. O să ai plăcerea să fii sub ordinele 
locotenentului Arthur Keyes, asta în cazul în care neisprăvitul ăla 
nu şi-a lăsat curul pe undeva printre fălciile vreunui extraterestru. 
Cînd ai să-l vezi, transmite-i, te rog, salutări din partea mea. Şi poți 
să-i mai spui că sergentul-major Ruiz a declarat că tu, soldat, nu eşti 
aşa de timpit cum sînt majoritatea recruților. 

— Mulţumesc, domnule sergent-major. 

— Nu te umfla în pene, soldat. Eşti un tîmpit, dar nu atît de 
mare precum sînt cei mai mulți. 

— Desigur, domnule sergent-major. 

— Perfect. Acuma, vă rog să mă scuzați... uneori este bine să-ți 
vezi de drum. 

Ruiz ne-a salutat, iar noi i-am răspuns. Ne-a măsurat din ochi 
şi ne-a oferit un suris zgârcit, un suris subțire, subțire. După care 
s-a întors şi a plecat fără să se mai uite înapoi. 

— Îngheaţă rahatul în mine cînd îl văd, mi-a şoptit Alan. 

— Nu ştiu ce să zic... Aproape că a început să-mi placă de el. 

— E firesc, doar a spus despre tine că nu eşti atit de bătut în cap. 
Asta se cheamă compliment în lumea lui. 

— Nu-ţi imagina că nu ştiu asta. Tot ce am de făcut este să mă 
obişnuiesc. 

— Ai să te descurci. La urma urmei eşti un tîmpit. 

— Sună liniştitor. Cel puţin voi avea cu cine să mă asemăn. 

Alan a rînjit. Uşile de acces ale navetei s-au deschis. Ne-am luat 
catrafusele şi am urcat la bord. 


NOUĂ 


Watson privea atent peisajul din fața sa, adăpostit în spatele unei 
stînci. 

— Îi văd bine de aici. Aş putea să trag... Lasă-mă să găuresc o 
scăfirlie. 

— Nu, i-a răspuns Viveros, caporalul nostru. Au scuturile acti- 
vate. Ai risipi muniția de pomană. 

— Asta este o prostie. Sîntem aici de ore întregi. Noi stăm aici, 
ei stau acolo. Cînd îşi vor lăsa scuturile jos, ce-o să facem? O luăm 
la goană spre ei, trăgînd în tot ce mişcă? Nu sîntem în secolul paişpe. 
Adică nu ar trebui să ne facem o programare ca să-i omorim. 

Viveros părea cam nervoasă. 

— Watson, nu eşti plătit ca să gîndeşti. Aşa că taci în pizda mă- 
tii şi fii gata. Nu mai durează mult, oricum. Nu mai au decît un 
singur lucru de îndeplinit din ritualul lor. 

— Mda? Ce le-a mai rămas de făcut? 

— Să cînte, a suris Viveros. 

— Ce-or să cînte? Dau vreun recital? 

— Nu, or să cînte mortile noastre. 

Ca la un semnal, scutul masiv, care proteja baza Consu, a înce- 
put să sclipească. Mi-am focalizat privirea la cîteva sute de metri, 
dincolo de cîmpie, acolo unde un Consu se apropia de noi. Scutul 
de protecție al bazei s-a prelins pe carapacea masivă a soldatului 
Consu şi s-a despletit apoi în nenumărate filamente care s-au retras 
la loc. Era al treilea şi ultimul Consu care ieşea din scutul protector 
înainte ca bătălia să înceapă. Primul ieşise cu douăsprezece ore mai 
devreme. Un trupete de rang mic, ale cărui mugete însemnau că, 
în mod formal, Consu acceptau lupta cu noi. Rangul mic al extrate- 
restrului arăta că nu dădeau doi bani pe noi. Altminteri, dacă am 

fi fost nişte chestii demne de băgat în seamă, ar fi trimis vreun gra- 
dat. Nu ne-am simțit ofensaţi. Mesagerul Consu era mereu de grad 
mic, indiferent ce adversar ar fi avut. În plus, toți arătau la fel. Doar 
dacă ai fi avut nasul deosebit de fin, ai fi putut să faci vreo distincţie 
între ei. 

După alte cîteva ore, al doilea Consu a ieşit din spatele scutului, 
mugind ca o cireadă de vaci prinse între fălcile unui rechin uriaş 
după care, fără avertisment, a explodat. Singele său rozaliu precum 
şi bucăţi din el s-au prelins pe scutul protector al bazei, într-o linişte 
deplină. Se pare că extratereștrii cu care ne confruntam credeau că 
dacă un soldat de-al lor era pregătit înainte de bătălie pentru un 
sacrificiu ritualic, atunci sufletul său ar putea fi convins să facă o 
recunoaştere preliminară a liniilor inamice, înainte de a se ridica la 
ceruri sau acolo unde sufletele Consu se duc după moarte. Sau ceva 
de genul ăsta. Era o chestie care dădea un aer de onoare. Mie mi se 
părea un mijloc eficient ca să scapi repede de soldații cei mai buni. 
Dar avînd în vedere că eu eram inamicul lor, nu vedeam nici un 
inconvenient în asta. 

Cel de-al treilea Consu făcea parte dintr-o castă superioară, iar 
rolul său era să ne explice motivele morții noastre precum şi ma- 
niera în care noi toți urma să sfirşim. După care puteam să trecem 
să ne măcelărim. Orice încercare de a grăbi un pic lucrurile era 
sortită eşecului. Spre exemplu să deschidem focul asupra scutului. 
Puţine lucruri din Univers erau în stare să pună la pămînt un scut 
Consu. Uciderea mesagerilor nu ar fi obținut nimic altceva decât 
reluarea ritualului şi, prin urmare, amînarea luptei. 

De altfel, Consu nu se ascundeau în spatele scutului. Doar că 
aveau o serie de ritualuri de luptă şi preferau să le desfăşoare în 
linişte, fără să fie nevoie să se întrerupă datorită gloanţelor, razelor 
sau bombelor noastre. Adevărul era că nimic nu iubeau Consu pe 
lumea asta mai mult decît o încăierare bună. Pe de altă parte, nici 
nu erau genul de invadatori care să dea buzna pe cîte o planetă şi 
să se aşeze cuminţi în cur, aşteptîndu-i pe băştinaşi să-i atace. 

Cum era cazul de faţă. Consu nu aveau nici o intenţie să coloni- 
zeze planeta pe care ne aflam. Pur şi simplu făcuseră praf colonia 
umană de acolo doar pentru a da de ştire FCA că sint prin preajmă 
şi că au chef de ceva acțiune. Ignorarea lor nu era o soluție. Ar fi 

distrus coloniile ulterioare, pînă cînd cineva i-ar fi băgat în seamă 
şi ar fi intrat în stare de beligeranţă cu ei. Niciodată nu se putea şti 
cît de masiv trebuia să fie răspunsul, astfel încît Consu să-l consi- 
dere drept o declaraţie formală de război. FCA trebuia să tot trimită 
trupe pe planeta respectivă, pînă cînd un mesager de al lor cata- 
dixea să iasă de sub scut şi să anunţe că primesc lupta. 

Lăsînd la o parte scutul, impresionant prin impenetrabilitatea 
sa, tehnica de luptă Consu era, în linii mari, echivalentă cu tehnica 
de luptă FCA. Nu era un motiv de bucurie, aşa cum ar fi putut crede 
unii. Rapoartele despre alte bătălii purtate de Consu cu alte specii 
arătau că, în funcţie de inamic, aceştia îşi ajustau nivelul tehnologic 
astfel încît să fie cam la acelaşi nivel cu adversarii. Ceea ce a condus 
la ideea că, de fapt, Consu nu se războiau cu alte specii. Nu mer- 
geau la război, făceau doar sport. 

Să loveşti primul în Consu şi în inima lor, nu era nici asta o 
soluţie. Întreaga lor planetă era sub un scut uriaş. Energia pentru 
acel scut era luată de la o pitică albă care orbita în jurul stelei de 
bază din sistemul lor. De jur-împrejurul ei, se aflau o mulțime de 
receptori care preluau energia piticei şi o pompau în scut. Trebuia 
să fim realişti. Nu trebuie să te pui cu nişte indivizi capabili să 
construiască aşa ceva. 

Dar, trebuie spus, Consu aveau un ciudat simţ al onoarei. Dacă 
erau alungați de pe o planetă, nu mai apăreau a doua oară. Ca şi 
cum bătălia respectivă ar fi fost un vaccin iar noi, soldaţii, agenţii 
antivirali. 

Toate aceste informaţii le luasem din baza de date a expediției. 
Locotenentul Keyes ne ajutase să găsim toate informațiile utile şi 
ne recomandase să le citim înainte de bătălie. Se pare că Watson nu 
se ostenise să consulte baza de date. Deloc surprinzător atita vreme 
cît, de la bun început, Watson se comportase precum un şmecher 
infatuat şi ignorant, capabil să ducă la pierzanie atit pe sine cit şi 
pe colegii săi de grupă. Problema mea era că ne aflam în aceeaşi 
grupă. 

Mesagerul Consu îşi desfăcuse braţele tăioase — specializate, mai 
muult ca sigur, în decursul evoluției lor, să aibă de a face cu nişte arătări 
terifiante — susținute de antebrațe asemănătoare cu cele umane. 

— Începe, ne-a prevenit Viveros. 


RĂZBOIUL BĂTRÎNILOR / 133 


— ÎI pot pocni atît de uşor, a mormăit Watson. 

— Fă-o şi te împuşc cu mîna mea, i-a răspuns Viveros. 

Cerul a trosnit de parcă Dumnezeu s-ar fi apucat să tragă cu puşca. 
După care s-a auzit un zgomot asemănător cu cel scos de o drujbă 
care taie un acoperiş de tablă. Consu începuse să cînte. Găoază îmi 
traducea: 


lată, onorati adversari, 
Sîntem instrumentele morții voastre pline de bucurie. 
În felul nostru, v-am binecuvîntat, 
Spiritul celui mai bun dintre noi a sfințit bătălia. 
Vă vom slăvi cînd vom trece printre voi 
Şi cînta-vom sufletele voastre, salvate întru răsplata lor. 

V-a lipsit norocul de a vă naşte printre Poporul Ales 

Îndrepta-vă-vom pe calea ce duce spre mîntuire. 
Viteji să fiți şi nemiloşi în luptă 
Ca să puteţi veni în sînul nostru, renăscuți. 
Această binecuvîntată bătălie sfințeşte pămîntul 
Iar toți cei care mor şi care aici se nasc fi-vor pe loc eliberați. 


— La dracu”, ce gălăgie. 

Watson îşi băgase un deget în urechea stingă. Eram convins că 
nu ascultase traducerea. 

— Ăsta nu-i nici război şi nici vreun meci de fotbal, i-am spus 
lui Viveros. Cristoase mare, seamănă cu un botez. 

A dat din umeri. 

— FCA nu este de aceeaşi părere. Aşa încep ei fiecare bătălie. 
FCA crede că ăsta este imnul lor naţional. E doar un ritual... Priveşte, 
scuturile coboară. 

O mulțime de fulgere şi licăriri străbăteau suprafaţa scutului. 

— Era şi timpul, comentă Watson. Mai aveam puţin şi mă prin- 
dea somnul. 

— Ascultaţi-mă amindoi... Staţi calm, concentraţi-vă şi pitiți-vă 
cît mai bine. Avem o poziţie bună, iar locotenetul vrea de la noi doar 
să-i împuşcăm pe măsură ce se apropie. Fără artificii. Direct în torace. 
Acolo au creierul. Fiecare inamic doborit înseamnă unul mai puțin 
pentru ceilalți. Doar focuri de carabină. Altminteri ne vor descoperi 

mai repede decit trebuie. Gata cu discuţiile, de acum încolo folosim 
numai BrainPal. Limpede? 

— Limpede, am răspuns. 

— S-a marcat, a răspuns şi Watson. 

— Perfect. 

În cele din urmă, scutul s-a topit complet iar cîmpul dintre cele 
două tabere s-a umplut cu direle lăsate de rachetele lansate din am- 
bele părți. Exploziile violente ale rachetelor au fost imediat urmate 
de urletele oamenilor loviți şi de zumzetele metalice ale inamicului. 
Apoi, pentru cîteva momente, s-a lăsat liniştea. Fum şi linişte. A 
urmat un scrişnet prelung, care creştea pe măsură ce Consu avansau 
spre liniile terestre. Trupele FCA trăgeau de zor, încercînd să do- 
boare cît mai mulți dintre Consu, înainte ca fronturile să se atingă. 

— La treabă, a ordonat Viveros. 

Şi-a ridicat carabina şi a ţintit un Consu aflat destul de departe. 
Apoi am început şi noi să tragem. 


Cum să te pregăteşti pentru luptă. 

În primul rînd, sistemele tale verifică arma. Este un lucru uşor. 
MF-35 are un sistem de autodiagnostic şi autodepanare şi poate 
folosi o parte din muniţie pentru a remedia eventualele defecţiuni. 
Singurul mod în care poţi paradi un MF-35 este să-l aşezi în jetul 
unei rachete. Dar, avind în vedere că eşti mereu legat de arma ta, 
să stai în jetul unei rachete ţi-ar da preocupări mai importante decît 
distrugerea unui MF. 

În al doilea rînd, echiparea în costumul de luptă. Este un costum 
standard, realizat dintr-o singură piesă şi care se mulează perfect pe 
corp. Singura parte expusă rămîne fața. Costumul este proiectat astfel 
încît să nu mai ai grija propriului corp în timpul luptei. Nanoroboții 
încorporați în costum lasă lumina să pătrundă pentru a înlesni 
fotosinteza şi, în plus, reglează temperatura corpului. Că te afli pe o 
banchiză, la poli sau în mijlocul Saharei, singura diferență este doar 
peisajul. Transpiraţia, în cazul în care aceasta apare, este eliminată 
printr-o rețea de vase capilare. Apa din transpiraţie este apoi filtrată 
şi stocată în vederea transferării ei într-un bidon. La fel se procesează 
şi urina, dar defecarea în costumul de luptă nu este recomandată. 

Dacă primeşti un glonte în pîntece (sau oriunde în altă parte), 
costumul devine rigid în zona impactului iar energia cinetică a glon- 
telui este transferată pe întreaga suprafaţă a costumului. Este al naibii 
de dureros, dar e de preferat decit să laşi un glonte sau o schijă să-ți 
treacă prin maţe. Din păcate, rezistența costumului nu este infinită, 
aşadar, evitarea gloanţelor inamice rămîne în continuare prioritatea 
numărul unu. Urmează centura, pe care stau agăţate cîteva articole 
considerate importante pentru un soldat: cuțitul de luptă, o unealtă 
multifuncţională asemănătoare cu ruda bogată a unui briceag elve- 
tian. Tot la centură se găseşte ataşat şi un cort pliabil, impresionant 
prin dimensiunile sale reduse atunci cînd este strîns, un bidon, 
hrană pentru o săptămînnă precum şi trei blocuri de muniţie... Aco- 
peră-ți fața cu o cremă saturată cu nanoroboți şi care interacționează 
cu costumul. Comută pe modul camuflaj. Încearcă apoi să te vezi 
în oglindă... 

În al treilea rînd, deschide un canal de comunicare cu restul 
grupei tale şi lasă-l aşa pînă cînd te întorci pe navă. Sau pînă cînd 
mori. M-am crezut isteţ nevoie mare atunci cînd am descoperit acest 
procedeu pe terenul de instrucție. S-a dovedit că era una dintre 
primele reguli pe care soldaţii trebuiau să o aplice într-o bătălie. In- 
ventasem gaura la macaroană. BrainPal înseamnă comenzi clare, 
semnale limpezi, fără echivoc şi fără să fii nevoit să vorbeşti. Dacă 
se întîmplă să auzi în mijlocul luptei un soldat FCA, acesta ori este 
prost, ori a fost împuşcat. 

Singurul cusur al comunicării prin BrainPal este acela că, dacă 
nu eşti atent, poţi transmite şi emoții. Lucrul acesta poate fi destul 
de neplăcut. Te trezeşti că tocmai te pişi pe tine ca să descoperi mai 
tîrziu că nu tu ai făcut-o, ci colegul tău de alături. E bine de evitat. 

Conectează-te doar cu grupa ta, pentru că dacă încerci să des- 
chizi canalul pentru tot plutonul, dintr-odată, şaizeci de oameni se 
luptă, blesteamă şi mor în capul tău. Nu ai nevoie de hărmălaia asta. 

Şi, în cele din urmă, uită de tot, mai puţin de executarea ordi- 
nelor, ucide orice nu este uman şi rămii în viață. FCA se străduieşte 
să facă toate aceste lucruri cît mai uşoare pentru toată lumea. Pentru 
primii doi ani de serviciu, fiecare soldat este infanterist. Nu contează 
că ai fost femeie de serviciu sau chirurg, senator sau vagabond în 
cealaltă viață. Doar dacă nu crăpi în primii doi ani de serviciu poţi 

avea şansa de a te specializa sau poți opta pentru un bilet de colo- 
nist, în loc să rătăceşti între o bătălie sau alta. Dar pentru primii doi 
ani, tot ce ai de făcut este să te duci acolo unde ţi se spune, să stai 
în spatele armei tale, să ucizi şi să nu te laşi ucis. Este cît se poate 
de simplu. Dar simplu nu este totuna cu uşor. 

Erau necesare două salve ca să dobori un Consu. Nici un raport 
informativ nu pomenise ceva despre scuturi individuale la aceştia. 
În orice caz, aveau ceva care le permitea să încaseze fără probleme 
primul glonte. E drept, picau în cur sau în ceea ce le ținea loc de 
cur, dar în cîteva secunde erau înapoi în picioare. Aşadar, două 
salve. Prima ca să-i dobori şi a doua că să rămînă la pămînt 

Două focuri la rind, într-o ţintă mişcătoare, nu era un lucru toc- 
mai lesne de făcut. Mai ales cînd ţintele se aflau şi la cîteva sute de 
metri distanţă, pe un cîmp de luptă destul de aglomerat. Imediat 
ce am înțeles cum stă treaba, l-am pus pe Găoază să creeze o rutină 
de tragere specială. La o singură apăsare pe trăgaci carabina arunca 
două gloanțe, unul după altul. Primul de tip perforant, al doilea de 
tip exploziv. Toate aceste informații au fost livrate carabinei chiar 
în timp ce trăgeam. Şi, dintr-odată, arma mea a început să arunce 
un cocteil ucigaş pentru Consu. 

În clipa aceea, mi-am iubit carabina. 

Am transmis datele legate de rutina de tragere către Viveros şi 
Watson. La rîndu-i, Viveros a transmis informația către întreg, plu- 
tonul. În mai puţin de un minut, pe întreg cîmpul de luptă, se 
puteau auzi seriile scurte, de două focuri, urmate de bufnetul înfun- 
dat al soldaților Consu, care să prăbuşeau la pămînt, cu organele 
interne făcute pilaf. Tot spectacolul semăna cu o plită uriaşă pe care 
se coceau floricele de porumb. Am tras cu coada ochiului la Viveros. 
Țintea şi trăgea cu sînge rece. Watson trăgea şi rînjea ca un puşti 
care tocmai cîştigase un ursuleț de pluș la bilci. 

Hei! Am fost localizați! Culcat! ne-a transmis Viveros. 

— Ce? a întrebat Watson ridicîndu-şi capul. 

L-am tras jos tocmai în clipa în care o rachetă a lovit bolovanul 
în spatele căruia ne adăposteam. Am fost acoperiţi cu o grămadă 
de praf şi de pietriş. Mi-am ridicat privirea exact la timp ca să văd 
o bucată de stincă de mărimea unei bile de bowling apropiindu-se 
cu viteză de capul meu. Instinctiv, am parat lovitura cu brațul sting. 


RĂZBOIUL. BĂTRÎNILOR / 137 


În momentul impactului, costumul a devenit rigid pe toată lungi- 
mea braţului iar bucata de stîncă a ricoşat în lateral. Braţul mă durea, 
dar era întreg. Pe Pămînt mi-ar fi fost făcut țăndări. 

— Căcat! Asta a fost tare aproape, a exclamat Watson. 

— Taci! i-am spus, după care am transmis către Viveros: Ce facem 
acum? 

Stai nemişcat, mi-a transmis ea şi a scos de la centură unealta 
multifuncţională. A trecut-o pe modul oglindă ca să se poată uita 
în siguranţă peste marginea stîncii îndărătul căreia se adăpostise. 

Şase, ba nu, şapte... se îndreaptă încoace. 

Apoi un trosnet în apropiere. 

Sînt cinci acum, a rectificat ea şi şi-a strîns oglinda. Pregăți gre- 
nadele şi fiți gata să le lansați la comanda mea. 

Am dat din cap, Watson şi-a arătat dinţii într-un rînjet. Viveros 
a zbierat Acum! Şi cu toții am aruncat grenadele peste bolovanii şi 
resturile de stincă dintre noi şi Consu. Cite trei de fiecare. Nouă ex- 
plozii. Am respirat adînc, o scurtă rugăciune şi mi-am ridicat capul. 
Un Consu era rupt în bucăţi. Altul se tîra înapoi, vizibil ameţit, iar 
alţi doi se mişcau printre pietroaie căutînd adăpost. Viveros l-a dat 
gata pe cel care se depărta de noi, Watson şi cu mine i-am terminat 
pe ceilalți doi. 

— Bine ați venit la petrecere, căcați cu moţ! a chiuit el sărind 
peste stîncă. 

Exact în faţa celui de al cincelea Consu, care stătuse liniştit, la 
adăpost, în vreme ce noi îi exterminam camarazii. Dihania a ridicat 
o ţeavă, a proptit-o în nasul lui Watson şi a tras. Chipul lui s-a pre- 
făcut într-o arteziană de SmartBlood. Resturi din craniul lui Watson 
au țişnit spre Consu. 

Watson nici măcar nu a ştiut ce l-a lovit. Ultimul lucru transmis 
de el prin canalul BrainPal a fost un amestec de emoții care se pot 
descrie cel mai bine ca un puzzle răvăşit... Surpriza cuiva care ştie că 
vede ceva ce nu se aştepta, dar fără să aibă habar ce vede. Apoi nimic. 

Consu cînta în clipa cînd a tras spre Watson. Îmi lăsasem deschis 
translatorul. Aşa că am văzut moartea acestuia cu subtitrare. „Răs- 
cumparat” scria în josul cimpului meu vizual. „Răscumpărat, Răs- 
cumpărat, Răscumpărat, Răscumpărat...”, cînta acesta în vreme ce 
fragmente din capul lui Watson i se prelingeau în jos, pe torace. 

Am urlat şi am tras. Consu s-a dat îndărăt, apoi corpul i-a ex- 
plodat. Am continuat să trag şi să urlu. 

— Perry, m-a oprit Viveros. Vin alţii. E timpul s-o ştergem. Haide... 

— Şi Watson? 

— Lasă-l. El este mort, iar tu nu. Şi nu e nimeni desemnat să 
bocească aici. O să ne întoarcem după el mai tîrziu. Să mergem. Şi 
să rămînem în viaţă. 


Am învins. Combinația de două gloanţe a subţiat semnificativ 
rîndurile trupelor Consu, pînă să le dea prin minte să recurgă la altă 
tactică în locul asaltului frontal. După alte cîteva ore de luptă şi-au 
distrus scutul defensiv, iar ultimii dintre ei s-au sinucis ritual cu 
cuțitele de ceremonie. Felul lor de a recunoaşte înfringerea. Nu ne 
rămăsese altceva de făcut decît să ne culegem morții şi răniții. 

În ziua aceea, plutonul 2 ieşise destul de bine. Doi morţi, cu 
Watson cu tot, şi doar patru răniți, dintre care unul grav, care avea 
să-şi petreacă următoarea lună aşteptind să-i crească la loc intestinul 
gros. Ceilalți trei urmau să fie gata de luptă în doar cîteva zile. Avînd 
în vedere cu cine ne confruntasem, lucrurile ar fi putut sta mult mai 
rău. Spre exemplu, un hovercraft blindat din armata Consu a intrat 
în plin în plutonul 4, din compania C, după care s-a autodetonat. 
Şaisprezece oameni au murit, inclusiv comandantul de pluton şi doi 
comandanţi de grupă. Plus o mulțime de răniți. Dacă locotenentul 
acela nu ar fi murit pe loc, cu siguranţă că şi-ar fi dorit asta, după 
acel măcel. 

După ce am primit de la locotenentul Keyes ordinul de încetare 
a focului, m-am întors pe cîmp după Watson. Cîţiva hoitari cu opt 
picioare, din fauna locală, deja erau grămadă pe el. Am împuşcat 
unul dintre ei, iar ceilalți s-au împrăştiat. Îl lucraseră bine de tot 
într-un răstimp destul de scurt. Am rămas surprins cât de uşor poate 
să fie un om după ce rămîne fără cap şi fără mare parte din tesu- 
turile moi. l-am luat rămăşiţele în spinare şi am pornit spre morga 
improvizată la vreo doi kilmetri distanță. A trebuit să mă opresc şi 
să dau la boboci o singură dată. Pe drum, m-am întîlnit cu Alan. 

— Te ajut? 

— Nu-i nevoie, nu e prea greu. 

— Cine este? 

— Watson. 

— A, ăla, s-a strimbat Alan. O fi existind, undeva, cineva care 
să-i simtă lipsa. 

— Vezi să nu te apuce plinsul, i-am răspuns. Tu cum te-ai des- 
curcat astăzi? 

— Binişor. Mai tot timpul mi-am ținut capul jos, dar am şi tras, 
cînd şi cînd, cîteva salve, aproximativ în direcţia inamicului. E posi- 
bil să fi şi nimerit ceva, nu-s sigur. 

— Ai ascultat cîntecul morţii dinainte de bătălie? 

— Sigur că da, mi-a răspuns Alan. Suna de parcă se regulau două 
trenuri de marfă. Nu era un cîntec pe care să poți să-l ignori. 

— Adică ai urmărit traducerea? Ai fost atent la ce spuneau? 

— Mda... Nu cred că-mi place planul de convertire la religia lor, 
avînd în vedere că asta înseamnă să ne omoare pe toți. 

— FCA crede că ăsta este doar un ritual. Ca o rugăciune pe care 
o recită tot timpul. 

— Dar tu ce crezi că este? m-a întrebat Alan. 

Am dat din cap spre Watson. 

— Consu care l-a ucis urla cît putea de tare: „Răscumpărat, răs- 
cumpărat”. Sînt sigur că la fel mi-ar fi cîntat şi mie. Am impresia 
că FCA subestimează ce se întîmplă cu adevărat aici. Motivul pentru 
care Consu nu se mai întorc într-un loc în care au pierdut o bătălie... 
nu e pentru că ei se gîndesc că au pierdut. Nu cred că trebuie să 
judecăm în termenii ăştia. Am învins, am pierdut. Pentru ei, planeta 
este acum consacrată prin sînge. Ei cred, de fapt, că au luat-o deja 
în posesie. 

— Şi de ce nu îşi ocupă planetele cîştigate astfel? 

— Poate că nu le-a sosit vremea. Poate că aşteaptă o bătălie 
finală, un fel de Armageddon. În fine, ce vreau să spun este faptul 
că nu cred că FCA are habar că planeta aceasta este considerată de 
Consu ca fiind acum a lor. Şi am convingerea că mai devreme sau 
mai tîrziu, FCA o să aibă o mare surpriză. 

— Gata, m-ai convins. Fiecare soldat pe care l-am auzit trebuie 
să aibă o istorie ciudată. Ce crezi că este de făcut? 

— La naiba, Alan. N-am nici cea mai vagă idee. Tot ce îmi doresc 
este să fiu deja mort atunci cînd se va întîmpla. 

— Schimbiînd subiectul cu ceva mai puţin deprimant... Ai avut 
o idee excelentă cu seria de două focuri. Unii dintre noi se simțeau 
cam frustraţi cînd îi vedeau pe Consu ridicîndu-se după ce încasau 
primul glonte. Toată lumea o să vrea să-ţi facă cinste în următoarele 
două săptămîni. 

— Ştii că nu plătim nimic pentru băuturi. Doar sîntem într-o 
excursie în infern cu all inclusive. 

— Aşa-i... dar dacă am fi plătit, aşa s-ar fi întîmplat şi ai fi acceptat. 

— Oricum, nu-i mare scofală. 

L-am văzut pe Alan că ia poziția de drepți. M-am întors şi am 
zărit-o pe Viveros îndreptindu-se spre mine, împreună cu locote- 
nentul Keyes şi cu încă un ofițer pe care nu-l cunoşteam,. M-am 
oprit şi i-am aşteptat. 

— Perry! 

— Domnule locotenent... Îmi cer scuze că nu vă pot saluta, 
domnule. Duc un cadavru la morgă. 

— Acolo se duc cu toţii... Cine este? 

— Watson, domnule. 

— A, ăla, a rostit Keyes. Nu i-a luat mult, nu-i aşa? 

— Era foarte emotiv, domnule. 

— Cred că era... În fine, Perry, dînsul este locotenet colonelul 
Rybicki, comandantul regimentului 233. 

— Domnule, îmi pare rău că nu vă pot saluta. 

— Ştiu, cari un cadavru. Fiule, vreau doar să te felicit pentru 
soluția găsită astăzi. Ai economisit o mulțime de vieți şi de timp. 
Aceşti Consu ne dau mereu de furcă. Scuturile individuale au fost 
o surpriză tare neplăcută şi care ne-a creat o mulțime de necazuri. 
Am să te recomand pentru o decorație, soldat. Ce părere ai? 

— Mulţumesc, domnule. Dar sînt sigur că şi altcineva şi-ar fi dat 
în cele din urmă seama cum trebuie procedat. 

— Cu siguranţă. Dar tu ai fost primul. Şi asta contează cel mai 
mult. 

— Da, domnule. 

— După ce ne întoarcem pe Modesto, trag nădejde că ai să-l laşi 
pe un bătrin infanterist să-ți facă cinste cu un pahar. 

— M-aş simţi onorat, domnule. 

L-am zărit pe Alan surizind cu subințeles în spatele ofițerului. 

— În ordine. Felicitări încă o dată... Şi, îmi pare rău pentru prie- 
tenul tău, a adăugat Rybicki arătînd spre Watson. 

— Mulţumesc, domnule. 

Alan a salutat şi pentru mine, Rybicki s-a răsucit pe călcîie şi s-a 
îndepărtat urmat îndeaproape de Keyes. Viveros s-a apropiat de 
noi. 

— Pari amuzat. 

— Tocmai mă gindeam că au trecut mai bine de cincizeci de ani 
de cînd nu mi-a mai spus cineva fiule... 

Viveros mi-a zimbit după care m-a întrebat: 

— Ştii unde să-l duci? 

— Morga este dincolo de creasta aia. Vreau să-l las acolo şi să 
prind primul transport către Modesto, dacă se poate, fireşte. 

— La naiba, Perry. Eşti eroul zilei. Poţi să faci ce vrei. 

S-a întors şi a dat să plece. 

— Viveros, am strigat-o. Mereu e ca acum? 

— Mereu e ca acum ce? 

— Astea... Războiul, bătăliile, luptele. 

— Ce? Viveros a pufnit pe nas. Pe dracu’, Perry. Astăzi a fost 
floare la ureche. O nimica toată, pe lingă ce va urma... 

După care a plecat vizibil amuzată. 

Aşa s-a dus prima mea zi de luptă. Începuse perioada mea de 
război. 


ZECE 


Dintre Bătrinii Băşinoşi, Maggie a fost prima care a murit. 

S-a întîmplat în atmosfera superioară a unei planete numită 
Cumpătarea şi care adăpostea o colonie minieră. Numele planetei 
părea o ironie, avind în vedere că, la fel ca toate coloniile miniere, 
aceasta era plină de cîrciumi şi de bordeluri. Planeta avea o scoarță 
bogată în minereuri metalifere şi tocmai din pricina asta fusese greu 
de cucerit şi la fel de greu de păstrat. FCA trebuia să ţină la sol 
efective de trei ori mai mari decît în mod obişnuit. Şi tot timpul erau 
cerute întăriri. Dayton, nava pe care Maggie fusese îmbarcată, pri- 
mise ca misiune să sprijine trupele FCA de pe Cumpătarea. Tocmai 
atunci, Ohu debarcaseră pe planetă un corp expediționar compus 
din drone de luptă. 

Plutonul lui Maggie fusese desemnat să participe la un atac 
destinat a recuceri o mină de aluminiu, cam la o sută de kilometri 
depărtare de Murphy, principala aşezare a coloniei. Nici măcar nu 
au reuşit să ajungă la sol. Transportorul lor a fost interceptat şi lovit 
de o torpilă Ohu. Carcasa transportorului s-a fisurat în cîteva locuri 
iar o parte din plutonul lui Maggie, printre care şi ea, a fost scuipat 
în afara navei. Majoritatea celor aruncaţi în spațiu a murit imediat, 
fie din cauza şocului fie din pricina schijelor. 

Maggie a supraviețuit. A fost tîrîtă în spaţiu şi a fost conştientă 
tot timpul. Costumul ei a izolat-o perfect, inclusiv faţa, care i-a fost 
acoperită automat de o extensie a costumului, protejind-o astfel de 
o decompresie severă. Imediat, Maggie şi-a contactat comandantul 
de pluton şi pe cel de grupă. Ce mai rămăsese din comandantul de 
grupă filfiia între corzile paraşutei, încurcate printre resturile meta- 
lice ale carcasei transportorului. lar comandantul de pluton chiar nu 
avea cum să-i fie de folos. Şi nu era vina lui. Transportorul nu era 

echipat pentru misiuni de salvare. În plus, era avariat destul de grav 
şi se afla sub tirul inamic. Tot ce putea să facă era să încerce să se în- 
toarcă împreună cu supraviețuitorii pe cea mai apropiată navă FCA. 

Maggie a încercat să-şi contacteze nava proprie. La fel de inutil. 
Dayton tocmai era într-un schimb de focuri cu cîteva nave Ohu şi 
nu putea lansa operațiuni de salvare. Nici o altă navă nu se putea 
ocupa de ea. Chiar şi în condiţii normale ar fi fost o ţintă prea mică 
şi greu de ajuns. Era destul de jos, în puţul gravitațional al Cumpă- 
tării. Şi prea aproape de marginea atmosferei. În condiţii de luptă, 
se putea considera deja moartă. 

Aşa că Maggie, ai cărei plămîni deja urlau după oxigen, şi-a ridi- 
cat carabina, a aţintit-o asupra unei nave Ohu, a făcut cîteva calcule 
după care a început să lanseze rachetă după rachetă. Reculul fiecă- 
rei salve o arunca pe Maggie şi mai aproape de marginea atmosferei 
planetei. Datele bătăliei aveau să arate, mai tîrziu, că rachetele lansate 
de ea chiar au provocat cîteva avarii minore acelei nave inamice. 

După ce şi-a termina muniția s-a răsucit cu fața spre planeta care 
urma să o ucidă şi, ca un bun profesor de religie orientală, aşa cum 
fusese, a compus un jisei, un poem al morții sub formă de haiku. 


Nu jeliți, prieteni. 
Sînt stea căzătoare 
Spre altă viață. 


L-a trimis împreună cu ultimele ei clipe. Apoi a murit, un fulger 
iute pe cerul întunecat al Cumpătării. 

Îmi fusese prietenă. Îmi fusese chiar iubită. Fusese mai curajoasă 
decît aş fi putut fi eu în clipa morţii. Şi, da, la naiba, fusese o afuri- 
sită de stea căzătoare. 


— Problema cu Forțele Coloniale de Apărare nu este combativi- 
tatea lor. Deloc. Au trupe excelente. Problema este că trupele FCA 
sînt foarte uşor de folosit. 

Aşa grăit-a Thaddeus Bender, de două ori senator democrat al 
statului Massachusetts, fost ambasador SUA în Franţa, Japonia şi 
la ONU, secretar de stat pe timpul catastrofalei administrații Crowe, 

autor, lector, şi, în cele din urmă, soldat în plutonul D. Avînd în ve- 
dere că doar calitatea de soldat avea o oarecare semnificație pentru 
noi... am decis cu toţii că Soldatul Senator Ambasador Secretar de 
Stat Bender era un mare rahat. 

Remarcabil cît de repede un pifan ajunge să devină veteran. 
Cînd am ajuns prima dată pe Modesto, Alan şi cu mine ne-am luat 
în primire cuşetele, am fost întîmpinați cu un bun venit neutru din 
partea locotenetului Keyes (care a ridicat o sprinceană atunci cînd 
i-am transmis complimentele sergentului Ruiz) şi am fost tratați de 
către ceilalți cu o indiferenţă călduță. Comandanții de grupă ni se 
adresau doar atunci cînd era cazul, iar colegii de grupă ne spuneau 
numai ceea ce trebuia să ştim. Altfel eram ținuți pe dinafară. 

Nu era o chestie personală. Celalți nou-veniţi, Watson, Gaiman 
şi McKean, cu toţii au avut parte de acelaşi tratament, care avea la 
bază două lucruri simple. 

Primul era acela că nou-veniţii îi înlocuiau pe cei vechi, care 
„plecaseră“. lar „plecat” însemna „mort”. Din punct de vedere strict 
formal, soldaţii erau ca dinții de lapte. Cădea unul, apărea altul. Dar 
la nivel de pluton, nou-veniţii înlocuiau un prieten. Un camarad, 
pe cineva care a luptat şi a învins şi a murit. Ideea că tu, oricine ai 
fi fost, ai fi putut înlocui un camarad sau un prieten plecat era 
neplăcută pentru cei care îl cunoscuseră. 

Al doilea lucru era, evident, legat de faptul că pînă atunci nu ai 
mai luptat nicăieri. Pînă nu treci de botezul focului nu eşti unul de al 
lor. Nu ai cum să fii. Nu este vina ta. Se poate corecta imediat. Dar 
pînă nu ajungi pe cîmpul de luptă, eşti un oarecare. Un nimeni care 
ocupă locul unui om mai bun decit tine şi care a fost acolo, printre ei. 

Am observat această diferență imediat după bătălia împotriva 
forțelor Consu. Au început să-mi spună pe nume. Mă chemau să 
stau la masă cu ei. Eram invitat să joc biliard sau pur şi simplu mă 
băgau în seamă. Viveros, comandantul de grupă, a început să-mi 
ceară părerea despre unele lucruri care trebuiau făcute. În loc să-mi 
ordone să le fac. Locotenetul Keyes mi-a spus o poveste despre Ruiz, 
ceva despre un hovercraft şi fiica unui colonist, o chestie pe care, pur 
şi simplu, nu am crezut-o. Pe scurt, eram unul de-al lor. Unul de-al 
nostru. Soluţia aceea de tragere precum şi decorația mă ajutaseră, 
desigur. Dar şi Alan, şi Gaiman şi McKean au fost bineveniţi în grup. 


RĂZBOIUL. BĂTRÎNILOR / 145 


Nu făcuseră nimic altceva decît să lupte şi să rămînă în viață. Asta 
fusese destul. 

În decurs de trei luni, am avut parte de câteva serii de pifani. Şi 
i-am văzut cum au luat locul celor cu care abia ne împrietenisem. Am 
avut aceeaşi reacţie. Atita vreme cit nu ai botezul focului, eşti un oare- 
care. Ocupi doar un loc. Majoritatea celor nou veniţi a înțeles cum stau 
lucrurile şi a strîns din dinți, pînă cînd a avut parte de ceva acțiune. 

Soldatului Senator Ambasador Secretar de Stat Bender i se rupea 
de toate astea. Din prima clipă, a încercat să se bage în seamă 
vizitind pe fiecare membru al plutonului, căutînd să lege o relaţie 
cît mai adîncă şi personală cu toată lumea. Era enervant. 

— Parcă e în căutare de voturi, mi s-a plins Alan. 

Era de înțeles. O viaţă întreagă de alergătură după candidaturi 
şi voturi şi-ar fi lăsat amprenta asupra oricui. Şi nimeni care ar fi 
trăit ca el nu ar fi ştiut cînd este cazul să să oprească. 

Soldatul Senator Ambasador Secretar de Stat Bender era con- 
vins, de asemenea, că lumea era ahtiată după persoana sa şi după 
cuvintele sale. Probabil de aceea nu tăcea niciodată. Nici atunci cînd 
nimeni nu mai părea că îl ascultă. Aşa că, atunci cînd şi-a dat cu 
părerea despre problemele FCA, pe cînd ne aflam în sala de mese, 
mai mult ca sigur că îşi vorbea sieşi. Cu toate acestea, ultimele lui 
cuvinte au atras atenţia lui Viveros. 

— Adică? Vrei să repeți ultima frază? 

— Am spus că problema cu FCA nu este că nu are luptători buni. 
Ci că îi foloseşte prea uşor. 

— Chiar aşa... Mă faci curioasă. 

— Dar este simplu... 

Bender deja luase atitudinea aceea pe care o văzusem în foto- 
grafii, pe Pămînt. Miinile cu palmele în sus, de parcă ar fi aşteptat 
o revelaţie pe care să o împărtăşească tuturor. 

— Nu este nici o îndoială că FCA dispune de trupe excelente. 
Dar nu ăsta este cel mai important lucru. Problema este: ce facem 
noi ca să evităm intervenția FCA? Sînt oare momente cînd se recurge 
la FCA înainte ca diplomaţia să-şi fi epuizat resursele? 

— Cred că ai ratat ultimul meu discurs, am intervenit. Acela în 
care spuneam că nu trăim într-o lume perfectă, iar competiția de 
pe piața imobiliară din univers a devenit extrem de agresivă. 

— Am mai auzit asta, mi-a răspuns senin. Numai că nu cred aşa 
ceva... Cîte stele sînt în galaxie? O sută de miliarde sau pe acolo? 
Cele mai multe au sisteme planetare. Aşadar piața imobiliară este 
practic nesfirşită. Dar nu despre asta este vorba. Problema în dis- 
cuție este motivul pentru care recurgem la forță atunci cînd venim 
în contact cu specii extraterestre. lar acest motiv este simplu: o 
facem pentru că putem. Şi putem foarte uşor. Avem trupe excelent 
pregătite, puternice, la îndemînă. Spre deosebire de diplomație, este 
mai uşor să manevrezi batalioane şi divizii. Simplă aritmetică: fie 
controlezi o bucată de pămînt, fie nu. Diplomaţia presupune un efort 
intelectual mai mare, nuanțele sînt mai bogate, implicit este mai 
dificil de făcut un demers diplomatic. 

Viveros mi-a aruncat o privire scurtă, apoi s-a întors spre 
Bender: 

— Şi ai impresia că tot ceea ce facem este simplu? 

— Nicidecum, s-a apărat Bender zimbind. Am spus doar că este 
simplu comparativ cu diplomaţia. Dacă îţi dau o armă şi îți spun 
să cucereşti un sat, situaţia este foarte simplă. Pac, pac şi gata. Dar 
dacă îţi spun să mergi în acel sat şi să negociezi cu locuitorii o 
înțelegere prin care aceştia să-ți predea satul... e mult mai com- 
plicat. Apar tot felul de probleme. Ce faci cu locuitorii satului. Cum 
îi despăgubeşti, ce drepturi mai au asupra pămîntului înconju- 
rător... Şi aşa mai departe. 

— Asta presupuniînd că locuitorii acelui sat nu deschid focul 
asupra ta, imediat ce apari cu un tratat diplomatic în miîini în raza 
lor vizuală. 

Bender mi-a zîmbit şi mi-a făcut semn cu degetul. 

— Exact! Despre asta e vorba. Mereu îi tratăm pe ceilalți de parcă 
toți au aceleaşi înclinații războinice ca și noi. Dar dacă, şi subliniez, 
dacă ei au uşa deschisă pentru diplomaţie? Oare speciile raţionale 
nu ar trebui să treacă prin acea uşă decît să pornească un măcel? 
Să luăm drept exemplu poporul Whaid. Sîntem în război cu ei, nu-i 
aşa? 

Eram. Whaidanii şi pămîntenii se aflau în război de mai bine de 
un deceniu pentru sistemul Earnhardt, care avea trei planete locui- 
bile de ambele specii. Astfel de sisteme, cu planete multiple şi locu- 
ibile, erau extrem de rare. Whaidanii erau relativ slabi din punct 


RĂZBOIUL BĂTRÎNILOR / 147 


de vedere militar, dar erau dotați cu o tenacitate ieşită din comun. 
Posesiunile lor planetare erau reduse ca număr şi majoritatea indus- 
triei lor se afla pe planeta de origine. Aşadar, atîta vreme cît Whai- 
danii nu se lăsau duşi din sistemul Earnhardt, singura soluţie era 
să le lovim planeta de origine: distrugerea porturilor şi a zonelor 
industriale le-ar fi stopat, pentru o bună bucată de vreme, avîntul 
în spaţiu. Regimentul 233 făcea parte din forța de invazie şi i se sta- 
bilise ca obiectiv debarcarea în capitala planetei şi să o facem praf. 
Ni se spusese să evităm uciderea civililor, în măsura în care acest 
lucru era posibil. Pe de altă parte, ni se ceruse să tragem cîteva 
lovituri în parlamentul lor dar şi în alte cîteva centre religioase. Nu 
cîştigam nici un avantaj tactic făcînd aşa ceva dar acțiunea noastră 
dădea un mesaj clar şi puternic: puteam să le dăm la cap ori de câte 
ori avem chef. 

— Ce-i cu ei? a întrebat Viveros. 

— Am căutat ceva informații. Au o cultură extraordinară. Forma 
lor de artă cea mai dezvoltată este corul, au nişte coruri uriaşe, ceva 
în stil gregorian, se adună cîte un oraş întreg şi cîntă. Se spune că li 
se pot auzi cîntecele de la cîteva zeci de kilometri. Şi cîntă ore în şir. 

— Şi? 

— Şi... Aceasta este o cultură care ar trebui respectată şi cerce- 
tată. Nu să-i stringem de git doar pentru că ne stau în drum. Au 
încercat coloniştii să cadă la pace cu aceste ființe? Nu am găsit nici 
o menţiune a vreunei tentative de acest gen. Eu sînt de părere că ar 
trebui încercat. Şi mai cred că am putea încerca chiar noi. 

Viveros a pufnit scurt. 

— Negocierea unui tratat depăşeşte competențele noastre, 
Bender. 

— În primul meu mandat de senator, am fost în Irlanda de Nord, 
la o masă de protocol. Eram într-o misiune comercială. Dar m-am 
întors de acolo cu un tratat de pace între catolici şi protestanți. Nu 
aveam autoritatea să închei un astfel de tratat, iar asta a stirnit 
controverse mari în țară. Dar atunci cînd ai ocazia de a face pace, 
trebuie să profiți de acea ocazie. 

— Îmi amintesc, i-am răspuns. Asta s-a întîmplat chiar înainte 
de cele mai sîngeroase marşuri de protest din ultimele două secole. 
Nu prea a avut succes tratatul acela. 

— Nu tratatul a fost de vină, s-a scuzat Bender. Un catolic, un 
puşti drogat, a azvirlit o grenadă în mijlocul unor protestanți adu- 
nați pentru un marş. După care violențele s-au răspîndit peste tot. 

— Afurisiţii ăştia de oameni reali şi vii... Cum se mai pun ei de-a 
curmezişul idealurilor tale pacifiste, am remarcat. 

— Am spus doar că diplomaţia nu este uşoară. Dar sînt convins 
că avem mai mult de cîştigat colaborind cu această specie decît 
exterminînd-o. Este un punct de vedere care ar trebui luat în seamă. 

— Mulţumesc pentru prelegere, Bender, spuse Viveros. Dacă ai 
terminat, am de făcut două remarci. Mai întîi, pînă cînd nu vei lupta, 
tot ceea ce ştii sau ceea ce crezi că ştii nu înseamnă nimic dincolo. 
Nu înseamnă nimic, nici pentru mine şi nici pentru nimeni altci- 
neva. Aici nu este nici Irlanda de Nord, nici Washington D.C. Acolo 
nu este Pămiîntul. Atunci cînd te-ai înrolat, ai făcut-o în calitate de 
soldat şi ar fi bine să nu uiţi asta. În al doilea rînd, indiferent ce gîn- 
deşti, soldat, nu răspunzi pentru soarta universului sau a omenirii. 
Responsabilitatea ta este subordonată mie, colegilor tăi de grupă, 
plutonului şi FCA. Dacă ţi se dă un ordin, îl execuţi. Dacă treci din- 
colo de ordinele care ți-au fost date, ai să-mi dai socoteală. E clar? 

Bender s-a uitat la Viveros cu o privire rece şi relaxată. 

— Foarte mult rău s-a făcut sub acoperişul cuvintelor „am urmat 
doar ordinele”. Sper să nu ajungem şi noi să ne apărăm cu aceeaşi 
scuză. 

Viveros şi-a îngustat privirea şi s-a ridicat de la masă, luîndu-şi 
tava. 

— Am terminat de mîncat, a spus ea şi a plecat. 

Bender şi-a arcuit sprîncenele a uimire. 

— Nu am avut intenţia s-o jignesc. 

— Bender, numele ei nu-ţi spune nimic? l-am întrebat. 

— Nu-mi este cunoscut, a răspuns după cîteva clipe. 

— Încearcă să-ţi aduci aminte... Demult, pe cînd aveam cinci 
sau şase ani... 

Un beculeț i-a pilpiit sub frunte. 

— Pe vremea aceea... a fost un preşedinte peruvian cu numele 
ăsta. Parcă a fost asasinat. 

— Corect, Pedro Viveros. Şi nu numai el a fost asasinat. Aproape 
întreaga familie. Soţia, fratele său, fratele soției, şi mulți alții înrudiţi 

cu el. Doar fiica lui Pedro a supraviețuit masacrului. Dădaca ei a 
încercat să o scoată pe şest din palatul prezidenţial, ascunsă într-un 
coş de rufe murdare, în vreme ce soldaţii îi căutau pe membrii fa- 
miliei... ca fapt divers, dădaca a fost violată de soldaţi înainte de a 
i se tăia beregata. 

Chipul lui Bender a căpătat o tentă cenușie. 

— Nu poate fi fetiţa aceea... 

— Ba da. Viveros este fiica preşedintelui Pedro Viveros. După 
ce puciul a fost înăbuşit, iar militarii responsabili au fost aduşi în 
fața justiţiei, ştii cum s-au apărat? Au spus că au urmat doar ordi- 
nele. Aşa că, indiferent dacă punctul tău de vedere este corect sau 
nu, ai încercat să explici teorema răului universal singurei persoane 
din lume care nu are nevoie de o asemenea explicaţie. Ea a trăit acel 
rău, ştie totul despre rău. Îi măcelăreau familia în vreme ce ea stătea 
ascunsă într-un coş cu rufe murdare, undeva în subsolul palatului, 
sîngerînd şi abținîndu-se să nu plingă. Întelegi? 

— Dumnezeule, îmi pare rău, fireşte. N-ar fi trebuit să spun ce 
am spus. Dar nu am ştiut nimic. 

— Sigur că nu ai ştiut nimic, Bender. Tocmai asta a încercat 
Viveros să-ți explice. Aici nu ştii. Nu ştii nimic. 


— Fiţi atenţi cu toții, ne-a spus Viveros în vreme ce ne pregăteam 
să fim debarcați pe suprafaţa planetei. Sarcina noastră este simplă. 
Muşcă şi fugi. O să fim desantaţi lingă centrul lor guvernamental. 
Loviţi clădirile şi infrastructura, dar evitați să deschideţi focul asupra 
locuitorilor. Răspundeţi cu foc doar dacă sînteți atacați. Le-am tras 
deja un şut în ouă, acuma doar îi necăjim un pic, să ne ţină minte. Fiți 
rapizi, faceți pagube cît mai mari, după care retragerea. S-a înțeles? 

Misiunea, pînă în acel moment, fusese floare la ureche. Whaidanii 
se dovediseră complet nepregătiţi să înfrunte cîteva zeci de nave de 
luptă ale FCA, apărute brusc în preajma planetei lor. FCA avusese 
grijă, cu cîteva zile înainte, să declanşeze o serie de operațiuni de 
diversiune în sistemul Earnhardt, astfel încît să momească grosul 
flotei Whaidane. Nu mai rămăsese aproape nimeni care să apere 
planeta lor de baştină. Firava rezistenţă pe care am întilnit-o a fost 
rapid anihilată. 

Distrugătoarele noastre făcuseră un raid asupra principalului 
spațioport al planetei, prefăcînd în moloz rampele de lansare, lovind 
infrastructura în punctele cheie astfel încît trupele lor să nu mai 
poată reacționa decît simbolic. Nu fusese detectată nici o lansare a 
vreunei drone care să ceară ajutor flotei Whaidane care se afla cu 
treabă prin sistemul Earnhardt. Cei de la sol şi-au dat seama prea 
tîrziu de cursa în care picaseră. Ideea era că, atunci cînd flota lor 
s-ar fi întors, nu ar mai fi avut nici o posibilitate să coboare la supra- 
fața planetei pentru alimentare sau pentru reparații. Toate instala- 
tiile lor portuare fuseseră distruse. Iar forțele noastre ar fi fost de 
mult plecate, atunci cînd flota lor s-ar fi întors acasă. 

Fără ameninţări majore în spațiul din jurul planetei, FCA a luat 
la țintă, metodic şi temeinic, centrele industriale, bazele militare, 
minele, rafinăriile, uzinele de apă, barajele, heliocentralele, porturile 
şi rampele de lansare, autostrăzile şi orice alt obiectiv vital, astfel 
încît Whaidanii să fie multă vreme ocupați cu reconstrucția, înainte 
să-şi refacă instalaţiile destinate lansărilor în spaţiu. După şase ore 
de bombardament necruţător şi precis, întreaga planetă fusese în- 
toarsă, din punct de vedere tehnologic, la zilele motoarelor cu com- 
bustie internă. Şi acolo avea să rămînă o bună bucată de timp. 

FCA a evitat să execute un bombardament la întîmplare asupra 
oraşelor. Nu populația civilă era obiectivul nostru. Sigur, Whaidanii 
nu ar fi putut opri un atac generalizat din partea noastră. Dar FCA 
se gîndea că, oricum, urmau să aibă destule probleme cu epidemiile, 
cu lipsa de alimente şi de apă, cu revoltele generate de lipsa de auto- 
ritate şi de structură socială. Prin urmare uciderea deliberată a civili- 
lor prin bombardamente masive era considerată inumană şi (ceea ce 
conta în primul rînd pentru FCA) reprezenta o folosire ineficientă a 
resurselor. Atacul la sol asupra capitalei reprezenta o excepţie şi avea 
mai degrabă rolul de a administra o lovitură psihologică. 

Whaidanii din capitală nu păreau să aprecieze gîndirea FCA. 

Transportoarele noastre au fost întimpinate cu foc imediat ce am 
debarcat. Se auzea ca o grindină sau ca şi cum cineva prăjea ouă pe 
blindaj. 

— Doi cîte doi, ne-a împărțit Viveros. Nimeni nu umblă singur, 
de capul lui. Consultaţi-vă hărţile şi aveţi grijă să nu picați în vreo 
capcană. Perry, tu mergi cu Bender. Ai grijă, te rog, să nu semneze 

vreun tratat de pace cu ei. Ca bonus, voi doi o să ieşiţi primii. Capul 
sus şi atenţie la lunetişti. 

M-am apropiat de el. 

— Bender, pune MF-ul pe rachete şi vino după mine. Activează 
camera. Comunicăm doar prin BrainPal. 

Rampa transportorului s-a lăsat în jos şi am tişnit înainte. Chiar 
în fața mea, cam la patruzeci de metri, o sculptură abstractă greu 
de descris. Am tras asupra ei şi am fugit. Niciodată nu mi-a plăcut 
arta abstractă. 

Îmi luasem ca punct de reper o clădire înaltă, la nord-vest faţă 
de locul în care debarcasem. În spatele unor ferestre mari, de sticlă, 
care delimitau holul de la parter, am putut zări cîțiva Whaidani care 
țineau în labele lor nişte obiecte prelungi. Am lansat două rachete 
spre ei. Acestea urmau să explodeze la impactul cu sticla. Probabil 
că nu ar fi omorit pe nici unul dintre ei, dar ne-ar fi dat timp, mie şi 
lui Bender, să ne facem nevăzuţi. I-am transmis lui Bender să arunce 
în aer o fereastră de la etajul doi şi, după ce şi-a lansat racheta, am 
sărit amindoi prin spărtura astfel creată. Ne-am trezit într-o sală 
compartimentată în mici birouri. lată că şi extratereştrii obişnuiau 
să meargă la lucru. Oricum, nu era nici un Whaidan pe care să-l 
întrebăm de vorbă. Mi-am imaginat că şi-au luat liber în ziua aceea. 
În fine, cine i-ar fi putut învinovăţi? 

Am descoperit o rampă care urca în spirală spre etajele de sus. 
Nici un Whaidan din holul de la parter nu ne luase urma. Bănuiam 
că erau destul de ocupați cu ceilalți soldaţi FCA ca să ne mai bage 
pe noi în seamă. Rampa ducea spre acoperiş. L-am oprit pe Bender 
înainte să dăm buzna în piesaj. Ne-am furişat cu grijă şi am văzut 
trei lunetişti. Am doborit pe doi dintre ei, iar Bender a venit de hac 
celui de al treilea. 

Și acum? — a transmis el. 

Vino după mine — i-am răspuns. 

Whaidanul mediu arată ca o încrucişare dintre un urs negru şi 
o veveriță zburătoare uriaşă. Şi foarte furioasă. Whaidanii pe care 
îi doborisem arătau acum ca nişte urşi-veverițe cu arme în mini şi 
capetele terci. Ne-am tîrît cît de repede am putut pînă la marginea 
acoperişului. I-am făcut semn lui Bender să se îndrepte spre unul 
dintre lunetiştii pe care îi doborisem. 

Bagă-te sub el — i-am transmis. 

Ce să fac? 

I-am arătat acoperişurile celorlalte clădiri. 

Lunetişti peste tot. Ne camuflăm pînă cînd îi dobor pe toți. 

Şi eu ce trebuie să fac? 

Supraveghează intrarea şi dacă apare cineva nu-l lăsa să ne facă ce 
le-am făcut noi lor. 

Bender s-a strimbat şi s-a strecurat sub un Whaidan mort. Am 
făcut acelaşi lucru şi am regretat imediat. Habar nu aveam cum mi- 
roase un Whaidan viu dar cel sub care mă băgasem puţea ca dracu’. 
Bender îşi ațintise deja arma spre intrarea pe acoperiş. l-am transmis 
lui Viveros o imagine panoramică, apoi am început să fac ravagii 
printre ceilalți lunetişti Whaidani. 

Am doborit şase dintre ei, de pe clădirile învecinate, înainte ca 
să-şi dea seama ce se întîmpla de fapt. În cele din urmă, am zărit 
un Whaidan îndreptîndu-şi arma spre mine. L-am pocnit direct în 
creieri şi i-am transmis lui Bender să se descotorosească de cadavru 
şi să o şteargă de acolo. Am spălat putina cu cîteva secunde înainte 
ca rachetele lor să facă praf acoperişul. 

La coborire, am dat nas în nas cu nişte Whaidani care urcau 
după noi, aşa cum mă şi aşteptasem. La întrebarea cine a fost mai 
surprins de întîlnire am răspuns amîndoi, Bender şi cu mine, des- 
chizînd focul primii, după care ne-am ascuns la cel mai apropiat 
etaj. Am azvirlit cîteva grenade, în jos, pe rampa de acces, ca să dau 
o temă de gindire eventualilor Whaidani care ar fi dorit să urce 
după noi. 

— Ce dracu” facem acum!? a urlat Bender în urma mea, în vreme 
ce alergam de-a lungul etajului. 

BrainPal, idiotule — i-am transmis cotind brusc pe un alt coridor. 
Ai să ne dai de gol. 

M-am apropiat de un perete din sticlă. Ne aflam la cel puțin 
treizeci de metri înălțime. Prea mult ca să sărim, chiar şi pentru tru- 
purile noastre minune. 

Vin după noi — mi-a transmis Bender. 

De undeva, din urma noastră, se auzeau nişte zgomote pe care 
le atribuiam unor Whaidani extrem de furioși. 

Ascunde-te — i-am răspuns şi am tras în peretele de sticlă. 

Nu s-a spart, doar s-a fisurat. Am înşfăcat ceea ce părea a fi un 
scaun whaidan şi l-am azvirlit în peretele care a cedat. Apoi m-am 
ascuns sub un birou, alături de biroul sub care se pitise Bender. 

La naiba, acuma chiar ne-au luat urma. 

Aşteaptă — i-am transmis — Stai ascuns. Fii gata să deschizi focul la 
comanda mea. Foc automat. 

Patru Whaidani şi-au făcut apariția de după colț şi au început 
să avanseze cu precauţie spre spărtura din perete. Îi auzeam gâl- 
gîind unul la altul. Am comutat pe modul traducere. 

— ... au ieşit prin gaura din zid, spunea unul dintre ei. 

— Imposibil, a răspuns altul. E prea sus. Ar fi murit. 

— l-am văzut făcînd salturi uriaşe, a continuat primul dintre ei. 
Poate că au scăpat. 

— Chiar şi aceşti [intraductibil] nu sînt în stare să sară 130 deg 
[unitate de măsură] şi să rămînă în viaţă, a intervenit al treilea 
dintre ei, apropiindu-se. Aceşti [intraductibil] mîncători de [intra- 
ductibil] sînt ascunşi pe undeva pe aici. 

— L-ai văzut pe [intraductibil — probabil un nume propriu] pe 
rampă? Aceşti [intraductibil] [1] au rupt în bucăţi cu grenadele lor, 
a intervenit al patrulea dintre ei. 

— Am urcat pe rampă, ca şi tine. Bineînţeles că [1] am văzut. 
Acuma linişte, fiecare să cerceteze zona. Dacă sînt aici, o să plătim 
[intraductibil] cu aceeaşi monedă. 

Cel de al patrulea s-a apropiat de al treilea Whaidan şi a întins spre 
el o labă uriaşă, ca într-un gest de consolare. Se adunaseră grămadă 
în dreptul găurii din zidul de sticlă, ideal pentru ce aveam de gînd. 

Acum — i-am transmis lui Bender. 

Whaidanii s-au bițiit ca nişte marionete sub tirul nostru şi au 
căzut prin peretele de sticlă, împinşi de impulsul gloanţelor. Am 
aşteptat cîteva secunde, după care ne-am năpustit înapoi spre rampă. 
Nimic nu ne-a mai atras atenţia, în afară de resturile lui [intraduc- 
tibil — probabil un nume propriu] care mirosea mai năpraznic decît 
compatriotul său de pe acoperiş. Trebuie să spun că întreaga expe- 
rienţă de pe lumea Whaidanilor, pînă în acel moment, fusese doar 
o permanentă ameninţare olfactivă. Am ajuns la etajul al doilea şi 
am ieşit din clădire la fel cum am intrat. Adică am sărit pe fereastră. 
Lîngă trupurile celor patru Whaidani. 

— Nu este tocmai ceea ce m-am aşteptat să fie, mi-a spus Bender 
holbindu-se la cele patru cadavre. 

— La ce te aşteptai? 

— Nu ştiu. 

— Dacă nu ştii, cum poate să fie ceva neaşteptat? 

I-am transmis lui Viveros că am ieşit din clădire. 

Vino aici — mi-a ordonat ea şi mi-a trimis coordonatele. Și adu-l 
şi pe Bender. Nu o să vă vină să credeți ce am găsit. 

Pe cînd spunea astea, am auzit, printre exploziile grenadelor şi 
printre pocnetele carabinelor, o psalmodiere, un tînguit gutural şi 
profund, ricoşind pe fațadele clădirilor din jur. 

— Despre asta ţi-am povestit, mi-a explicat Bender, aproape 
bucuros, în vreme ce ne apropiam de locul cu pricina. 

Într-o depresiune, se afla un amfiteatru natural plin cu sute 
Whaidani care cîntau şi se legănau agitind în aer mulțime de bite. 
Pe culmi, de jur-împrejur, cîteva zeci de soldați FCA în poziții de 
tragere. Dacă ar fi deschis focul ar fi declanşat o baie de singe. Am 
comutat din nou pe traducere, dar nu s-a întîmplat nimic. Fie cîn- 
tecul nu avea nici un înțeles, fie foloseau un dialect pe care lingviştii 
noştri încă nu-l descifraseră. 

Am zărit-o pe Viveros şi m-am îndreptat spre ea. 

— Ce se petrece aici? am zbierat căutînd să acopăr vacarmul. 

— Tu să-mi spui, Perry. Eu sînt doar un spectator. 

Mi-a făcut semn cu capul. Ceva mai încolo, locotenentul Keyes 
purta o discuţie aprinsă cu alți ofițeri. 

— Încearcă să-şi dea seama ce ar trebui să facă mai departe. 

— De ce nu a tras nimeni în ei? a întrebat Bender. 

— Pentru că nici ei n-au tras, i-a răspuns Viveros. Ordinul e să nu 
deschidem focul asupra civililor decit dacă e absolută nevoie. lar ăştia 
par a fi civili. Au bite cu toții, dar nu ne-au ameninţat în vreun fel. Le 
agită în sus şi în jos, în vreme ce cîntă. Prin urmare nu a trebuit să 
deschidem focul asupra lor. Ar trebui să fii fericit pentru asta, Bender. 

— Chiar sînt, a recunoscut el. ÎI vezi pe ăla care conduce adu- 
narea? Este Feuy, şeful lor spiritual. Este un Whaidan de vază. Pro- 
babil că el a scris cîntecul pe care îl interpretează acum. Are cineva 
o traducere? 

— Nu, nu folosesc un idiom pe care să-l ştim, i-a răspuns Viveros. 

Bender a făcut un pas înainte. 

— Este o rugă pentru pace, a murmurat el. Asta trebuie să fie. 
Probabil că ştiu deja ce s-a întîmplat cu planeta lor. Au văzut ce am 
făcut oraşului. Oricine ar fi păţit la fel ar implora pacea. 

— Ce timpenii spui, s-a răstit Viveros.. Habar n-ai despre ce 
cîntă ei acolo. Poate că este o baladă care spune cum au să ne smulgă 
capetele şi cum au să se pişe în gîturile noastre după aia. Poate că 
îşi cîntă morţii. Poate că recită o listă de băcănie. Habar nu avem. 
Şi nici tu nu ştii. 

— Te înşeli. Pe Pămînt, timp de cinci decenii am fost în linia întîi 
în lupta pentru pace. Ştiu cînd un popor este pregătit pentru pace. 
Ştiu cînd o imploră. Iar fiinţele astea sînt gata, Viveros. Simt asta. 
Şi am de gînd să-ți dovedesc acest lucru. 

Spunind acestea, Bender şi-a lăsat arma jos şi a pornit să coboare 
spre amfiteatru. 

— La naiba, Bender! Întoarce-te imediat! Este un ordin! 

— Nu sînt dintre aceia care „doar urmează ordinele”, caporal 
Viveros. 

Bender deja alerga spre adunarea Whaidanilor. Viveros a pornit 
după el înjurind. Am căutat să o trag înapoi, dar nu am reuşit. Keyes 
împreună cu ceilalți ofițeri se uitau deja la noi. Bender coborînd 
amfiteatrul, Viveros după el. L-am zărit pe Keyes mişcîndu-şi buzele 
încercînd să dea un ordin. Viveros s-a oprit brusc. Probabil Keyes 
o contactase şi prin BrainPal. Dacă la fel se întimplase cu Bender, 
acesta preferase să ignore ordinul. 

În cele din urmă, s-a oprit chiar la marginea amfiteatrului. Apoi 
Feuy, conducătorul acelui cor, l-a observat pe omul care se apro- 
piase de ei şi a incetat să mai cînte. Derutaţi, ceilalți Whaidanii s-au 
oprit şi ei din cîntat şi şi-au întors chipurile spre Bender. 

Acesta era momentul pe care şi-l dorea. A aşteptat citeva clipe, 
alegîndu-şi cuvintele cu care să înceapă discursul. Pentru că avea 
de gînd să le vorbească în limba lor şi, după părerea specialiştilor, 
se pare că a făcut o treabă bună. 

— Prieteni, semenii mei întru căutarea păcii, a început el ridi- 
cîndu-şi brațele spre cer. 

Înregistrările făcute cu acea ocazie au arătat că nu mai puţin de 
patruzeci de mii de săgeți mici cit un ac, pe care Whaidanii le numeau 

avdgur, s-au înfipt în trupul lui Bender în mai puțin de o secundă. 
Bitele s-au dovedit a fi un fel de sarbacane obținute din ramurile 
unui arbore considerat sfint de către Whaidani. Pur şi simplu, 
Bender s-a lichefiat sub ploaia de ace care i-au penetrat costumul 
fără nici un fel de probleme. Toată lumea a fost de acord, mai tîrziu, 
că moartea lui Bender fusese una dintre cele mai interesante despre 
care auziseră sau pe care o văzuseră. Pur şi simplu trupul său s-a 
dizolvat într-o ceaţă. În secunda următoare, soldaţii FCA au deschis 
focul. A fost un masacru. Nici un Whaidan nu a supraviețuit, iar 
noi nu am avut nici o pierdere. Totul s-a terminat în mai puţin de 
un minut. 

Viveros a aşteptat ordinul de încetare a focului, după care s-a 
îndreptat spre băltoaca în care se transformase Bender şi a început 
tropăie furioasă prin pasta aceea. 

— Cum îţi place pacea, acum, idiotule! zbiera ea, în vreme ce 
stropi din organele interne ale lui Bender îi pătau bocancii. 


— Să ştii că Bender avea dreptate, mi-a spus Viveros ceva mai 
tirziu, la bordul transportorului, în drum spre Modesto. 

— Cu privire la ce? 

— Cu privire la faptul că FCA sînt folosite prea repede şi prea 
mult. Avea dreptate cînd spunea că este mai uşor să lupţi decît să 
negociezi. 

A dat din mînă spre planeta Whaid, care se zărea undeva, în 
urma navei. 

— Nu era nevoie să facem ceea ce am făcut. Adică să le-o tragem 
astfel încît vreme de decenii să aibă parte numai de foamete, epide- 
mii şi războaie civile. N-am ucis civili astăzi, mă rog, în afară de ăia 
care i-au tras-o lui Bender. Dar îşi vor petrece multă vreme de acum 
înainte ucigîndu-se unii pe alții. Şi asta este tot un fel de genocid. 
Declanşat de noi. 

— Parcă nu erai de acord cu ideile lui Bender. 

— Nu-i adevărat, mi-a răspuns. Eu am afirmat că habar nu avea 
despre ce vorbeşte. Nu că ideile lui ar fi fost greşite. Ar fi trebuit să 
mă asculte. Dacă ar fi urmat doar ordinele, acuma ar fi fost în viață. 
Şi nu ar fi trebuit să-l răzuiesc de pe tălpile bocancilor. 

— Probabil că ar spune, dacă ar putea, că a murit pentru princi- 
piile sale. 

— Scuteşte-mă, s-a burzuluit ea. Bender a murit pentru Bender. 
Atit. Să te duci în mijlocul unor ființe cărora tocmai le-ai făcut praf 
planeta şi să te porți de parcă le-ai fi prieten... Ce imbecile! În locul 
lor aş fi făcut la fel. 

— Afurisiţii ăştia de oameni reali şi vii... Cum se mai pun ei de-a 
curmezişul idealurilor pacifiste! 

Viveros a zimbit. 

— Dacă Bender chiar ar fi fost interesat de pace în loc să fie atît 
de narcisist, ar fi procedat altfel. Ar fi procedat aşa cum fac eu. Şi 
aşa cum ar trebui să faci şi tu, Perry. Respectă ordinele. Rămii în 
viață. Du-ţi la bun sfîrşit mandatul de infanterist. Intră apoi în corpul 
ofițerilor şi croieşte-ți propriul drum. Fă-te unul dintre aceia care dă 
ordine. Abia în felul acesta am putea să aducem pacea. Acolo unde 
se poate, fireşte. De aia eu pot trăi cu cuvintele astea: „doar execut 
ordinele”. Pentru că ştiu că într-o zi voi putea să schimb acele ordine. 

S-a lăsat pe spate, a închis ochii şi a adormit. 


Luisa Viveros a murit două luni mai tîrziu, pe un bulgăre de 
noroi numit Apa Adîncă. Grupa noastră a picat într-o cursă în 
catacombele naturale care se întindeau pe sub o colonie Hann'i. 
Primisem ordin să eliminăm prezenţa Hann'i din zonă. În timpul 
luptei, am fost împinşi într-o grotă spre care convergeau alte patru 
galerii înțesate cu infanterie Hann'i. Viveros ne-a ordonat să ne 
retragem în tunelul prin care venisem. După ce toată lumea a 
intrat înapoi în tunnel, şi-a ridicat arma şi a prins să macine pereții 
şi tavanul de la ieşirea din tunel. Intrarea în galerie s-a surpat, iar 
Viveros a rămas de partea cealaltă. Am văzut prin BrainPal cum 
s-a luptat mai departe. Singură. Nu a rezistat mult. Noi, ceilalți, 
ne-am croit drum spre suprafață. Nu a fost uşor. Dar am decis că 
era de preferat să luptăm, decit să ne lăsăm măcelăriți în am- 
buscadă. 

Pentru fapta sa de vitejie, Viveros a primit o medalie. Postmor- 
tem. Eu am fost avansat caporal şi am preluat comanda grupei. Patul 
lui Viveros precum şi vestiarul ei au fost preluate de un nou-venit 

pe nume Withford. Un individ destul de potolit, care şi-a acceptat 


în linişte rolul de novice. 
Sistemul tocmai îşi schimbase un dinte de lapte. Şi i-am simţit 


lipsa. 


UNSPREZECE 


Thomas a murit din cauză că a înghițit ceva. 

Ceea ce înghiţise era o chestie atit de nouă, încît nici FCA nu 
avea încă un nume pentru ea. S-a întîmplat pe o colonie la fel de 
nouă, şi care nu avea nume încă. În afară de un cod: Colonia 622, 
47 Ursae Majoris. 

(FCA continua să folosească nomenclatorul terestru pentru de- 
numirea stelelor din acelaşi motiv pentru care ziua avea peste tot 
douăzeci şi patru de ore, iar anul 365 de zile. Pentru că era cel mai 
simplu.) Una din procedurile standard ale coloniilor noi era aceea 
de a transmite în fiecare zi, prin intermediul unei drone de salt, 
toate datele înregistrate în ziua respectivă. Drona era lansată spre 
Phoenix, în acest fel guvernul colonial avea o imagine destul de 
precisă despre cum le mergea noilor colonii. 

Colonia 622 începuse să-şi trimită dronele imediat după debarcare, 
cu şase luni în urmă. În fiecare zi. Nimic deosebit în acele rapoarte: 
obişnuitele discuții, încurcături şi confuzii care însoțesc mereu o colo- 
nie în curs de formare. Nimic interesant în afară de menţionarea unui 
fungus mucilaginos care avea obiceiul de a se strecura oriunde. În mo- 
toare şi în utilaje, în calculatoare, în instalaţii, în țarcurile animalelor. 
Chiar şi în dormitoare. Secvența genetică a fungusului a fost trimisă 
spre Phoenix, cu rugămintea de a se găsi un remediu la această 
problemă. Apoi, de a doua zi, dronele de salt care au continuat să vină 
automat de la Colonia 622, nu au mai conţinut nici o informație. 

Thomas şi Susan se aflau la bordul lui Tucson, cînd acesta a fost 
trimis pentru a afla ce se întimplase acolo. Mai întîi, Tucson a încercat 
să contacteze colonia de pe orbită. Nici un răspuns. Imaginile nu pu- 
neau în evidenţă nici o activitate la sol. Clădirile coloniei păreau pustii, 
printre ele nu se mişca nimeni, nici om nici animal. Nu se vedeau 

semne exterioare de stricăciuni. Clădiri intacte, utilaje intacte. Pluto- 
nul lui Thomas a primit ordin de a face o recunoaştere la sol. 

Întreaga colonie era acoperită cu o substanță gelatinoasă, un soi 
de fungus care se depusese pe alocuri în straturi de cîțiva centimetri 
grosime. La prima vedere, gelatina aceea rupsese liniile de alimentare 
cu energie electrică şi invadase echipamentul de comunicaţii. Lucrul 
ăsta putea să fie o veste bună. Probabil că fungusul defectase echi- 
pamentele şi de aceea se întrerupseseră transmisiile. Dar optimis- 
mul inițial a fost iute risipit, cînd grupa lui Thomas a ajuns la țarcul 
animalelor. Toate animalele erau moarte şi într-o stare avansată de 
descompunere, mulțumită muncii neobosite a fungusului. La scurtă 
vreme după acea descoperire macabră, au dat şi de colonişti. Cu 
toții se aflau în aceeaşi stare. Majoritatea în paturile lor. Excepţie 
făceau familiile, care erau găsite, de regulă, reunite în camera co- 
piilor sau pe coridoarele care duceau spre camerele copiilor. Precum 
şi cei care fuseseră de tură pe nava bază şi care fuseseră găsiți la 
posturile lor. Orice îi lovise, o făcuse în timpul nopții şi cu aşa de 
mare iuțeală încît aproape că nu au avut timp să reacționeze. 

Thomas a sugerat să ducă un cadavru la infirmeria coloniei şi să 
încerce să facă o autopsie care să le ofere indicii cu privire la moartea 
coloniştilor. Comandantul de grupă şi-a dat consimțămîntul. Thomas, 
împreună cu încă un coleg, au ales un cadavru care părea mai puţin 
deterioarat. L-a luat de brațe, iar colegul său l-a apucat de picioare. 
Apoi au hotărît să-l ridice numărînd pînă la trei. Dar abia a spus 
Thomas, doi, că o bucată mare de fungus a țişnit de pe cadavru şi i 
s-a lipit de faţă. A deschis gura, într-un gest de supriză, iar fungusul 
i s-a strecurat în cavitatea bucală şi apoi pe esofag. 

Imediat, celalţi au dat ordin costumelor să realizeze o izolare 
facială. Era şi cazul, deoarece bucăți mari de fungus mucilaginos 
prindeau viaţă, săreau din toate ungherele şi se îndreptau spre 
soldați. Atacul s-a declanşat simultan, pe tot perimetrul bazei. Şase 
dintre colegii lui Thomas s-au trezit cu gura plină de muci. 

Thomas a încercat să tragă afară substanța aceea, dar, cu cît se 
străduia mai tare, cu atît aceasta aluneca şi mai mult în gâtul lui, 
blocîndu-i căile respiratorii, inundîndu-i plămiînii şi stomacul. A 
cerut ajutor, prin BrainPal, colegului său, să-l ducă la infirmerie, 
unde ar fi avut posibilitatea să tragă înapoi mizeria aceea din el, 


RĂZBOIUL BĂTRÎNILOR / 161 


astfel încît să poată respira din nou. SmartBlood le dădea un răgaz 
de cincisprezece minute, pînă cînd creierul lui Thomas ar fi suferit 
leziuni ireversibile din pricina hipoxiei. Era o idee excelentă şi pro- 
babil că ar fi dat rezultate dacă fungusul nu ar fi început să secrete 
un suc digestiv în plămiînii lui Thomas, mîncîndu-l pur şi simplu 
de viu. Plămiînii i s-au dizolvat sub acţiunea acizilor, iar acesta a 
murit cîteva minute mai tirziu din cauza hemoragiei şi a hipoxiei. 
Toţi ceilalți şase camarazi atinşi de fungus au avut aceeaşi soartă. 

Comandantul de pluton a dat ordin de retragere, iar Thomas a 
fost abandonat acolo împreună cu celelalte victime. Restul s-au 
refugiat în transportor şi au decolat către Tucson. Dar ajunşi pe or- 
bită, li s-a refuzat andocarea. Unul cîte unul, fiecare supravieţuitor 
a fost nevoit să iasă în vid astfel ca orice altă formă de viață de pe 
costumele lor să fie distrusă. Apoi au fost suspuşi unei deconta- 
minări severe şi extrem de dureroase. 

Sonde automate au completat cercetarea şi s-a ajuns la conclu- 
zia că nu mai exista nici un supraviețuitor din Colonia 622. Totoda- 
tă, fungusul, dotat cu suficientă inteligenţă încit să lanseze atacuri 
coordonate, era aproape imposibil de eliminat cu armele obişnuite. 
Proiectilele clasice ar fi distrus porțiuni mici din el. Aruncătoarele 
de flăcări ar fi ars doar un strat superficial, lăsînd straturile pro- 
funde neatinse. lar razele treceau prin acesta fără a-l deranja prea 
mult. Cercetătorii au început imediat să lucreze la obținerea unui 
fungicid, dar efortul lor a fost imediat oprit în momentul în care s- 
a descoperit că, practic, fiecare cotlon al planetei era plin de sporii 
acelui fungus. Era mult mai ieftin să descoperi o planetă nouă decit 
să elimini porcăria aia de pe Colonia 622. 

Moartea lui Thomas ne-a adus aminte că nu numai că nu ştim 
cu ce ne putem confrunta acolo, dar, de multe ori, nici măcar nu ne 
putem imagina cu ce urmează să avem de a face. Thomas a presu- 
pus greşit că inamicii ne sînt, cumva, asemănători. S-a înşelat. Şi a 
murit din pricina asta. 


Cucerirea Universului începuse să mă afecteze. 
Am avut primul sentiment de nesiguranţă pe Gindal, unde am 
surprins într-o ambuscadă un grup de soldați Gindalani pe cînd se 

întorceau către cuiburile lor fortificate. Le loveam aripile uriaşe cu 
rafale de raze sau cu rachete şi îi priveam cum se prăbuşesc, în volte 
spectaculoase, țipînd ascuțit, de pe falezele înalte de două mii de 
metri. 

M-am simțit cu adevărat atins de acest sentiment deasupra 
planetei Udaspri. Aveam ataşate la costume sisteme de amortizare 
inerțiale, care ne ajutau să ne controlăm salturile printre bolovanii 
din care era alcătuit inelul planetei. Jucam un fel de v-aţi ascunselea 
cu invadatorii Vindi, o specie arahnoidă, care se distrau jucînd un 
fel de hochei cu bolovanii din inelul planetei, bolovani pe care îi 
trimiteau pe traiectorii descendente, savant calculate astfel încât, în 
final, fragmente uriaşe din inelul lui Udaspri picau peste colonia 
umană Halford. 

Cînd am ajuns pe Cova Banda, eram deja pe cale să clachez. 

Poate şi din pricină că specia Covandu era, în multe privințe, 
asemănătoare cu oamenii: bipezi, mamifere, avînd un talent artistic 
extraordinar, mai ales în poezie şi în dramă, se înmulțeau rapid şi 
erau extrem de agresivi atunci cînd venea vorba despre Univers şi, 
mai ales, despre locul lor în Univers. Adesea, oamenii şi Covandu 
şi-au disputat domenii nerevendicate de nimeni altcineva. Cova 
Banda fusese, de fapt, o colonie umană înainte de a fi preluată de 
Covandu. Fusese abandonată de oameni datorită unui virus care 
afecta coloniştii. Le făcea să le crească nişte apendice dizgrațioase pe 
trup şi le crea, în plus, o a doua personalitate, cu tendinţe ucigaşe. 
În schimb, asupra Covandu virusul nu a avut nici un efect. Nici 
măcar o durere de cap. Aşa că au preluat colonia abandonată. După 
şaizeci şi trei de ani, guvernul Colonial a obținut un vaccin şi a vrut 
să preia controlul planetei. Din nefericire, Covandu, au reacţionat la 
fel ca oamenii. Adică nu au fost foarte încîntați să împartă cu altcineva 
acea planetă. De aici am preluat noi. Să ne războim cu Covandu... 

Covandu, o specie umanoidă. Cel mai înalt dintre ei abia dacă 
măsura un inci. 

Nu erau deloc proşti, nu lansau armatele lor mititele în atacuri 
frontale asupra unor inamici de şaizeci de ori mai mari decît ei. Mai 


* Unitate de măsură anglo-saxonă pentru lungime. Un inci = 2,54 centimetri. 

întîi ne atacau cu aviația sau cu mortiere cu rază lungă de acţiune. 
Apoi cu blindatele sau cu orice alt tip de armament capabil să pro- 
voace pagube de la distanţă. Nu era deloc uşor să dobori un avion 
de luptă de douăzeci de centimetri care mai şi zboară cu peste şapte 
sute de kilometri pe oră. Trebuie să faci tot ce se poate pentru a le 
diminua avantajele. Am recurs la o debarcare într-unul dintre parcu- 
rile oraşului Cova Banda. Astfel, artileria lor putea să provoace pa- 
gube propriilor trupe. Oamenii noştri erau mai grijulii ca de obicei, 
în încercarea lor de a anihila trupele Covandu. Şi nu din pricină că 
aceştia erau mult mai mici. Dar nimeni nu avea chef să se lase 
doborit de un adversar cît un chiştoc. 

În cele din urmă, într-un fel sau altul, le dobori aviația şi le 
anihilezi blindatele. Atunci trebuie să dai piept cu infanteriştii lor. 
lată cum decurge lupta cu unul dintre ei: ridici piciorul şi calci peste 
el. Trebuie doar să calci peste el, să apeşi şi gata. În vreme ce faci 
asta, soldatul Covandu trage cu arma sa şi zbiară cu toată puterea 
plăminilor săi minusculi. Scoate un mic chițcăit pe care abia poți 
să-l auzi. Costumul tău, proiectat să reziste la proiectile mari, la 
scară umană, abia de simte micile fragmente de materie care tişnesc 
dintr-un Covandu, de sub talpă. Abia de poți auzi cum trupul lui 
micut este strivit. Apoi găseşti altul. Îl calci şi pe acela. Şi tot aşa. 

Făceam asta de cîteva ore, avansind cu greutate prin oraş, oprin- 
du-ne din cînd în cînd pentru a dărima cu o lovitură de rachetă 
vreun zgirie-nor înalt de şase metri. Unii soldați din pluton preferau 
să tragă cu alice în blocurile înalte. Acestea ricoşau prin interiorul 
clădirii şi făceau prăpăd printre eventualii ocupanţi. Dar cel mai 
mult, tropăiam. Godzilla s-ar fi simțit aici de parcă ar fi fost acasă. 

Nu-mi amintesc exact momentul în care am început să pling şi 
să lovesc orbeşte zgirie-norii din jur. Dar am plins, şi am lovit cu 
furie clădirile, destul de mult şi destul de tare de vreme ce, în mo- 
mentul în care Alan a venit să mă recupereze dintre mormanele de 
moloz, Găoază tocmai mă informa că reuşisem să-mi rup trei degete 
de la picioare. Alan m-a condus către locul în care debarcasem şi 
m-a forțat să mă aşez. Imediat după asta, un Covandu mititel a 
răsărit din spatele unui bolovan şi a început să-mi împroaşte faţa 
cu gloanţe. Simţeam ca şi cum cineva îmi azvirlea grăunțe de nisip 
în obraji. 

— La naiba, am spus după care l-am înşfăcat pe Covandu şi l-am 
azvîrlit într-un zgîrie-nor din apropiere. A descris o traiectorie arcuită 
prin aer şi s-a izbit de faţada clădirii cu un plici scurt. Apoi s-a pră- 
buşit de la doi metri înălțime pe sol. Toţi ceilalți Covandu de prin 
zonă pare că au hotărit să renunțe, iar tentativele de asasinat asupra 
mea au încetat. 

M-am întors către Alan: 

— Nu ai o grupă de care să ai grijă? 

Fusese avansat, după ce un Gindalian dăduse la întors faţa co- 
mandantului lor de grupă. 

— Aş putea să te întreb acelaşi lucru, mi-a replicat dînd din 
umeri. Nu ai nici o teamă, au ordine clare şi nu există o rezistenţă 
notabilă în jur. Tipton se poate descurca în locul meu. Keyes mi-a 
spus să te iau de acolo şi să aflu ce naiba se întîmplă cu tine. Aşa 
că te întreb: ce dracu’ ai păţit? 

— Dumnezeule, Alan. De trei ore nu fac altceva decît să strivesc 
ființe inteligente de parcă ar fi gîndaci. Asta am pățit. Strivesc omu- 
leți cu afurisitele astea de picioare. Toată chestia din jur este penibilă, 
Alan. Omuleţii ăştia abia de un inci înălțime... E ca şi cum Gulliver 
s-ar fi apucat să-i caftească pe Lilliputani. 

— Nu putem să ne alegem bătăliile, John. 

— Da... şi bătălia asta cum te face să te simţi? 

— Mă sicîie un pic. La urma urmei nu este o luptă pe măsura 
noastră. Nu facem altceva decît să trimitem nişte omuleţi în iad. Pe 
de altă parte, rănitul cel mai grav dintre oamenii mei are un timpan 
ars. Aşa că, una pusă peste alta, mă simt destul de confortabil. lar 
Covandu nu sînt chiar atît de neajutoraţi. Pînă acum, scorul este 
destul de strîns. 

Surprinzător, dar adevărat. Avantajul de a fi mic se făcea simțit 
în luptele din spaţiu. Navele lor erau ţinte dificile pentru tirul nostru. 
Pagubele produse de loviturile unei singure nave Covandu nu erau 
mari, fireşte. Dar loviturile însumate ale navelor lor puteau provoca 
necazuri însemnate. Doar la sol aveam un avantaj copleşitor. Cova 
Banda dispunea de o flotă defensivă relativ mică. Acesta fusese 
motivul pentru care FCA hotărise să preia înapoi colonia. 

— Nu mă refer la cine conduce în bătălia asta, Alan. Mă refer la 
faptul că adversarii noştri au un amărit de inci înălţime, Alan. 

Înainte de asta ne-am bătut cu păianjeni, iar mai înainte ne-am luptat 
cu nişte pterodactili. Sistemul meu de valori este praf. Sinele meu 
e întors pe dos. Nu mă mai simt deloc uman, Alan. 

— Din punct de vedere tehnic, nici nu mai eşti uman. 

Făcuse o încercare de a-mi ridica moralul. Fără efect. 

— Vreau să spun că nu mă mai simt deloc conectat cu ceea ce 
însemna să fii om. Sarcina noastră este să ne ciocnim cu rase noi şi 
cu culturi noi şi să-i ucidem pe nenorociţii ăia cît de repede sîntem 
în stare. Ştim despre extratereștri doar atît cît trebuie ca să-i extermi- 
năm cît mai eficient. Pentru noi nu sînt altceva decît inamici. Excep- 
tind faptul că sînt destul de isteți ca să riposteze, am putea spune 
că ne luptăm cu nişte animale. 

— Asta ne face sarcina mai uşoară. Atita vreme cît nu te iden- 
tifici cu un păianjen, nu o să ai mari regrete dacă omori vreunul, 
fie el foarte inteligent. Mai ales unul foarte inteligent. 

— Poate că asta mă scoate din minţi. Nu am nici o remuşcare. 
Tocmai am luat o chestie vie şi raţională şi am azvirlit-o în clădirea 
aia. Nu m-a deranjat prea tare. Tocmai asta este problema, că nu-mi 
mai pasă, Alan. Acțiunile noastre sînt în afara oricărei păreri de rău. 
Ar trebui să avem măcar un fior de repulsie la ceea ce facem. Chiar 
dacă acțiunile noastre servesc o cauză bună. Nu simt nici o repulsie. 
Şi mi-e teamă de asta. Mi-e teamă de ceea ce semnifică, de fapt, lipsa 
mea de afecte. Am strivit oraşul ăsta întocmai ca un monstru orb 
şi imbecil. Şi încep să cred că tocmai asta am şi devenit. Un monstru. 
Tu eşti un monstru. Cu toţii sîntem nişte monştri cretini, nonumani, 
şi nu vedem nimic rău în asta. 

Alan n-a găsit nimic de spus. Aşa că, în loc de altceva mai bun, 
ne-am supravegheat soldații. Care au tot pisat la Covandu pînă cînd 
nu a mai rămas nimic de strivit. 


— Ce naiba se întîmplă cu el? l-a întrebat Keyes pe Alan, la 
briefingul de după bătălie, care se ţinea cu toţi comandanții de grupe. 

— Crede că sîntem, cu toţii, nişte monştri cu nimic omenesc în 
ei, i-a răspuns Alan. 

— A, despre asta era vorba... 

Keyes s-a întors către mine: 

— De cîtă vreme eşti în FCA, Perry? 

— De aproape un an. 

Keyes a dat din cap. 

— Eşti în grafic, Perry. Mai toţi au nevoie de aproximativ un an 
ca să-şi dea seama că s-au transformat în nişte maşini de ucis, fără 
conştiinţă şi în afara oricărei morale. Unii mai devreme, alții mai 
tîrziu... Uite-l pe Jansen, aici de faţă... a avut nevoie de cincispre- 
zece luni pînă să clacheze. Povesteşte-i ce ai făcut, Jensen. 

— Am tras asupra lui Keyes, a început Ron Jensen. Îl vedeam 
ca o personificare a unui sistem malefic, din pricina căruia ajunse- 
sem o simplă maşină de ucis. 

— Aproape că mi-a smuls capul, a adăugat Keyes. 

— A fost o împuşcătură norocoasă, recunoscu Jensen. 

— Da, norocul tău a fost că ai ratat. Altfel eu eram mort acum, 
iar creierul tău ar fi fost izolat într-un borcan, unde ar fi înnebunit 
încet, în lipsa oricărui stimul exterior. După cum vezi, Perry, toată 
lumea trece prin aşa ceva. Ai să scapi de gindurile astea în momen- 
tul în care ai să-ți dai seama că, de fapt, nu eşti deloc un monstru. 
Ceea ce faci acum nu este altceva decît să-ți protejezi creierul de 
evenimentele care o iau razna în jurul tău. Timp de şaptezeci şi cinci 
de ani ai avut o viață lineară, în care cele mai periculoase momente 
au fost acelea în care ţi-ai înşelat, din cînd în cînd, nevasta. Şi 
dintr-odată te-ai trezit cu un ME în mîini, trăgînd în nişte caracatițe 
spaţiale, înainte ca ele să-ţi vină de hac. Dumnezeule, nu cred să fie 
vreunul care să nu clacheze. 

— Alan nu a păţit-o. Şi a venit aici o dată cu mine. 

— Adevărat, a răspuns Keyes. Ce explicaţie ai, Rosenthal? 

— Pe dinăuntru, sînt un cazan sub presiune, plin cu furie la- 
tentă, domnule locotenent. 

— A, reprimare. Excelent. Încearcă, te rog, să nu mă iei drept 
țintă atunci cînd o să-ți sară capacul. 

— Nu pot să garantez nimic, domnule. 

— Ştii ce m-a ajutat pe mine? a intervenit Aimee Weber, şi ea 
comandant de grupă în plutonul nostru. Mi-am făcut o listă cu toate 
lucrurile de pe Pămînt cărora le duceam dorul. Este cam deprimant 
dar m-a ajutat să-mi aduc aminte de unde veneam. Dacă duci dorul 
la ceva, încă mai eşti în cărți. 

— Şi la ce duci tu dorul? am întrebat-o. 

— Shakespeare în grădina de vară, spre exemplu. În ultima noapte 
petrecută pe Pămînt am văzut Macbeth într-o montare aproape de 
perfecțiune. Dumnezeule, a fost măreț. Iar aici nu cred că vom avea 
parte de spectacole de teatru. 

— Mi-e dor de fulgii de ciocolată pe care îi mînca fie-mea, spuse 
Jensen. 

— Ai aşa ceva şi pe Modesto, i-a amintit Keyes. Şi încă dintre cei 
foarte buni. 

— Nu se compară cu ăia de acasă. Tot secretul constă în siropul 
de zahăr ars. 

— Dezgustător, s-a strimbat Keyes. Nu-mi place siropul de 
zahăr ars. 

— Bine că n-am ştiut asta atunci cînd am tras în tine. N-aş fi 
ratat. 

— Mi-e dor să înot, a mărturisit Greg Ridley. Obişnuiam să înot 
în rîul care străjuia proprietatea mea din Tennessee. Era cumplit de 
rece, dar mie îmi plăcea. 

— Un roller-coaster din parcurile de distracţii, spuse Keyes. 
Astea îmi lipsesc. Mai ales cele de mare viteză, în care simţeai că 
îţi ies maţele prin pantofi cînd luau o curbă. 

— Mie mi-e dor de cărți, a recunoscut Alan. Mi-e dor de o carte ba- 
bană, cu coperte cartonate, la care să citesc într-o duminică dimineața. 

— Perry? m-a întrebat Weber. Este ceva la care să duci dorul, în 
clipa asta? 

Am dat din umeri: 

— Un singur lucru. 

— Nu poate fi mai stupid decit trenuleţele mele. Dă pe goarnă, 
e un ordin! 

— Singurul lucru de care mi-este dor este să fiu căsătorit. Mi-e 
dor să fiu iarăşi împreună cu nevastă-mea, să stăm de vorbă sau să 
citim împreună sau să facem orice altceva împreună. 

S-a lăsat o linişte grea. 

— Asta e ceva nou pentru mine, a rostit în cele din urmă Ridley. 

— La naiba, de asta chiar nu-mi este dor, a murmurat Jensen. 
Nimic din ultimii douăzeci de ani cît am fost căsătorit nu merită 
adus aminte. 

M-am uitat la chipurile lor. 

— Nici unul dintre voi nu are partenerul înrolat? Nu păstraţi 
legatura între voi? 

— Soțul meu s-a înrolat înaintea mea, ne-a spus Weber. A murit 
în luptă pînă să ajung să-i scriu prima scrisoare. 

— Nevastă-mea este îmbarcată pe Boise, a continuat Keyes. Îmi 
mai trimite cîte un mesaj, uneori. Nu cred că îi este foarte dor. Cred 
că treizeci şi opt de ani alături de mine i-au fost destul. 

Apoi Jensen a făcut o remarcă interesantă: 

— Eu nu cred că oamenii care vin aici vor cu adevărat să se 
reîntoarcă la viețile lor de odinioară. Desigur, ne este dor de lucruri 
mărunte, iar aceasta, după cum a spus Aimee, ne ajută să nu ne 
pierdem mințile. Este la fel ca şi cum ți s-ar oferi ocazia să te întorci 
în trecut. Ai repeta aceleaşi gesturi? Ai face aceleaşi alegeri în 
momentele importante? Eu unul nu regret nimic din ce am făcut pe 
Pămînt. Dar, trebuie să spun, nu cred că aş mai lua totul de la capăt. 

— Asta nu mă înveseleşte, oameni buni, le-am atras atenţia. 

— Şi la ce anume duci dorul din căsnicia ta? m-a întrebat Alan. 

— Mi-e dor de soția mea. Dar îmi este dor şi de sentimentul de... 
cum Să-i spun... de tihnă. Sentimentul că te afli acolo unde trebuie 
să te afli, alături de persoana lîngă care trebuie să fii. Iar aici nu am 
deloc acel sentiment. Ne ducem de colo-colo, în locuri pe care 
trebuie să le cucerim prin luptă, alături de oameni care ar putea să 
moară miine sau pomiîine. Fără supărare... 

— Nici o problemă, mi-a spus Keyes. 

— Nu există nici un loc sigur şi stabil acolo. Nu există nimic aici 
de care să fiu sigur. Căsnicia mea a avut şi momente mai proaste şi 
momente pline de strălucire, ca la toată lumea. Dar, indiferent de 
ceea ce se întîmpla, ştiam că este ceva durabil. Îmi lipseşte tocmai 
acest soi de siguranță precum şi legătura profundă pe care o poţi 
avea cu cineva. O parte din ceea ce ne face umani este ceea ce însem- 
năm pentru alți oameni şi reciproc, ce înseamnă alți oameni pentru 
noi. Mi-e dor să fiu cineva pentru altcineva, mi-e dor de această 
parte a umanității mele. Asta îmi lipseşte, Alan. 

Tăcere. 

— Al naibii să fiu, Perry, a rupt tăcerea Ridley. În felul în care o 
spui tu, şi mie mi-e dor să fiu căsătorit. 

Jensen a pufnit scurt. 

— Mie nu! Tu continuă să-ţi fie dor de căsnicia ta, iar eu voi 
continua să tînjesc după fulgii de ciocolată. 

— Sirop de zahăr... dezgustător. 

— Nu începeți din nou, domnule. Altfel s-ar putea să mă duc 
să-mi iau MF-ul. 


Moartea lui Susan a fost, cumva, opusă față de moartea lui 
Thomas. 

O grevă a sondorilor de pe Elysium a dus la reducerea cantită- 
ților de hidrocarburi pentru rafinării. Tucson a primit ordinul să 
transporte nişte spărgători de grevă şi să-i protejeze pînă cînd aceştia 
aveau să repornească platformele de foraj oprite de grevişti. Susan 
se afla pe una din acele platforme cînd greviştii au încercat un atac 
cu nişte tunuri improvizate. Una dintre explozii a proiectat-o pe 
Susan, împreună cu alți doi soldaţi, peste marginea platformei. Au 
căzut în mare de la citeva zeci de metri înălțime. Cei doi muriseră 
deja cînd au atins suprafața apei. Dar Susan, deşi cu arsuri grave, 
a supraviețuit şi a fost recuperată chiar de greviştii care deschise- 
seră focul. 

Au ajuns la concluzia că trebuie să ofere un exemplu. Mările de 
pe Elysum adăpostesc un necrofag numit gaper, ale cărui fălci arti- 
culate puteau înghiţi cu uşurinţă o personă pe nemestecate. Gaperii 
mişunau pe lingă platformele de foraj deoarece se hrăneau cu gu- 
noaiele aruncate de sondori în mare. 

Rebelii au proptit-o pe Susan în picioare, au adus-o în simțiri şi 
au derulat prin fața ei o listă cu revendicări şi acuzaţii, ştiind că toate 
acele cuvinte aveau să ajungă la FCA prin intermediul BrainPal. 
După care au găsit-o vinovată de colaborarea cu inamicul, au con- 
damnat-o la moarte şi au azviîrlit-o în mare, chiar în zona în care 
platforma deversa gunoiul. 

Gaperii nu s-au lăsat prea mult aşteptaţi. Unul dintre ei a înghi- 
țit-o pe Susan. Ea încă era vie şi a încercat să iasă din gaper prin 
acelaşi orificiu prin care intrase. Dar, chiar înainte să reuşească să 
iasă, unul dintre sondori a împuşcat gaperul sub aripa dorsală, acolo 
unde acesta avea creierul. Animalul a murit imediat şi a prins să se 

scufunde. Susan a murit nu digerată sau sufocată. A murit strivită 
de presiunea apei. 

Bucuria sondorilor nu a durat mult. Întăririle trimise de Tucson 
au pătruns în tabăra rebelilor, au capturat căpeteniile acestora, pe 
care le-au împuşcat şi le-au aruncat pradă gaperilor. Cei care au 
omorit-o pe Susan au avut parte de un tratament diferit. Au fost 
aruncați de vii gaperilor. Eliminîndu-se din ritual partea cu împuş- 
catul acelor necrofagi. Greva s-a încheiat la scurtă vreme 

Moartea lui Susan mi-a lipezit gîndurile. Oamenii puteau fi la 
fel de inumani precum extratereştrii. Dacă aş fi fost la bordul lui 
Tucson, cu mîna mea aş fi dat pradă gaperilor pe ucigaşii lui Susan 
şi nu mi-ar fi părut rău nici o clipă. Nu ştiu dacă acest lucru m-ar 
fi făcut mai bun sau mai rău decit monstrul inuman la care făcusem 
referire atunci cînd am clacat pe Cova Banda.. 

Şi de atunci nu am mai fost îngrijorat dacă am devenit ceva mai 
puțin uman decît înainte. Nu mi-a mai păsat. 


DOISPREZECE 


Aceia dintre noi care am luptat în Bătălia pentru Coral îşi amin- 
tesc unde eram cînd am auzit că planeta a fost pierdută. Eu îl ascultam 
pe Alan explicînd cum că universul pe care credeam că îl ştiu dis- 
păruse de multă vreme. 

— L-am părăsit la primul salt. Am sărit pur şi simplu printr-o 
altă uşă a universului. Aşa funcționează propulsia prin salt. 

Singura reacție a mea şi a lui Ed McGuire, cu care lincezeam 
alături de Alan în barul „Pe Loc Repaus”, a fost să tăcem îndelung. 
Într-un tîrziu Ed, care preluase comanda grupei lui Aimee Weber, 
a spus: 

— Nu te înțeleg, Alan. Eu ştiam că saltul te transportă cu o viteză 
mai mare decît a luminii sau ceva de genul ăsta. Aşa merge propul- 
sia prin salt. 

— Da' de unde, a replicat Alan. Einstein încă mai are dreptate — 
viteza luminii e viteza maximă cu care te poţi deplasa. Pe de altă 
parte, n-ar fi de dorit să începi să zbori aiurea prin univers, nici 
măcar cu o fracțiune din viteza luminii. Dacă zbori cu două sute de 
mii de kilometri pe secundă şi loveşti chiar şi o fărimă de praf, te 
alegi cu ditamai gaura în grozava ta navă. Ar fi doar o metodă foarte 
rapidă de a muri. 

Ed a clipit, apoi s-a scărpinat în creştet. 

— Aici m-ai pierdut... 

— Bine, stai să-ți explic. M-ai întrebat cum funcționează pro- 
pulsia prin salt. Şi, precum ţi-am spus, e simplu: ia un obiect dintr-un 
univers, să zicem nava Modesto, şi îl azvirle în alt univers. Problema 
noastră e că asociem termenul de „propulsie“ cu cel de „călătorie“. 
De fapt nu e nici o deplasare, pentru că nu e implicată acceleraţia. 
Importantă este doar locaţia în cadrul multiversului. 


172 / JOHN SCALZI 


— Alan, am intervenit eu, te-ai dus pe arătură. 

— Scuze, a spus Alan, luînd o pauză de gîndire. Cît de multă 
matematică ştiţi voi? 

— Eu îmi amintesc în mod vag calculul diferențial, am spus. 

Ed a dat şi el din cap. 

— Vai de mine, a oftat Alan, În regulă, o să vorbesc pe limba 
voastră. Fără supărare. 

— Vom încerca să nu ne supărăm prea tare, a încuviințat Ed. 

— Bine. În primul rînd, universul în care vă aflați — cel în care 
sîntem cu toţii în acest moment — este doar unul dintr-un număr 
infinit de posibile universuri, a căror existenţă este permisă de fizica 
cuantică. Atunci cînd observăm un electron aflat într-o anumită 
poziție, universul nostru este definit funcțional de poziția acelui 
electron, care poziţie este cu totul alta în universul alternativ. Mă 
urmăriți? 

— Nicidecum, a recunoscut Ed. 

— Necunoscătorii ăştia... Atunci trebuie să mă credeți pe cuvînt. 
Problema este simplă: universurile multiple. Multiversul. Ceea ce 
face propulsia prin salt este să deschidă o uşă spre unul dintre aceste 
alte universuri. 

— Şi cum face asta? am întrebat. 

— Nu ştii destulă matematică pentru a înţelege. 

— Deci e ca magia, am spus eu. 

— Din punctul tău de vedere, da, e magie. Dar în fizică e un 
adevăr ştiinţific. 

— Eu tot nu înțeleg, a revenit Ed. Am ajuns aici călătorind prin 
multiple universuri, şi totuşi fiecare dintre ele era exact la fel ca al 
nostru. Fiecare „univers alternativ” despre care am citit eu prin 
cărţile de science fiction era profund diferit de universul de bază. 
Tocmai aşa îți dai seama că eşti într-un univers alternativ. 

— Am un răspuns foarte interesant la remarca ta, a spus Alan. 
Să considerăm o axiomă faptul că mutarea unui obiect dintr-un 
univers în altul este un eveniment fundamental improbabil. 

— Pot accepta asta, am spus eu. 

— În fizică, acest lucru este permis, deoarece, la nivel funda- 
mental, acest univers este unul cuantic şi, în principiu orice se poate 
întîmpla, chiar dacă în mod curent nu se întîmplă. Oricum, fiecare 

univers preferă să îşi menţină evenimentele improbabile la mini- 
mum, mai ales dacă vorbim de nivelul subatomic. 

— Cum poate un univers să „prefere” ceva? a întrebat Ed. 

— Nu ai cunoştinţele matematice necesare, a replicat Alan. 

— Sigur că nu am, a zis Ed dindu-şi ochii peste cap. 

— Adevărul este că universurile preferă anumite lucruri în 
detrimentul altora. De exemplu, preferă să caute o stare de entropie 
cît mai mare. Preferă să aibă viteza luminii aceeaşi. Ai putea în 
principiu să încerci să modifici aceste lucruri, dar s-ar putea să se 
dovedească laborios. Acelaşi lucru şi în cazul nostru. Mutarea unui 
obiect dintr-un univers în altul este atit de improbabilă, încît uni- 
versul destinaţie este cvasi-identic cu cel expeditor — un mod de 
conservare a improbabilității. 

— Dar cum îţi explici mutarea noastră dintr-un loc în altul? am 
întrebat. Cum poţi ajunge dintr-un loc anume al unui univers, în 
cu totul alt loc în celălalt univers? 

— Păi gîndeşte-te, a spus Alan, mutarea unei întregi nave într-un 
alt univers este un eveniment de o improbabilitate uriaşă. Din 
punctul de vedere al universului, locul unde va apărea ea în noul 
univers este un lucru de-a dreptul neînsemnat. De aceea am spus 
că termenul „călătorie” este impropriu. Noi nu plecăm spre undeva. 
Noi doar ajungem undeva. 

— Şi ce se întîmplă în universul pe care l-ai părăsit? 

— Apare imediat o altă versiune a lui Modesto, din alt univers, 
cu versiunile noastre alternative în ea, a spus Alan. Probabil. Există 
o mică şansă ca asta să nu se întimple, dar, ca regulă generală, e ceea 
ce se întîmplă. 

— Deci ne întoarcem vreodată? am întrebat eu. 

— Să ne întoarcem unde? 

— În universul de origine. 

— Nu. Ei bine, teoretic este posibil, dar este extrem de impro- 
babil. Universurile se creează în mod continuu, urmînd ramificaţiile 
opțiunilor noastre. În realitate, se nasc imediat înainte de a sări noi 
în ele; acest lucru ne facilitează de fapt accesul, pentru că vor fi 
foarte asemănătoare în structură cu universul nostru. Cu cît sîntem 
separați mai mult timp de un anume univers, cu atit el are mai mult 
răgaz să devină divergent, şi devine cu atît mai improbabil să te poți 

întoarce în el. Chiar şi întoarcerea într-un univers pe care l-ai părăsit 
acum o secundă este foarte improbabilă. Dar să te întorci într-unul 
din care ai plecat acum un an, cînd ai făcut primul salt de la Pămînt 
spre Phoenix, este de-a dreptul imposibil. 

— Asta mă întristează. Mi-era drag universul meu..., s-a plins 
Ed. 

— Bine zici, a continuat Alan. Tu nu vii din acelaşi univers ori- 
ginar ca John şi cu mine, pentru că n-ai făcut primul salt o dată cu 
noi. Mai mult, oameni care au făcut saltul cu noi, acum se află în 
alte universuri, pentru că sînt pe alte nave. Orice versiune a vechilor 
noştri prieteni pe care am putea-o reîntilni ar fi o versiune alterna- 
tivă. Bineînţeles, ei ar arăta şi s-ar purta la fel, deoarece, cu excepţia 
poziției diferite a acelui electron, ei ar fi aceleaşi persoane. Dar 
universurile noastre originare sînt complet diferite. 

— Deci tu şi cu mine sîntem singurii care au rămas din universul 
nostru, am concluzionat eu. 

— Sînt şanse mari ca acel univers să existe în continuare. Dar 
mai mult ca sigur că noi doi sîntem singurii proveniţi din el care 
ne aflăm acum în acest univers. 

— Nu ştiu ce să cred despre toate astea, am murmurat eu. 

— Nu te îngrijora. Din punctul de vedere al vieții noastre nor- 
male, țopăiala prin universuri nu contează. Funcţional, toate sînt 
aceleaşi, indiferent de universul în care te afli la un moment dat. 

— Dar de ce ne mai trebuie nave spațiale? a întrebat Ed. 

— Simplu, ca să te deplasezi dintr-un univers în altul. 

— Nu asta întreb. Dacă tot sintem capabili să ne mutăm instan- 
taneu dintr-un univers în altul, de ce n-o facem şi de pe o planetă 
pe alta? Pur şi simplu să facem saltul pe suprafaţa planetei. Aşa 
măcar n-am mai risca să se tragă în noi în spațiu. 

— Universul preferă ca salturile să se facă departe de mari mase 
gravitaționale, cum ar fi planetele şi stelele, a răspuns Alan. Mai ales 
cînd faci salt de la un univers la altul. Poţi într-adevăr să faci saltul 
în vecinătatea unui puț gravitațional, de aceea intrăm în noile uni- 
versuri destul de aproape de planetele de destinaţie, dar saltul se 
face mult mai uşor la distanţă de ele, din cauza asta ne depărtăm 
puţin întotdeauna înainte de salt. Aş putea să vă arăt o relație 
exponențială care defineşte toate astea, dar... 

— Ştiu, ştiu, nu dispun de aparatul matematic necesar pentru 
a înțelege..., a oftat Ed. 

Alan se pregătea să răspundă sarcastic, dar în acel moment 
BrainPal-urile noastre au început să clipească. Modesto tocmai pri- 
mise veşti despre masacrul de pe Coral. Şi, în orice univers te-ai fi 
aflat, aceste veşti erau groaznice. 


Coral a fost a cincea planetă colonizată de oameni şi prima care 
era mai chiar bine aclimatizată pentru viaţa omenească decît Pă- 
mîntul. Era stabilă geologic, avea un sistem de control al climatului 
care menținea o climă temperată pe cea mai mare parte a suprafeţei 
şi era populată cu specii native de plante şi animale care erau destul 
de apropiate genetic de cele de pe Pămînt, ca să corespundă cerin- 
telor nutriționale şi estetice ale coloniştilor. Cu ceva vreme în urmă, 
se propusese schimbarea numelui planetei în Eden, dar s-a ajuns 
la concluzia că un astfel de nume ar fi avut un potenţial karmic 
generator de belele. 

S-a ales numele de Coral, de la creaturile asemănătoare cu coralii 
pămînteni care dăduseră naştere multor arhipelaguri şi recifuri în 
lungul zonei tropicale. Expansiunea umană pe Coral a fost ținută în 
friu — spre deosebire de alte colonizări — iar coloniştii au ales o viaţă 
simplă, aproape pre-industrială. Era unul dintre puţinele locuri din 
univers în care oamenii preferaseră să se adapteze mediului existent, 
în loc să îl modifice pentru a semăna cu cel pămiîntean. Şi a funcţio- 
nat, prezenţa umană, redusă şi neinvazivă, s-a mulat pe biosfera 
Coralului şi a prosperat într-un mod liniştit şi controlat. 

De aceea Coral a fost luată pe nepregătite de invazia Rraey, care 
au năvălit cu tot atîţia soldați câţi colonişti erau pe planetă. Posturile 
de apărare ale FCA staționate pe Coral şi pe orbită au dus o luptă 
vitejească, dar scurtă, înainte de a fi copleşite de forța adversarului. 
Şi coloniştii au ripostat, dar au fost învinşi repede. Supraviețuitorii 
au fost căsăpiţi, literalmente, deoarece Rraey apreciau în mod 
deosebit gustul cărnii de om. 

BrainPal-urile ne-au transmis o secvenţă dintr-un show culinar 
de succes la Rraey, în care bucătarii lor de frunte discutau cel mai 
economic mod de a tranşa trupul unui om pentru a reduce pierderile 


176 / JOHN SCALZI 


şi despre cît de bună iese supa din oasele gîtului. Pe lîngă faptul că 
transmisia ne-a făcut să vomăm, a fost o dovadă că atacul fusese 
planificat dinainte, în detaliu, dacă avuseseră grijă să aducă şi cele- 
brități de mîna a doua de pe planeta lor pentru a organiza festivi- 
tățile. Era clar că Rraey aveau de gînd să rămînă. 

După euforia victoriei, Rraey n-au pierdut vremea. După ce au 
omorît toți coloniştii, au coborit platforme de extracție minieră pe 
insulele de pe Coral. Înainte de atac, ei negociaseră cu guvernul 
colonial exploatarea acestor insule. Pe planeta lor de baştină, recifu- 
rile, cîndva numeroase, dispăruseră datorită unei combinaţii dezas- 
truoase între exploatarea minieră abuzivă şi poluarea industrială 
masivă. Guvernul Colonial refuzase propunerea, pe de o parte pentru 
că locuitorii de pe Coral voiau să-şi protejeze planeta, şi pe de altă 
parte pentru că gusturile antropofage ale Rraey erau binecunoscute. 
Nu risca nimeni să accepte mineri Rraey care la ieşirea din şut, în 
drumul spre casă, urmau să vineze oameni gustoşi pentru cină. 

Greşeala Guvernului Colonial a fost să nu realizeze cât de impor- 
tantă era pentru Rraey exploatarea coralilor — pe lingă interesul co- 
mercial, mai exista şi un aspect religios pe care diplomații Guvernului 
nu l-au sesizat. După cum nu şi-au dat seama nici cât de departe erau 
aceştia dispuşi să meargă pentru a-şi atinge scopul. Rraey şi Guver- 
nul Colonial avuseseră cîteva întilniri, dar relațiile au fost întotdeauna 
încordate — cum ar fi putut fi destinsă o întîlnire în care partenerul 
te priveşte cu poftă, gîndindu-se dacă ai fi mai potrivit pentru micul 
dejun sau pentru prînz. Ambele părți au ținut-o pe-a lor. Dar cînd 
ultimul recif de pe planeta Rraey a murit, adevărata măsură a nevoii 
lor pentru resursele Coralului a devenit vizibilă. Coral era acum al 
lor, iar noi trebuia să ne luptăm din greu ca să îl luăm înapoi. 


— E o treabă cam sinistră, spunea locotenentul Keyes coman- 
danților de grupe, şi o să fie şi mai şi, cînd ajungem acolo. 

Ne aflam în camera de adunare a plutonului. Cafeaua se răcea în 
ceşti, în timp ce noi parcurgeam, pagină cu pagină, rapoartele asupra 
atrocităților comise şi informațiile transmise de misiunile de recunoaş- 
tere. Dronele de salt care scăpaseră atacului Rraey raportau aterizarea 
unui şir nesfîrşit de nave inamice, atât de luptă cât şi miniere. În mai 

puțin de două zile de la masacru, aproape o mie de nave se adunaseră 
în spațiu deasupra Coralului, aşteptîndu-şi rîndul la jefuirea ei. 

— lată ce ştim, a spus Keyes, afişind o imagine sistemului Coral 
în BrainPal. Estimăm că cea mai mare parte a activității Rraey este 
industrială şi comercială. Luîndu-ne după modelul navelor, o tre- 
ime, adică mai bine de trei sute, sînt nave militare avînd capacități 
defensive, dar şi ofensive. Cele care transportă trupe au capacități 
de atac şi de protecție minimale. Dar cele din clasa navelor de luptă 
sînt mai mari şi mai puternice decît ale noastre. Estimăm de aseme- 
nea că la suprafaţa planetei se găsesc acum o sută de mii de soldați 
Rraey, care se pregătesc pentru invazie. Servicile noastre secrete 
cred că ei se aşteaptă să ne luptăm pentru Coral, şi că atacul va avea 
loc într-un interval între patru şi şase zile, cît ne-ar lua să aducem 
navele mari în poziţie de salt. Rraey cunosc preferința FCA pentru 
atacuri copleşitoare, iar asta va lua FCA ceva vreme. 

— Deci cînd vom ataca? a întrebat Alan. 

— În unsprezece ore, a răspuns Keyes. 

Toţi ne-am foit neliniştiţi în scaune. 

— Dar ce şanse avem, domnule? a întrebat Ron Jensen. Singurele 
nave disponibile sînt cele care se găsesc deja la distanţa de salt, plus 
cele care vor ajunge acolo în următoarele ore. Cite s-ar putea stringe? 

— Şaizeci şi două, inclusiv Modesto. 

BrainPal-urile au început să descarce lista navelor. Am observat 
că figura şi Hampton Roads, nava pe care fuseseră trimişi Harry şi Jesse. 

— Mai sînt şase nave care se grăbesc să ajungă la distanţa de 
salt, dar nu ne putem baza pe ele că vor ajunge pînă la ora atacului. 

— Dumnezeule, a exclamat Ed McGuire, au cinci la unu la nave 
şi doi la unu la forţele terestre, asta în cazul fericit în care putem 
ateriza cu toate navele. Cred că aş fi preferat să respectăm tradiția 
cu forţa de atac copleşitoare. 

— Dacă aşteptăm să avem destule nave, le dăm vreme să se 
pregătească, a spus Keyes. Mai bine trimitem o forță redusă acum, 
cînd nu se aşteaptă, şi încercăm să producem cît mai multe strică- 
ciuni. În patru zile am putea aduce încă două sute de nave. Dar dacă 
noi ne facem treaba bine, ele n-ar mai avea mult de furcă. 

— Ce păcat că noi nu vom mai fi pe-aici, să ne mulțumească, a 
zis Ed pufnind. 

— Ghinion, a spus Keyes, cu un zîmbet scurt. Băieți, ascultați, 
ştiu că nu seamănă a voiaj de plăcere. Dar nu o să fim idioţi. Nu ne 
ducem acolo să fim măcelăriți. Avem de gînd să ne atingem scopul. 
Vrem să le lovim transportoarele, astfel încît să nu mai poată debarca 
alte trupe. Vom debarca trupe terestre care să întrerupă activitatea 
de extracție, aşa înciît le va fi greu să-i lovească pe ai noştri, fără să-i 
distrugă şi pe ai lor. Vom lovi ţintele comerciale şi industriale pe 
care le găsim şi vom încerca să dislocăm navele lor de atac de pe 
orbită, şi astfel, cînd vor ajunge întăririle noastre, să-i atacăm pe 
Rraey din două părți. 

— Aş vrea să revenim la trupele terestre, a spus Alan. Deci le 
ducem pe planetă, apoi navele noastre vor încerca să scoată navele 
lor de pe orbită? Asta înseamnă că vom fi părăsiți acolo, sau mă înşel? 

Keyes a dat din cap. 

— Vom fi pe cont propriu cel puţin trei-patru zile. 

— La dracu”, a răbufnit Jensen. 

— E război, nenorociţilor, s-a răstit Keyes. Îmi pare tare rău că 
nu vă convine sau că vi se pare greu. 

— Ce se întimplă dacă planul nu funcţionează şi navele noastre 
sînt distruse? am întrebat eu. 

— În cazul ăsta, Perry, cred că sîntem futuţi. Dar hai să nu ne 
gîndim la asta. Sîntem profesionişti, avem o treabă de făcut. Pentru 
asta ne-am pregătit. Planul comportă riscuri, dar nu riscuri prosteşti, 
iar dacă va merge vom fi recucerit planeta şi le vom fi cauzat pierderi 
importante. Hai să considerăm că vom reuşi, ce ziceți? Este o idee 
cam nebunească, dar nu imposibilă. lar dacă vă implicaţi, șansele 
ca ea să reuşească vor creşte considerabil. În regulă? 

Iarăşi foială în scaune. Nu eram pe de-a-ntregul convinşi, dar 
nu prea aveam loc de întors. Urma să mergem, indiferent dacă ne 
convenea sau nu. 

Jensen a întrebat: 

— Care sînt cele şase nave care ar putea să ajungă în timp util? 

Keyes a accesat informația şi ne-a spus: Little Rock, Mobile, Waco, 
Muncie, Burlington şi Sparrowhawk*. 


* Sparrowhawk = uliu (în limba engleză). 

— Sparrowhawk? a sărit Jensen. Nu glumeşti? 

— Care-i treaba cu Sparrowhawk? am întrebat. 

Numele era ciudat. De obicei, navele batalion erau denumite 
după oraşe de mărime medie. 

— Brigăzile fantomă, Perry, a răspuns Jensen. Forțele Speciale 
ale FCA. Nişte monştri mari şi-ai dracului. 

— N-am auzit de ei pînă acum, am spus. 

De fapt aveam impresia că mai auzisem undeva, dar nu-mi 
aminteam în ce împrejurare. 

— FCA îi păstrează pentru ocazii speciale, a continuat Jensen. 
Nu se amestecă ei cu gloata. Ar fi bine să-i avem aici cînd vom cobori 
pe planetă. Ne-ar scuti de neplăcerea de a muri. 

— Ar fi bine, dar probabil că asta nu se va întîmpla, a conchis 
Keyes. Sîntem gata, băieţi şi fete? La bine şi la rău. 


Zece ore mai tîrziu, Modesto a făcut saltul în spațiul orbital al lui 
Coral şi a fost lovit, în primele secunde, de şase rachete trase de 
aproape de un crucişător Rraey. Motorul de la pupa pentru menți- 
nerea direcţiei a fost distrus, iar nava s-a răsucit cu susul în jos. Cînd 
rachetele au lovit, grupa mea şi a lui Alan era într-o navetă de trans- 
port. Forţa exploziei a izbit cîțiva băieţi de pereții navetei. În docul 
navetelor, echipamente şi materiale zburau necontrolat, lovind alte 
navete, dar ca prin miracol, nu şi pe a noastră. Din fericire, navetele, 
blocate de electromagneţi pe docuri, au rămas pe loc. 

L-am activat pe Găoază ca să verific starea navei. Modesto fusese 
grav avariat şi din scanarea navei Rraey, se părea că aceasta se pune 
în poziţie pentru a trage o nouă salvă. 

— E timpul s-o întindem, am răcnit la Fiona Eaton, pilotul 
nostru. 

— Nu am liber de la Control, mi-a replicat. 

— În cel mult zece secunde vom fi loviți de altă serie de rachete. 
Gata, ti-am dat liber. 

Am auzit-o miriind. Alan, care era şi el conectat cu computerul 
central al lui Modesto a strigat din spate: 

— Rachete lansate! Douăzeci şi şase se secunde pînă la impact! 

— Avem destul timp ca să ne îndepărtăm? am întrebat-o pe Fiona. 

— Vom vedea, a spus ea şi a deschis un canal de comunicație 
cu celelalte navete. Sînt Fiona Eaton, pilot al Tranportorului Şase. 
Vă înştiințez că voi executa o procedură de ieşire de urgenţă în trei 
secunde. Mult noroc. 

S-a întors către mine. 

— Centurile, a spus, şi a apăsat un buton roşu. 

O dungă de lumină roşie a marcat porțile docului. Zgomotul 
exploziei lor s-a pierdut în mugetul aerului care țişnea din navă. 
Tot ce nu era ancorat în vreun fel a fost supt prin spărtură. Printre 
resturile zburătoare, cerul se răsucea, pe măsură ce Modesto se rotea 
ameţitor. Fiona a crescut puterea motorului, a aşteptat cîteva se- 
cunde pentru ca sfărimăturile să elibereze gaura, apoi a eliberat 
naveta din ancore şi s-a lansat către porți. A încercat să compen- 
seze rotirea lui Modesto, dar n-a reuşit întru totul, acoperişul a fost 
zgîriat uşor. 

Am accesat imaginile provenite de la docul de lansare. Şi alte 
navete au ieşit în urma noastră, întîi două, apoi trei. Numai cinci 
au reuşit, înainte ca a doua salvă de rachete să lovească nava, schim- 
bîndu-i brusc sensul de rotaţie şi strivind restul navetelor care în- 
cercau să iasă. Cel puțin una dintre ele a explodat. Resturile s-au 
împrăştiat, lovind camera prin care primeam imagini. 

— Întrerupe-ţi legătura cu Modesto, a spus Fiona. O pot folosi 
ca să ne dea de urmă. Spune-o soldaților. Verbal. 

M-am conformat. Apoi Alan, arătînd spre soldați, a spus: 

— Avem câteva răni minore, nimic grav. Care e planul? 

— Am stabilit un curs spre Coral şi am închis motoarele, a zis 
Fiona. Probabil că ei caută semne de propulsie sau comunicații prin 
BrainPal pentru a pune rachetele pe urmele noastre. Aşa că dacă 
facem pe morții, am putea cîştiga destul timp pentru a încerca să 
intrăm în atmosferă. 

— Să încercăm? a spus Alan. 

— Dacă ai un plan mai bun, ascult. 

— N-am nici cea mai mică idee ce se întîmplă, aşa că urmez 
bucuros planul propus de tine, a dat el înapoi. 

— Dar ce s-a întîmplat pe Modesto, de fapt? a întrebat Fiona. 

— Ne-au lovit imediat ce am ieşit din salt. Şi n-aveau de unde 
şti unde o să se întimple asta. 

— Poate că doar ne-am nimerit în locul nepotrivit, la momentul 
nepotrivit, a spus Alan. 

— Eu nu cred, am replicat, arătînd spre fereastră. Priveşte! 

Am arătat spre un crucişător Rraey care sclipea ca un pom de 
Crăciune pe măsură ce îşi scuipa rachetele. În partea opusă a boltei, 
un crucişător FCA a apărut de niciunde. Cîteva secunde mai tîrziu, 
torpilele l-au lovit în plin. 

— Nu se poate, a gemut Fiona. 

— Ei ştiu exact unde vor apărea navele noastre, a spus Alan. 
Asta este o ambuscadă! 

— Dar de unde dracu” ştiu? a strigat Fiona. Ce pizda mă-sii se 
petrece aici? 

— Alan? am spus. Tu eşti fizicianul. 

Alan se holba la crucişătorul FCA avariat, care tocmai era lovit 
de o nouă salvă. ` 

— Habar n-am ce se întîmplă, e ceva cu totul nou pentru mine, 
a murmurat el. 

— E o porcărie, a zis Fiona. 

— Să ne păstrăm cumpătul, am intervenit. Sîntem în rahat şi nu 
avem timp de asta. 

— Dacă ai un plan mai bun, te ascult, a spus din nou Fiona. 

— Pot să îmi accesez BrainPal-ul, atita timp cît nu încerc să mă 
conectez la Modesto? 

— Sigur, a zis Fiona, dacă nu există transmisiuni în afara navetei, 
e în regulă. 

L-am accesat pe Găoază şi am cerut o hartă geografică a Cora- 
lului. 

— Ei bine, am zis, cred că putem considera că atacul asupra plat- 
formelor miniere nu va avea loc astăzi. De pe Modesto n-au scăpat 
destul de mulți încît să putem organiza un atac serios şi, în plus, 
nu sînt sigur că vom reuşi cu toții să aterizăm întregi. Nu toți piloții 
sînt la fel de rapizi ca tine, Fiona. 

Fiona a încuviințat, şi mi-am dat seama că s-a relaxat puțin. Lau- 
dele fac întotdeauna bine, mai ales în timpul unei crize. Am trimis 
harta Fionei şi lui Alan. 

— lată noul plan. Forţele Rraey sînt concentrate pe barierele de 
corali şi în oraşele Coloniale de pe coastă. Deci noi vom merge acolo, 

am spus, arătînd spre mijlocul celui mai mare continent de pe Coral, 
ne vom ascunde în munți şi vom aştepta al doilea val. 

— Dacă acesta va veni, a spus Alan. O dronă de salt este progra- 
mată să se întoarcă pe Phoenix. Vor afla că Rraey ştiau că venim 
peste ei. Şi o dată ce ai noştri vor afla asta, pot hotărî să nu mai vină 
deloc. 

— Ba nu, vor veni, am zis. S-ar putea să nu ajungă cînd ne-ar 
plăcea nouă, dar de venit vor veni. Trebuie să fim pregătiţi să îi aş- 
teptăm. Partea bună este că planeta asta e propice vieții umane. 
Vom găsi hrană din belşug. 

— Nu prea am chef să fac colonizări acuma, a bombănit Alan. 

— Nu eo soluţie definitivă, am replicat. Şi este, oricum, cea mai 
bună variantă. 

— Da, asta aşa e, a convenit Alan. 

M-am întors către Fiona. 

— Ce te-ar putea ajuta să ne duci teferi pe suprafaţă? 

— O rugăciune. Acum nu avem probleme pentru că arătăm ca 
o bucată de gunoi, dar orice lucru mai mare decit un trup omenesc, 
o dată intrat în atmosferă, va fi depistat de Rraey. Imediat ce vom 
începe să facem manevre, ne vor observa. 

— Cât timp putem rămîne la altitudinea asta? am întrebat-o. 

— Nu prea mult, nu avem mîncare, nu avem apă şi, oricât ar fi 
corpurile noastre de performante, vom rămîne fără aer în scurt 
timp. 

— La câtă vreme după ce intrăm în atmosferă ai de gînd să începi 
să pilotezi? 

— La scurtă vreme, dacă începem să ne rostogolim nu voi mai 
fi în stare să redresez naveta pînă jos. Vom cădea şi ne vom zdrobi, 
punct. 

— Fă ce poți. 

A încuviinţat. 

— Alan, tu înştiinţezi trupele despre schimbarea de plan, am 
spus. 

— Să-i dăm drumul, a zis Fiona, lovind acceleraţia. Forţa neaş- 
teptată a motoarelor m-a înfundat în scaunul copilotului. Acum nu 
mai cădeam liber spre suprafața planetei, ci ne îndreptam voit spre 
ea. 

— Atenţie, cad pietre, a strigat Fiona intrînd în atmosferă. 

Naveta a început să trepideze. Apoi din bord s-a auzit un scurt 
țiuit. 

— Scanare activă, am spus, sîntem urmăriți. 

— M-am prins, a zis Fiona, făcînd un salt lateral. Vom intra curînd 
într-o pătură de nori. Poate ne va ajuta să ne ascundem. 

— De obicei ajută? am întrebat. 

— Nu, a răspuns ea intrînd oricum în nori. 

Am ieşit din ei la cîţiva kilometri spre est, apoi am intrat iarăşi 
în nori. 

— Sîntem urmăriţi în continuare, am spus, aeronavă la 350 de 
kilometri, şi se apropie. 

— Încerc să ajungem cît se poate de aproape de sol pînă să ne 
prindă. Nu putem scăpa de ei, şi nici nu-i putem ataca. Cel mai bine 
ar fi să fim cît mai aproape de sol şi să sperăm că rachetele lor vor 
lovi copacii, nu pe noi. 

— Asta nu e foarte încurajator, am bombănit. 

— Nu sîntem la ora de încurajări, ţineţi-vă bine, plonjăm. 

Aeronava Rraey era după noi. 

— Rachete! am strigat. 

Fiona a rotit naveta puternic spre stînga şi s-a năpusti spre sol. 
O rachetă ne-a depăşit şi s-a pierdut în depărtare. Cealaltă a explo- 
dat într-un deal, imediat în urma noastră. 

— Bravo, am spus, dar era să-mi muşc limba, pentru că o a treia 
rachetă a detonat chiar în spatele nostru, iar suflul ei ne-a destabi- 
lizat. A patra rachetă ne-a lovit în plin şi bucăți de şrapnel au pă- 
truns prin lateral. Auzeam aerul ieşind, dar şi gemetele oamenilor 
răniți. 

— Coboriîm, a anunţat Fiona, încercînd să controleze naveta. Se 
îndrepta spre un mic lac cu o viteză incredibil de mare. 

— Vom lovi apa şi ne vom zdrobi. Îmi pare rău. 

— Te-ai descurcat bine, am spus, şi în aceeaşi clipă botul navetei 
a atins suprafaţa lacului. 

Zgomot infernal, de fiare scrişnind, botul navetei răsucindu-se 
în jos, apoi rupindu-se de rest. O scurtă imagine a compartimen- 
tului cu soldați desprinzîndu-se, strigăte mute cu gurile deschise, 
țipete neauzite pierdute în celălalt zgomot, mugetul trecerii pe 

deasupra botului navetei, care deja se învîrtea nebunește deasupra 
apei. Rotiri scurte, dezordonate, pe măsură ce botul împrăştia 
bucăţi de metal şi de instrumente în urma sa. Durere ascuțită, ceva 
lovindu-mi maxilarul şi plecînd cu el cu tot. Gilgiiala neinteligibilă 
în timp ce încerc să strig, sînge gri, Smart-Blood, tras din rană, rotit 
în spirală de forţa centrifugă. Un stop-cadru cu Fiona, ale cărei cap 
şi braț drept sînt acum pierdute, undeva în urma noastră. 

Un zdrăngănit ascuţit de metal, pe cînd scaunul meu se rupe de 
restul compartimentului, cade cu spătarul pe pămînt şi se îndreaptă 
vertiginos spre un colț de stincă, eu pe spate, în continuare aşezat, 
scaunul învîrtindu-se şi deplasîndu-se în acelaşi timp. O scurtă şi 
ameţitoare schimbare de direcţie în clipa în care piciorul meu drept 
loveşte stînca, urmată de o durere crîncenă, albă-aurie, cind femurul 
îmi pocneşte ca un vreasc. Piciorul retezat sare exact în locul în care 
îmi fusese maxilarul şi devin astfel prima persoană din istorie care-şi 
trage singură şuturi în gură. Un zbor arcuit peste sol şi aterizez într-un 
loc în care crengile copacilor încă mai cad, pentru că pe-acolo tocmai 
se prăbuşise şi corpul navetei. O ramură grea, masivă îmi vine peste 
piept şi îmi rupe cel puţin trei coaste. După ce am reuşit să-mi trag 
singur un şut în omuşor, acest lucru este ultima mea grijă. 

Privesc în sus (nu am altă opțiune) şi îl văd pe Alan deasupra, 
atîrnînd cu capul în jos, înfipt într-o ramură care-i intrase în trup 
cam prin locul unde ar trebui să fie ficatul. De pe fruntea lui, 
SmartBlood îmi picură pe gât. ÎI văd clipind, semn că mă vede la 
rîndu-i. Apoi primesc un mesaj prin BrainPal. 

Arăți groaznic, transmite el. 

Nu pot răspunde. Pot să mă holbez în schimb. 

Sper doar să pot vedea constelațiile acolo unde mă duc, transmite el. 
Şi o mai transmite o dată. Şi încă o dată. Apoi nu mai transmite nimic. 


Ciripeli. Ceva aspru prinzîndu-mi brațul. Găoază recunoaşte 
piuiturile şi-mi traduce. 

— Ăsta mai trăieşte. 

— Lasă-l. O să moară curînd. Şi oricum ăştia verzi nu sînt buni de 
mîncat. Nu sînt copti încă. 

Grohăială, pe care Găoază o traduce [risete]. 

— La dracu’, trebuie să vedeți asta, spune cineva. Nenorocitul 
ăsta trăieşte. 

O altă voce. Familiară. 

— Să văd. 

Linişte. Din nou vocea familiară. 

— Îndepărtaţi buşteanul ăsta de pe el. Îl luăm cu noi. 

— Pentru Dumnezeu, şefa, zice prima voce. Uită-te cum arată. 
Îi tragi un glonte în cap. Ar fi cel mai bine pentru el. 

— Ni s-a spus să căutăm supraviețuitori, revenit vocea aceea. 
Şi, ca să vezi... Ăsta e un supravieţuitor. De fapt este singurul supra- 
vietuitor. 

— Dacă poţi numi asta supravieţuire... 

— Ai terminat? 

— Da, coniţă. 

— Bine, acuma mută nenorocita aia de cracă. Rraey ne vor da 
curînd de urmă. 

Încercarea de a-mi deschide ochii e ca şi cum aş forţa nişte uşi 
metalice înțepenite. Mă ajută în treaba asta durerea insuportabilă 
pe care o simt atunci cînd buşteanul îmi este luat de pe piept. Ochii 
mi se deschid involuntar şi expir echivalentul unui strigăt prin ma- 
Xilarul lipsă. 

— Dumnezeule, s-a trezit, spune prima voce, şi văd un bărbat 
blond, care dă deoparte lemnul de pe mine. 

O mînă caldă pe acea parte a feţei care încă mai există. 

— Hei, spune vocea familiară, o să fii bine. Eşti în siguranţă. Te 
ducem înapoi. Eşti bine. Va fi bine. 

Chipul ei îmi intră în raza vizuală. Ştiu fața asta. Sînt căsătorit 
cu ea. Kathy a venit după mine. 

Suspin. Ştiu că sînt mort. Nu mă deranjează. 

Încep să alunec. 

— ÎI ştii pe tipul ăsta? întreabă blondul. 

— Nu fi prost, o aud pe Kathy spunînd, bineînţeles că nu-l cunosc. 

M-am dus. 

În alt univers. 


PARTEA A TREIA 


TREISPREZECE 


— Aha, te-ai trezit..., am auzit pe cineva vorbind, imediat ce am 
deschis ochii. Nu încerca să-mi răspunzi. Eşti complet scufundat în 
lichid. Ai un tub respirator care-ţi ajunge direct în gîtul. Şi nu mai 
ai maxilar. 

Am aruncat o privire împrejur. Pluteam într-un cilindru, plin cu 
un lichid consistent, călduț şi transparent. Puteam vedea dincolo de 
pereţii cilindrului, dar nu puteam focaliza imaginea. Aşa cum mi 
se spusese, un tub flexibil ieşea dintr-un panou, şi ajungea undeva 
în zona gitului. Am încercat să privesc de-a lungul lui, însă n-am 
reuşit. Vederea îmi era blocată de un aparat care îmi înconjura 
partea inferioară a capului. Am încercat să-l ating cu mîna, dar nu 
am reuşit să fac nici o mişcare. Lucrul acesta m-a îngrijorat. Dar 
vocea m-a liniştit imediat. 

— Nu te speria, ţi-am anulat capacitatea de mişcare. Ai să poți 
să te mişti imediat ce vei fi scos din cuvă. Adică peste vreo două 
zile. Dar ai acces în continuare la BrainPal. Foloseşte-l dacă vrei să 
comunici ceva. Aşa o să vorbim de acum înainte. 

Unde naiba sînt? Şi ce mi s-a întîmplat? 

— Eşti în clinica Brenneman, deasupra lui Phoenix, mi-a răs- 
puns vocea. Cele mai bune tratamente de oriunde. Acum eşti la 
terapie intensivă. Sînt doctorul Fiorina şi m-am ocupat de tine din 
clipa în care te-au adus aici. Cît despre ce ţi s-a întîmplat... hmm... 
acum eşti într-o stare mult mai bună. Aşa că nu te îngrijora. Ţi-ai 
pierdut falca, limba, mare parte din obrazul drept precum şi urechea 
dreaptă. Piciorul drept ţi-a fost retezat de la jumătatea femurului. 


RĂZBOIUL BĂ TRÎNILOR / 187 


Stingul a suferit fracturi multiple şi ai pierdut trei degete şi călcîiul. 
Noroc că măduva spinării a fost secționată imediat sub cuşca tora- 
cică. Probabil că nu ai avut dureri prea mari. Şi, că tot am pomenit 
de torace, şase coaste au fost rupte iar una dintre ele ţi-a perforat 
vezica biliară, aşa că ai avut parte şi de o hemoragie internă masivă. 
Ca să nu mai pomenesc de. infecțiile apărute datorită rănilor 
deschise şi netratate timp de cîteva zile. 

Credeam că am murit. Sau că sînt pe moarte. 

— Atita vreme cît acum eşti în afara oricărui pericol, cred că pot 
să spun, cu inima deschisă, că ar fi trebuit să fii mort. Dacă nu erai 
modificat, ai fi fost deja mort. Să mulțumeşti singelui tău că te-a 
ținut în viaţă. S-a coagulat imediat şi a ținut infecțiile sub control. 
Dar ai fost foarte aproape să nu reuşeşti. Dacă nu ai fi fost descoperit 
atunci, ai fi murit la scurtă vreme. Cînd te-au adus pe Sparrowhawk, 
te-au scufundat imediat într-o cuvă de stază şi aşa ai ajuns aici. Nu 
puteau să-ți facă mare lucru pe navă. Aveai nevoie de asistenţă 
medicală de specialitate. 

Mi-am văzut soția. Ea a fost cea care m-a salvat. 

— Soţia ta este soldat? 

A murit de cîțiva ani. 

— Oh, a spus Fiorina după care a adăugat: Oricum, erai cu un 
picior pe lumea ailaltă. Halucinaţiile nu sînt un lucru neobişnuit în 
asemenea momente. Tunelul cu o lumină la capăt, rudele decedate 
şi tot restul. Caporal, încă mai trebuie să muncim zdravăn la tine 
şi ne-ar fi mai uşor s-o facem dacă eşti adormit. Nu ai nimic de făcut 
aici decît să pluteşti. Am să te adorm pentru o vreme. Cînd ai să te 
trezeşti, vei fi deja afară. Şi falca o să-ți crească destul ca să poți 
vorbi. Bine? 

Ce s-a întîmplat cu grupa mea? Ne-am prăbuşit... 

— Dormi, o să vorbim mai mult după ce ai să ieşi din cuvă. 

Am încercat să-i dau un răspuns care să îl usture, dar am fost 
lovit de un val de oboseală. Mi s-a rupt filmul înainte să mă gîndesc 
cît de repede se poate rupe. 


— Hei, ia uite cine-i iarăşi printre noi. Omul prea tîmpit ca să 
moară. 

De data asta nu mai eram în cuvă, plutind prin gelatină. M-am 
uitat în jur, căutînd să localizez acel glas. 

— Harry, am rostit atît cît puteam de bine cu falca imobilizată. 

— El în carne şi oase, mi-a răspuns cu o plecăciune. 

— Îmi pare rău că nu te pot întîmpina cum se cuvinte. Sînt un 
pic pus pe butuci. 

— Auzi-l, pus pe butuci! Cristoase pe un ponei, erai mai mult 
risipit şi lipsă, decit întreg, John. Ştiu asta. Am văzut cum te-au adus 
de pe Coral, erai doar o carcasă. Cînd au spus că eşti în viață mi-a 
căzut falca'n podea. 

— Amuzant... 

— Scuze, fără intenţie. Erai de nerecunoscut, un maldăr de or- 
gane. Nu mi-o lua în nume de rău, dar m-am rugat să mori. Nu-mi 
imaginam că sînt în stare să te adune la loc. 

— Mă bucur că te-am dezamăgit. 

— Îmi pare bine să fiu dezamăgit, mi-a răspuns el şi în clipa 
următoare altcineva a intrat în cameră. 

— Jesse, am murmurat. 

A venit lîngă pat şi mi-a dat un pupic pe obraz. 

— Bine ai revenit pe tărîmul celor vii, John, spuse ea, făcînd un 
pas înapoi. 

— Ia te uită, din nou împreună... Cei trei muşchetari, a adăugat. 

— Doi şi jumătate, am corectat-o. 

— Nu fi macabru, m-a apostrofat. Dr. Fiorina spune că te vei 
recupera complet. Maxilarul tău va fi întreg pînă mîine. lar piciorul 
va fi gata peste alte două zile. Vei țopăi pe-aici cât ai zice peşte. 

M-am întins şi mi-am pipăit piciorul drept. Era întreg sau aşa 
se simţea prin pătură. Am dat deoparte aşternutul ca să văd cu ochii 
mei. Era acolo: piciorul meu drept. Un fel de picior. Imediat sub 
genunchi aveam o vînătaie verzuie. Deasupra vinătăii piciorul arăta 
normal. Sub vînătaie, arăta ca o proteză. 

Ştiam despre ce era vorba. Un soldat din grupa mea avusese 
piciorul smuls într-o bătălie şi i-l recreaseră în acelaşi mod. Se ata- 
şează un membru fals, plin de nutrienți, pe locul amputării. Apoi, 
printr-o branulă fixată în zona de contact dintre proteză şi organ, 
se injectează nanoroboți. Folosind ADN-ul pacientului drept ghid, 
nanoroboții transformă nutrienţii şi substanțele primare din mem- 

brul fals în carne şi oase, conectînd noile țesuturi la cele existente. 
Nanoroboţii se deplasează încet, în lungul membrului fals, pînă 
cînd îl transformă complet. După ce îşi termină treaba, migrează 
prin vasele de singe în intestine, iar de acolo sînt eliminați pe cale 
naturală. 

Nu este o chestie foarte delicată, dar este o soluţie bună: fără 
intervenții chirurgicale, nu trebuia să se aştepte crearea unui organ 
clonat, fără proteze greoaie. Totul rezolvat cam în două săptămîni. 
Tot aşa îmi refăcuseră falca şi călcîiul plus cele trei degete lipsă, care 
erau toate prezente la post. 

— Ciîtă vreme am zăcut aici? 

— În camera asta eşti de o zi, mi-a răspuns Jesse. Şi înainte să 
fii adus aici, ai stat în cuvă o săptămînă. 

— Ne-a luat patru zile ca să ajungem pe Phoenix. Tot timpul 
drumului ai fost ținut în stază, ştiai asta? m-a întrebat Harry. 

Am dat din cap. 

— Şi au mai fost vreo două zile, înainte să fii găsit pe Coral. Aşa 
că, în total, cam două săptămîni. 

M-am uitat pe rînd, la fiecare. 

— Îmi pare tare bine să vă văd pe amîndoi. Nu vreau să fiu în- 
teles greşit, dar... De ce sînteți aici? De ce nu sînteţi pe Hampton 
Roads? 

— Hampton Roads a fost distrus, John. Ne-au lovit imediat ce am 
ieşit din salt. Naveta noastră abia a reuşit să părăsească docul, dar 
şi-a avariat motoarele în timpul ejectării. Am fost singurii care am 
reuşit să ieşim. Am plutit aproape o zi şi jumătate pînă cînd Spar- 
rowhawk ne-a găsit. Am fost aproape să ne asfixiem. 

Mi-am amintit că o navă Rraey izbise un crucişător aflat în dru- 
mul ei. Mă întrebam dacă nu cumva fusese chiar Hampton Road. 

— Ce s-a întîmplat cu Modesto? Aveţi idee? 

Jesse şi cu Harry s-au privit cîteva clipe. 

— Şi Modesto a fost doborit, mi-a răspuns Harry, în cele din 
urmă. John, toate navele au fost doborite. A fost un masacru. 

— Nu puteau să le doboare pe toate. Spuneaţi că v-a cules 
Sparrowhawk. Şi eu am fost cules tot de ei. 

— Sparrowhawk a venit mai tîrziu. După primul val. Au ieşit din 
salt la mare distanță de planetă. Orice au folosit Rraey ca să detec- 

teze navele noastre, pe Sparrowhawk l-au ratat... i-au luat însă urma 
mai tîrziu, după ce acesta s-a parcat pe orbită, deasupra locului în 
care te-ai prăbuşit. A fost cît pe ce. 

— Câţi supraviețuitori? am întrebat. 

— Tu ai fost singurul de pe Modesto, mi-a răspuns Jesse. 

— Au mai fost şi alte navete care s-au lansat... 

— Au fost doborite, toate. Rraey au tras în orice obiect mai mare 
decît un bidon de tablă. Motivul pentru care naveta noastră a fost 
cruțată îl pun pe seama faptului că nu mai aveam motoare. Probabil 
că nu au vrut să risipească o rachetă. 

— Cîţi au scăpat în total? Nu se poate să fi fost doar eu şi naveta 
voastră. 

Jesse şi Harry şedeau în faţa mea fără să scoată nici un cuvînt. 

— Nu se poate aşa ceva... am murmurat. 

— A fost o ambuscadă, John, mi-a explicat Harry. Fiecare navă 
care a ieşit din salt a fost lovită aproape imediat. Nu ştim cum au 
reuşit, dar au făcut-o. După care au urmărit şi distrus fiecare navetă 
pe care au găsit-o. De aceea Sparrowhawk a riscat vieţile noastre ca 
să te găsească. Pentru că, pe lingă noi, tu eşti singurul supravieţuitor. 
Numai naveta ta a reuşit să ajungă la sol. Te-au descoperit urmind 
baliza voastră. Pilotul tău a activat-o înainte să vă prăbuşiți. 

Mi-am adus aminte de Fiona. Şi de Alan. 

— Cîţi am pierdut? 

— Şaizeci şi două de crucişătoare cu echipaj cu tot. Şi fiecare 
navă avea un batalion la bord. Nouăzeci şi cinci de mii de oameni, 
plus, minus..., mi-a răspuns Jesse. 

— Mi se face rău..., am murmurat. 

— Este ceea ce s-ar putea numi un excelent futai de modă veche, 
prin toate găurile, a continuat Harry. Nu-i nici o îndoială. Aşa că 
de aceea sintem aici. Nu mai aveam unde să ne ducem. 

— Plus că ne-au păstrat pentru interogatorii, a adăugat Jesse. De 
parcă am şti ceva. Eram deja în navetă cînd am fost loviți. 

— Abia aşteaptă să-ți revii ca să te ia la întrebări. Cred că vei 
primi, cît de curind, o vizită de la nişte anchetatori FCA. 

— Cum sînt? am întrebat. 

— Lipsiţi de haz, mi-a răspuns Harry. 

— Scuză-ne, dar nu avem chef de glume, caporal Perry, mi-a 
atras atenţia locotenent-colonelul Newman. Cînd pierzi şaizeci de 
nave şi o sută de mii de oameni, nu poți să o iei decît foarte în serios. 

Newman mă întrebase cum mă simt, iar eu nu făcusem altceva 
decît să-i răspund „mă simt împrăştiat”. Considerasem că un pic 
de umor sec legat de condiția mea fizică nu putea fi deplasat. Se 
pare că mă înşelasem. 

— Îmi cer scuze. Dar nu era tocmai o glumă. După cum s-ar putea 
să ştiţi, o mare parte din trupul meu a rămas pe Coral. 

— Şi cum ai ajuns pe Coral? m-a întrebat maiorul Javna, celălalt 
anchetator. 

— Parcă îmi aduc aminte că am luat o navetă. Deşi ultima parte 
a coborîrii am făcut-o pe barba mea. 

Javna s-a uitat scurt spre Newman, de parcă i-ar fi spus „Face 
bancuri, din nou”. 

— Caporal, în raportul tău despre incident, ai menţionat faptul 
că ai dat dispoziţie pilotului să arunce în aer ecluza docului în care 
se afla naveta. 

— Aşa este. 

Completasem acel raport cu o noapte înainte de interogatoriu. 

— Cu autorizarea cui ai dat acel ordin? 

— Pe răspunderea mea. Modesto era sub un bombardament 
puternic de rachete. Mi-am spus că un pic de iniţiativă, în acele 
momente, nu ar fi fost un lucru chiar atît de rău. 

— Ai cunoştinţă cîte navete au fost lansate de întreaga flotă? 

— Nu cunosc. Deşi se pare că au fost foarte puține. 

— Mai puţin de o sută. Incluzînd aici şi cele şapte navete de pe 
Modesto, mi-a răspuns Newman. 

— Ştii câte au ajuns pe suprafaţa planetei? m-a întrebat Javna. 

— Din cîte am înțeles, numai a mea a ajuns atît de departe. 

— Exact! a exclamat Javna. 

— Şi?... 

— Şi..., a intervenit Newman. Se pare că ai fost destul de noro- 
cos, ai dat ordinul acela chiar la timp ca să te poți lansa cu naveta 
şi să ajungi în viaţă la suprafața planetei. 

M-am uitat cu o privire opacă la Newman. 

— Sînt suspectat de ceva anume, domnule? 

— Trebuie să recunoşti că este un lanţ de coincidente foarte ciudat, 
a observat Javna. 

— Recunosc pe dracu’! Am dat acel ordin după ce Modesto a fost 
lovit. Pilotul meu a avut prezenţa de spirit şi antrenamentul cores- 
punzător ca să ne ducă spre Coral, suficient de aproape de sol ca 
să pot supraviețui. Şi, dacă vă amintiţi, aproape că am murit. Cea 
mai mare parte a corpului meu s-a împrăştiat pe o suprafaţă cît 
Rhode Island. Singurul lucru norocos a fost că m-au găsit înainte 
să mor. Toate celelalte au fost nişte chestii numite inteligenţă, înde- 
miînare, antrenament. Îmi cer scuze pentru că am fost instruiți bine, 
domnule! 

Javna şi Newman s-au privit din nou. 

— Nu facem decît să urmăm fiecare pistă a anchetei, mi-a spus 
Newman pe un ton potolit. 

— Dumnezeule! Gîndiţi-vă, dacă aş fi planificat cu adevărat să 
trădez FCA, aş fi făcut-o de aşa manieră încît să nu-mi pierd fututa 
asta de falcă. 

M-am gindit că, în starea mea, mă puteam răsti la un ofițer 
superior fără să mi-o fur în bască. Nu m-am înşelat. 

— Să mergem mai departe, a continuat Newman. 

— Chiar aşa. Să mergem. 

— Ai menționat că ai observat un crucişător Rraey deschizind 
focul asupra unei nave FCA imediat ce aceasta a ieşit din salt, în 
apropiere de Coral. 

— Corect, aşa este. 

— Interesant cum de ai reuşit să vezi asta, a murmurat Javna. 

Am oftat adînc. 

— Aveţi de gînd să o ţineţi tot aşa? Lucrurile s-ar putea derula 
mai repede dacă nu aţi încerca la tot pasul să mă faceţi să recunosc 
că sînt spion. 

— Caporal, atacul cu rachete... Îți poţi aminti dacă rachetele 
inamice au fost lansate înainte sau după ce nava a ieşit din salt? 

— Părerea mea este că au fost lansate chiar înainte ca nava să 
apară. Cel puţin aşa mi s-a părut mie. Au ştiut cînd şi unde va ieşi 
din salt acea navă. 

— Cum crezi că este posibil aşa ceva? m-a întrebat Javna. 

— Habar n-am. Cu o zi înainte de atac, nici măcar nu ştiam cum 
funcționează motoarele de salt. Ştiind ce ştiu acum, nu pare a exista 
vreun mijloc prin care să ghiceşti cînd o navă iese din salt. 

— Ce vrei să spui prin „ştiind ce ştiu acum”? a întrebat Newman. 

— Alan, un alt comandant de grupă (m-am ferit să le spun că-mi 
fusese prieten, puteau găsi lucrul acesta ca fiind suspect), mi-a spus 
că motoarele de salt funcționează transferînd o navă dintr-un uni- 
vers în altul, aproape identic cu cel din care nava a plecat. Iar aceste 
două evenimente, dispariţia navei şi apariţia ei, sînt extrem de 
improbabile. Dacă aşa stau lucrurile, se pare că nu ai de unde să 
ştii unde şi cînd poate apărea o navă. Nu ai cum. 

— Atunci ce crezi că s-a întîmplat acolo? a vrut Javna să ştie. 

— Ce vreţi să spuneți? 

— Aşa cum ai pomenit, nu ar trebui să fie nici un mijloc prin 
care să se ştie dinainte unde şi cînd o navă va apărea. Singurul mod 
prin care ne putem imagina realizarea unei astfel de ambuscade, 
este acela că a existat o scurgere de informații către Rraey. 

— Legat de asta... chiar dacă presupunem existența unui trădă- 
tor, cum ar fi putut să o facă? Chiar dacă ar fi reuşit să ia legătura 
cu Rraey, i-ar fi fost imposibil să stabilească cu precizie locul fiecărei 
nave şi momentul cînd aceasta va ieşi din salt. Rraey ne aşteptau şi 
ne loveau pe măsură ce ieşeam din salt. 

— Aşadar... din nou, ce crezi că s-a petrecut acolo? 

Am dat din umeri. 

— Poate că saltul nu este un eveniment atît de improbabil pe cît 
am crezut pînă acum. 


— Nu fi preocupat prea mult de interogatorii, mi-a spus Harry 
oferindu-mi un pahar cu suc de fructe. Şi pe noi ne-au tratat la fel... 
„este suspect că aţi supravieţuit”. 

— Şi cum ai reacţionat? 

— La naiba, am fost de acord cu ei. Este chiar foarte suspect. 
Amuzant, dar ei nu au gustat răspunsul. În fine, nu-i poţi învino- 
văţi. Coloniile simt că le fuge pămîntul de sub picioare. Dacă nu 
descoperim ce s-a întîmplat la Coral, am încurcat-o. 

— Ei bine, tu ce crezi că s-a întîmplat? 

— Habar n-am, a dat Harry din umeri. Poate că saltul nu este 
un eveniment atît de improbabil pe cît credeam. 

— Ciudat, la fel le-am spus şi eu. 

— Mda... dar chiar am vorbit serios. Nu am fundamentul teoretic 
pe care îl avea Alan, odihnească-se în pace, dar cred că întregul model 
teoretic pe care s-a fundamentat saltul este pe undeva greşit. Evident, 
Rraey au un mijloc prin care pot prezice cu mare acuratețe unde 
vor ieşi navele noastre din salt. Dar cum fac asta? 

— Cred că nimeni nu ar fi în stare să prezică aşa ceva. 

— Perfect adevărat. Dar ei cumva o fac. Aşadar, este destul de 
limpede că modelul nostru teoretic este greşit. Teoriile sînt aruncate 
pe fereastră, atunci cînd observaţiile le contrazic. Întrebarea este ce 
s-a întîmplat, de fapt, acolo? 

— Ai vreo idee? 

— Vreo două, deşi nu este tocmai domeniul meu. Nu am apara- 
tul matematic necesar. 

M-a bufnit risul. 

— Ştii, Alan mi-a spus ceva asemănător, nu cu mult timp în urmă. 

Harry a zîmbit ridicînd paharul cu suc. 

— Pentru Alan! 

— Pentru Alan şi pentru toţi prietenii noştri care nu mai sînt, 
am adăugat. 

— Amin, a încheiat Harry. 

— Ascultă, Harry, ai spus că erai acolo, atunci cînd m-au adus 
la bordul lui Sparrowhawk... 

— Am fost. Erai un maldăr inform de carne, fără supărare. 

— Nici o problemă... Îți poți aminti ceva despre echipa care m-a 
adus? 

— Foarte puţin. Ne-au ținut izolați majoritatea drumului. Te-am 
văzut în infirmerie, atunci cînd te-au adus, tocmai ne examinau pe noi. 

— Ţii minte să fi fost vreo femeie în echipa de salvare? 

— Da, era o femeie... Înaltă, păr castaniu... cam atit îmi aduc 
aminte. Să fiu sincer, mai mult m-am uitat la tine decit la cei care 
te-au adus. Pe tine te cunoşteam, pe ei nu. De ce mă întrebi toate 
astea? 

— Harry... unul dintre salvatorii mei a fost soția mea. Aş putea 
să jur. 


RĂZBOIUL BĂTRÎNILOR / 195 


— Credeam că soţia ta e moartă. 

— Este moartă. Dar femeie aceea... Nu era Kathy aşa cum o ştiam 
pe Pămînt, ci arăta ca un soldat FCA, cu ten verde şi toate celelalte. 

Harry s-a uitat la mine uşor descumpănit. 

— Probabil că ai avut halucinații, John. 

— Mda... Dar dacă aveam halucinaţii... de ce am văzut-o pe 
Kathy tocmai în postura de soldat FCA? De ce nu am văzut-o exact 
aşa cum fusese ea în viaţa de zi cu zi? 

— Nu ştiu, John. Halucinaţiile nu sînt ceva real. Şi nu au reguli 
după care să apară.. Nu există nici un motiv pentru care nu ai fi 
putut să îţi vezi soția moartă în postură de soldat FCA. 

— Harry, ştiu că sună un pic nebunește, dar eu mi-am văzut soția. 
Eram făcut bucăţi, dar creierul îmi funcționa cît se poate de bine. 
Ştiu ce am văzut. 

Harry a stat în cumpănă cîteva momente. 

— Pe Sparrowhawk, după cum ştii, eu împreună cu grupa mea 
am fiert în suc propriu cîteva zile. Am fost înghesuiți într-o cameră 
de recreere unde nu aveam nimic de făcut, nu puteam ieşi de acolo, 
nici măcar nu am avut acces la serverele lor de divertisment. Ne 
escortau oriunde ne deplasam. Aşa că ne-am petrecut timpul discu- 
tînd despre echipajul navei şi, mai ales, despre soldaţii din Forţele 
Speciale. Şi am aflat un lucru interesant. Nimeni dintre noi nu cu- 
noştea pe cineva sau nu auzise despre cineva din rîndul trupelor 
obişnuite care să fi intrat în Forţele Speciale. Informaţia asta, în sine, 
poate să nu însemne nimic. Cei mai mulți dintre noi sînt în primii 
doi ani de serviciu. Dar este interesant, oricum. 

— Poate că trebuie să fii în serviciu mai multă vreme. 

— Poate, mi-a răspuns Harry. Dar poate că este altceva la mijloc. 
La urma urmei, li se spune „Brigăzile Fantomă”. 

Şi-a umplut din nou paharul cu suc de fructe, după care s-a 
aşezat la loc, pe marginea patului meu. 

— Cred că am să fac oarece săpături. Dacă nu mă întorc... Să 
mă răzbuni. 

— Am s-o fac atit cît pot de bine, avind în vedere starea mea. 

— Fă la fel, a rînjit Harry. Şi încearcă şi tu să afli cîte ceva. O să 
mai ai cel puțin două şedinţe de interogatoriu. Încearcă să-i descoşi 
şi tu pe ei. 

— De ce te interesează Sparrowhawk? m-a întrebat Javna. 

— Aş vrea să le trimit un mesaj. Vreau să le mulțumesc pentru 
că m-au salvat. 

— Nu este nevoie, a intervenit Newman. 

— Ştiu, dar aşa este politicos. Cînd cineva te salvează de la a fi 
mîncat bucată cu bucată de către animalele din pădure, îi trimiți 
măcar un mesaj de mulțumire. De fapt, aş vrea să trimit acest mesaj 
chiar celor care m-au găsit. Cum pot să fac asta? 

— Nu poţi, mi-a spus abrupt Javna. 

— De ce nu? am întrebat cu inocenţă. 

— Sparrowhawk este o navă a Forţelor Speciale, mi-a explicat 
Newman. Au consemn de tăcere. Comunicațţiile dintre navele Forțe- 
lor Speciale şi restul flotei sînt limitate la minimum. 

— Nu mi se pare corect. Sînt în serviciu de peste un an şi nu am 
avut probleme să trimit scrisori celorlalți camarazi care se află pe 
alte nave. Ar trebui să vă gândiţi că şi cei din Forțele Speciale ar putea 
dori să primească veşti de la camarazii lor răspîndiți prin univers. 

Şi-au aruncat o privire fugară, unul altuia. 

— Ne îndepărtăm de subiect. 

— Dar tot ce vreau este să trimit un mesaj... 

— O să vedem ce putem face, mi-a spus Javna cu un ton care 
sugera limpede: „Nu, n-o să facem nimic”. 

Am oftat şi m-am apucat să le povestesc, probabil pentru a 
douăzecea oară, de ce am dat ordinul să fie aruncată în aer ecluza 
docului în care se afla naveta. 


— Ce-ţi mai face falca? m-a întrebat dr. Fiorina. 

— Pe deplin funcţională şi pregătită să mestece ceva. Şi nu că 
nu mi-ar plăcea supa prin pai. Doar că devine monoton după o 
vreme. 

— Te înțeleg... Acum să vedem piciorul. 

Am dat pătura deoparte. Se vindecase pînă dincolo de jumătatea 
gambei. 

— Foarte bine... Aş vrea să începi să umbli. Zona încă nepro- 
cesată îţi poate susține greutatea corpului, iar un pic de mişcare va 

face bine piciorului. Am să-ți dau un baston cu care să te ajuţi în 
următoarele zile. Am observat că te vizitează nişte prieteni. Ar 
putea să te scoată la masă sau la o plimbare. 

— Nu trebuie să-mi spui de două ori, i-am răspuns şi mi-am 
îndoit piciorul vătămat de cîteva ori. E ca şi nou! 

— Chiar mai bun. De cînd te-ai înrolat, s-au adus îmbunătăţiri 
structurii corpurilor soldaților FCA. Piciorul ţi-a fost modificat, dar 
şi restul corpului va beneficia de aceste îmbunătățiri. 

— Mă întreb de ce FCA nu rupe pisicul în două. De ce nu înlo- 
cuieşte corpurile cu nişte chestii proiectate în întregime numai 
pentru război. 

Fiorina şi-a ridicat privirea de pe ecranul PDA-ului. 

— Ai piele verde, ochi de pisică şi un computer în cap. Cît de 
mult ai fi dispus să renunţi la atributele umane? 

— Bună întrebare. 

— Într-adevăr... Am să chem un infirmier să-ți aducă bastonul. 

A tastat ceva la PDA. 

— Doc... ai mai tratat şi pe altcineva adus de pe Sparrowhawk? 

— Nu. Crede-mă, caporal, cazul tău mi-a fost destul. 

— Aşadar, nici un mebru al echipajului? 

Fiorina a zimbit uşor afectat. 

— O, nu. Ei sînt Forţele Speciale. 

— Şi? 

— Să spunem că ei au nevoi speciale, a mai adăugat el. 

Un infirmier a intrat în cameră aducînd bastonul cerut de Fiorina. 


— Ştii ce poți afla despre Brigăzile Fantomă? În mod oficial, 
vreau să spun. 

— Cred că nu mare lucru, i-am răspuns lui Harry. 

— Nu mare lucru este încă foarte mult, John. Nu poți afla nimic. 

Harry, Jesse şi cu mine luam masa de prînz într-una dintre po- 
potele staţiei spaţiale care se rotea leneşă deasupra lui Phoenix. La 
prima mea ieşire, le sugerasem să mergem cît puteam de departe 
de clinica Brenneman. Popota în care ne aflam era pe partea cealaltă 
a staţiei. Panorama nu era una deosebită, ferestrele dădeau spre un 
mic atelier naval. Dar hamburgerilor de acolo li se dusese buhul pe 

toată staţia. Şi pe bună dreptate. Bucătarul, în viaţa trecută, avusese 
un lanț de restaurante specializate în hamburgeri. Popota, o fundă- 
tură în cel mai bun sens al cuvîntului, era mereu plină. 

Nouă însă ni se sleiau hamburgerii în farfurie în vreme ce discutam. 

— l-am întrebat pe Javna şi pe Newman cum să fac să trimit un 
mesaj pe Sparrowhawk. Parcă am vorbit la pereţi, le-am spus. 

— Nu mă miră, mi-a replicat Harry. Oficial, Sparrowhawk există. 
Şi atit. Nu poţi afla nimic despre echipajul său, capacitatea sa, ce 
armament are, care îi este poziția. Nu găseşti nici o informație. Dacă 
dai o căutare generală în baza de date a FCA despre Forţele Speciale 
sau despre Brigăzile Fantomă, de asemenea, nu vei afla nimic. 

— Aşadar, nu aveţi nici o informaţie, a concluzionat Jesse. 

— Nu am spus asta, a precizat Harry zîmbind. Nu poți afla 
nimic pe cale oficială, dar... neoficial se pot descoperi multe. 

— Şi cum procedezi ca să găseşti pe căi neoficiale informațiile? 

— Ştiţi voi... Personalitatea mea sclipitoare poate face minuni. 

— Las-o baltă... Eu vreau să mănînc. Este un lucru mai impor- 
tant decît ceea ce puteţi voi spune, s-a strimbat Jesse. 

— Şi ce ai aflat? l-am întrebat pe Harry, după care am muşcat 
din hamburger. 

Era grozav de gustos. 

— Să vă fie clar, ce am să spun sînt doar zvonuri şi aluzii vagi. 

— Asta poate însemna că sînt mai adevărate decît ceea ce am 
putea afla oficial, i-am răspuns. 

— Posibil, a fost de acord Harry. Lucrul cel mai important este 
că există un motiv puternic pentru care li se spune Brigăzile Fan- 
tomă. Nu este denumirea oficială, desigur. Mai degrabă o poreclă. 
Zvonul, pe care l-am aflat din mai multe surse, este că membrii din 
Forţele Speciale sînt oameni morți. 

— Pardon!? am exclamat, iar Jesse şi-a ridicat privirea de la ham- 
burgerul ei. 

— Nu oameni morți ca atare. Nu sînt zombi. Lucrurile stau cam 
aşa: sînt o mulțime de oameni care semnează pentru înrolare în FCA, 
dar care mor înainte de vîrsta de şaptezeci şi cinci de ani. Cînd se 
întîmplă aşa, se pare că FCA nu renunţă la ADN-ul celor morți. Îl 
folosesc pentru a crea Forțele Speciale. 

Atunci mi-am amintit. 

— Jesse, mai ştii cînd a murit Leon Deak? Mai tii minte ce a spus 
asistentul acela? „Încă un voluntar pentru Brigăzile Fantomă”. Am 
crezut atunci că face un banc de prost gust. 

— Cum de îşi permit aşa ceva? Este complet lipsit de etică, s-a 
împotrivit Jesse. 

— Nu-i aşa? i-a ținut isonul Harry. Atunci cînd ai semnat pentru 
FCA, le-ai dat acestora dreptul de a folosi orice procedeu necesar 
pentru a te face apt combatant. Dar nu poţi fi gata de luptă dacă 
eşti mort. Scrie în contract. Dacă nu este etic, măcar este legal. 

— Dar este o diferenţă între a-mi folosi ADN-ul pentru crearea 
unui corp pentru mine şi a folosi acel corp fără mine înăuntru, a 
insistat Jesse. 

— Astea-s detalii. 

— Nu-mi place gîndul să-mi ştiu corpul alergînd prin preajmă 
de capul lui. Nu cred că FCA are dreptul să facă aşa ceva, a adăugat 
Jesse. 

Harry a schiţat un zîmbet. 

— Şi asta nu este totul. După cum ştiţi, noile noastre corpuri sînt 
profund modificate genetic. Ei bine, corpurile celor din Forțele 
Speciale sînt şi mai mult modificate decit ale noastre. Forţele 
Pa sînt cobaii pe care se aplică prima dată noile îmbunătățiri 
spun că unii dintre ei sînt modificaţi atît de mult, încît nu mai au 
deloc aspect uman. 

— Doctorul mea a spus ceva, cum că Forţele Speciale au nece- 
sităţi speciale. În fine, chiar dacă sînt de acord că am avut haluci- 
nații... cei care m-au salvat, mie mi s-au părut că arată cît se poate 
de omenesc. 

— Şi nici noi nu am văzut mutanţi pe Sparrowhawk, a precizat 
Jesse. 

— Dar nici nu am avut voie să colindăm toată nava, i-a atras 
atenția Harry. Ne-au izolat într-un singur loc. Am văzut doar infir- 
meria şi camera de recreere. Asta a fost tot. 

— Dar oamenii se întîlnesc cu Forțele Speciale în timpul luptelor, 
a spus Jesse. Unii dintre ei chiar se plimbă printre noi. 

— Sigur că da. Dar asta nu înseamnă că au văzut toate Forţele 
Speciale. 

— Dragul meu, paranoia ta îşi face iarăşi de cap. 

— Mulţumesc, comoara mea... dar chiar şi renunţind la toate 
zvonurile astea despre corpuri supramodificate, sînt destule fapte 
care pot conduce la ideea că, de fapt, John şi-a văzut soția moartă. 
Nu este vorba despre Kathy, totuşi. Ar putea fi altcineva folosindu-se 
de corpul ei. 

— Cine? am întrebat. 

— Ei, asta este întrebarea. Soția ta este moartă, aşadar nu aveau 
cum să planteze personalitatea ei în acel trup. Atunci fie ar trebui 
să aibă nişte personalități preformatate, pe care să le aşeze în acele 
trupuri, fie... 

— „fie altcineva a fost transferat dintr-un corp îmbătrinit în 
trupul ei. 

Jesse s-a înfiorat. 

— Îmi pare rău, John, dar ce spui este sinistru. 

— John? Eşti în ordine? 

— Ce?... Da, sînt în ordine. Doar că gîndul ăsta mă copleşeşte. 
Ideea că soţia mea ar putea fi în viață, dar nu tocmai în viaţă, şi că 
în trupul ei ar putea fi cineva care nu este ea, şi că se înviîrte pe aici... 
Aproape că prefer să cred că am avut halucinații. 

I-am privit pe amândoi. Încremeniseră, holbîndu-se peste umărul 
meu. 

— Hei, oameni buni..., ce-i cu voi? 

— Vorbeşti despre lup..., a murmurat Harry. 

— Ce?! 

— John, mi-a şoptit Jesse. S-a aşezat la coadă la hamburgeri. 

M-am răsucit brusc în scaun, agățînd şi farfuria în mişcare. Apoi 
am avut sentimentul că mă scufund într-un bazin cu gheaţă. 

— Sfinte Sisoe, am murmurat. 

Era ea. Fără îndoială, era ea. 


PAISPREZECE 


Am dat să mă ridic, dar Harry m-a luat de mînă şi m-a tras 
imediat la loc. 

— Ce naiba faci? 

— Vreau să mă duc să vorbesc cu ea, i-am răspuns. 

— Eşti sigur că vrei să faci asta? 

— Ce tot spui acolo? Sigur că vreau. 

— Vreau să zic... Poate că ar fi mai bine ca eu sau Jesse să 
vorbim mai întîi cu ea. Să vedem dacă vrea să se întilnească cu 
tine... 

— Pentru numele lui Dumnezeu, Harry! Nu sîntem la liceu. E 
doar soția mea! 

— Nu este, John. Este cineva complet diferit. Nu ştii nici măcar 
dacă vrea să-ţi vorbească. 

— John, a intervenit Jesse, chiar dacă va dori să-ți vorbească, veți 
fi ca doi străini. Indiferent ce aştepţi de la întilnirea asta, nu vei 
obţine nimic. 

— Nu mă aştept la nimic. 

— Nu vrem ca să suferi, John, a adăugat Jesse. 

— O să fie bine, am spus privindu-i pe amindoi. Te rog, Harry, 
dă-mi drumul, va fi bine. 

Harry şi cu Jesse s-au privit o clipă, după care el mi-a eliberat 
mîna. 

— Mulţumesc. 

— Ce ai de gînd să-i spui? a vrut să ştie Harry. 

— Vreau să-i mulțumesc pentru că mi-a salvat viața, i-am răs- 
puns şi m-am ridicat. 

Între timp, ea împreună cu doi însoțitori îşi luaseră meniurile şi 
se aşezaseră la o masă mică, în partea opusă a sălii. Mi-am croit drum 

pînă la masa lor. Cei trei vorbeau despre ceva, dar la apropierea mea 
s-au oprit. Era cu spatele la mine, dar s-a întors imediat ce camarazii 
ei au început să mă privească. M-am oprit şi i-am studiat chipul. 

Era diferit, desigur. Şi nu mă refer la culoarea pielii sau la ochi. 
Era tot atît de tînără precum fusese Kathy în urmă cu cincizeci de 
ani. Dar chiar şi aşa, era diferită. Era mai slabă decît fusese vreodată 
Kathy, rezultat al predispoziției pentru gimnastică, predispoziție 
instalată de FCA în genele ei. Părul lui Kathy fusese mereu o coamă 
rebelă, chiar şi la vîrsta la care femeile recurg, de obicei, la tunsori 
casnice. Femeia din faţa mea îşi ținea părul strîns pe cap şi lăsat să 
cadă peste guler. Părul făcea notă discordantă. Trecuse atita vreme 
de cînd nu mai văzusem pe cineva altfel decît verde, încît culoarea 
pielii nu-mi mai spunea nimic. Dar părul ei era cu totul diferit. 

— Nu-i frumos să te holbezi astfel, mi-a spus ea cu vocea lui 
Kathy. Oricum, îţi spun din capul locului că nu eşti genul meu. 

Ba sînt, a şoptit o voce în mine. 

— Îmi pare rău, nu vreau să vă deranjez... Mă întrebam doar, 
dacă m-ai putea recunoaşte. 

M-a măsurat rapid cu privirea. 

— Nu, deloc. Crede-mă, nu am făcut instrucţie împreună. 

— M-ai salvat... Pe Coral. 

Chipul i s-a luminat un pic. 

— Chiar aşa... Nu-i de mirare că nu te-am recunoscut. Ultima 
dată cînd te-am văzut îți lipsea falca. Fără intenţia de a te jigni, dar 
chiar mă mir că mai eşti în viață. N-aş fi pariat că ai să reuşeşti. 

— Am avut pentru ce să supraviețuiesc. 

— Aşa se pare. 

— Numele meu este John Perry, din păcate nu-l ştiu pe al tău, 
am spus şi i-am întins mina. 

— Jane Sagan, mi-a răspuns ea, strîngîndu-mi mîna. 

I-am reținut degetele în strînsoarea mea un pic mai mult decât 
s-ar fi căzut. Avea o expresie uşor încurcată atunci cînd i-am dat 
drumul. 

— Caporal Perry, a intervenit unul dintre însoțitorii ei, care îmi 
aflase gradul cu ajutorul lui BrainPal, sîntem oarecum grăbiţi, 
trebuie să ne întoarcem pe navă peste jumătate de oră... aşa că, dacă 
nu te superi... 

— Nu îţi aduci aminte de mine? Din altă parte? am întrebat-o, 
întrerupîndu-l pe celălalt. 

— Nu, mi-a răspuns cu o privire înghețată. Îți mulțumesc că ai 
venit să mă vezi, dar acum chiar vreau să măninc. 

— Lasă-mă să-ţi trimit ceva. O fotografie. Prin BrainPal. 

— Chiar nu trebuie. 

— O singură fotografie. După care plec. Mi-ar face plăcere. 

— Bine, trimite-o, dar repede. 

Printre cele cîteva lucruri pe care le-am luat cu mine atunci cînd 
am părăsit Pămîntul, a fost şi un album cu fotografii digitale. Poze 
de familie, poze cu prieteni sau cu locuri care mi-au plăcut. Mi le 
descărcasem pe toate în BrainPal, ceea ce se dovedise a fi o decizie 
înțeleaptă de vreme ce toate obiectele mele personale fuseseră 
distruse în explozia lui Modesto. Am ales o anumită fotografie şi am 
trimis-o. Şi-a accesat BrainPal, după care s-a întors spre mine. 

— Acum mă recunoşti? am întrebat. 

S-a mişcat rapid. Mai rapid decît un soldat normal. M-a înşfăcat 
şi m-a trintit cu forță de cel mai apropiat perete. Am simţit cum una 
dintre coastele abia vindecate cedează din nou. l-am zărit, pe Harry 
şi pe Jesse cum se ridică şi se îndreaptă spre mine. Însoţitorii lui Jane 
s-au ridicat la rîndul lor şi s-au interpus între mine şi camarazii mei. 
Am încercat să respir. 

— Cine puii mei eşti? a şuierat ea. Şi ce încerci să obţii? 

— Sînt John Perry, am articulat spasmodic. Şi nu încerc nimic. 

— Rahat! De unde ai fotografia aia? Cine ţi-a fabricat-o? mi-a 
spus pe un ton jos. 

— Nu a fabricat-o nimeni, i-am răspuns. E o fotografie de la 
nuntă, de la nunta... mea. 

Era cât pe ce să spun de la nunta noastră, dar m-am abținut la timp. 

— Femeia din fotografie este soția mea, Kathy. A murit înainte 
de a se înrola. l-au luat ADN-ul şi l-au folosit ca să te creeze pe tine. 
Parte din ea se regăseşte în tine. Şi o parte din tine este în fotografia 
aceea. O parte din tine mi-a dăruit asta. 

Şi am ridicat mîna stîngă, arătîndu-i degetul pe care purtam 
verigheta. Singurul obiect pe care îl mai aveam de pe Pămînt. 

Jane a mîrîit, m-a ridicat şi m-a azvirlit cu putere prin sala de 
mese. Am zburat peste cîteva măsute tirînd după mine hamburgeri, 


204 / JOHN SCALZI 


condimente şi suporturi pentru servețele şi m-am prăbuşit pe podea. 
M-am izbit zdravăn cu capul de un colț metalic. Un firicel de sînge 
s-a prelins pe timpla mea. Harry şi Jesse s-au separat din baletul pe 
care îl încinseseră cu însoțitorii lui Jane şi au alergat spre mine. Cît 
o priveşte pe Jane, aceasta pornise deja spre locul în care căzusem, 
dar colegii ei au oprit-o înainte să ajungă la destinație. 

— Ascultă, Perry! Să stai naibii departe de mine, de acum îna- 
inte. Dacă te mai văd o singură dată, ai să-ți doreşti să te fi lăsat pe 
Coral. 

După care a plecat. Unul dintre însoțitori a urmat-o imediat, dar 
celălalt s-a apropiat de mine. Jesse şi Harry s-au ridicat în picioare 
să-l întimpine, dar el şi-a întins miînile în lateral, în semn de 
armistițiu. 

— Perry, despre ce este vorba? Ce i-ai trimis? 

— Întreab-o singur, amice. 

— Sînt locotenent Tagore, caporal! 

Tagore s-a uitat pe rînd la Jesse şi la Harry. 

— Vă ştiu pe amindoi. Aţi fost pe Hampton Roads. 

— Da, domnule, a răspuns Harry. 

— Luaţi aminte cu toții. Habar n-am despre ce a fost vorba. Dar 
un lucru vreau să fie limpede. Orice a fost, nu ne amestecați. Puteți 
să spuneți ce poveşti vreţi, şi oricui, dar dacă aud cumva cuvintele 
Forţele Speciale, eu personal am să mă asigur că restul carierei 
voastre militare va fi extrem de scurt şi foarte dureros. Nu glumesc. 
Am să vă turtesc scăfirliile cu mîna mea. Ne-am înțeles? 

— Da, domnule! au rostit într-un glas Jesse şi Harry. 

Eu doar am horcăit. 

— Luaţi-vă prietenul. Arată de parcă tocmai s-a căcat pe el... 

Şi dus a fost. 

— Dumnezeule, John. Ce-ai făcut? m-a întrebat Jesse ştergîndu-mă 
cu un şervețel pe tîmplă. 

— l-am trimis o fotografie de la nunta noastră. 

— Foarte subtil, a comentat Harry. Unde ţi-e bastonul? 

— Cred că pe lingă zidul în care m-a aruncat... 

Harry a plecat să caute bastonul, iar Jesse m-a întrebat: 

— Eşti în ordine? 

— Cred că am o coastă ruptă. 

— Nu la asta m-am referit. 

— Ştiu la ce te-ai referit. Şi, după cît îmi dau seama, mi s-a mai 
frint ceva. 

Jesse m-a mîngîiat uşor pe faţă. După ce Harry s-a întors cu bas- 
tonul, ne-am tîrît către spital. Dr. Fiorina a fost extrem de nemulțumit 
de mine. 


Cineva m-a înghiontit să mă trezesc. Am deschis ochii şi, cînd 
am văzut-o, am încercat să spun ceva. Mi-a astupat gura cu palma. 

— Linişte. N-ar trebui să fiu aici, mi-a şoptit Jane. 

Am dat din cap. Şi-a luat palma de pe gura mea. 

— Vorbeşte încet. 

— Putem folosi BrainPal. 

— Nu, vreau să-ţi aud vocea. Doar să vorbeşti încet. 

— Bine, i-am răspuns. 

— Îmi pare rău pentru ce s-a întîmplat astăzi, s-a scuzat ea. Dar 
a fost ceva foarte neaşteptat. Nu ştiu cum să reacţionez în astfel de 
situații. 

— Nu-i nimic. N-ar fi trebuit să dau buzna aşa cum am făcut-o. 

— Eşti rănit? 

— O coastă ruptă. 

— Îmi pare rău. 

— E aproape vindecată. 

Mi-a studiat chipul cu atenţie. 

— Uite... Nu sînt soţia ta. Nu ştiu cine crezi că sînt sau ce sînt, 
dar nu am fost niciodată soţia ta. Nici nu am ştiut de existenţa ei 
pînă nu mi-ai arătat fotografia. 

— Trebuie să ştii de unde provii. 

— La ce bun? a răspuns aprins. Ştim că sîntem făcuţi din genele 
altora, dar nu ni se spune ale cui au fost. Care ar fi rostul? Persoa- 
nele acelea nu mai sînt. lar noi nu sîntem nici măcar clone. ADN-ul 
meu conţine fragmente de ADN de origine extraterestră. Sîntem 
cobaii FCA, nu ştiai asta? 

— Ba da. 

— Aşadar, nu sînt soţia ta. De aceea am trecut pe aici, ca să-ți 
spun asta. Îmi pare rău, dar nu sînt. 

— E-n ordine, i-am răspuns. 

— Bine... acum am să plec. lartă-mă că te-am azvirlit prin sală. 

— Ciţi ani ai? 

— Ce? De ce vrei să ştii? 

— Sînt doar curios. Şi nu vreau să pleci. 

— Nu înțeleg ce legătură are vîrsta mea cu... 

— Kathy a murit acum nouă ani. Voiam să ştiu cît au binevoit 
să aştepte pînă cînd au extras genele ei ca să te creeze pe tine. 

— Am şase ani. 

— Sper că nu te superi dacă-ți spun că nu arăţi ca la şase ani. 

— Sînt bine crescută pentru virsta mea, mi-a spus. 

După care a adăugat. 

— Asta a fost o glumă. 

— Ştiu, am murmurat. 

— Cei din jur nu prea se prind. Asta din pricină că majoritatea 
celor pe care îi cunosc au cam aceeaşi virstă cu a mea. 

— Cum merge treaba? Vreau să spun, cum este să ai şase ani şi 
nici un trecut? 

Jane a dat din umeri. 

— M-am trezit într-o zi, fără să am habar unde sînt şi fără să ştiu 
ce se întîmplă. Dar eram deja în acest trup şi deja ştiam o mulțime 
de lucruri. Cum să vorbesc, cum să mă mişc. Cum să gîndesc şi cum 
să lupt. Mi s-a spus apoi că sînt în Forţele Speciale şi că este vremea 
să-mi încep antrenamentul. Şi mi s-a spus că numele meu este Jane 
Sagan. 

— Un nume frumos. 

— A fost ales la întîmplare. Prenumele este unul comun, iar 
numele este al unui om de ştiinţă sau al vreunui mare gînditor. Am 
colegi pe care îi cheamă Ted Einstein sau Julie Pasteur. La început 
nu ştii nimic. Mă refer la nume. Cu timpul mai afli unele lucruri, 
unde ai fost creat şi cum, dar asta după ce îţi dezvolți propriul simţ 
al fiinţei tale. Sinele tău. Nici unul dintre noi nu are amintiri. Şi nici 
nu prea ştim ce-s alea pînă cînd nu întîlnim un adevărat-născut. Noi 
nu prea ne amestecăm cu ei. 

— Adevărat-născut? 

— Aşa le zicem noi celorlalți. 

— Păi dacă zici că nu vă amestecați printre noi, ce căutai la popotă? 

— Voiam doar un burger. Nu ne este interzis să umblăm printre 
voi. Pur şi simplu nu dorim asta. 

— Nu te-ai întrebat niciodată din cine provii? 

— Uneori. Dar nu avem cum să aflăm. Nu ni se spune cine au 
fost ei, predecesorii, cei din care provenim. Unii dintre noi provin 
din mai mulţi oameni. Oricum, predecesorii noştri sînt morți de 
multă vreme. Mă rog, aşa ar trebui, altfel nu ne-ar fi creat pe noi. 
Şi nici nu avem idee măcar despre cei care i-ar şti pe cei din care 
provenim. lar dacă aceştia din urmă se înrolează, este puţin pro- 
babil să dea de urma noastră. Pentru că voi, adevărat-născuţii, vă 
curăţaţi destul de repede acolo. Nu ştiu pe nimeni dintre noi care 
să fi întîlnit vreo rudă a predecesorului. Cu atît mai puţin un 
soţ... 

— Ai arătat fotografia locotenentului? 

— Nu. Mi-a cerut asta. Dar i-am spus că mi-ai trimis o fotografie 
de a ta şi că am şters-o. Chiar aşa am şi făcut, să fiu acoperită în 
cazul în care ar căuta prin istoricul lui BrainPal. Nu am mai povestit 
nimănui ce mi-ai spus. Mi-o mai poţi da? Fotografia? 

— De bună seamă. Mai am şi altele, dacă doreşti. Şi, dacă vrei 
să afli mai multe despre Kathy, îţi pot povesti. 

l-am simțit privirea prin întuneric. O puteam vedea, în obscu- 
ritatea camerei semăna şi mai mult cu Kathy cea de odinioară. Am 
simțit o strîngere de inimă. 

— Nu ştiu ce să spun, a ruptea tăcerea. Nu ştiu ce vreau. Lasă-mi 
un pic de timp. Dă-mi doar fotografia aceea. Te rog. 

— O trimit chiar acum. 

— Trebuie să plec. Ascultă, nu am fost aici. Şi dacă ne mai 
întîlnim pe undeva, nu te da de gol. 

— De ce nu? 

— Deocamdată este foarte important să nu ştie nimeni că ne-am 
întilnit. 

— În ordine, am liniştit-o. 

— Arată-mi verigheta, te rog. 

— Desigur. 

Am scos-o de pe deget şi i-am oferit-o. A luat-o cu grijă şi a stu- 
diat-o atent. 

— Scrie ceva pe ea. 

— „Dragostea mea este eternă — Kathy”... A dat-o la gravat 
înainte să mi-o dăruiască. 

— Cită vreme aţi fost căsătoriți? 

— Patruzeci şi doi de ani. 

— Cît de mult ai iubit-o? Pe soția ta, Kathy... Cînd oamenii sînt 
căsătoriți de mult timp, poate că stau împreună din obişnuinţă. 

— Uneori aşa se întîmplă. Dar am iubit-o foarte mult. Tot timpul 
cît am fost împreună. O iubesc şi acum. 

Jane s-a ridicat, m-a privit din nou, mi-a dat înapoi inelul şi a 
plecat fără să-şi ia rămas bun. 


— Tahioni! a exclamat Harry, apropiindu-se de masa la care 
luam micul dejun împreună cu Jesse. 

— Sănătate, ai răcit? i-a răspuns Jesse. 

— Foarte amuzant, a comentat el aşezindu-se. Tahionii ar putea 
fi răspunsul la întrebarea cum de au ştiut Rraey că venim. 

— Grozav! i-am replicat. Dar dacă am şti şi ce sînt aceia, poate 
că am fi şi mai entuziaşti. 

— Tahionii sînt particule elementare exotice. Au proprietatea de 
a călători mai repede decît viteza luminii precum şi pe aceea de a 
călători în trecut. Pînă acum sînt doar un model teoretic. La urma 
urmei, este greu să detectezi ceva care se deplasează mai iute decît 
lumina şi se întoarce în trecut. Dar teoria fizicii motoarelor de salt 
permite existenţa tahionilor. Aceştia sînt generați la fiecare salt. Pe 
măsură ce materia şi energia din universul nostru sînt trimise în alt 
univers, tahionii din universul destinație călătoresc invers, adică în 
universul de plecare. Prin urmare, la fiecare salt se creează o 
amprentă tahionică a materiei care soseşte în universul de referință. 
Astfel, dacă poţi detecta acei tahioni, amprenta formată de ei, vei 
putea şti cînd şi unde va ieşi din salt o navă. 

— Unde ai auzit chestiile astea? l-am întrebat. 

— Spre deosebire de voi doi, eu nu-mi petrec vremea trîn- 
dăvind... Mi-am făcut tot felul de prieteni prin multe locuri inte- 
resante. 

— Atunci, dacă ştim despre această amprentă tahionică sau cum 
s-o numi ea, de ce nu am acționat din timp ca să prevenim dezastrul? 

Din ce spui tu reiese că mereu am fost vulnerabili, iar pînă acum 
am avut doar noroc. 

— Să nu uităm că tot ceea ce ştim despre tahioni este doar la 
nivel teoretic. Avem doar o teorie incompletă. Pentru noi nu-s nici 
măcar reali. În cel mai bun caz, sînt o abstracţiune matematică. Nu 
au nici un fel de legătură cu universul în care existăm şi ne depla- 
săm. Nici o specie inteligentă cunoscută de noi nu a folosit tahionii 
la ceva anume. Pentru că nu au nici o aplicabilitate practică. 

— Sau aşa am crezut pînă acum, am murmurat. 

Harry a dat aprobativ din mînă. 

— Dacă ipoteza este corectă, înseamnă că Rraey posedă o 
tehnologie dincolo de capacitatea noastră de înțelegere. În cursa 
tehnologică, se pare că sîntem în urma lor. 

— Şi cum îi ajungem din urmă? a întrebat Jesse. 

Harry a zîmbit larg. 

— Păi cine a spus ceva despre ajuns din urmă? Vă aduceţi 
aminte, cînd ne-am întîlnit prima dată, pe vrej, şi am discutat despre 
superioritatea tehnologică a coloniilor? Vă amintiţi ce v-am sugerat 
atunci, despre modul în care au obținut-o? 

— Din contactele cu extratereştrii. 

— Exact, Jesse. Fie prin comerţ, fie prin război. Acuma, dacă 
într-adevăr există un mijloc de a înregistra tahionii care vin şi se duc 
dintr-un univers în altul, probabil că am putea dezvolta această 
tehnologie prin forțe proprii. Dar asta necesită timp îndelungat şi 
resurse pe care nu le avem. Ar fi mult mai simplu dacă am lua 
această tehnologie direct de la Rraey. 

— Vrei să spui că FCA plănuieşte să revină pe Coral? am întrebat. 

— De bună seamă. Doar că, de data asta, nu vom urmări să 
capturăm planeta. Primul obiectiv al nostru va fi să punem mîna 
pe tehnologia acelui detector de tahioni şi fie să găsim o soluţie 
împotriva detecției, fie să folosim această tehnologie împotriva lor. 

— Ultima oară cînd am fost pe Coral ne-am luat-o peste bot, a 
remarcat Jesse. 

— Nu prea avem de ales, i-a răspuns Harry cu blindețe. Trebuie 
să obținem această tehnologie. Dacă principiul detecţiei de tahioni 
se răspîndeşte, oricare altă specie va putea urmări mişcările noastre. 
Mai limpede spus, vor şti că venim peste ei înainte de a o face. 

— Va fi din nou un măcel. 

— Am bănuiala că, de data asta, vor recurge într-o măsură mult 
mai mare la Forțele Speciale. 

— Că veni vorba despre Forţele Speciale... 

Le-am povestit despre întilnirea mea cu Jane, cu o noapte 
înainte. 

— Pînă la urmă se pare că nu intenţionează să te omoare, a 
apreciat Harry 

— Trebuie să fi fost tare ciudat să vorbeşti cu ea, chiar dacă ştii 
că, în realitate, nu este soția ta, mi-a spus Jesse. 

— Ca să nu mai pomenim faptul că are doar şase ani. Asta-i pur 
şi simplu bizar. 

— Chiar aşa se şi comportă, le-am explicat. Nu este foarte 
maturizată din punct de vedere emoțional. Pare că nu ştie cum să 
reacționeze atunci cînd are emoții puternice. A dat cu mine de pereţi 
pentru că nu a ştiut cum altfel să se exprime în faţa a ceea ce simțea. 

— Păi tot ceea ce ştie este să lupte şi să ucidă, a comentat Harry. 
Noi avem o viaţă plină de amintiri şi de experienţe care au darul de 
a ne da stabilitate. Chiar şi soldații tineri, din armatele tradiţionale, 
au douăzeci de ani de experienţe. În fapt, aceste trupe ale Forţelor 
Speciale, nu sînt altceva decît nişte copii războinici. Este la limita eticii. 

— N-aş vrea să deschid nişte răni vechi dar, sînt curioasă, ai 
descoperit ceva din Kathy în ea? 

M-am gîndit cîteva clipe. 

— Arată ca ea, este evident. Dar am impresia că am descoperit 
la Jane o fărimă din umorul lui Kathy. Şi un pic din temperamentul 
ei. Kathy era uneori cam năbădăioasă. 

— Şi Kathy dădea cu tine de toți pereţii? m-a întrebat Harry 
zimbind. 

Am rinjit la rîndul meu: 

— Au fost momente cînd, dacă ar fi putut, ar fi făcut-o. 

— Avantajul geneticii, a conchis Harry. 

Brusc, Găoază a prins viață. Caporal Perry, eşti convocat la şe- 
dinta de la ora 1000, ținută de generalul Keegan la Comandamen- 
tul Operaţional din Modulul Eisenhower al staţiei Phoenix. Să fii 
punctual. 

Le-am arătat mesajul. 

— Aveam impresia că eu mi-am făcut prieteni în locuri intere- 
sante. Ne-ai ținut pe dinafară, John, s-a plins Harry. 

— Habar n-am despre ce poate fi vorba. Nu l-am mai întîlnit 
niciodată pe Keegan. 

— Este doar comandantul Armatei a Doua a Forțelor Coloniale. 
Sint sigur că e vorba despre ceva lipsit de importanţă, a precizat Harry. 

— Amuzant... 

— Acum este 0915, John, m-a anunţat Jesse. Ar fi bine să o iei 
din loc. Vrei să te însoțim? 

— Nu, terminați-vă micul dejun, vă rog. O să-mi prindă bine un 
pic de mişcare. Modulul Eisenhower este la vreo doi kilometri de 
aici. Pot să ajung la timp. 

M-am ridicat de la masă, am înşfăcat o gogoaşă ca s-o mănînc 
pe drum, i-am dat un pupic pe obraz lui Jesse şi am plecat. 

De fapt, Modulul Eisenhower se afla la mai mult de doi kilo- 
metri depărtare, dar piciorul mi se refăcuse complet şi voiam să-l 
pun la treabă. Fiorina avusese dreptate, noul picior se comporta mai 
bine decît cel vechi şi chiar mă simțeam mai plin de energie. Desi- 
gur, abia îmi revenisem după ce avusesem răni atit de grave că era 
de mirare că mai trăiam. Oricine s-ar fi simţit mai plin de energie 
după ce ar fi scăpat din aşa ceva. 

— Nu te întoarce, am auzit vocea lui Jane în ceafă. 

Aproape că m-am înecat cu gogoaşa. 

— Aş vrea să nu te mai strecori pe la spatele meu, am spus fără 
să întorc capul. 

— Scuze, nu am vrut să te sperii. Dar nu am voie să-ți vorbesc. 
Ascultă, la şedinţa la care te duci... 

— De unde ştii despre ea? 

— Nu contează. Ceea ce contează este ca tu să fii de acord cu 
orice îți vor cere. Aşa să faci. Este mijlocul prin care vei fi în sigu- 
ranţă în cele ce vor urma. Pe cît va fi posibil. 

— Ce urmează să se întimple? 

— O să afli curind. 

— Dar prietenii mei? Harry şi Jesse, sînt în pericol? 

— Cu toții sîntem în pericol. Nu pot să fac nimic pentru ei. M-a 
preocupat numai persoana ta. Fă cum îţi spun. E important. 

O atingere uşoară pe braț şi apoi dusă a fost. 

— Caporal Perry, pe loc repaus, mi-a răspuns generalul Keegan 
la salut. 

Fusesem escortat într-o sală de conferințe plină cu ofițerime mai 
ceva decît o corabie din secolul optsprezece. Aveam, de departe, cel 
mai mic grad de acolo. Următorul în grad era locotenent-colonelul 
Newman, stimabilul meu anchetator. Mă simțeam cu stomacul în 
git. 

— Pari cam pierdut, fiule, mi-a spus Keegan. 

Arăta, la fel ca toată lumea din acea sală şi la fel cum arătau toți 
soldaţii din FCA, ca la douăzeci şi ceva de ani. 

— Mă simt un pic pierdut, domnule. 

— E de înțeles... Ia loc, de rog. 

Mi-a arătat un scaun liber lîngă masa de consiliu, m-am îndreptat 
spre el şi m-am aşezat. 

— Am auzit multe lucruri despre tine, Perry. 

— Da, domnule, am răspuns căutînd să nu privesc înspre 
Newman. 

— Nu pari impresionat din pricina asta, caporal. 

— Nu urmăresc să ies în față, domnule. Doar mă străduiesc 
să-mi fac treaba cît mai bine. 

— Vrind-nevrind, te-ai făcut remarcat. O sută de navete au reuşit 
să se lanseze spre Coral, dar a ta a fost singura care a atins suprafața 
planetei. Şi asta, în mare măsură, datorită ordinelor pe care le-ai dat. 

A întins un deget spre Newman. 

— Newman mi-a povestit tot. E de părere că ar trebui să te 
decorăm pentru asta. 

Dacă ar fi spus că Newman e de părere că ar trebui să joci în Lacul 
Lebedelor alături de corpul de balet al armatei nu aş fi fost mai surprins. 
Keegan a observat mutra mea şi a zimbit. 

— Da, ştiu la ce te gîndeşti. Newman are cel mai inexpresiv chip 
dintre toți, motiv pentru care face ceea ce face. Ce părere ai, caporal? 
Crezi că meriți acea decorație? 

— Cu tot respectul, domnule, nu cred. Ne-am prăbuşit şi nu au 
mai fost alți supraviețuitori în afară de mine. Cu greu se poate numi 
că am făcut un lucru merituos. Mai mult decît atit, laudele pentru 
faptul că am atins solul planetei se cuvin pilotului, Fiona Eaton. 

— Pilotul Eaton a fost deja decorată, postmortem, caporal. O 
consolare mică pentru cineva care a murit, dar este foarte important 
pentru FCA ca evenimentele acestea să fie consemnate undeva. Şi, 
în ciuda modestiei, caporal, vei fi, de asemenea, decorat. Au mai su- 
praviețuit şi alții în bătălia de la Coral, dar a fost pur şi simplu noroc. 
Tu ai luat iniţiativa şi ai dovedit calităţi de comandant într-o situaţie 
critică. Ţi-ai demonstrat capacitatea de a gîndi rapid şi înainte de 
Coral. Soluţia de tragere împotriva Consu. Ai fost comandant de 
pluton pe durata instrucției. Sergentul-major Ruiz a remarcat în mod 
deosebit maniera în care te-ai folosit de BrainPal în timpul ultimei 
aplicaţii la care ai participat în perioada de instrucție. Eu am luptat 
alături de afurisitul ăla, caporal Perry. Ruiz n-ar fi felicitat-o nici măcar 
pe mă-sa, pentru că l-a născut. Ştii ce vreau să spun. 

— Cred că da, domnule. 

— Aşa gindeam şi eu. Aşadar, vei primi Steaua de Bronz, fiule. 
Felicitări. 

— Da, domnule. Mulţumesc, domnule. 

— Dar nu pentru asta te-am chemat aici... 

Keegan a făcut un gest larg spre masa de consiliu, după care a 
continuat: 

— Nu cred că l-ai cunoscut pe generalul Szilard, şeful Forțelor 
Speciale. Pe loc repaus, nu trebuie să saluți. 

N-am salutat, dar, cel puţin, am înclinat capul spre Szilard. 

— Caporal, mi s-a adresat acesta. Spune-mi, ce ai auzit despre 
evenimentele de la Coral? 

— N-am auzit mare lucru, domnule. Doar am comentat un pic 
cu prietenii. 

— Chiar aşa, a rostit Szilard, sec. Cred că soldatul Wilson ţi-a 
oferit, pînă acum, o imagine de ansamblu atotcuprinzătoare. 

Începeam să-mi dau seama că figura mea impenetrabilă, de jucă- 
tor de poker, care oricum nu prea mă ajutase în viaţă, se topise ca 
untul de data asta. 

— Bineînțeles că ştim despre soldatul Wilson. Ai putea să-i spui 
că nu a fost prea subtil în investigaţiile sale. 

— Harry ar fi surprins să audă asta. 

— Fără îndoială. De asemenea, nu am nici o îndoială că te-a pus 
la curent şi cu natura Forțelor Speciale. Întîmplător, nu este un secret 

de stat. Doar că nu avem obiceiul să punem informații despre noi 
în bazele de date publice. Ne petrecem timpul în misiuni care nece- 
sită discreţie şi avem prea puţin timp la dispoziție pe care să-l petre- 
cem printre voi, ceilalți. Şi nici nu prea avem asemenea porniri. 

— Generalul Szilrad şi Forțele Speciale vor prelua conducerea 
contraatacului asupra bazei Rraey de pe Coral, a intervenit Keegan. 
Atita vreme cât dorim să preluăm controlul asupra planetei, preocu- 
parea noastră imediată este să le tăiem accesul la dispozitivul de 
detecție tahionică, să-l scoatem din funcţiune, fără să-l distrugem 
dacă este posibil, sau să-l distrugem dacă nu avem încotro. Colo- 
nelul Golden — şi Keegan a făcut un gest către un personaj mohorit, 
care şedea chiar lingă Newman -este de părere că avem localizarea 
exactă a acestuia. Colonele, te rog... 

— Pe scurt, caporal, acțiunile noastre de recunoaştere, anterioare 
primului atac al lor asupra coloniei Coral, au arătat că Rraey desfă- 
şoară o serie de sateliți de mici dimensiuni pe diferite orbite în jurul 
planetei. La început am crezut că sînt dispozitive de monitorizare care 
să ajute trupele Rraey să identifice mişcările noastre la suprafața 
planetei. Dar acum sîntem de părere că aceşti sateliți reprezintă o rețea 
de detecție a amprentelor tahionice. Avem motive serioase să credem 
că stația de urmărire care analizează informațiile primite de la sateliți 
se află la sol şi că a fost adusă acolo o dată cu primul lor val de invazie. 

Generalul Szilard a continuat: 

— Credem că se află la sol pentru că Rraey îşi imaginează că 
acolo este cel mai sigur. Dacă ar fi ținut-o pe o navă ar exista perico- 
lul ca un vas FCA să lovească instalația, chiar şi din întîmplare. 
După cum ştii, nici o navă nu a reuşit să străpungă apărarea lor şi 
să ajungă la sol, în afară de naveta ta. Aşa că şansele ca dispozitivul 
să fie adăpostit pe planetă sînt foarte mari. 

M-am întors către Keegan. 

— Pot să întreb ceva, domnule? 

— Dă-i drumul. 

— De ce îmi spuneți mie toate lucrurile astea? Sint doar un 
caporal fără grupă, fără pluton şi fără batalion. Nu văd la ce îmi 
trebuie să ştiu aceste informații. 

— Trebuie să ştii deoarece eşti unul dintre puținii supravie- 
țuitori ai bătăliei de la Coral şi singurul care a supraviețuit din alte 

motive decît simpla şansă, mi-a explicat Keegan. Generalul Szilard 
şi oamenii săi cred, şi sînt de acord cu ei, că şansele de succes ale 
contraatacului vor fi mai mari dacă la această misiune va participa 
şi o persoană care a mai fost acolo şi care are o experienţă ce poate 
fi exploatată. Asta se referă la tine. 

— Cu tot respectul, domnule. Participarea mea la primul atac a 
fost minimă şi dezastruoasă. 

— Mai puţin dezastruoasă decît a celorlalți, a remarcat Keegan. 
Caporal, nu fac un secret din asta: aş fi preferat să avem pe altcineva 
în locul tău. Dar lucrurile stau altminteri. Chiar dacă sfaturile tale 
au un efect minim, este mai bine decit nimic. Oricum, ai arătat că 
ai o anumită abilitate de a improviza şi de a reacționa rapid în luptă. 
Prin urmare, ai să fii de folos. 

— Şi ce ar trebui să fac? 

Keegan şi Szilard s-au privit pentru o clipă. 

— Vei fi îmbarcat pe Sparrowhawk, mi-a răspuns Szilard. La 
bordul acestuia avem Forțele Speciale cu cea mai mare experiență 
pentru situația de faţă. Sarcina ta va fi să consiliezi ofițerii superiori 
şi să le pui la dispoziție experienţa ta din prima bătălie. Totodată 
va trebui să supraveghezi operaţiunea şi vei fi legătura dintre forțele 
regulate ale FCA şi Forțele Speciale, dacă va fi cazul. 

— Va trebui să lupt? 

— Ai rol de asistent, a precizat Szilard. Mai mult ca sigur că nu 
va fi nevoie ca tu să participi în mod direct la bătălie. 

— Sper că întelegi că misiunea ta este cu totul şi cu totul neobiş- 
nuită, a intervenit Keegan. Din motive practice, datorită specificului 
diferit al misiunilor şi personalului, trupele obişnuite ale FCA şi 
Forțele Speciale nu se amestecă aproape niciodată. Chiar şi în 
luptele în care participă ambele structuri împotriva aceluiaşi inamic, 
fiecare are propria felie de tort. 

— Am înțeles. 

Înţelesesem, de fapt, mai mult decît ştiau ei. Jane era îmbarcată 
pe Sparrowhawk. Dar Szilard, ca şi cum mi-ar fi citit gîndurile, m-a 
întrebat: 

— Caporal, am înţeles că ai avut un incident cu unul dintre oame- 
nii mei, unul dintre cei îmbarcaţi pe Sparrowhawk. Am nevoie să mă 
asiguri că nu vor mai fi astfel de evenimente. 

— Da, domnule. A fost o neînțelegere. O confuzie. Nu se va mai 
întîmpla. 

Szilard a făcut un semn din cap spre Keegan. 

— Foarte bine, a spus acesta. Caporal, cred că gradul tău este ne- 
corespunzător acestei misiuni. De aceea eşti promovat imediat la 
gradul de locotenent. Te vei prezenta, la 1500, maiorului Crick, co- 
mandantul navei Sparrowhawk. Asta înseamnă că ai destul timp ca 
să-ți pui lucrurile în ordine şi să-ți iei rămas-bun de la prieteni. 
Întrebări? 

— Nu, domnule. Dar am o rugăminte. 

— Nu este un lucru obişnuit, a spus Keegan după ce i-am expri- 
mat dorinţa mea. În alte circumstanţe aş fi spus nu. 

— Am înţeles, domnule. 

— Dar se va rezolva. Poate va ieşi ceva bun din asta. Foarte bine, 
locotenent. Liber! 


Harry şi Jesse au venit la mine cît de repede au putut după ce 
i-am chemat. Le-am spus de misiunea mea şi despre promovare. 

— Şi crezi că Jane a aranjat lucrurile, a spus Harry gînditor. 

— Ştiu sigur că ea a tras sforile. Mi-a spus asta. Aşa cum se pare, 
aş putea în cele din urmă să le fiu cumva de folos. Dar sînt sigur că 
Jane a influențat pe cineva ca lucrurile să evolueze astfel. Am s-o 
iau din loc în citeva ore. 

— lar ne despărțim, a oftat Jesse. Şi ce a mai rămas din plutonul 
meu şi al lui Harry, se risipeşte... Colegii noştri au primit detaşări 
către alte nave. Aşteptăm acum să vedem pe noi unde or să ne 
arunce. 

— Cine ştie, John, poate că o să ne întoarcem la Coral, alături 
de tine. 

— Nu, nicidecum, le-am spus. L-am rugat pe generalul Keegan 
să vă promoveze din infanterie la altă armă şi a fost de acord. Primul 
ciclu din serviciul vostru s-a încheiat. Aţi fost amindoi relocați în 
altă parte. 

— Ce tot spui acolo? m-a întrebat Harry. 

— Aţi fost repartizaţi către Divizia de Cercetări Militare din ca- 
drul FCA. Harry, ştiau despre tine că ţi-ai cam băgat nasul peste tot. 


RĂZBOIUL BĂTRÎNILOR / 217 


I-am convins că, în felul acesta, ai face mai puțin rău ţie şi altora. 
Ai să te ocupi cu ce naiba vom aduce de pe Coral. 

— Nu pot să fac asta. Nu am aparatul matematic necesar. 

— Sînt sigur că asta nu te va împiedica. Jesse, şi tu vei merge 
tot la CM, în cadrul personalului auxiliar. Asta este tot ce am putut 
să fac pentru voi într-un termen atît de scurt. Nu va fi foarte spec- 
taculos, dar, atita vreme cît sînteți acolo, vă puteți pregăti pentru 
alte lucruri. Şi veţi sta departede linia frontului. 

— Dar nu-i corect, John, a protestat Jesse. Nu ne-am îndeplinit 
stagiul. Camarazii noştri se întorc la luptă, în vreme ce noi vom lîn- 
cezi pe undeva. Şi tu te întorci acolo. Eu vreau să-mi termin stagiul. 

— Jesse, Harry... Vă rog... Alan este mort. Susan şi Thomas sînt 
morți şi ei. Maggie la fel. Grupa mea precum şi plutonul meu au 
pierit. Oricine la care am ţinut şi de care mi-a păsat este dus. În afară 
de voi doi. Am avut ocazia de a vă ţine în viață pe amîndoi şi am 
profitat de ea. N-aş fi putut face nimic pentru nimeni altcineva. Dar 
pentru voi pot s-o fac. Pentru că am nevoie de voi să fiți în viață. 
Sînteți tot ceea ce am pe lumea asta. 

— O ai pe Jane, a spus Jesse. 

— Încă nu ştiu ce reprezintă Jane pentru mine. Dar ştiu ce sînteți 
voi. Sînteţi familia mea. Jesse, Harry, sînteți familia mea. Nu vă 
supăraţi pe mine pentru că vreau să vă ţin în siguranță. Vreau s-o 
faceți. Pentru mine. Vă rog. 


CINCISPREZECE 


Sparrowhawk era o navă liniştită. În mod normal, transportoarele 
de trupe sînt pline de sunetele oamenilor vorbind, rîzînd, strigînd, 
oameni trăindu-şi verbal viața. Dar soldaţii din Forţele Speciale nu 
fac nimic din toate astea. 

Aşa mi-a explicat comandantul lui Sparrowhawk, imediat ce am 
urcat la bord. 

— Nu te aştepta să ţi se adreseze cineva, mi-a spus maiorul 
Crick îndată ce m-am prezentat. 

— Domnule? 

— Soldaţii din Forţele Speciale, a continuat el, nu au nimic per- 
sonal cu tine, doar că nu sînt prea vorbăreți. Cînd sîntem numai noi, 
comunicăm doar prin BrainPal. E mai rapid, şi oricum nu sîntem 
fani ai dialogului, ca voi. Noi ne-am născut cu BrainPal. Cînd cineva 
ni se adresează, comunică de fapt cu BrainPal. Deci ăsta este modul 
nostru natural de comunicare. Nu te simţi lezat de asta. Oricum am 
ordonat trupelor să-ți vorbească, dacă se iveşte vreo nevoie. 

— Nu este necesar să o facă, pot să-mi folosesc şi eu BrainPal. 

— Nu ai fi în stare să ţii pasul. Creierul tău este programat să 
comunice la o anumită viteză, iar ale noastre la alta. Cind vorbim 
unui adevărat-născut, o facem cu viteză redusă. Dacă ai avut ocazia 
să vorbeşti cu unul dintre noi o perioadă mai lungă, ai observat 
poate că sîntem abrupți în exprimare şi foarte laconici. Este un efect 
secundar al faptului că ne simţim ca şi cum am vorbi unui copil 
retardat. Fără supărare. 

— Nici o supărare, domnule. Păreţi să comunicaţi foarte bine. 

— Eu unul, ca şi comandant, petrec mult timp alături de trupe 
non-speciale. Pe de altă parte, sînt mai bătrîn decît majoritatea sub- 
ordonaților mei. Aşa că am deprins ceva uzante sociale. 

— Ce vîrstă aveţi, domnule? am întrebat. 

— Voi împlini paisprezece ani săptămîna viitoare. În altă ordine 
de idei, voi avea o şedinţă cu personalul mîine, la 0600. Pînă atunci, 
fă-te comod şi odihneşte-te, mănîncă ceva. Vom vorbi mîine dimi- 
neaţă. 

Jane mă aştepta în cameră. 

— Tu, din nou, am spus zîmbindu-i. 

— Eu, din nou, a răspuns ea simplu. Voiam să ştiu cum te descurci. 

— Bine, ținînd cont de faptul că mă aflu pe navă de doar cinci- 
sprezece minute. 

— Noi toţi vorbim despre tine. 

— Da, pot să-mi dau seama după murmurul continuu... 

Jane a început să spună ceva, dar am ridicat mîna: 

— A fost doar o glumă. Maiorul Crick mi-a povestit despre treaba 
cu BrainPal. 

— Din cauza asta îmi şi place să vorbesc cu tine aşa. E diferit de 
celelalte conversații. 

— Dar ţin minte că vorbeai cu colegul tău cînd m-aţi găsit. 

— Ne temeam să nu fim reperați. Dialogul verbal este mai sigur. 
Mai vorbim şi cînd sîntem între străini. Nu vrem să atragem atenţia 
asupra noastră inutil. 

— De ce ai aranjat asta? Adică să stau la bordul lui Sparrowhawk? 

— Ne eşti de folos. Ai o experienţă pe care o putem utiliza, atit 
pe Coral, cît şi pentru un alt scop pe care îl avem în vedere. 

— Adică? 

— Maiorul Crick va vorbi despre asta miine, la şedinţă. Voi fi şi 
eu acolo. Comand un pluton şi fac şi muncă de spionaj. 

— Ăsta este singurul motiv? Pentru că sînt util? 

— Nu, dar este motivul pentru care ți s-a permis accesul la 
bordul navei. Ascultă, nu am să petrec prea mult timp cu tine. Am 
de făcut o grămadă de lucruri în pregătirea misiunii. Dar vreau să 
ştiu despre ea. Despre Kathy. Cine era. Cum era. Vreau să-mi po- 
vesteşti. 

— Îţi voi povesti. Cu o condiţie... 

— Care? 

— Va trebui să-mi povesteşti despre tine. 

— De ce? 

— Pentru că am trăit nouă ani cu certitudinea că soția mea este 
moartă, iar acum te văd aici şi chestia asta mă răscoleşte. Cu cît voi 
afla mai multe despre tine, cu atit îmi va fi mai clar că nu eşti ea. 

— Nu prea am ce să-ți spun. Nimic interesant. Şi-apoi, am nu- 
mai şase ani. Nu am avut vreme să acumulez experienţe. 

— Eu am avut mai multe experienţe în ultimul an decît în toată 
viața mea anterioară. Crede-mă, şase ani sînt destui. 


— Domnule, putem să vă ţinem companie? mi s-a adresat un tînăr 
(avea probabil vreo patru ani) soldat al Forțelor Speciale, însoţit de 
alţi patru, asteptind cu tăvile în mină. 

— Masa este liberă, am spus. 

— Unii oameni preferă să mănînce singuri, a replicat soldatul. 

— Eu nu fac parte dintre aceştia. Vă rog, luaţi loc, cu toţii. 

— Mulţumim, domnule, a răspuns şi a pus tava pe masă. Sînt 
caporal Sam Mendel. Aceştia sînt soldații George Linnaeus, Will 
Hegel, Jim Bohr şi Jan Fermi. 

— Locotenent John Perry, m-am prezentat. 

— Cum vi se pare Sparrowhawk, domnule? a întrebat Mendel. 

— E bine şi linişte. 

— Aşa este, domnule, tocmai îi spuneam lui Linnaeus că nu cred 
că am scos mai mult de zece cuvinte în ultima lună. 

— Ei, acuma ţi-ai doborit recordul. 

— Vă supăraţi dacă ne arbitraţi un pariu, domnule? 

— Presupune să fac ceva obositor? 

— Nu, domnule. Vrem doar să ştim câți ani aveți. Vedeţi, Hegel 
a pariat că sînteţi mai în vîrstă decît suma virstelor întregii grupe. 

— Şi câţi ani aveţi voi? 

— Grupa este compusă din zece soldați, inclusiv eu. Eu sînt cel 
mai bătrîn, am cinci ani şi jumătate. Restul au între doi şi cinci ani. 
Totalul face treizeci şi şapte şi vreo două luni. 

— Eu am şaptezeci şi şase. Deci Linneaus are dreptate. Deşi ar 
fi cîştigat pariul dacă era vorba de oricare recrut al FCA. Nu ne 
putem înrola pînă nu împlinim şaptezeci şi cinci de ani. Şi pot să-ți 
spun că mă simt foarte ciudat să ştiu că am de două ori vîrsta cumu- 
lată a întregii voastre grupe. 

— Vă înțeleg, domnule, dar, pe de altă parte, noi am petrecut 
în viaţa asta de două ori mai mult timp decît dumneavoastră. Deci 
sîntem chit. 

— Să zicem. 

— Trebuie să fie interesant, domnule, a intervenit Bohr din capă- 
tul mesei. Aţi avut o viață lungă înainte de asta. Cum era? 

— Cum era? Viaţa în sine sau doar faptul de a fi avut o altă viață 
înainte? 

— Ambele, domnule. 

Mi-am dat brusc seama că nici unul dintre cei cinci nu atinse- 
seră furculițele de cînd s-au aşezat la masă. Toată sala de mese, care 
mai devreme răsunase de zgomotele ca de telegraf făcute de taci- 
muri, era de asemenea cufundată în linişte. Mi-am adus aminte 
spusele lui Jane, cum că toată lumea este interesată de persoana 
mea. Se pare că avusese dreptate. 

— Mi-a plăcut viața mea, am spus. Nu ştiu dacă cineva care n-a 
trăit-o ar găsi-o interesantă sau palpitantă în vreun fel. Dar pentru 
mine a fost o viață bună. Cît despre ideea de a fi avut o viaţă înainte 
de cea prezentă, nu i-am dat prea multă importanţă. Nu m-am 
gîndit la cum va fi această viaţă înainte de a fi intrat deja în ea. 

— Atunci, de ce aţi ales-o? a întrebat Bohr. Trebuie să fi avut o 
cît de mică idee despre ea. 

— Nu, nici cea mai mică idee. Cred că nici unul dintre noi n-a 
ştiut nimic. Cei mai mulți dintre noi nu am fost vreodată în război, 
poate nici măcar în armată. Nici unul dintre noi nu a ştiut că ne vor 
lua personalităţile şi le vor planta în corpuri noi, care imită doar 
parțial oamenii care am fost cîndva. 

— Mie mi se pare o prostie, domnule, a zis Bohr, demonstrîndu-mi 
că la vîrsta de doi ani habar nu ai ce e ăla tact. Nu înţeleg de ce ar 
vrea cineva să se înroleze într-o acțiune despre care nu ştie absolut 
NIMIC. 

— Ei bine, tu nu ai fost niciodată bătrîn. O persoană de şaptezeci 
şi cinci de ani, neîmbunătățită, e mult mai dispusă să rişte aşa ceva 
decît unul ca tine. 

— Dar ce este diferit? nu s-a lăsat Bohr. 

— Vorbeşti ca un copil de doi ani care n-o să îmbătrinească 
niciodată. 

— Am împlinit trei ani, a replicat el, intrînd în defensivă. 

Am ridicat mîna. 

— Bine, haideţi să ne gîndim la asta cîteva minute. Am şapte- 
zeci şi şase de ani şi am riscat cînd m-am înrolat în FCA. Pe de altă 
prte, a fost alegerea mea. Nu eram obligat să o fac. Dacă vi se pare 
dificil să vă imaginaţi cum mă simt acum, să privim problema 
invers, am spus, arătindu-l pe Mendel. Cînd aveam cinci ani, nici 
nu ştiam să-mi leg şireturile. Dacă voi nu vă puteţi imagina cum 
e să ai vîrsta mea şi să fii combatant, ei bine nici eu nu-mi pot ima- 
gina cum este să fii adult la cinci ani şi să nu cunoşti nimic altceva 
decît războiul. Măcar eu ştiu cum este viaţa în afara FCA? Voi ce 
ştiţi? 

Mendel şi-a privit tovarăşii, care l-au privit la rîndul lor. 

— Nu este ceva la care să ne gîndim prea mult, domnule. Nici 
nu ştim dacă e ceva ieşit din comun în ce ne priveşte. Toţi ne-am 
„născut” în acelaşi fel. Voi sînteţi diferiţi, din punctul nostru de ve- 
dere. Să fi avut o copilărie şi o întreagă viaţă înainte de viața actuală 
pare să fie un mod tare ineficient de a aranja lucrurile. 

— Nu v-aţi întrebat niciodată cum ar fi să trăiţi în afara Forţelor 
Speciale? 

— Nu îmi pot închipui asta, a răspuns Bohr, iar ceilalți l-au apro- 
bat. Sîntem cu toţii soldați. Asta este viaţa noastră. ştia sîntem. 

— Acesta e motivul pentru care vă considerăm foarte interesant, 
domnule, a zis Mendel. Ideea că această viaţă ar fi putea fi subiectul 
unei alegeri. Ideea că există şi alte moduri de a trăi. E o idee străină 
de noi. 

— Ce făceați în cealaltă viață, domnule? a întrebat Bohr. 

— Eram scriitor. 

S-au privit. 

— Ce e? am întrebat. 

— Ciudat mod de a trăi, domnule, a spus Mendel. Să fii plătit 
pentru a înşira cuvinte. 

— Existau şi meserii mai rele ca asta. 

— Nu am vrut să vă supărăm, domnule, a intervenit Bohr. 

— Nu m-am supărat. Doar că aveţi o perspectivă foarte diferită 
asupra lucrurilor. Şi mă întreb de ce. 

— De ce, ce? 

— Dece vă luptaţi. Majoritatea oamenilor din FCA sînt ca mine. 
lar majoritatea oamenilor din colonii sînt încă şi mai diferiţi de voi. 
De ce să luptaţi pentru ei? Şi de ce alături de noi? 

— Dar sintem umani, domnule, a spus Mendel. Cel puţin la fel 
de mult ca dumneavoastră. 

— Tinind cont de ADN-ul meu actual, asta nu înseamnă mare 
lucru, am replicat. 

— Ştim că sînteți uman, domnule. Şi noi sîntem. Noi şi cu dum- 
neavoastră sintem mai apropiați decît credeți. Cunoaştem modul 
în care FCA îşi aleg recruțţii. Luptaţi pentru colonişti pe care nu i-ați 
întîlnit niciodată, colonişti care au fost poate, în trecut, duşmanii 
țării dumneavoastră. Deci dumneavoastră de ce luptaţi pentru ei? 

— Pentru că sint umani şi pentru că mi-am dat cuvintul că o s-o 
fac. Cel puţin asta făceam la început. Acum nu mai lupt pentru 
colonişti. Adică lupt, dar o fac în primul rînd pentru grupa mea şi 
pentru plutonul meu. Am avut grijă de ei, iar ei au avut grijă de mine. 
Am luptat pentru că dacă n-aş fi făcut-o, ar fi însemnat să îi trădez. 

Mendel a dat din cap aprobator. 

— Pentru asta luptăm şi noi, domnule. Deci am descoperit un 
lucru ce ne face pe toți umani. E bine de reținut. 

— Este, am aprobat eu. 

Mendel a mormăit, apoi şi-a luat furculița şi a început să mă- 
nînce. Apoi sala s-a însuflețit treptat, răsunînd de zgomotul făcut 
de tacîmuri şi tăvi. Am privit de jur-împrejur şi într-un colț îndepăr- 
tat am zărit-o pe Jane cu ochii ațintiți asupra mea. 


La şedinţa de dimineaţă, maiorul Crick a intrat direct în subiect. 

— Spionajul FCA crede că Rraey sînt nişte escroci. lar prima parte 
a misiunii noastre este să vedem dacă este aşa. Vom face o mică 
vizită pe Consu. 

Asta m-a trezit instantaneu. Şi nu numai pe mine. 

— Ce naiba au de-a face Consu cu treaba asta? a întrebat loco- 
tententul Tagore, care stătea în stînga mea. 

Crick a dat din cap către Jane, care şedea lîngă el. 

— La cererea maiorului Crick şi a unor ofițeri, am făcut cercetări 
asupra altor întilniri ale FCA cu Rraey, ca să văd dacă găsesc vreun 

indiciu al evoluției lor tehnologice. În ultima sută de ani am avut 
douăsprezece ciocniri armate semnificative, plus alte cîteva zeci mai 
puțin importante, dintre care în ultimii cinci ani o ciocnire impor- 
tantă şi cinci mai mici. În tot acest timp, curba tehnologică a Rraey 
a fost mult în urma curbei noastre. Asta se datora mai multor factori, 
printre care împotrivirea, din motive culturale, la orice progres 
tehnologic sistematic, precum şi incapacitatea lor de a comunica 
eficient cu rase mai dezvoltate din punct de vedere tehnologic. 

— Cu alte cuvinte, sînt retrograzi şi intoleranți, a completat 
maiorul Crick. 

— În ce priveşte tehnologia călătoriei prin salt, acesta a fost 
cazul. Pînă la Bătălia pentru Coral, tehnologia lor de salt era mult 
în urma celei pe care o posedăm noi. De fapt, cunoştinţele lor actuale 
de fizică a saltului se bazează numai pe informații primite de la FCA 
acum vreun secol, în cadrul unei încercări eşuate de schimb co- 
mercial. 

— De ce a eşuat? a întrebat căpitanul Jung, de la celălalt colț al 
mesei. 

— Pentru ca Rraey au mîncat o treime din delegaţii noştri, a 
răspuns sec Jane. 

— Au, a gemut căpitanul Jung. 

— Ideea este că ştiind cine sînt Rraey şi care este nivelul lor 
tehnologic, este absolut imposibil ca ei să ne fi putut depăşi, şi încă 
atît de mult, dintr-odată, a concluzionat maiorul Crick. Cea mai 
logică explicaţie este nu că au progresat, ci pur şi simplu au luat 
tehnologia de prezicere a salturilor de la o altă cultură. Noi cu- 
noaştem toate civilizațiile cu care ei au contact şi una singură are 
aptitudinile tehnologice necesare pentru aşa ceva... 

— Consu, a spus Tagore. 

— Da, Consu, a aprobat Crick. Ticăloşii ăia au fost în stare să 
pună şaua pe o pitică albă şi s-o mulgă de energie. Nu este greşit 
să presupunem că au descoperit şi o cale de a prezice destinaţia pre- 
cisă a salturilor. 

— Dar ce au de-a face Consu cu Rraey? a întrebat locotenentul 
Dalton, din capătul celălalt al mesei. Pe noi Consu nu ne bagă în 
seamă decât cînd au chef de antrenamente fizice, iar noi sîntem mult 
mai avansați tehnologic decît Rraey. 

— Consu nu sînt interesați de tehnologie în aceeaşi măsură ca 
noi, a intervenit Jane. Tehnologia noastră are tot atita importanță 
pentru ei pe cît ar avea o maşină cu aburi pentru noi acum. Credem 
că pe ei îi motivează altceva. 

— Religia, am spus eu. 

Toţi ochii s-au întors spre mine şi m-am simțit precum un băiat 
de cor care a scăpat un vînt în timpul slujbei. 

— Vreau să spun că atunci cînd plutonul meu s-a bătut cu Consu, 
aceştia au început printr-o slujbă de sfințire a luptei. l-am spus 
atunci unui amic că se poartă de parcă ar boteza planeta prin luptă. 

Şi mai mulți ochi holbati. 

— Bineînţeles, mă pot înşela. 

— Nu te înşeli, a intervenit Crick. În FCA se discută de multă 
vreme motivele care îi fac pe Consu să se lupte, atita timp cît teh- 
nologia le-ar permite să anihileze orice altă cultură din regiune, cât 
ai clipi. Cel mai mare succes l-a avut ideea că se luptă ca să se dis- 
treze, aşa cum noi jucăm fotbal sau baseball. 

— Noi nu jucăm niciodată fotbal sau baseball, a ripostat Tagore. 

— Alţi umani joacă, idiotule, a spus Crick printre dinţi, apoi a 
redevenit serios. Oricum, o minoritate a diviziei de spionaj a FCA 
consideră că bătăliile duse de ei au o semnificație ritualică, aşa cum 
a sugerat locotenentul Perry. Rraey nu pot schimba tehnologie cu 
Consu, dar pot avea altceva ce îi interesează pe aceştia. Le-ar putea 
da la schimb sufletele. 

— Dar Rraey sînt ei înşişi nişte fanatici, a spus Dalton. Ăsta este 
şi motivul pentru care au atacat Coralul. 

— Posedă cîteva colonii, unele mai atrăgătoare, altele mai puțin, 
a intervenit Jane. Fanatici sau nu, ar putea să fi cedat una dintre ele 
în schimbul Coralului. 

— Ceea ce nu pare a fi o afacere bună pentru Rraey de pe pla- 
neta cedată, a replicat Dalton. 

— Pe mine unul nu mă interesează deloc soarta ălora, a comentat 
Crick. 

— Consu au cedat către Rraey o tehnologie care îi propulsează 
înaintea oricărei culturi din această parte a spațiului, a zis Jung. 
Chiar şi pentru atotputernicii Consu, înclinarea balanței puterii în 
regiune poate avea repercusiuni. 

— Doar dacă aceşti Consu nu i-au păcălit pe Rraey, am inter- 
venit eu. 

— Ce vrei să spui? a întrebat Jung. 

— Noi presupunem că Rraey au primit de la Consu informații 
despre crearea unui sistem de detectare a salturilor. Dar este posibil 
să fi primit doar o maşină, însoţită de instrucțiuni de folosire, şi atit. 
Astfel, Rraey au primit ce şi-au dorit, adică o modalitate de a apăra 
Coralul în fața noastră, iar Consu au evitat dezechilibrarea balanței 
puterii în zonă. 

— Asta doar pînă cînd Rraey vor descoperi cum funcționează 
maşinăria, a comentat Jung. 

— Ţinînd cont de nivelul lor tehnologic, asta ar putea dura ani 
întregi, am spus eu. Am avea destul timp să îi învingem şi să le luăm 
jucăria. Asta dacă au primit într-adevăr tehnologia de la Consu. Şi 
dacă au primit o singură maşină. Şi dacă aceşti Consu nu dau doi 
bani pe balanţa de putere din regiune. O grămadă de „dacă”... 

— Şi tocmai pentru a găsi răspunsuri la toți aceşti „dacă”, vom 
merge în vizită la Consu, a spus Crick. Am trimis o dronă înainte, 
pentru a le da de ştire că sosim. Vom vedea ce putem scoate de la 
ei. 

— Şi ce colonie le vom oferi? a întrebat Dalton. 

Nu mi-am dat seama dacă glumea sau vorbea serios. 

— Nici o colonie, a răspuns Crick sec. Dar avem ceva cu care 
i-am putea face să ne acorde o audienţă. 

— Ce anume avem? s-a interesat Dalton. 

— Pe el, a spus Crick, arătînd către mine. 

— Pe el? a întrebat neîncrezător Dalton. 

— Pe mine? am întrebat la rindul meu. 

— Pe tine, a spus Jane. 

— Sînt în acelaşi timp confuz şi speriat, am zis. 

— Soluţia de tragere cu două focuri inventată de tine a permis 
FCA să ucidă rapid mii de Consu, a precizat Jane. În trecut, Consu 
au acceptat misiuni de pe colonii, dacă din acestea făcea parte vreun 
soldat FCA care să fi ucis mulți Consu pe cîmpul de luptă. Şi întrucât 
tu ai creat soluția de tragere care a permis moartea rapidă a luptă- 
torilor Consu, moartea lor ţi se datorează. 

— Eşti mînjit de sîngele a 8430 de Consu, a completat Crick. 

— Minunat, am zis eu. 

— Dar chiar este minunat, a spus Crick. Prezenţa ta ne asigură 
că vom ajunge pînă la uşa lor. 

— Şi ce se va întîmpla cu mine după ce trecem de uşă? Imagi- 
nați-vă cum am reacționa noi dacă ne-ar bate la poartă unul care a 
ucis cîteva mii de-ai noştri. 

— Ei nu văd lucrurile la fel ca noi, a intervenit Jane. Ar trebui 
să fii în siguranţă. 

— Ar trebui, am subliniat eu. 

— Dacă nu te-am avea cu noi, probabil că vom fi aruncați în aer 
imediat ce apărem pe cerul planetei lor, a spus Crick. 

— Am înţeles. Mi-ar fi plăcut totuşi să am mai mult timp la 
dispoziţie, să mă obişnuiesc cu ideea. 

— Situaţia a evoluat rapid, a spus Jane cu nonşalanţă. Şi, brusc, 
am primit un mesaj prin BrainPal. Ai încredere în mine — spunea 
mesajul. Am ridicat ochii la Jane, care mă privea cu indiferență. Am 
dat din cap a aprobare, ca şi cînd reacționam la explicaţia ei verbală, 
şi nu la mesajul mental. 

— Şi ce mai facem după ce ei termină laudele la adresa locote- 
nentului Perry? a întrebat Tagore. 

— Dacă totul se va desfăşura precum la celelalte întilniri, vom 
avea posibilitatea să le punem cîteva întrebări, nu mai mult de cinci, 
a explicat Jane. Numărul de întrebări va fi stabilit în urma unui con- 
curs, în care se vor lupta cinci de-ai noştri cu cinci de-ai lor. Lupta 
va fi unu la unu. Consu luptă neînarmatți, dar ai noştri vor avea voie 
să utilizeze cuțite, pentru a compensa lipsa de braţe tăietoare. Tre- 
buie avut în vedere un lucru important — în întâlnirile precedente, 
cei cu care am luptat în cadrul acestui ritual erau soldați dezonorați 
sau criminali, pe care o victorie în fața noastră i-ar fi reabilitat. Deci 
este limpede că erau foarte hotăriți. Apoi, în final, vom avea dreptul 
de a pune atitea întrebări cîte victorii obținem. 

— Şi cînd e declarată victoria? a întrebat Tagore. 

— Cînd fie umanul, fie Consu este ucis. 

— Fascinant... 

— Încă un detaliu, a continuat Jane, Consu aleg ei înşişi comba- 
tanții din delegaţia noastră, deci protocolul cere să fim de trei ori 
mai mulți decit numărul de luptători. Singurul care este exclus de 

la luptă este conducătorul, despre care ei consideră, din politețe, 
fireşte, că este prea important pentru a se lupta cu ratații şi crimi- 
nalii lor. 

— Perry, tu vei fi liderul acestei delegaţii, a intervenit Crick. Din 
moment ce ai ucis opt mii de gîndaci, din punctul lor de vedere eşti 
conducătorul de drept. De asemenea, eşti singurul non-Special de 
aici şi îţi lipsesc unele abilități care la noi sînt înnăscute. Dacă ai fi 
ales să lupțţi, ai fi învins, mai mult ca sigur. 

— Sînt profund mişcat de grija pe care mi-o purtați. 

— Nu e vorba de asta. Dar dacă superstarul nostru este ucis de 
un criminal de-al lor de joasă speță, atunci Consu s-ar putea să nu 
mai coopereze. 

— În regulă, am zis, pentru o secundă am crezut că v-aţi înmuiat. 

— Nici o şansă, a replicat Crick. Mai departe. Avem patruzeci 
şi trei de ore pînă ajungem la distanţa de salt. Delegaţia noastră va 
avea patruzeci de membri, printre care toți conducătorii de pluton 
şi de grupă. Pe restul, îi voi selecta dintre soldați. Asta înseamnă că 
veţi face antrenamente cu ei în lupta corp la corp pînă ajungem. 
Perry, am descărcat protocoalele delegaţiei, studiază-le şi asimilea- 
ză-le. Imediat după salt, îţi voi da întrebările pe care vrem să le 
punem, într-o ordine anume. Dacă ne descurcăm bine, vom avea 
dreptul la cinci întrebări, dar trebuie să fim pregătiţi dacă vor fi mai 
puţine. La treabă. Sînteți liberi. 


În răstimpul pînă la salt, Jane a aflat despre Kathy. Apărea din 
senin pe lingă mine, punea întrebări, asculta răspunsurile, apoi 
dispărea să-şi continue îndatoririle. Era un mod tare ciudat de a 
împărtăşi o viaţă. 

Studiam protocoalele în barul din faţă, cînd Jane m-a abordat. 

— Spune-mi despre ea. 

— Am întilnit-o cînd era în clasa întîi, am zis. 

Apoi a trebuit să-i explic ce înseamnă clasa întîi. Mai departe 
i-am povestit prima amintire despre Kathy, la cursul de artă comun 
pentru clasele întîi şi a doua, cum am folosit împreună lipiciul la 
proiectul de construcții din hîrtie. Despre cum m-a prins că mîncam 
lipici şi mi-a spus că sînt dezgustător. Cum am lovit-o pentru asta 

şi cum m-a lovit şi ea, în ochi. A primit suspendare pentru o zi. 
N-am mai vorbit apoi pînă la liceu. 

— Cîţi ani aveai în clasa întîi? a întrebat Jane. 

— Şase ani, exact cîți ai tu acum. 

Peste cîteva ore, în alt loc de pe navă, a venit din nou la mine. 

— Mai spune-mi despre ea. 

— Odată, Kathy era să divorțeze de mine. Eram căsătoriţi de zece 
ani, iar eu aveam o aventură cu o altă femeie. Cînd a aflat, Kathy 
s-a înfuriat îngrozitor. 

— De ce o deranja că făceai sex cu altcineva? 

— Nu era vorba numai despre sex. A contat mai mult că am 
minţit-o. Că am făcut sex cu altcineva, a luat-o drept dovadă de slă- 
biciune hormonală. Dar că am minţit-o, asta a însemnat că nu o 
respectam, iar ea nu voia să fie căsătorită cu cineva care nu o respecta. 

— De ce nu ați divorţat? 

— Pentru că, deşi avusesem o aventură, o iubeam pe Kathy, iar 
ea mă iubea pe mine. Am rezolvat problema pentru că amindoi 
voiam să rămînem împreună. Oricum, a avut şi ea o aventură cîțiva 
ani mai tirziu, deci putem considera că am fost chit. Adevărul este 
că după povestea aceea ne-am înţeles mult mai bine ca înainte. 

Peste câtva timp, din nou Jane. 

— Mai spune-mi despre ea. 

— Kathy făcea nişte plăcinte grozave. Avea o reţetă pentru o 
plăcintă cu rubarbă şi căpşuni care te dădea pe spate. Într-un an, a 
participat la un concurs regional cu plăcinta asta. Guvernatorul 
statului Ohio a fost arbitru. Premiul întîi era un cuptor nou de la 
Sears. 

— Şi l-a cîştigat? 

— Nu, a luat premiul doi, un tichet cadou în valoare de o sută 
de dolari la un magazin de decoraţiuni interioare. Dar peste o 
săptămînă, a primit un telefon de la biroul guvernatorului. Asisten- 
tul acestuia i-a explicat lui Kathy că premiul unu se acordase din 
motive politice soției prietenului unui bun contributor, dar că, de 
cînd gustase din plăcinta ei, guvernatorul nu încetase să o laude; 
ar fi Kathy aşa de amabilă să mai facă o plăcintă, special pentru el, 
ca să se potolească dracului o dată şi să nu mai vorbească despre 
afurisita aia de plăcintă? 

În altă zi. 

— Mai spune-mi despre ea. 

— Mi-am dat seama că sînt îndrăgostit de ea în primul an de 
liceu. Şcoala noastră pregătea un spectacol cu Romeo şi Julieta, iar 
ea era Julieta. Eu eram asistentul regizorului, ceea ce însemna că 
trebuia să inventez decoruri şi să aduc cafea pentru doamna profe- 
soară Amos, regizoarea. Apoi Kathy a avut probleme cu memorarea 
replicilor, aşa că am fost desemnat să lucrez cu ea. Aşa s-a făcut că 
timp de două săptămîni, după repetiţii, mergeam la ea acasă, unde 
ne pierdeam timpul vorbind despre prostii, cum fac adolescenții. 
Totul era foarte inocent. Apoi a fost repetiţia cu costume şi cînd am 
auzit-o pe Kathy spunîndu-i vorbe dulci lui Jeff Greene, care îl juca 
pe Romeo, am devenit brusc gelos. Consideram că mie trebuie să- 
mi spună replicile, nu lui. 

— Şi ce ai făcut? 

— Mi-am făcut de lucru în cele patru seri cît s-a jucat piesa şi 
am evitat-o pe Kathy pe cât posibil. Dar duminică seara, la petrecere, 
m-a găsit Judy Jones, care o jucase pe doica Julietei şi mi-a spus că 
sărmana Kathy plîngea de mama focului în spatele cantinei. O du- 
ruse că am evitat-o, credea că o urăsc şi nu înțelegea de ce. Judy a 
mai adăugat că dacă nu mă duc imediat la Kathy să-i spun că o 
iubesc, găseşte o lopată prin recuzită şi mă bate de-mi sună apa în 
cap. 

— Dar de unde ştia Judy că eşti îndrăgostit de Kathy? 

— Cînd eşti adolescent şi eşti îndrăgostit, ştie toată lumea, mai 
puţin tu şi subiectul amorului tău. Nu mă întreba de ce. Aşa sînt 
lucrurile. M-am dus deci în spatele cantinei şi am văzut-o pe Kathy 
stînd acolo, singură, urcată pe o ladă şi legănindu-şi picioarele. Era 
lună plină, faţa îi era luminată şi cred că era cel mai frumos lucru 
pe care l-am văzut vreodată. Şi inima îmi era sfişiată pentru că 
ştiam, simţeam asta, că o iubeam atît de mult încît nu-i voi fi în stare 
să-i spun cît de mult o doream. 

— Şi ce-ai făcut? 

— Am trişat. Ştii, tocmai memorasem aproape toate replicile din 
Romeo şi Julieta. Aşa că m-am dus către ea şi i-am recitat scena II 
din actul II. „Dar ce lumină blindă, fereastra ceea o străbate? E au- 
rora, iar Julieta-i soarele. Răsari, soare bălai...” Cuvintele le mai 

rostisem, dar abia acum le spuneam din toată inima. Şi cînd am 
terminat, m-am apropiat de ea şi am sărutat-o pentru prima oară. 
Avea cincisprezece ani, eu şaisprezece, şi ştiam că mă voi însura cu 
ea şi că ne vom petrece toată viața împreună. 

Apoi, chiar înainte de saltul în spaţiul Consu: 

— Spune-mi cum a murit. 

— Era într-o sîmbătă dimineață, făcea clătite şi a avut un atac 
în timp ce căuta vanilia. Eu eram în camera de zi. Ţin mine că am 
auzit-o întrebindu-se unde naiba o fi vanilia aia, apoi am auzit o 
bufnitură. Am fugit în bucătărie şi am văzut-o la pămînt, tremurînd 
şi sîngerînd la tîmplă, unde se lovise în cădere de colțul mesei. Am 
luat-o în braţe şi am chemat ambulanţa. Am încercat să opresc sîn- 
gerarea, i-am spus că o iubesc şi i-am repetat-o întruna pînă au sosit 
paramedicii şi au luat-o de lîngă mine, deşi apoi m-au lăsat să o ţin 
de mînă în salvare, pe drumul către spital. O țineam de mînă în 
clipa în care a murit, pe drum. Am văzut lumina stingîndu-i-se în 
ochi, dar am continuat să-i spun că o iubesc pînă m-au despărțit cu 
forţa de ea, la spital. 

— Dar de ce ai făcut asta? 

— Pentru că voiam să fiu sigur că ultimul lucru pe care îl va auzi 
este declarația mea de dragoste. 

— Cum e cînd pierzi pe cineva drag? 

— Mori şi tu o dată cu el. Şi apoi aştepţi ca trupul tău să îl prindă 
din urmă în moarte. 

— Asta faci acum? Aştepţi ca trupul tău să o prindă din urmă? 

— Nu, nu mai aştept. În cele din urmă, începi să trăieşti din nou. 
Doar că trăieşti o viață diferită. 

— Deci acum eşti la a treia viaţă. 

— Aşa s-ar părea. 

— Şi cum îţi place această viaţă? 

— Îmi place, am răspuns. Îmi plac oamenii din ea. 

Dincolo de fereastră, stelele s-au aranjat diferit. Eram în spațiul 
Consu. Stăteam acolo liniștiți, pierzîndu-ne în tăcerea profundă a 
navei. 


ȘAISPREZECE 


— Mi te poți adresa cu „Domnule ambasador”, chiar dacă nu 
sînt vrednic de acest titlu, a declamat Consu. Sînt un criminal, m-am 
dezonorat în bătălia de la Pahnshu şi prin urmare trebuie să 
ispăşesc vorbindu-ți pre limba ta. lar pentru această nouă ruşine îmi 
cerşesc moartea şi o pedeapsă dreaptă înainte de renaştere. Sper că, 
prin cele ce se vor întîmpla astăzi, fi-voi considerat mai puțin ne- 
demn şi mi se va permite izbăvirea prin moarte. Pentru aceasta mă 
murdăresc grăindu-ți... 

— Şi eu mă bucur să te cunosc, am replicat. 

Ne aflam în mijlocul unui dom de mărimea unui teren de fotbal, 
construit de Consu în mai puțin de o oră. Bineînţeles, nouă, oame- 
nilor, ne era interzis să atingem solul Consu sau să fim într-un loc 
prin care Consu ar putea trece vreodată. După sosirea noastră, 
maşini automate au ridicat acest dom într-o regiune a spaţiului 
Consu special păstrată în carantină pentru astfel de întilniri cu oas- 
peți nedoriți, aşa ca noi. După ce negocierile se vor fi terminat, urma 
ca domul să piară într-o implozie iar apoi resturile să fie azvirlite 
în cea mai apropiată gaură neagră, astfel încât nici măcar unul dintre 
atomii săi să nu ajungă să contamineze vreodată această parte a 
spaţiului. Lucru care mi s-a părut cam exagerat. 

— Înțelegem că aveţi întrebări pe care doriţi să ni le adresați, 
întrebări despre Rraey, a vorbit ambasadorul, şi că vreţi să invocați 
ritualurile noastre pentru a cîştiga onoarea de a pune aceste întrebări. 

— Aşa este. 

La cincisprezece metri în spatele meu, treizeci şi nouă de soldați 
ai Forțelor Speciale stăteau smirnă, echipați de luptă. Serviciile noastre 
de spionaj ne informaseră că această întîlnire nu va fi considerată 
de către Consu ca fiind o întîlnire între egali, deci nu se cereau finețuri 

diplomatice aparte. Totodată, pentru că oricare dintre oameni putea 
fi selectat, toți trebuia să fie bine antrenați. Eu mă îmbrăcasem mai 
cu ştaif, dar fusese opțiunea mea. Dacă tot mă prefăceam că sînt 
liderul delegaţiei, atunci măcar să arăt ca un lider. 

La aceeaşi distanţă în spatele ambasadorului, erau cinci luptători 
Consu, fiecare purtînd cîte două cuțite lungi şi înfricoşătoare. Ştiam 
foarte bine pentru ce se află ei acolo. 

— Măreţul meu popor ia act de faptul că aţi invocat ritualurile 
în mod corect şi că v-aţi prezentat conform cerințelor noastre, a 
continuat ambasadorul. Totuşi, aveam de gînd să respingem cererea 
voastră ca neinteresantă, dacă nu ați fi adus cu voi pe cel care a 
trimis în mod onorabil atît de mulți soldați de-ai noştri în ciclul 
renaşterii. Eşti tu acela? 

— Eu sînt acela. 

Consu a făcut o pauză şi m-a măsurat cu atenție. 

— Cam ciudat arăţi, pentru un mare luptător. 

— Ciudat mă şi simt, am răspuns. 

Spionajul nostru ne spusese că o dată cererea acceptată, Consu 
urmau Să îi dea curs indiferent de felul în care ne-am fi comportat 
la negocieri, cu singura condiție de a lupta în maniera agreată de 
ei. Deci îmi puteam permite să fac puţin pe nebunul. În plus, asta 
le şi convenea, hrănindu-le sentimentul de superioritate față de noi. 

— Cinci criminali au fost aleşi să se întreacă în luptă cu soldații 
voştri. Şi pentru că oamenilor le lipsesc atributele fizice ale luptă- 
torilor Consu, le vom permite soldaților voştri să folosească aceste 
cuțite, dacă doresc. Participanţii noştri îşi vor alege oponenții oferin- 
du-le aceste cuțite. 

— Înţeleg, am spus. 

— Dacă soldaţii voştri supraviețuiesc, pot păstra cuţitele, ca o 
dovadă a victoriei lor. 

— Multam. 

— Nu dorim să le luăm înapoi. Vor fi fost pingărite. 

— M-am prins. 

— Vom răspunde la atitea întrebări cîte victorii veți avea. Acum 
vom selecta adversarii. 

Ambasadorul a scos un sunet atît de strident încît ar fi putut răzui 
asfaltul de pe o autostradă. Cei cinci Consu au înaintat, au trecut 

de ambasador, apoi de mine şi s-au îndreptat spre soldaţii noştri, 
ținînd cuţitele cu vîrful înainte. Nici unul dintre ai noştri nu a clipit. 
Asta da disciplină. 

Consu nu au pierdut mult timp cu alegerea. Au înaintat în linie 
dreaptă şi i-au înmînat cuțitul celui care se întîmpla să fie chiar în 
faţa lor. Pentru ei, oricare dintre noi era la fel de bun. Cuţitele le-au 
fost înmînate caporalului Mendel, cu care prînzisem odată, sol- 
daţilor Joe Goodall şi Jennifer Aquinas, sergentului Fred Hawking 
şi locotenentului Jane Sagan. Fără nici un cuvînt, fiecare a preluat 
cuțitele. Consu s-au retras în spatele ambasadorului, iar restul 
soldaților mei s-au dat cîţiva paşi înapoi, în spatele celor cinci aleşi. 

— Veţi începe lupta, a spus ambasadorul, apoi s-a retras dincolo 
de luptătorii săi. 

Eu rămăsesem între cele două linii de combatanți, aflaţi la cîte 
cincisprezece metri de-o parte şi de alta, aşteptînd răbdători să se 
ucidă. M-am deplasat în lateral, răminînd totuşi pe linia imaginară 
care despărțea cele două şiruri, apoi am făcut semn către perechea 
cea mai apropiată de mine. 

— Începeţi. 

Luptătorul Consu şi-a desfăşurat braţele tăioase, descoperind 
astfel lamele plate şi ascuţite ale carapacei modificate, eliberîndu- 
şi apoi braţele secundare, mai mici, asemănătoare celor umane. A 
lansat un strigăt scrîşnit de luptă, apoi a înaintat. Caporalul Mendel 
a dat drumul unuia dintre cuțite, iar pe celălalt l-a luat în mîna 
stîngă şi a pornit hotărît către Consu. Cînd au ajuns la trei metri 
unul de celălalt, totul s-a învîrtejit brusc. Zece secunde mai tirziu, 
caporalul Mendel avea deja o tăietură deschisă pînă la os, în lungul 
sternului, iar Consu avea un cuţit adînc înfipt în zona moale, acolo 
unde capul său ieşea din carapace. Mendel îşi căpătase rana pe cînd 
se răsucea în îmbrăţişarea Consu, căutînd poziția pefectă pentru a-l 
lovi în locul cel mai vulnerabil. Consu se scutura în vreme ce 
Mendel apăsa lama secționindu-i nervii de la ceafă şi separînd astfel 
cel de-al doilea centru nervos, aflat în cap, de creierul principal, care 
se găsea în torace, tăind de asemenea şi cîteva vase de sînge im- 
portante. Consu s-a prăbuşit. Mendel şi-a recuperat cuțitul şi a 
pornit spre colegii lui, ţinîndu-şi laolaltă marginile rănii cu mîna 
dreaptă. 

Am făcut semn către Goodall şi al doilea Consu. Goodall a mîrîit 
şi a pornit spre adversar dansind, cu un cuțit în fiecare mînă, cu 
lama în jos şi înspre înapoi. Consu s-a ghemuit şi a atacat, cu capul 
înainte şi cu braţele tăioase desfăcute. Goodall, la rîndu-i, s-a lansat 
spre el, apoi, în ultima clipă, s-a aruncat cu picioarele înainte, alu- 
necînd pe lingă acesta. Consu a lăsat un braț în jos, bărbierindu-i 
lui Goodall în trecere urechea stîngă şi o bună parte din faţă. În 
acelaşi timp, Goodall a retezat unul dintre picioarele chitinoase ale 
dihaniei, cu o lovitură rapidă de cuțit. Piciorul a trosnit ca un vreasc 
şi a sărit cît colo. Consu s-a înclinat pe o parte şi s-a răsturnat lateral. 
Goodall şi-a înfrinat mişcarea şi a aruncat cuțţitele în aer, apoi s-a 
rostogolit pe spate şi a sărit în picioare la timp pentru a-şi recupera 
armele în cădere. Partea stingă a capului său era carne vie, dar 
Goodall continua să zimbească, apropiindu-se de adversarul său 
care se străduia cu disperare să revină la verticală. Îşi flutura ame- 
nințător brațele tăioase, prea lent însă pentru Goodall, care le-a 
evitat cu o piruetă şi, cu spatele fiind, a lovit spre înapoi străpun- 
gînd carapacea dorsală, după aceea l-a ocolit şi tot cu o lovitură spre 
spate a înfipt celălat cuțit în carapacea toracică. Imediat s-a răsucit 
cu 180 de grade, ajungînd față în faţă cu Consu şi, apucînd strîns 
mînerele cuțitelor încă înfipte în trupul bestiei, a prins să le rotească 
într-o mişcare de forfecare. Consu a început să tresară spasmodic, 
pe măsură ce felii din corpul său se împrăştiau peste tot, după care 
s-a prăbuşit definitiv. Goodall s-a întors rînjind la loc în formaţie, 
schițind chiar câțiva paşi de dans. Era evident că se distrase straşnic. 

Soldatul Aquinas nu dansa şi nici nu părea să se distreze prea 
tare. Ea şi al ei Consu şi-au dat ocol cu grijă vreo douăzeci de se- 
cunde, apoi Consu s-a aruncat înainte cu braţul tăios ridicat, de 
parcă ar fi vrut s-o spintece din prima. Aquinas s-a dat înapoi dar 
s-a împiedicat şi a căzut cu faţa la pămînt. Consu a sărit peste ea, 
înfigîndu-şi braţul tăios stîng, între oasele antebraţului ei stîng, 
țintuind-o astfel de sol şi apropiindu-şi apoi celălalt braț tăios de 
gitul ei. Şi-a mişcat picioarele din spate, căutînd o poziție stabilă 
care să-i permită să o decapiteze, după care a plimbat uşor lama pe 
gitul fetei, pentru a spori dramatismul clipei. 

Pe cînd Consu se pregătea să-i ia gitul, Aquinas a icnit puternic 
şi s-a răsucit în direcţia loviturii care tocmai pornise. Braţul său, 

țintuit în continuare de Consu, s-a desprins de la cot, țesuturile şi 
tendoanele cedînd forței colosale, iar Consu s-a rostogolit o dată cu 
ea, dezechilibrat de mişcarea neaşteptată. Încă în braţele lui, 
Aquinas s-a rotit şi a început să-l înjunghie repetat în carapace cu 
cuțitul din mîna dreaptă. Consu a încercat să o împingă deoparte, 
dar Aquinas l-a încălecat cu picioarele peste mijloc şi s-a ținut cu 
putere de el. Înainte de a-şi da duhul, Consu a reuşit, la rîndu-i, să 
o înțepe de cîteva ori în spate, numai că brațele lor nu sînt foarte 
eficiente în apropierea corpului propriu. Aquinas a descălecat şi, 
înainte de a leşina, a reuşit să parcurgă jumătate din drum, înapoi 
spre colegii ei, care au cărat-o mai departe pe brațe. 

Acum înțelegeam de ce fusesem exceptat de la luptă. Nu era 
numai o problemă de viteză şi putere, era clar că soldaţii din Forţele 
Speciale mă întreceau la toate capitolele. Dar, în plus, ei urmau stra- 
tegii fundamentate pe o cu totul altă percepţie a ceea ce înseamnă 
pierdere suportabilă. Un soldat normal nu şi-ar fi sacrificat nici o 
parte a trupului precum făcuse Aquinas. Şaptezeci de ani în care ai 
ştiut că membrele sînt de neînlocuit, iar pierderea unuia poate duce 
la moarte, te făceau să nu renunti uşor la ele. Pe de altă parte, sol- 
dații din Forţele Speciale nu aveau nici o problemă cu asta, pentru 
că membrele se puteau regenera la nevoie. În plus, ei ştiau că 
toleranta lor la răni era mult mai mare decît a unui soldat obişnuit. 
Nu este vorba că soldaţii din Forţele Speciale nu ar fi ştiut ce este 
frica, doar că la ei putea apărea mult mai tîrziu, după ce ar fi fost 
răniţi, decît la un om normal. 

Am făcut semn către sergentul Hawking şi perechea sa Consu. 
A fost primul Consu care nu şi-a desfăşurat braţele. Acesta a mers 
hotărât spre mijlocul arenei, s-a oprit şi şi-a aşteptat adversarul. Între 
timp, Hawking se aplecase în față şi avansa cu grijă cu genunchii 
uşor îndoiți, pas după pas, un picior, apoi celălalt, aşteptind mo- 
mentul potrivit pentru atac; înainte, stop, lateral, stop, înainte, stop, 
iarăşi înainte. La unul din paşii săi precauțţi înainte, Consu s-a lansat 
ca din tun şi l-a tras în țeapă cu ambele brațe, apoi l-a ridicat şi l-a 
aruncat în sus. Pe cînd era încă în aer, Consu s-a mai repezit o dată, 
i-a tăiat capul şi i-a retezat trupul de la mijloc. Torsul şi picioarele 
lui Hawking au zburat în direcții opuse, iar capul a căzut în fața 
adversarului. Acesta s-a gindit o clipă, apoi l-a înțepat cu vîrful 

brațul şi l-a azvirlit cu putere spre grupul oamenilor. Capul a lovit 
pămîntul în faţa lor, lăsînd o pată umedă în praf, după care a ricoşat 
mai departe peste ei, împroşcîndu-i cu fragmente de creier şi cu 
SmartBlood. 

În timpul celor patru runde, Jane îşi aşteptase nerăbdătoare 
rindul, lovind uşurel lamele cuţitelor una de alta, într-un tic nervos. 
A făcut un pas în față, la fel şi ultimul dintre Consu. Le-am dat 
semnalul de începere. Consu a înaintat agresiv un pas, şi-a deschis 
larg braţele tăioase şi a scos un strigăt de luptă atît de puternic încît 
ne-am temut că se va sparge domul iar noi toţi vom fi ejectați în 
spațiu. Îşi deschisese mandibulele mai larg decît aş fi crezut că este 
posibil. La treizeci de metri depărtare, Jane a clipit scurt, apoi a 
aruncat cu putere un cuțit în gura deschisă, cu atita forță încît lama 
acestuia a ieşit prin spatele capului, oprită din drum doar de pră- 
selele care s-au înțepenit în carapace. Mugetul care zguduise domul 
s-a curmat brusc şi a fost înlocuit de zgomotul făcut de un gîndac 
imens care se îneca în propriul sînge şi cu o bucată de metal deo- 
potrivă. Creatura a încercat să-şi scoată cuțitul dintre mandibule, 
dar a murit înainte de a-şi termina gestul, s-a prăbuțit în faţă şi a 
horcăit gilgîit pentru ultima dată. 

M-am îndreptat către Jane. 

— Nu cred că ar fi trebuit să foloseşti cuțitele în felul acesta. 

A ridicat din umeri, jucîndu-se cu cuțitul rămas. 

— Nu mi-a spus nimeni că n-aş avea voie. 

Ambasadorul Consu a alunecat către mine, evitînd trupurile 
celor căzuți. 

— V-aţi cîştigat dreptul la patru întrebări. Le puteți pune acum. 

Patru întrebări erau mai mult decît ne aşteptasem. Sperasem la 
trei. Ne făcusem planuri pentru două. Crezusem că va fi mai dificil 
să-i înfruntăm pe Consu. Nu că un soldat ucis şi cîteva corpuri cio- 
pîrțite ar fi însemnat un preț prea mic. Dar acum trebuia să profi- 
tăm. Patru întrebări erau de ajuns. 

— Este adevărat că poporul Consu a furnizat lui Rraey tehnolo- 
gia de detectare a salturilor? 

— Da, a răspuns scurt ambasadorul. 

Era în regulă. Nici nu ne aşteptam să ne spună mai multe decît 
erau obligaţi să o facă. Dar şi răspunsul acesta lapidar ne dădea 

destule indicii. Dacă Rraey primiseră stația de-a gata, era greu de 
presupus că ştiau şi principiul ei de funcționare. Nu trebuia să ne 
temem că o vor extinde sau că o vor schimba cu alte rase. 

— Cite unităţi de detectare a salturilor sînt în posesia Rraey? 

Iniţial ne gîndisem să întrebăm cîte le-au furnizat Consu, dar 
pentru că exista > şansă ca Rraey să îşi construiască singuri unități, 
am gîndit că o întrebare la modul general ar fi mai potrivită. 

— Una, a răspuns ambasadorul. 

— Cite rase dintre cele cunoscute de oameni dispun de posibili- 
tatea de a detecta salturile? 

Asta era a treia întrebare importantă. Presupuneam că rasa 
Consu cunoaşte mult mai multe rase decît cunosc oamenii, deci dacă 
întrebam, la modul general, cîte rase posedă tehnologia, răspunsul 
nu ne-ar fi fost de folos. La fel dacă întrebam cui au mai dat teh- 
nologia, pentru că unele rase ar fi putut s-o dezvolte fără ajutorul 
Consu. Nu toate cuceririle tehnologice din univers sînt căpătate pe 
gratis de la rase mai dezvoltate. Cîteodată se mai întîmplă ca ființele 
să şi gîndească pe cont propriu. 

— Nici una, a răspuns ambasadorul. 

Iarăşi un răspuns bun pentru noi. Astfel puteam fi siguri că vom 
avea destulă vreme să rezolvăm problema. 

— Mai ai de pus una, a spus Jane, arătînd către ambasadorul 
care aştepta ultima mea întrebare. 

Ei bine, ce aveam de pierdut? l-am dat drumul. 

— Consu pot distruge aproape toate rasele din această regiune 
a spaţiului. De ce n-o faceţi? 

— Pentru că vă iubim. 

— Pardon?!? 

Din punct de vedere tehnic, aceasta ar fi contat ca o a cincea 
întrebare, la care Consu nu erau obligați să răspundă. Dar amba- 
sadorul n-a băgat de seamă şi a continuat. 

— Noi preţuim viaţa, toată viaţa care are potenţial pentru 
Ungkat — pronunția ultimului cuvînt a sunat ca un ferăstrău tăind 
un perete de piatră — care înseamnă participarea la marele ciclu al 
renaşterii. Ţinem la voi, la toate rasele inferioare nouă şi vă botezăm 
planetele, astfel încît toată viaţa să poată renaşte în ciclu. Conside- 
răm de datoria noastră să vă susţinem progresul. Rraey sînt convinşi 

că le-am dat tehnologia în discuţie pentru că am primit o planetă 
de-a lor în schimb, dar nu este aşa. Am văzut în asta o şansă de 
aduce ambele voastre rase mai aproape de perfecțiune, şi sîntem 
foarte bucuroşi că am reuşit s-o facem. 

Ambasadorul şi-a deschis larg braţele tăioase şi am putut vedea 
brațele secundare, cu palmele în sus, într-un gest aproape implo- 
rator. 

— Vremea la care popoarele voastre vor putea să ni se alăture 
este mult mai aproape acum. Astăzi sînteți impuri şi trebuie să fiți 
mustrați în aceeaşi măsură în care sînteți iubiţi. Dar mulţumiţi-vă 
cu certitudinea că ziua reuşitei se apropie. Eu unul trebuie să merg 
spre moarte acum, pîngărit de a fi vorbit cu voi pre limba voastră, 
dar bucuros că mi-am asigurat un loc în ciclul renaşterii, ajutînd 
popoarele voastre să se apropie încă un pas spre locul care li se 
cuvine în marea roată. Vă disprețuiesc şi vă iubesc deopotrivă, pe 
voi, care sînteți blestemul, dar şi salvarea mea. Plecaţi acum, ca să 
putem distruge locul acesta şi să sărbătorim evoluția voastră. Plecați. 


— Nu-mi place asta, a spus locotenetul Tagore după ce i-am 
relatat cum decurseseră lucrurile. 

— Nu-mi place deloc, a reluat el după o scurtă pauză. Consu 
au oferit tehnologia de detectare a tahionilor pentru ca Rraey să 
ne-o tragă. Carcalacul ăla nenorocit a recunoscut-o singur. Ar putea 
să le transmită că sîntem în drum spre ei. 

— Ar fi ceva redundant, a observat căpitanul Jung. Rraey au deja 
detectorul. 

— Ştii ce vreau să spun, a insistat Tagore. Consu nu intenţio- 
nează să ne facă nouă vreun hatir. Este limpede că vor să fim în 
război cu Rraey astfel încît să putem avansa spre un alt nivel cosmic, 
orice dracu’ ar însemna asta. 

— Consu oricum nu aveau de gînd să ne facă vreun favor. Gata 
cu ei, a intervenit Crick. Poate că ne mişcăm după cum doresc ei, 
dar să nu uităm că planurile lor, deocamdată, coincid cu planurile 
noastre. Şi sînt convins că nici nu le pasă cine va cîştiga, noi sau 
Rraey. Aşa că haideţi să ne concentrăm pe ceea ce avem noi de făcut, 
în loc să ne întrebăm ce au Consu în cap. 

BrainPal a semnalizat scurt. Crick ne transmisese două imagini 
detaliate: planeta Coral şi planeta de origine Rraey. 

— Faptul că Rraey folosesc o tehnologie de căpătat ne asigură 
şanse bune să-i atacăm, să-i lovim repede şi puternic, atît pe Coral, 
cît şi la ei acasă. Cîtă vreme noi am stat la poveşti cu Consu, FCA 
şi-a deplasat navele în poziție de salt. Avem şase sute de nave, 
aproape o treime din totalul forțelor noastre, gata să facă saltul. 
Imediat ce vor primi un semnal de la noi, FCA va declanşa atacul 
sincronizat, împotriva inamicilor de pe Coral şi împotriva planetei 
lor de origine. Obiectivele strategice sînt următoarele: să preluăm 
înapoi Coral şi să le anihilăm eventualele întăriri. Lovindu-le cămi- 
nul le vom scoate din luptă navele prezente acolo, iar pe cele răspîn- 
dite aiurea le vom obliga să aleagă între a interveni pe Coral sau 
pe Rraey. Ambele atacuri se sprijină pe un singur lucru: anihilarea 
capacității de detecție tahionică. Aceasta presupune preluarea con- 
trolului asupra staţiei lor de detecție şi scoaterea ei din funcţiune, 
dar fără să o distrugem. Tehnologia aceea poate fi folosită şi de FCA 
în viitor. Poate că Rraey nu realizează, dar sintem mai avansați decit 
ei. Vom distruge stația doar dacă nu vom avea alternativă. Intenţio- 
năm să preluăm controlul staţiei şi să o păstrăm intactă pînă cînd 
ne vor sosi întăriri. 

— Cît timp le va lua întăririlor să ajungă la noi? a întrebat Jung. 

— Atacurile coordonate vor începe la patru ore după ce noi vom 
intra în spațiul Coral. În funcţie de intensitatea luptelor dintre nave, 
ne putem aştepta la întăriri după următoarele două ore. 

— Patru ore după ce ajungem în vecinătatea planetei? Nu la 
patru ore după ce preluăm stația? 

— Corect, la patru ore după ce ajungem lîngă Coral, a răspuns 
Crick. Aşa că ar fi mai bine să luăm stația aia înainte de al doilea 
val, oameni buni. 

— Îmi cer scuze, am intervenit. Mă nelinişteşte un mic amănunt. 

— Da, locotenent Perry. 

— Succesul atacului forțelor noastre este determinat de oprirea 
stației de detecție care poate prevedea sosirea navelor noastre. 

— Foarte bine, Perry. 

— Dar aceeaşi stație va prezice şi apropierea noastră. 

— Corect, a recunoscut Crick. 

— Am fost pe o navă care a fost detectată imediat ce a ieşit în 
vecinătatea planetei Coral, dacă vă amintiţi. Ne-au prăjit instanta- 
neu şi au murit toţi, în afară de mine. Nu vă îngrijorează faptul că 
la fel se va întîmpla şi cu această navă? 

— Ne-am mai strecurat prin spațiul lor şi înainte, a remarcat 
Tagore. 

— Ştiu asta, doar Sparrowhawk m-a salvat. Şi, credeți-mă, sînt 
recunoscător pentru asta. Oricum, trucul acela v-a reuşit o dată. A 
doua oară, nu ştiu... Chiar dacă ieşim din salt la mare distanță de 
Coral, asta ar însemna mai multe ore pentru a ajunge pe planetă. 
Se poate alege praful de sincronizare. Pentru ca toată manevra să 
reuşească trebuie să ieşim din salt în imediata apropiere a planetei. 
Aşa că aş vrea să ştiu cum vom face acest lucru în așa fel încît nava 
noastră să rămînă întreagă... 

— Răspunsul este simplu, a continuat Crick. Nu ne aşteptăm ca 
nava să rămînă întreagă. Ne aşteptăm să fie aruncată în aer imediat 
ce apare pe cer. De fapt, chiar contăm pe asta. 

— Pardon?! am exclamat. 

Am privit de jur-împrejurul mesei, aşteptindu-mă să văd pe 
fețele oamenilor aceeaşi confuzie care mă cuprinsese. Dar nu, toate 
fețele arătau mai degrabă gînditoare. Asta m-a bulversat şi mai 
tare. 

— Vorbim despre inserţie pe orbită înaltă, aşa-i? a întrebat loco- 
tenent Dalton. 

— Da, a răspuns Crick. Modificată, desigur. 

Am intervenit. 

— Aţi mai făcut asta, să înțeleg? 

— Nu chiar, locotenent Perry, a răspuns Jane, făcîndu-mă să mă 
întorc spre ea. Dar de cîteva ori am lansat Forțe Speciale direct din 
navă, de obicei cînd folosirea navetelor era improprie, cum va fi 
cazul şi aici. Dispunem de costume speciale care ne protejează de 
căldură la intrarea în atmosferă. Asta ar fi singura diferenţă față de 
o lansare normală a oamenilor. 

— Numai că în cazul de față se va trage de la sol în nava voastră, 
iar voi veți fi la mijloc. 

— Da, asta este noutatea în cazul de faţă, a admis Jane. 

— Sînteţi absolut nebuni! am exclamat. 

— Dar face bine la tactică, a spus maiorul Crick. Dacă nava este 
distrusă, e de aşteptat ca pe lîngă resturi să lase în urmă şi trupuri. 
FCA tocmai ne-au trimis o dronă de salt cu informații proaspete 
despre locaţia staţiei de detecție tahionică, aşa că vom putea lansa 
oamenii cît mai aproape de ţintă. Rraey vor crede că au oprit atacul 
înainte de a începe. Nici nu vor şti că sîntem acolo cînd îi vom lovi 
cu adevărat. lar atunci va fi prea tîrziu pentru ei. 

— Asta presupune că veți supravieţui atacului lor inițial, am spus. 

Crick a privit către Jane şi a încuviinţat. 

— FCA ne ajută în privința asta. Au început să monteze motoare 
de salt pe rachete cu scut, pe care le lansează apoi în grupuri mari 
în spaţiul Coralului. Cînd scuturile sînt lovite, se lansează rachetele, 
care sînt foarte greu de nimerit de către Rraey. În felul ăsta au fost 
doborite cîteva nave de-ale lor în ultimele două zile, iar acum sînt 
mai precauți, aşteaptă cîteva secunde înainte de a trage, pentru a 
tinti cu precizie tot ce se aruncă înspre ei. Vom avea la dispoziţie 
între zece şi treizeci de secunde, înainte ca Sparrowhawk să fie lovit. 
Nu e destul pentru o navă care nu se aşteaptă la un atac, dar e mai 
mult decît îndeajuns pentru ca noi să lansăm trupele. Poate că mai 
rămîne vreme pentru ca echipajul de pe puntea de comandă să 
lanseze chiar şi o ripostă. 

— Deci echipajul de pe puntea de comandă rămîne pe navă? am 
întrebat. 

— Nu, vom părăsi nava o dată cu ceilalţi şi o vom controla prin 
BrainPal. Dar vom părăsi nava numai după ce prima salvă de 
rachete este lansată. Nu vrem să ne folosim de BrainPal în afara 
navei, pînă ce nu vom ajunge în atmosfera Coralului, pentru că dacă 
Rraey monitoritează zona s-ar prinde că sîntem vii. Toată schema 
presupune nişte riscuri pentru echipajul de punte, dar operațiunea 
este riscantă pentru toată lumea. lar asta ne aduce la dumneata, 
locotenent Perry. 

— La mine? 

— E clar că nu vei dori să te afli pe navă cînd va fi lovită. Pe de 
altă parte, nu ai fost antrenat pentru acest gen de misiuni, iar noi 
ţi-am promis că ne vei însoți doar în calitate de consilier. Nu-ţi putem 
cere să participi. După şedinţă ți se va da o navetă, iar o dronă de 
salt va fi trimisă pe Phoenix cu coordontale poziţiei tale şi o cerere 

de recuperare. Phoenix menţine în permanenţă nave de recuperare 
în aşteptare la distanţa de salt, deci probabil că vei fi găsit în cel mult 
o zi. Pentru orice eventualitate, vei avea provizii pentru o lună, iar 
naveta va fi echipată cu drone de salt de urgenţă. 

— Deci vreți să scăpaţi de mine, am spus. 

— Nu o lua personal, a răspuns Crick. Generalul Keegan va dori 
să aibă un raport asupra situaţiei şi a negocierilor cu Consu, şi cum 
tu eşti legătura noastră cu forțele convenţionale FCA, eşti cel mai 
în măsură să faci toate astea. 

— Domnule, cu permisiunea dumneavoastră, aş dori să rămîn. 

— Nu avem loc pentru dumneata, a replicat Crick. Şi ne poți fi 
mai de folos pe Phoenix. 

— Domnule, cu tot respectul, aveţi cel puţin o poziție neacope- 
rită printre gradaţi. Sergentul Hawking a murit în cursul negocie- 
rilor cu Consu. Soldatului Aquinas îi lipseşte jumătate de braţ. Nu 
veţi apuca să completaţi trupele înainte de atac. Ştiu că nu fac parte 
din Forţele Speciale, dar sînt soldat veteran. Sînt mai bun decît 
nimic. 

— Parcă ziceai că sîntem complet nebuni, mi-a spus căpitanul 
Jung. 

— Nu retrag, sînteți cu adevărat nebuni, aşa că veți avea nevoie 
de tot ajutorul posibil. De asemenea, domnule, am spus întorcîn- 
du-mă către Crick, amintiţi-vă că mi-am pierdut toți oamenii pe 
Coral. Simt că e de datoria mea să iau parte la această bătălie. 

Crick l-a privit pe Dalton. 

— Care e situaţia lui Aquinas? 

Dalton a dat din umeri. 

— Am conectat-o la sistemul de regenerare accelerată. Doare ca 
dracu’ să refaci un braț într-un timp atît de scurt, dar va fi gata cînd 
vom face saltul. Eu n-am nevoie de Perry. 

Crick s-a întors către Jane, care se holba la mine. 

— E rîndul tău, Sagan. Hawking era omul tău. Dacă îl vrei pe 
Perry, îl poți avea. 

— Nu îl vreau, a spus Jane privindu-mă ţintă. Dar are dreptate, 
îmi lipseşte un om. 

— Bine, a spus Crick, antrenează.-l. 

Apoi, întorcîndu-se către mine. 


244 / JOHN SCALZI 


— Dacă locotenent Sagan va considera că nu eşti destul de bine 
pregătit, naveta te aşteaptă. Ai înţeles? 

— Am înțeles, domnule maior, am răspuns, privind-o țintă pe 
Jane. 

— Bine, a spus el. Bun venit în Forţele Speciale, Perry. Eşti primul 
adevărat-născut care a fost vreodată înrolat la noi. Încearcă să nu 
ratezi, altfel îți promit că Rraey vor fi cea mai mică problemă a ta. 


Jane a intrat în camera mea fără să-mi ceară voie. O putea face, 
în calitate de ofițer superior. 

— Ce dracu' crezi că faci? 

— Vă lipseşte un om. Eu sînt un om. Fă o socoteală. 

— Te-am adus pe vasul ăsta pentru că ştiam că altfel ai fi fost 
pus într-o navetă de asalt. Dacă te-ai fi întors la infanterie, te-ai fi 
aflat acum pe una din navele de atac. Dacă noi nu reuşim să punem 
mîna pe stația de detecție a salturilor, ştim foarte bine ce se va 
întîmpla cu navele de atac şi cu soldații lor. Te-am adus aici pentru 
că ştiam că este singura şansă de a te ține la adăpost, iar tu tocmai 
i-ai dat cu piciorul. 

— Puteai să-i fi spus lui Crick că nu mă vrei. L-ai auzit, ar fi 
foarte mulțumit să mă înghesuie într-o navetă şi să mă lase în derivă 
în spațiul Consu pînă s-ar îndura careva să mă recupereze. N-ai 
spus nimic pentru că ştii foarte bine cît de nebunesc este planul ăsta. 
Ştii că vei avea nevoie de orice ajutor posibil. Eu unul habar nu 
aveam că voi nimeri sub comanda ta. Dacă n-ar fi reuşit s-o repare 
pe Aquinas, puteam foarte bine să fiu repartizat la Dalton. Nici 
măcar nu ştiam că Hawking era omul tău pînă n-a spus-o Crick. Tot 
ce ştiu este că vreau ca planul ăsta să reuşească şi că aveţi nevoie 
de orice om disponibil. 

— De ce îţi pasă? Nu este misiunea ta. Nu eşti de-al nostru. 

— Acuma sînt, nu-i aşa? Sînt pe nava asta. Mă aflu aici, datorită 
ție. Şi nu am unde să mă duc în altă parte. Mi-am pierdut compania, 
iar cei mai mulți dintre prietenii mei sînt morți. lar pe de altă parte, 
după cum a spus unul dintre voi, sîntem cu toții umani. La naiba, 
şi eu am fost crescut într-un laborator, ca şi tine. Mă rog, cel puţin 
corpul meu. Pot foarte bine să fiu unul dintre voi. lar acum sînt. 

Jane a izbucnit. 

— Nu ai nici cea mai mică idee cum e să fii ca noi. Spuneai că 
vrei să afli despre mine. Ce parte să îţi spun? Vrei să ştii cum e să 
te trezeşti într-o zi cu capul plin de informaţii, de la cum să tai un 
porc pînă la cum să pilotezi o navă, dar să nu-ţi ştii numele? Sau 
dacă ai măcar un nume? Vrei să ştii cum e să nu fi fost niciodată 
copil sau să nu fi văzut măcar vreodată unul pînă cînd nu nimereşti 
pe o planetă carbonizată şi te împiedici de trupul ars al unui bebe- 
luş? Poate ai vrea să afli cum e prima dată cînd vorbim unui adevă- 
rat-născut şi cum ne abținem să vă pocnim pentru că vorbiți prea 
lent, pentru că vă mişcaţi prea lent şi mai ales pentru că gîndiți atît 
de al dracului de lent, încît ne întrebăm de ce naiba v-au mai înrolat. 
Sau poate vrei să ştii că fiecare soldat din Forțele Speciale visează 
să aibă un trecut. Ştim că sîntem precum monstrul lui Frankenstein. 
Ştim că sîntem asamblaţi din rămăşiţe de oameni morţi. Ne privim 
în oglindă şi ştim că vedem pe altcineva şi că noi existăm doar pen- 
tru că ei nu mai există, şi că sînt pierduţi pentru totdeauna pentru 
noi. Şi toți ne imaginăm persoanele care au fost. Ne imaginăm vieţile 
lor, copiii lor, soţii şi soțiile şi ştim că nimic din toate astea nu va fi 
vreodată al nostru. 

Jane şi-a apropiat fața de a mea. 

— Vrei să ştii cum e să întilneşti sotul femeii care ai fost? Să vezi 
bucuria recunoaşterii pe chipul lui, dar tu să n-o simți, oricât ţi-ai 
dori-o? Să vezi cu cîtă disperare îşi doreşte să te strige pe un nume 
care nu este al tău? Să ştii că atunci cînd te priveşte, el revede zeci 
de ani de viaţă despre care tu nu ştii nimic. Să ştii că a fost cu tine, 
că a fost în tine, că te-a ținut de mînă cînd mureai, spunindu-ţi că 
te iubeşte. Să ştii că nu te poate transforma într-un adevărat-născut, 
dar că îţi poate da continuitate, o istorie, o idee despre cine ai fost, 
care să te facă să înţelegi cine eşti. Îţi poți imagina cum este să-ţi 
doreşti toate astea? Şi să-ți doreşti să le păstrezi pentru tine, în 
siguranță? 

Mai aproape. Buzele aproape atingîndu-le pe ale mele, fără in- 
tenția unui sărut. 

— Tu ai trăit cu mine de zece ori mai mult decît am trăit eu în- 
sămi cu mine. Tu eşti păstrătorul sinelui meu. Nu-ţi poți imagina 
ce înseamnă asta pentru mine. Pentru că nu eşti unul dintre noi. 

O priveam țintă. S-a depărtat. 

— Tu nu eşti ea, am zis. Mi-ai spus-o cu gura ta. 

A explodat. 

— Pentru numele lui Dumnezeu! Am minţit. Eu sînt ea şi o ştii 
foarte bine. Dacă ar fi trăit, s-ar fi înrolat în FCA şi i-ar fi folosit 
ADN-ul pentru a-i face un trup nou, exact cum l-au făcut pe al meu. 
E adevărat că eu am un rahat extraterestru amestecat în gene, dar 
nici tu nu mai eşti în întregime uman, şi nici ea n-ar fi fost. Partea 
umană din mine este aceeaşi care s-ar fi regăsit şi în ea. Tot ce îmi 
lipseşte este memoria. Tot ce îmi lipseşte este fosta mea viaţă. 

Jane s-a apropit din nou şi mi-a cuprins fața în palme. 

— Sînt Jane Sagan, ştiu asta. Ultimii şase ani sînt ai mei, şi sînt 
reali. Aceasta este viața mea. Dar sînt şi Katherine Perry, în acelaşi 
timp. Îmi vreau acea viaţă înapoi. Singura modalitate de a o avea 
este prin tine. Trebuie să rămii în viaţă, John. Fără tine, mă voi 
pierde iarăşi. 

I-am atins mîna. 

— Ajută-mă să rămîn în viaţă, Jane. Învaţă-mă tot ce ştii, ca să 
pot duce la bun sfârşit misiunea asta. Arată-mi tot ce trebuie ca să 
pot ajuta plutonul tău să-şi facă treaba. Ajută-mă ca să te pot ajuta, 
Jane. Ai dreptate, nu ştiu cum e să fii ca tine, să fiu unul dintre voi. 
Dar ştiu că nu vreau să plutesc în derivă într-o navetă, în vreme ce 
voi vă luptați şi vă riscaţi vieţile. Şi eu am nevoie ca tu să rămii în 
viaţă. Ne-am înțeles? 

— Ne-am înţeles. 

I-am luat mîna şi i-am sărutat-o. 


ŞAPTESPREZECE 


Asta-i partea cea mai uşoară — mi-a transmis Jane. Apleacă-te în față, 
nu te împotrivi. 

Porţile ecluzei fuseseră deschise printr-o explozie urmată de o 
decompresie rapidă, toate acestea îmi aduceau aminte de expe- 
riența precedentă avută în preajma planetei Coral. Intenţionam ca, 
la o ulterioară vizită aici, să nu mă mai las aruncat din cală în felul 
ăsta. Oricum, de data aceasta locul fusese eliberat de obiectele 
mobile şi periculoase. Singurele obiecte din navă eram noi, soldaţii 
şi echipajul, viriți în costumele de plonjare în atmosferă, etanșe şi 
masive. Tălpile ne fuseseră ţintuite de podea cu ajutorul unor cleme 
electromagnetice. Acestea urmau să se deschidă imediat ce resturile 
porților aruncate în aer s-ar fi depărtat suficient ca să nu mai repre- 
zinte un pericol, iar noi urma să fim aspiraţi în spațiu. 

Clemele s-au desfăcut. Era ca şi cum un uriaş aspirator ne trăgea 
spre o gaură de şoareci din perete. O gaură mai mare, fireşte. M-am 
aplecat înainte, aşa cum îmi recomandase Jane şi m-am trezit plu- 
tind în spaţiu. Ceea ce era de bine, pentru că doream să dăm im- 
presia unui contact neaşteptat şi violent cu vidul, asta în cazul în 
care Rraey ar fi supravegheat zona. Fusesem ejectat într-un mod 
brutal alături de ceilalți membri ai Forţelor Speciale şi am avut cîteva 
momente de amețeală şi confuzie pînă cînd afară a devenit jos. Un 
jos aflat la două sute de kilometri sub noi, pe suprafața întunecată 
a planetei. 

M-am răsucit involuntar, prins într-o mişcare de rotaţie, la timp 
ca să văd pe Sparrowhawk explodînd în patru locuri diferite şi resturi 
incandescente țişnind din trupul navei cuprins de flăcări. Nici un 
sunet, nici o undă de căldură, mulțumită vidului din jur. Dar imaginea 
resturilor cuprinse de flăcări compensa pe deplin lipsa celorlalte 

senzaţii. Am reuşit să văd cum, aproape miraculos, Sparrowhawk a 
lansat cîteva rachete spre un inamic nevăzut. Cineva încă mai era 
la bordul navei atunci cînd aceasta fusese lovită. La următoarea ro- 
tație am văzut nava noastră încasînd încă o lovitură care a frint-o 
în două. Oricine mai era pe Sparrowhawk era condamnat. Am nădăj- 
duit ca rachetele trimise de el mai înainte să-şi fi atins ţinta. 

Cădeam singur spre Coral. S-ar fi putut ca alți soldați să fi fost 
lingă mine, dar îmi era imposibil să-mi dau seama, costumele noas- 
tre nu reflectau lumina şi ni se ordonase întreruperea comunicațiilor 
prin BrainPal pînă nu atingeam atmosfera. Abia cînd am zărit cum 
cineva a ocultat o stea, mi-am dat seama că nu sînt singur. Trebuie 
să fii discret atunci cînd ai de gînd să invadezi o planetă, mai ales 
atunci cînd ştii că inamicul este cu ochii pe tine. Priveam, în cădere, 
cum discul planetei creşte tot mai mult şi înghite stelele de pe margine. 

BrainPal a piuit scurt. Urma activarea scutului termic. Am trans- 
mis confirmarea şi din rucsacul ataşat costumului a țişnit un şuvoi 
de nanoroboți. Un cîmp electromagnetic a fost generat imediat iar 
nanoroboții, prinşi în el, m-au izolat într-o sferă de un negru mat. 
Acuma chiar mă prăbuşeam într-un întuneric deplin. Slavă domnului 
că nu aveam claustrofobie. 

Scutul termic era cheia inserției pe orbită înaltă. Protecția împo- 
triva căldurii generate de frecarea cu atmosfera se realiza în două 
moduri. În primul rînd, sfera din nanoroboți era creată pe cînd sol- 
datul încă se mai afla în vid. Prin urmare transferul de căldură către 
soldat nu s-ar fi realizat decit dacă acesta ar fi atins pe interior 
suprafața scutului. Pentru a evita atingerea accidentală a scutului, 
acelaşi cimp electromagnetic care ținea laolaltă nanoroboții îl fixa 
destul de strîns pe soldat în centrul sferei. Nu era foarte confortabil, 
dar nu ar fi fost de preferat nici să arzi datorită moleculelor de aer 
care se freacă de tine cu viteze uriaşe. 

Nanoroboţii preluau căldura generată de frecarea cu aerul, fo- 
loseau o parte din energia termică pentru stabilizarea cîmpului 
electromagnetic, iar restul o disipau în jur. Sigur, în cele din urmă 
stratul exterior se prăjea. Fiecare nanorobot care ardea era înlocuit 
de altul, din straturile interioare ale scutului. În mod ideal, trebuie 
să ajungi la sol înainte ca scutul să se consume. Necesarul de nano- 
roboți, în cazul nostru, fusese calibrat pentru atmosfera planetei 

Coral, cu un mic surplus de rezervă. Dar asta nu mă liniştea prea 
mult. 

Am început să simt o vibraţie în momentul în care scutul a plonjat 
în straturile superioare ale atmosferei. Găoază mă avertiza, inutil, 
că începusem să traversăm o zonă de turbulenţe. M-am răsucit în 
mica mea sferă, cimpul stabilizator atenua şocurile, dar trepidațiile 
erau cam puternice pentru gustul meu. Atunci cînd suprafața unei 
sfere în care te afli captiv îţi poate transmite un puls termic de două 
mii de grade direct în carne, orice zgilțiială, cît de măruntă, devine 
un motiv de îngrijorare. 

Dacă cineva de la suprafața planetei ar fi privit cerul, ar fi zărit 
sute de meteoriți brăzdînd bolta. Orice suspiciune legată de aceşti 
meteoriți ar fi fost înăbuşită de gîndul că, de fapt, cel mai probabil 
aceştia provin din resturile navei care tocmai fusese distrusă, un- 
deva sus. La cîteva sute de mii de picioare înălțime, un soldat care 
cade arată la fel cu un fragment de navă care se prăbuşeşte. 

Rezistenţa straturilor joase ale atmosferei şi-a făcut datoria, frinînd 
continuu sfera. La cîteva secunde după ce căldura a fost disipată 
complet, sfera a colapsat, iar eu am trecut prin ea precum un pui 
care iese din găoace. Nu mai vedeam un zid negru de nanoroboţi 
ci o lume întunecată, luminată pe alocuri de către bancurile de alge 
bioluminescente. Fosforescența algelor marca precis conturul şer- 
puit al recifurilor de corali. Se mai zăreau şi luminile puternice ale 
bazelor Rraey sau ale fostelor aşezări umane. 

Activați BrainPal — am auzit vocea maiorului Crick şi am rămas 
surprins. Îmi imaginasem că fusese doborât o dată cu Sparrowhawk. 

Comandaţii de plutoane, identificați-vă. Soldați, adunarea după co- 
mandanții de pluton. 

Cam la un kilometru spre vest şi la cîteva sute de metri deasupra, 
Jane s-a transformat într-o luminiţă, în cîmpul meu vizual. Nu se 
pictase cu vopsea neon, ar fi fost o cale sigură să fie ucisă de către 
inamicii de la sol. Era doar un marcaj generat de BrainPal. În jurul 
meu, tot mai mulți soldați începeau să strălucească. Mi-am zărit noii 
colegi de pluton. Ne-am răsucit în aer şi am început să plutim unii 
spre alții. Pe măsură ce ne deplasam prin aer, peste imaginea solului 
planetei s-a suprapus o reţea topometrică pe care străluceau citeva 
mănunchiuri de puncte: stația de urmărire şi zonele adiacente. 

Jane începuse să-şi adune soldații în formație. Din momentul în 
care intrasem în plutonul lor, soldații renunțaseră la amabilitatea de 
a-mi vorbi, trecînd la modul lor obişnuit de comunicare prin BrainPal. 
Dacă intenționam să lupt alături de ei, trebuia să o fac după regulile 
lor. Din punct de vederea al comunicaţiilor, ultimele trei zile fuseseră 
o ceaţă totală. Cînd Jane îmi spusese că adevăraţii-născuţi comunică 
la viteze mai mici decît ei, îmi fusese greu să înțeleg ce înseamnă asta. 
După care am aflat. Soldaţii din Forţele Speciale îşi transmiteau mesaje 
mai repede decît puteam eu clipi. O conversație între ei se termina 
înainte ca eu să înțeleg prima propoziţie. Dar cel mai amețitor lucru 
era că ei nu se limitau doar la mesaje textuale sau verbale. Foloseau 
capacitatea lui BrainPal de a transmite emoţiile pentru a nuanța mesa- 
jele, aşa cum un om obişnuit recurge la semnele de punctuație. 

Cineva spunea un banc, toți ceilalți rideau, iar eu simțeam ca şi 
cum puzderie de hohote de rîs îmi sfredeleau creierul ca nişte alice 
minuscule. Îmi dădea dureri de cap. 

Dar era un mod mult mai eficient de comunicare. Jane a marcat 
obiectivele noastre şi ne-a desfăşurat înaintea ochilor strategia, de 
zece ori mai repede decît s-ar fi întîmplat la trupele obişnuite. Un 
bonus valoros pentru cineva care poate începe să le dea ordine sol- 
daţilor în vreme ce aceştia se prăbuşesc spre suprafața planetei. 
Uimitor, dar am reuşit să prind ordinele aproape la fel de rapid pe 
cît Jane le-a lansat spre noi. Secretul consta în a nu te împotrivi 
fluxului informațional şi în a renunţa să-l organizezi în maniera 
comună, adică în fragmente de propoziţii şi cuvinte. Acceptă faptul 
că bei apă direct dintr-un hidrant de incendiu şi fă gura maaaare. 
Îmi era de folos şi faptul că nu prea trebuia să vorbesc, la rîndul meu. 

Staţia de urmărire era localizată pe o înălțime, în imediata veci- 
nătate a unei foste aşezări umane, acum ocupată de Rraey. Fosta co- 
lonie era situată în lungul unei văi care se termina la poalele stației. 
Iniţial, în vîrful colinei se aflase centrul de comandă al aşezării şi 
cîteva anexe. Rraey deciseseră că este în avantajul lor să profite de 
sursele de energie ale centrului de comandă precum şi de infra- 
structura acestuia, adică de echipamentele de calcul şi de comuni- 
cații. Rraey instalaseră cîteva puncte de apărare în jurul stației şi al 
fostului centru de comandă, dar imaginile primite în timp real (fur- 
nizate de unul dintre membrii echipei lui Crick, care îşi fixase practic 

un satelit de spionaj pe piept) ne-au arătat că erau slab înarmate, 
iar efectivele apărătorilor erau reduse. Rraey erau încrezători că 
tehnologia de detecție tahionică precum şi navele lor de pe orbită 
sint suficiente ca să respingă orice ameninţare. 

Celelalte plutoane aveau drept misiune să preia centrul de co- 
mandă, să localizeze şi să asigure echipamentele care prelucrau in- 
formațiile provenite de la sateliți şi care dirijau apoi navele de luptă 
de pe orbită. Plutonul nostru avea ca sarcină să captureze turnul 
de transmisiuni. Dacă instalaţiile de transmisiuni se dovedeau a fi 
alcătuite din echipamente Consu, nu trebuia decît să scotem din 
funcțiune turnul şi să-l apărăm de contratacurile inevitabile ale ina- 
micilor. Dacă turnul era doar un produs al tehnologiei Rraey, îl 
aruncam în aer şi atît. 

În oricare dintre variante, navele Rraey ar fi zburat la întîmplare, 
fără să ştie din ce direcţie ar fi sosit atacul nostru. Turnul era 
amplasat la o oarecare distanţă de centrul de comandă şi părea mult 
mai bine apărat decât restul zonei, dar aveam planuri de a elimina 
apărarea lor chiar înainte de a atinge solul. 

Selectaţi țintele — a ordonat Jane. 

Imediat BrainPal ne-a transfocat imaginea țintelor noastre. Soldaţii 
Rraey şi maşinăriile lor străluceau în infraroşu. Ştiindu-se în siguranță, 
nu aveau nici un fel de camuflaj termic. Tintele au fost distribuite pe 
plutoane, grupe şi apoi la nivel individual. Pe cât posibil trebuiau loviți 
doar soldaţii, iar sistemele defensive cruțate. Nu armele ucid, ci 
extratereştrii din spatele lor. O dată ţintele selectate, ne-am risipit 
planînd. Trebuia să aşteptăm să ajungem la un kilometru deasupra. 

Un kilometru — o mie de metri deasupra, ultimii nanoroboți dispo- 
nibili s-au aranjat într-o parapantă, reducînd brusc viteza de coborire. 
Aripa de care atirnam era camuflată optic şi termic şi ne permitea să 
manevrăm destul de precis, astfel încât să nu ne izbim unii de alții prin 
aer. Doar cineva care ar fi ştiut că venim ar fi putut să ne vadă. 

Asupra țintelor, foc — a ordonat maiorul Crick. 

Şi liniştea coboririi noastre s-a sfîrşit în rafalele armelor noastre. 
Soldaţii Rraey, loviți prin suprindere, au fost sfirtecați de explozii. 
Cei mai ageri au mai avut timp doar să vadă urgia care îi lovea, după 
care au împărtăşit aceeaşi soartă. Eu luasem la ochi trei soldaţi Rraey 
poziționați chiar lîngă turn. Pe primii doi i-am doborit fără să aibă 

timp să-şi ridice privirile. Al treilea a apucat să-şi înhaţe arma şi să 
o îndrepte spre întunericul din jurul lui. Îşi imagina că sînt undeva 
în faţa lui, nu deasupra. L-am ciuruit înainte ca să-şi dea seama de 
eroare. În cinci secunde, toţi soldaţii Rraey care erau în raza noastră 
vizuală fuseseră doboriţi. Încă eram la cîteva sute de metri înălțime. 

S-au aprins cîteva reflectoare care au risipit întunericul, dar 
aproape imediat ce au prins viață au fost sparte de tirul nostru. Apoi 
am început să lansăm rachete spre intrările în clădiri sau adăpos- 
turi, forțindu-i pe Rraey să rămînă cuminţi înăuntru. Inamicii care 
apucaseră să iasă din centrul de comandă au deschis focul asupra 
noastră, ghidîndu-se după urmele lăsate de rachete, dar tirul lor era 
imprecis. l-am doborit cu uşurinţă şi pe aceştia. 

Am identificat un loc de aterizare chiar lîngă turnul de comuni- 
caţii şi i-am dat instrucțiuni lui Găoază ca să calculeze o traiectorie 
evazivă. Imediat ce am pus picioarele pe pămînt, doi soldaţi Rraey 
au ţişnit prin uşa barăcii de lîngă turn, trăgînd dezordonat înspre 
mine, în vreme ce alergau către centrul de comandă. Pe unul l-am 
nimerit în picior, a căzut la sol zbierînd ascuţit. Celălalt a încetat să 
mai tragă şi a luat-o la goană pe picioroangele-i ca de pasăre. Am 
semnalizat lui Găoază să mă elibereze de parapantă. Imediat ce 
filamentele electrostatice au fost tăiate, nanoroboții care alcătuiau 
parapanta s-au prefăcut într-un nor de praf. Am căzut, m-am ros- 
togolit şi l-am ochit pe soldatul Rraey care alerga. Nu căuta să se 
adăpostească, nu-şi schimba direcția brusc, o ţinea şnur către centrul 
de comandă. L-am doborit cu un singur foc. Celălalt Rraey a con- 
tinuat să zbiere pînă cînd urletul lui s-a topit într-un bufnet sec. 
M-am întors şi am zărit-o pe Jane în spatele meu, cu arma încă 
ațintită spre soldatul doborit. 

Vino cu mine — mi-a transmis, arătîndu-mi baraca. Pe cînd ne apro- 
piam, alți doi Rraey au dat buzna afară, în vreme ce un al treilea a 
deschis focul din interior. Jane s-a trintit la pămînt ripostînd, iar eu 
am fugit după ceilalți doi. Aceştia se deplasau în zigzag, am reuşit 
să-l dobor pe unul dintre ei, dar celălalt mi-a scăpat sărind în spatele 
unui taluz de pămînt. Între timp, Jane, plictisită să tot schimbe focuri 
cu soldatul din baracă, a lansat o grenadă spre uşa acesteia. S-a auzit 
un urlet înfundat urmat de un bubuit puternic şi de bucăţi mari din 
Rraey zburind prin uşă. 

Am intrat în baracă. Era plină cu resturi din soldatul spulberat 
de Jane, dar şi de o mulțime de echipament electronic. Scanarea cu 
BrainPal ne-a confirmat că era vorba despre echipamente de comu- 
nicații de tehnologie Rraey. Ajunsesem în centrul operațional al tur- 
nului. Ne-am dat înapoi şi am lansat în interior cîteva grenade. Au 
făcut ravagii înăuntru. Turnul era scos din funcţiune. Dar mai aveam 
de rezolvat echipamentul de transmisiuni instalat în vîrful turnului. 

Jane a cerut o situație de la ceilalți comandaţi de grupă. Totul 
era sub control, nu aveam decît puțini răniți şi nici un mort. Şi cele- 
lalte faze ale atacului au decurs bine, rezistenţa cea mai îndiîrjită 
fiind în zona centrului de comandă. Soldaţii noştri trebuiau să cu- 
cerească fiecare încăpere în parte, trăgînd în stînga şi în dreapta. 
Jane a trimis două grupe ca întărire, apoi a desemnat o altă grupă 
să păzească echipamentul capturat şi accesul la turn, iar alte două 
grupe să asigure zona în care ne aflam. 

Iar tu — mi-a transmis întorcîndu-se spre mine şi arătînd turnul 
cu degetul — urcă-te acolo şi spune-mi pe ce am pus mîna. 

M-am uitat la turn: o antenă radio obişnuită, 150 de metri înălţi- 
me şi nimic altceva în afară de schela metalică din vîrf. Era cel mai 
impresionant lucru pe care îl văzusem la Rraey pînă atunci. Turnul 
nu fusese acolo înainte de venirea lor, prin urmare am dedus că l-au 
instalat foarte repede după ce au cucerit planeta. E drept că era doar 
o antenă radio, dar să ridici asemenea chestie în doar cîteva zile, era 
ceva. Turnul avea pe de lături o rețea de scoabe care alcătuiau o 
scară pină în virf. Rraey aveau cam aceeaşi greutate cu oamenii, aşa 
că le puteam folosi fără probleme. M-am urcat. 

Sus, în virf, vîntul bătea cu putere. Pe schelă se găseau ancorate 
o mulțime de aparate şi de instalaţii de transmisiuni. Le-am scanat 
cu BrainPal. Erau tot cu tehnologie Rraey. Orice informație trans- 
miteau, aceasta fusese procesată jos, în centrul de comandă. Am 
sperat atunci ca restul oamenlor noştri să fi pus mîna pe instalațiile 
de acolo intacte. 

Am transmis către Jane ceea ce constatasem. M-a informat sec că 
pe cît de repede mă dădeam jos, pe atit creşteau şansele mele de a 
scăpa întreg. N-am aşteptat să-mi spună de două ori. Imediat ce am 
ajuns pe sol, cîteva rachete au lovit instalaţiile din virf. Cablurile de 
ancorare au plesnit, unul cîte unul, cu un pocnet metalic care garanta 

un somn de veci liniştit oricui s-ar fi aflat în preajma lor. Întreg turnul 
s-a balansat. Jane a ordonat o salvă la baza turnului şi, după ce rache- 
tele au lovit-o, antena s-a prăbuşit cu un scrişnet prelung. 

Zgomotul de luptă dinspre centrul de comandă încetase, se mai 
auzeau doar cîteva vaiete ale soldaților Rraey răniţi. Am cerut afişa- 
rea timpului. Trecuseră nouăzeci de minute de cînd plecasem de pe 
Sparrowhawk. 

— Habar nu aveau că venim, i-am spus lui Jane şi am fost sur- 
prins de sunetul vocii mele. 

M-a privit şi a dat din cap apoi s-a uitat spre rămăşiţele turnului. 

— Aşa-i, habar nu aveau. Asta a fost vestea cea bună. Vestea cea 
rea este că acum ştiu că sintem aici. Pînă acum a fost uşor. Greul 
abia începe. 

S-a întors cu spatele la mine şi a început să împrăştie ordine în 
stinga şi în dreapta. Ne aşteptam la un contraatac. Unul masiv. 


— Vrei să fii om din nou? mă întrebase Jane cu o seară înainte 
de a porni în misiune. 

Ne aflam în sala de mese. 

— Din nou? am întrebat-o zimbind. 

— Ştii ce vreau să spun. Înapoi, într-un corp adevărat, obişnuit, 
fără adaosuri artificiale. 

— Sigur că da. Am optzeci şi ceva de ani înaintea mea... Presu- 
punînd că voi fi în viaţă la sfîrşitul serviciului, am de gînd să mă 
retrag într-o colonie. 

— Vreau să spun, să fii iarăşi slab şi lent, a precizat ea cu deli- 
cateţea celor din Forţele Speciale. 

— Nu este chiar atît de rău. Sint destule lucruri care pot com- 
pensa asta. De exemplu, copiii. Sau posibilitatea de a întîlni alți 
oameni şi să nu trebuiască să-i ucizi pentru că sînt inamici. 

— Vei îmbătrîni iarăşi, apoi vei muri. 

— Cred că aşa se va întîmpla. Asta li se întîmplă oamenilor. 
Acesta — am ridicat braţul în aer — nu este ceva obişnuit, după cum 
bine ştii. Şi, cum moartea poate veni, oricum, în anii de serviciu în 
FCA, am şanse mai mari să crăp înainte de a fi colonist. Statistic vor- 
bind, cele mai mari şanse de supravieţuire le are un colonist. 

— Încă nu eşti mort, a observat ea. 

— Se pare că unii sînt pe urmele mele... Dar tu? Ai planuri de 
ieşire la pensie sau de colonizare? 

— Forţele Speciale nu se pensionează. 

— Vrei să spui că nu aveți voie? 

— Ba ni se permite. Contractul nostru este de maximum zece 
ani, ca şi la voi, doar că noi trebuie să fim în serviciu pe toată durata 
contractului. Pur şi simplu nu ne pensionăm. 

— De ce nu? 

— Nu avem nici o altă experienţă de a fi altceva decît ceea ce 
sîntem acum. Ne naştem, ne luptăm. Atât. Asta-i tot ceea ce facem. 
Sîntem buni în ceea ce facem. 

— Nu v-aţi dorit niciodată să nu mai luptaţi? 

— Pentru ce? 

— Păi... dintr-un motiv foarte simplu: s-ar reduce dramatic 
posibilitatea unei morți violente. Sau din alt motiv: aţi avea şansa 
să vă trăiţi acele vieți la care aţi visat. Să vă creaţi un trecut. Noi, 
soldaţii obişnuiţi din FCA avem un trecut, trăit înainte de această 
viaţă. Voi l-ați putea avea după ea. 

— N-aş şti ce să fac cu mine. 

— Bun venit printre oameni! Deci tu spui că nimeni din Forţele 
Speciale nu a fost lăsat la vatră? Niciodată? 

— Ştiu unul sau doi, dar nu mai multi. 

— Ce s-a întîmplat cu ei? Unde s-au dus? 

— Nu sînt sigură, a răspuns ea, în doi peri, apoi a schimbat 
vorba: Miine vreau să stai pe lingă mine. 

— Am înțeles. 

— Eşti încă prea lent. Nu vreau să-i încurci pe ceilalți. 

— Mulţumesc. 

— Îmi pare rău. Îmi dau seama că n-am fost prea delicată. Dar 
trebuie să-mi conduc soldații. Ştii care e punctul meu de vedere. Eu 
mi-am asumat riscul de a te avea în grijă. Dar pe ceilalți nu trebuie 
să-i afecteze. 

— Ştiu, nu sînt supărat. Şi nu-ţi face griji. O să fiu cu băgare de 
seamă. Pentru că am de gînd să mă pensionez cîndva. lar pentru 
asta trebuie să mai rămîn în viaţă ceva vreme. 

— E bine că eşti motivat. 

— Aşa e. Ar trebui să te gîndeşti şi tu la pensionare. După cum 
spuneam, e bine să ai un motiv pentru care să rămii în viață. 

— Eu nu vreau să mor. Cred că e şi ăsta un motiv destul de bun. 

— Cînd mă voi fi pensionat îţi voi trimite o carte poştală, de pe 
unde m-oi afla, poate te răzgîndeşti. Să vii la mine. Putem trăi la o 
fermă. Ne tragem nişte găini. Punem porumb. 

Jane bufni. 

— Tu nu vorbeşti serios. 

— Ba da, am spus şi mi-am dat seama că o vorbisem foarte 
serios. 

Jane a tăcut pentru o clipă. Apoi: 

— Nu-mi place viața la țară. 

— De unde ştii? N-ai trăit niciodată la țară. 

— Lui Kathy îi plăcea? 

— Nicidecum. Ea abia de reuşea să aibă grijă de grădiniţa din 
faţa casei. 

— Acum mă înţelegi. O moştenesc în privința asta. 

— Mai gîndeşte-te, totuşi. 

— Poate că am să mă gindesc. 


Unde dracu’ mi-oi fi pus încărcătorul — a transmis Jane, apoi au lovit 
rachetele. M-am aruncat la pămînt. Pietre cădeau în ploaie, izvorind 
din locul unde fusese poziţia lui Jane. Am ridicat privirea şi i-am 
văzut mîna tresărind spasmodic. Am pornit să urc spre ea, dar am 
fost dat înapoi de o puzderie de gloanţe. M-am rostogolit înapoi şi 
m-am adăpostit în spatele stîncii care-mi asigurase poziția. 

Am privit în jos, spre trupa de Rraey care ne luase prin sur- 
prindere. Doi se deplasau cu precauţie spre virful dealului pe care 
ne aflam, iar un treilea ajuta pe altul să încarce o nouă rachetă. Nu 
aveam nici un dubiu asupra țintei lor. Am aruncat o grenadă către 
cei ce urcau şi i-am auzit agitindu-se să se adăpostească. Pe cînd 
exploda grenada, am ieşit fără grijă şi am tras înspre cel cu racheta. 
A căzut cu o bufnitură, dar cu ultima suflare a tras. Jetul i-a ars fața 
tovarăşului său, care a scos un strigăt şi a căzut, acoperindu-şi ochii. 
L-am împuşcat în cap. Racheta s-a înălțat şi s-a depărtat, la distanță 
de mine. Nu m-am obosit să urmăresc unde aterizează. 

Cei doi Rraey care urcaseră spre mine au început să dea înapoi. 
Am lansat o altă grenadă în direcţia lor pentru a-i ține ocupați şi 
m-am grăbit spre Jane. Grenada a poposit chiar la picioarele unuia 
dintre ei şi l-a lăsat fără ele. Celălalt s-a aruncat la pămînt. Am 
aruncat o altă grenadă spre el. Nu a evitat-o destul de repede. 

Am îngenuncheat lîngă Jane, care tresărea în continuare, şi am 
văzut bucata de piatră care i se înfipsese în cap. SmartBlood se 
coagula rapid, dar pirîiaşe se scurgeau pe lîngă rană. l-am vorbit, 
dar nu mi-a răspuns. l-am accesat BrainPal şi am receptat clipiri 
dezordonate, emoţionale, de şoc şi de durere. Ochii priveau fără să 
vadă. Era pe moarte. l-am luat mîna şi am încercat să-mi stăpînesc 
senzaţia de amețeală şi de deja vu. 

Contraatacul începuse în zori, la scurtă vreme după ce luasem sta- 
ţia, şi s-a dovedit a fi mai mult decît puternic, era de-a dreptul feroce. 
Rraey, înțelegînd că le fusese luată protecţia, au lovit cu putere pentru 
a-şi recăpăta staţia. Atacul lor era dezordonat, trădind graba şi lipsa 
de planificare, dar era deosebit de înverşunat. Nave peste nave apă- 
reau întruna la orizont, aducînd în luptă tot mai multe trupe Rraey. 

Soldaţii Forțelor Speciale îşi folosiseră stilul amestecat de tactică 
şi nebunie pentru a întimpina primele nave pe măsură ce aterizau, 
aruncînd cu rachete şi grenade în ecluze imediat ce acestea îşi 
deschideau porțile. Rraey au trimis şi mai multe nave şi au reuşit 
să-şi debarce trupele fără a mai fi aruncate în aer din prima clipă. 
În vreme ce majoritatea trupelor noastre apăra centrul de comandă 
şi premiul Consu pe care acesta îl ascundea, plutonul nostru se 
deplasase la periferie, sicîindu-i pe Rraey şi făcîndu-le înaintarea 
dificilă. Asta este motivul pentru care eu şi Jane ne aflam în stîncăria 
aia, la citeva sute de metri de centrul de comandă. 

Imediat sub poziția noastră, un alt grup de Rraey a început să 
urce. Venise vremea să ne mişcăm. Am lansat două rachete către 
Rraey pentru a-i încetini, apoi am luat-o pe Jane şi am aruncat-o pe 
umăr. Jane a gemut, dar n-aveam timp să mă îngrijorez pentru ea. 
Am observat un bolovan după care ne ascunsesem pe la venire 
încoace şi am luat-o la fugă spre el. În spatele meu, Rraey au început 
să tragă. Gloanțele muşcau pămîntul în jurul meu. O bucată de 
piatră mi-a lovit fața. M-am ascuns după bolovan, am pus-o pe Jane 
jos şi am aruncat o grenadă înspre grupul de Rraey. Pe cînd exploda, 

am părăsit ascunzătoarea şi m-am repezit către ei cu salturi mari. 
Rraey au început să scoată strigăte confuze — nu ştiau cum să proce- 
deze cu umanul care se lansase direct spre ei. Mi-am comutat MF-ul 
pe foc automat şi i-am împuşcat de aproape, fără a le lăsa timp să 
se organizeze. M-am grăbit înapoi la Jane şi i-am accesat BrainPal. 
Era încă acolo. Era încă în viaţă. 

Următoarea etapă a călătoriei noastre urma să fie dificilă. Erau 
vreo sută de metri de spaţiu deschis între locul în care ne aflam şi 
micul hambar la care aş fi vrut să ajung. Liniile infanteriei Rraey 
mărgineau cîmpul. O navă Rraey se îndrepta în aceeaşi direcţie ca 
şi mine, căutînd la sol umani pe care să-i ucidă. Am accesat Găoază 
pentru a afla poziţia soldaților lui Jane şi am găsit trei în apropierea 
mea, doi în partea mea de cîmp, la vreo treizeci de metri, iar celălalt 
în partea opusă. Le-am ordonat să vină la mine, am apucat-o pe 
Jane şi m-am lansat către hambar. 

Aerul a erupt în împuşcături. Gloanţele se îngropau în sol în 
urma şi înaintea paşilor mei, aruncîndu-mi în faţă bucăți de iarbă 
şi pămînt. Am încasat un glonte în şoldul stîng. Jumătatea inferioară 
a corpului s-a răsucit involuntar, răspunzînd durerii atroce. Asta 
urma să lase o cicatrice frumoasă. Am reuşit să-mi coordonez paşii 
şi am continuat să alerg. În urma mea auzeam bubuitul sonor al 
rachetelor care loveau poziţiile Rraey. Sosise cavaleria. 

Nava Rraey s-a poziționat pentru a trage în mine, apoi şi-a 
schimbat cursul pentru a evita o rachetă trasă de ai noştri. A reuşit, 
dar n-a avut noroc cu următoarele două rachete trase din direcția 
opusă. Prima i-a distrus motorul, iar a doua parbrizul. Nava a înce- 
put să cadă, dar a rămas în aer destulă vreme pentru a primi sărutul 
final al unei rachete care a intrat prin parbrizul spart şi a explodat 
în cabina pilotului. Nava s-a prăbuşit cu un zgomot asurzitor chiar 
în momentul în care ajungeam la hambar. În spatele meu, trupa de 
Rraey care mă urmărise şi-a îndreptat atenţia către soldaţii lui Jane, 
care îi pricinuiau mult mai multe necazuri decît mine. Am deschis 
uşa şi am intrat cu Jane înăuntru. 

Profitind de calmul relativ, am reevaluat semnele vitale ale lui 
Jane. Rana din cap era complet acoperită de SmartBlood. Îmi era 
imposibil să văd cît era de întinsă sau cît de adînc îi pătrunseseră 
fragmentele de rocă în creier. Pulsul era puternic, dar respirația era 

superficială şi neregulată. Aici putea fi de ajutor capacitatea Smart- 
Blood de a transporta un surplus de oxigen. Nu mai eram aşa de 
sigur că va muri, dar nici nu ştiam cum să o ajut de unul singur. 

Am accesat Găoază, căutînd soluții, şi mi-a furnizat una: centrul 
de comandă avea în dotare o mică infirmerie, modestă, dar care 
dispunea de o cuvă de stază portabilă. Asta ar fi ţinut-o pe Jane 
într-o stare stabilă pînă ce ar fi ajuns pe una dintre nave şi apoi pe 
Phoenix. Mi-am amintit cum Jane şi oamenii săi mă îndesaseră într-o 
astfel de cuvă de stază după prima mea călătorie pe Coral. Venise 
vremea să face acelaşi lucru pentru ea. 

O serie de gloanţe au şuierat printr-o fereastră, pe deasupra 
mea. Cineve pesemne îşi amintise că eram înăuntru. Era timpul s-o 
iau din loc. Mi-am planificat următoarele mişcări, pînă la tranşeea 
aflată la vreo cincizeci de metri în față, săpată de Rraey dar ocupată 
acum de Forţele Speciale. Le-am transmis că vin. Au oprit focul cât 
am alergat şchiopătind către ei. Acum mă aflam iarăşi în spatele 
liniilor Forțelor Speciale. Restul călătoriei către centrul de comandă 
s-a desfăşurat fără incidente. 

Am ajuns chiar în momentul în care Rraey începuseră să bom- 
bardeze centrul cu obuze. Se pare că nu mai erau interesați în recu- 
perarea staţiei. Acum aveau de gînd să o distrugă. Am privit spre 
cer. Cu toată strălucirea cerului dimineţii, puteam zări sclipiri me- 
talice punctînd albastrul. Sosise flota Colonială. 

N-avea să dureze mult pînă ce Rraey vor fi distrus centrul de 
comandă şi stația deopotrivă. N-aveam mult timp la dispoziție. M-am 
năpustit în clădire, fugind spre infirmerie, în vreme ce toţi ceilalți 
se năpusteau afară. 


În infirmeria centrului de comandă se găsea ceva mare şi com- 
plicat. Era sistemul Consu de detecție a salturilor. Dumnezeu ştie 
de ce Rraey îl puseseră tocmai aici. Dar iată-l... Drept urmare, infir- 
meria era singura încăpere din tot centrul care nu fusese încă atinsă 
de gloanţe. Forţele Speciale aveau ordin să preia sistemul, întreg şi 
nevătămat. Oamenii noştri îi atacaseră pe acei Rraey care se aflau 
în această cameră doar cu grenade şi cuțite. Rraey înjunghiaţi zăceau 
şi acum împrăștiați pe podea. 

Sistemul de detecție biziia, parcă mulțumit, plat şi fără o formă 
distinctivă, lipit de un perete. Singurele periferice vizibile erau un 
monitor şi un terminal pentru o unitate de memorie Rraey, aflate 
alături, pe o măsuţă de spital. Sistemul de detecție nu avea habar 
că în cîteva minute urma să se transforme într-un morman de fiare 
contorsionate şi de fire încîlcite, mulţumită următorului obuz tras 
de Rraey. Toată strădania noastră de a proteja drăcia asta urma să 
se ducă pe apa simbetei. 

Centrul de comandă s-a cutremurat. Am încetat să mă gîndesc 
la sistemul de detecție şi am plasat-o pe Jane cu blindețe pe un pat 
din infirmerie, apoi am pornit să caut cuva de stază. Am găsit-o într- 
o debara alăturată. Arăta ca un scaun cu rotile încastrat într-o jumă- 
tate de cilindru făcut din plastic. Pe un raft am găsit două surse de 
energie portabile. Am conectat una dintre ele la cuvă şi i-am veri- 
ficat afişajul. Urma să ţină două ore. Am luat-o şi pe cealaltă. Ca să 
fiu sigur. 

Am dus cuva lîngă Jane. Un alt obuz a lovit, clădirea s-a zguduit 
puternic, iar curentul a căzut. Lovitura m-a dezechilibrat, am alune- 
cat pe leşul unui Rraey şi am căzut, lovindu-mă cu capul de perete. 
O flacără de lumină mi-a țişnit în fața ochilor, apoi o durere 
puternică mi-a pulsat în tot corpul. Am blestemat, încercînd să mă 
ridic. Dintr-o rană la timplă, SmartBlood mi se scurgea pe faţă. 

Lumina a pilpiit vreme de cîteva secunde, iar între clipiri Jane 
mi-a transmis o cascadă de informaţie emoţională atit de intensă, 
încât a trebuit să mă sprijin de perete. Jane se trezise, era conştientă, 
iar în cele cîteva secunde am văzut totul din punctul ei de vedere. 
Mai era o persoană în aceeaşi cameră cu ea, o persoană care îi se- 
măna, ale cărei mîini îi cuprinseseră fața, zîmbindu-i. Un pilpiit şi 
ea arăta aşa cum o văzusem ultima oară. Lumina a clipit din nou, 
becurile s-au aprins, iar halucinaţia a dispărut. 

Jane a tresărit. M-am dus lingă ea. Avea ochii deschişi şi mă 
privea ţintă. I-am accesat BrainPal — era conştientă, dar o pierdeam. 

— Hei, i-am spus încetişor, şi am prins-o de mînă. Jane, ai fost 
rănită. Eşti bine acum, dar trebuie să te pun în cuva asta de stază 
pînă ajungem la un spital. M-ai salvat o dată, ți-aminteşti? Deci 
după asta vom fi chit. Rezistă, te rog. 

Jane mi-a strins mîna, uşor, pentru a mă face atent. 

— Am văzut-o, a şoptit. Am văzut-o pe Kathy. Mi-a vorbit. 

— Ce ţi-a spus? 

— Mi-a spus, a început Jane, a privit într-o parte, apoi s-a întors 
iarăşi spre mine. Mi-a spus că ar trebui să trăiesc la țară cu tine. 

— Şi tu ce i-ai răspuns? 

— Am zis că bine. 

— Bine, atunci. 

— Bine, a mai spus Jane, pierzindu-şi din nou cunoştinţa. 

BrainPal îmi transmitea o activitate cerebrală dezordonată. Am 
luat-o în braţe şi am pus-o uşurel în cuva de stază. Am sărutat-o şi 
am pornit camera. Aceasta s-a închis şi a început să zumzăie. Indicii 
neurali şi fiziologici ai lui Jane au slăbit puternic. Era gata. Am pornit 
cu camera spre ieşire, atent ca roţile să nu calce pe trupul celui de 
care mă împiedicasem mai devreme, cînd am prins cu coada ochiu- 
lui modulul de memorie care îi ieşea din buzunarul de la piept. 

Clădirea s-a clătint sub o nouă lovitură. În mod irațional, am 
luat modulul de memorie şi l-am înfipt în terminalul de acces. 
Monitorul s-a trezit la viaţă şi a afişat o listă de fişiere cu denumiri 
Rraey. Am deschis unul la întîmplare. Era o schemă. L-am închis şi 
am deschis altul. Tot o schemă. M-am întors la lista de început şi 
m-am uitat la interfața grafică, să văd dacă există o categorie de 
acces de nivel superior. Exista. Am intrat şi l-am pus pe Găoază 
să-mi traducă. 

Era manualul de operare a sistemului Consu de detecție tahio- 
nică. Scheme, instrucţiuni de operare, setări tehnice, proceduri de 
depanare. Toate erau acolo. Era cel mai bun cadou, doar dacă n-aş 
fi reuşit să iau staţia însăşi. 

Următorul obuz a demolat o parte din clădire, m-a aruncat pe 
jos şi a împrăştiat o ploaie de şrapnel în toată infirmeria. O bucată 
s-a înfipt în monitor, alta în maşinărie. Sistemul s-a oprit din biziit 
şi a început să scoată sunete de agonie. Am înşfăcat modulul de 
memorie, l-am smuls din terminal, am apucat cuva de stază şi am 
şters-o. Mă găseam la distanţă sigură cînd obuzul final a nimerit în 
plin, făcînd clădirea să se prăbuşească. 

În faţa noastră, Rraey se retrăgeau, stația de detecție nu îi mai 
interesa. Deasupra capetelor, zeci de puncte întunecate semnalau 
navete pline cu soldaţi FCA nerăbdători să preia controlul asupra 

planetei. Eram bucuros să-l predau. Eram dornic să scap de pe pie- 
troiul ăla cît mai repede. 

În apropiere, maiorul Crick tocmai vorbea ceva cu cîţiva dintre 
oamenii săi. Cînd m-a văzut, a venit către mine. Am împins camera 
de stază spre el. A privit înăuntru, apoi la mine. 

— Mi-au spus că ai fugit vreun kilometru cu ea în spinare şi că 
apoi ai intrat în centrul de comandă exact cînd a început bombar- 
damentul Rraey. Parcă-mi aduc aminte că ziceai că noi sintem nebuni. 

— Nu sînt nebun, domnule. Doar că am o înțelegere proprie a 
ceea ce înseamnă risc acceptabil. 

— Cum se simte? a întrebat Crick arătînd spre Jane. 

— E stabilă, dar are o rană gravă la cap. Trebuie să o ducem 
într-un spital cît mai repede. 

Crick dădu din cap spre o navetă care tocmai ateriza. 

— lată primul transport. Voi doi veți fi în el. 

— Mulţumesc, domnule. 

— Eu îţi mulțumesc, Perry. Sagan este unul dintre cei mai buni 
ofiţeri pe care îi am. Îţi sînt recunoscător că ai salvat-o. Dacă ai fi 
reuşit să salvezi şi afurisitul de sistem de detecție, m-ai fi făcut 
fericit. Aşa, toată strădania noastră de a proteja drăcia aia a fost în 
zadar. 

— Apropo de asta, domnule, am ceva care vi s-ar putea părea 
interesant. 

l-am întins modulul de memorie. Crick s-a holbat la el, apoi s-a 
întors încruntat către mine. 

— Nimănui nu-i plac oamenii care reuşesc în toate, căpitane. 

— Nu domnule, cred că nu, dar să ştiţi că eu sînt doar loco- 
tenent. 

— Mai vedem noi, mi-a spus. 

Jane a luat prima navetă. Eu am mai fost reținut la sol pentru o 
vreme. 


OPISPREZECE 


M-au făcut căpitan, iar pe Jane n-am mai văzut-o niciodată. 

Cel mai dramatic dintre acestea două a fost să ajung căpitan. 
Faptul că am cărat-o în spate cîteva sute de metri în cîmp deschis 
şi că am pus-o într-o cuvă de stază, pe cînd se trăgea asupra noastră, 
ar fi fost destul pentru a-mi aduce o citare pe ordinea de zi. Faptul 
că am adus şi schemele tehnice ale sistemul de detecție Consu, 
părea deja cam mult, după cum spusese şi maiorul Crick. Dar asta 
este. În urma celei de-a Doua Bătălii pentru Coral am mai căpătat 
vreo două medalii şi promovarea asta rapidă. Dacă a fost vreunul 
care să observe că avansasem de la caporal la căpitan în mai puțin 
de o lună, a ţinut-o pentru el. Nici eu n-am comentat. Cîteva luni 
după aceea, toți pe care îi întilneam îmi făceau cinste cu una mică. 
Bineînţeles, în FCA băutura e gratuită. Dar gestul contează. 

Manualul tehnic Consu a fost trimis direct către Divizia de Cer- 
cetare Militară. Harry mi-a spus mai tirziu că traducerea ar fi fost 
la fel de dificilă ca descifrarea scrisului de mînă al lui Dumnezeu. 
Rraey ştiau să folosească sistemul, dar nu aveau nici cea mai mică 
idee despre cum funcționează. Chiar şi dacă ar fi avut întreaga 
schemă, e dificil de crezut că ar fi putut să-i dea de cap. Nu dispu- 
neau de capacitatea de construcție necesară. Ştiam asta pentru că 
nici măcar noi nu dispuneam de capacitatea de construcție necesară. 
Teoria care stătea la baza dispozitivului deschidea noi ramuri în 
fizică şi a determinat coloniile să revizuiască întreaga tehnologie de 
salt. 

Harry a fost numit în echipa desemnată să extragă noi aplicaţii 
practice din tehnologia asta. Era încîntat de noua sa muncă. Jesse 
se plingea însă că devenise imposibil de suportat în viața de zi cu 
zi. Vechea zicală, dragă lui Harry, care spunea că „nu dispui de 


264 / JOHN SCALZI 


cunoştinţele matematice necesare” devenise un truism, pentru că 
nimeni nu avea cunoştinţele necesare. Oricum, a devenit clar că era 
bine să stăm în banca noastră şi să nu-i călcăm pe Consu pe bătături. 

La cîteva luni după A Doua Bătălie pentru Coral s-a zvonit că 
Rraey s-au întors în spaţiul Consu, cerşind iarăşi tehnologie. Consu 
au răspuns făcindu-le nava să implodeze şi trimițind-o în cea mai 
apropiată gaură neagră. Mi s-a părut, iarăşi, o reacție exagerată. Dar 
oricum era doar un zvon. 

După Coral, FCA mi-au dat o serie de însărcinări foarte plăcute, 
prima dintre ele fiind să fac un tur de onoare al coloniilor, în calitate 
de proaspăt erou, şi să le explic cum Forţele Coloniale de Apărare 
Luptă Pentru Voi Toţi! Urma să iau parte la nişte parade militare şi 
să fac pe arbitrul în concursuri de bucătari amatori. După cîteva 
luni, m-am simţit gata să revin la viaţa militară, deşi fusese recon- 
fortant să vizitez atîtea planete fără să am ordinul de a împugşca tot 
ce mişcă. 

După ce steaua gloriei mele a pălit, FCA m-au trimis să min 
hoardele de noi recruți. Am devenit tipul care stătea în faţa a o mie 
de oameni abia mutaţi în noile corpuri, care îi îndemna să se 
distreze, ca după numai o săptămînă să le spună că în zece ani, trei 
sferturi dintre ei vor fi murit. Această parte a muncii mele era şi 
dulce, şi amară. Mă duceam în sala de mese, vedeam grupuri de 
oameni împrietenindu-se, creînd noi legături, întocmai cum făcuse- 
răm eu, Harry, şi Jesse, Alan şi Maggie, Tom şi Susan. Mă întrebam 
cîți dintre ei vor reuşi. Speram că toţi. Ştiam că cei mai mulţi n-o 
vor face. După cîteva luni, am cerut să fiu mutat. Nu a comentat 
nimeni. Era genul de muncă pe care nimeni n-o putea face prea 
mult timp. 

În cele din urmă, am cerut să fiu trimis înapoi în luptă. Nu că 
mi-ar plăcea din cale-afară, deşi sînt foarte bun la asta. Numai că 
în această viaţă, eu sînt soldat. Asta am acceptat să fiu şi să fac. 
Aveam în minte să renunţ cîndva, dar pînă venea vremea, doream 
să fiu în linia întîi. Mi s-a dat o companie şi am fost repartizați pe 
Taos. Aici sînt acum. E o navă bună. Am în subordine oameni buni. 
În această viaţă nu poți cere mai mult. 

Faptul că n-am mai văzut-o pe Jane a fost mai puţin dramatic. 
În definitiv, ce mare lucru să nu mai vezi pe cineva... Jane a fost 

trimisă cu prima navetă spre Amarillo. Medicul navei a citit indica- 
tivul ei: Forțele Speciale, apoi a depozitat-o într-un colţ al infirme- 
riei, să aştepte în stază întoarcerea pe Phoenix, unde urma să fie 
pusă pe picioare de tehnicieni specializați. La un moment dat am 
ajuns şi eu pe Phoenix, la bordul lui Bakersfield. Jane se afla în cuvele 
din spitalul militar, dar un biet muritor ca mine nu avea acces acolo, 
chiar dacă era un erou recunoscut. 

La scurtă vreme am fost decorat, promovat şi trimis în turneul 
de relaxare prin colonii. Am primit un mesaj de la maiorul Crick, 
cum că Jane se recuperase şi primise o nouă misiune, alături de 
supraviețuitorii de pe Sparrowhawk, pe o navă nouă, Kite. Ar fi fost 
nelalocul lui să-i trimit un mesaj. În definitiv, făcea parte din Forţele 
Speciale. Ei erau Brigăzile Fantomă. N-ai voie să ştii unde se duc 
sau ce fac, nici chiar dacă-i suflă în faţă. 

Dar eu ştiu că ei sînt acolo. De cîte ori întîlnesc pe vreunul din 
Forţele Speciale, mă sună pe BrainPal, scurte bip-uri emoţionale, 
semn de respect. Sînt singurul adevărat-născut care a luptat vreo- 
dată în Forţele Speciale; am salvat pe unul dintre ei; am îndeplinit 
scopul principal al misiunii, chiar cînd nu mai părea posibil. Le 
răspund cu un bip, semn că am primit salutul, dar nu le transmit 
altceva, pentru a nu-i da de gol. Forţele Speciale preferă asta. N-am 
mai văzut-o pe Jane. Nici pe Phoenix, nici în altă parte. 

Dar am auzit de ea. Imediat după ce am fost repartizat pe Taos, 
Găoază m-a informat că am un mesaj, trimis de un anonim. Asta 
era o noutate, nu mai primisem mesaje anonime. L-am deschis. Am 
văzut imaginea unui lan de grîu, o fermă în depărtare, răsăritul 
soarelui. Poate să fi fost apusul, dar nu ăsta e sentimentul pe care 
l-am avut. Am priceput într-un tîrziu că era o carte poştală. Apoi 
i-am auzit vocea, o voce pe care o ştiam de o viaţă întreagă, vocea 
a două femei diferite. 

M-ai întrebat odată ce se întîmplă cu Forţele Speciale cînd trec în 
rezervă şi ţi-am spus că nu ştiu. Adevărul este că ştiu. Există un loc unde 
putem merge, dacă vrem, şi putem învăța cum este să fii om. Cînd va veni 
vremea, cred că mă voi duce acolo. Cred că aş vrea să mă însoțeşti. Nu eşti 
obligat. Dar dacă vrei să vii, vino. Doar eşti unul dintre noi. 

Am făcut o pauză de un minut. Am reluat lectura cind m-am 
simțit în stare. 

O parte din mine a fost cineva drag ție. Cred că acea parte din mine 
doreşte să fie iubită de tine din nou, şi doreşte ca eu să te iubesc, de aseme- 
nea. Nu pot fi ea. Nu pot decît să fiu eu. Dar cred că m-ai putea iubi dacă 
ni vrea. Eu vreau să mă iubeşti. Vino la mine cînd poți. Voi fi aici. 

Asta era totul. 

Mi-am amintit de ziua în care am stat pentru ultima dată la 
mormîntul soției mele. Plecasem de acolo fără regrete, pentru că 
ştiam că ea nu se afla în groapa aceea. Am intrat într-o viață nouă 
şi am regăsit-o, într-o femeie care era altcineva. Cînd viața aceasta 
se va sfirşi, voi pleca iarăşi fără regrete, pentru că ştiu că ea mă 
aşteaptă, într-o altă viaţă. 

Nu am revăzut-o, dar ştiu că se va întîmpla. Curînd. Foarte 
curînd. 


Omenirea a ajuns la stele. Dar planetele capabile să susţină 
viaţa sînt puţine, iar rasele de extratereştri care se opun colo- 
nizării lor sînt numeroase. Prin urmare, pămîntenii trebuie sä 
lupte pentru spatiul vital. Războiul — brutal, singeros şi parcă 
fară sfîrşit — se poartă de decenii întregi, departe de Pămînt. 


Terra e subordonată Forţelor Coloniale şi toată lumea şiie că, 
de la o anumită vîrstă, oricine se poate alătura acestora Dar 
nu e nevoie de soldaţi tineri, ci de oameni care poartă povara 
cunoştinţelor şi experienţei unei vieţi. voluntarii părăsesc pentru 
totdeauna Pămintul, avind în fată minimum doi ani în zonele de 
conflict. Supraviețuitorii sînt răsplătiți cu o viaţă nouă, pe una 
dintre planetele colonizate cu atîtea sacrificii. 


John Perry acceptă acest tirg. Crede că ştie la ce să se aştepte. 
Dar bătăliile care se poartă la ani-lumină de casă sînt mult mai 
cumplite decit şi-ar putea el imagina... iar ceea ce va deveni e 
mult, mult mai straniu. 

